
Cuvânt înainte 


Pe Dorin Nedelea, eroul principal al acestei cărţi, l-am 
întâlnit pentru prima dată în iulie 1947, pe când era 
comisar de poliţie la Sectorul 2 - negru - din Capitală. 

Era înalt şi vânjos, cu o faţă expresivă, din care te 
priveau doi ochi mari, de un albastru închis, aproape 
violet. Avea părul de culoarea paiului de orez, din care, 
mereu rebelă, se desprindea o şuviţă. De aici poate gestul 
frecvent de aruncare a capului spre umăr, un fel de 
scuturare nervoasă, scurtă. In rest, nicio trăsătură ieşită 
din comun. Nimic din înfăţişarea sa de atunci nu trăda pe 
viitorul şef al brigăzii,speciale“,care aluptat, în anii aceia 
grei, impotriva bandelor de criminali şi tâlhari, ce atentau 
la viaţa, integritatea corporală şi avutul cetăţenilor. 

Ne-am cunoscut într-o operaţiune de „scotocire” care s-a 
soldat cu identificarea şi arestarea unor infractori deosebit 
de periculoşi ce bântuiau mai ales prin cartierele 
mărginaşe ale Bucureştiului. După o discuţie purtată „la 
fața locului” am plecat împreună la sediul comisariatului, 
unde, aşezaţi confortabil la biroul său de lucru, mi-a 
povestit una din primele sale cercetări pentru 
descoperirea, prinderea şi arestarea unui criminal. 
Istorisirea lui m-a impresionat atât prin natura ei, cât şi 
prin maniera în care el, Dorin Nedelea, se transformase 
din erou în povestitor. Tocmai de aceea n-am putut rezista 
tentatiei de a o reda aşa cum am auzit-o, făcându-mă doar 
interpretul său, cu foarte mici modificări. Astfel se explică 
şi faptul că e scrisă aşa cum a fost spusă, dintr-o suflare, la 
persoana întâi. 

Au trecut anişiimaginea lui Dorin Nedelea m-a urmărit. 


S-au produs deplasări, suprapuneri, s-au mai şters din 
contururi, au mai apărut date noi, realitatea s-a topit în 
ficţiune, ficţiunea s-a implicat în țesătura realității. 

Ne-am reîntâlnit târziu, când Nedelea era ofiter 
superior. Era neschimbat. Aceiaşi ochi, aceeaşi privire 
expresivă, doar părul său blond încărunțise puţin pe la 
tâmple... iar şuvița rebelă nu mai exista. În rest, era 
neschimbat. Neschimbat? Este un mod de a spune. 
Imaginea nouă nu se mai suprapunea peste cele vechi. Se 
modificaseră acelea? Frau noutăţi în cea din urmă? Greu 
de spus! 

Dialogul a fost totuşi la fel de deschis şi de cald şi eu mă 
străduiam să-l conectez pe noul Nedelea la portretul, care 
evoluase de-a lungul anilor. La despărţire mi-a oferit o 
serie de note, caiete întregi cu însemnări şi comentarii. Le- 
am citit nu odată şi, tot revenind la ele, la un moment dat 
n-am mai ştiut dacă aparţin realului Dorin Nedelea sau 
celui pe care l-am construit eu. 

Luând ca punct de plecare aceste caiete, care ofereau 
multe date preţioase pentru investigarea unor întâmplări 
ascunse în spatele cauzelor penale instrumentate, m-am 
încumetat să pornesc la scrierea celorlalte două părţi ale 
cărţii de faţă, având convingerea că voi aduce cititorului 
aspecte noi şi interesante din munca şi lupta organelor de 
ordine împotriva criminalității. 

Planurile s-au amestecat, propria mea experienţă s-a 
topit în masa faptelor cuprinse în aceste caiete. Eroii s-au 
convertit, evenimentele au căpătat structuri şi semnificaţii 
noi. 

Pornind de la viaţa şi activitatea lui Dorin Nedelea, de la 
romanul autentic al existenței sale,  cunoscându-i 
gândurile, întelegându-i rationamentele, modul de a judeca 
şi de a actiona, am ajuns exact în punctul când 
„despărtirea”a devenit inevitabilă. 

Și această „despărtire” a însemnat în fond geneza cărții 
de faţă. 


Scrisă, nu mai pot realiza exact în ce măsură povestirile 
consemnează însemnările lui Dorin Nedelea ori sunt şi 
rodul experienţei şi imaginaţiei mele. In fond, poate ea, 
cartea, însumează toate acestea într-o nouă unitate. 


„„A trecut mult timp, aşa de mult,încâtpoate ceea ce 
este evocat în această carte nici nu este adevărat. Sau, 
poate, tocmai de aceea, totul este adevărat. 


AUTORUL 


Ciudatul grai al urmelor 


Un zgomot puternic mă trezi din somn. Buimăcit, am 
aprins veioza de pe noptieră şi m-am uitat la ceas. Erau 
orele două şi treizeci şi cinci. Am crezut că am visat şi am 
stins lumina când, deodată, am auzit câţiva paşi urmaţi de 
o bufnitură surdă. De astă dată eram sigur că nu m-am 
înşelat. Dintr-o săritură am fost în picioare. Încet, m-am 
apropiat de fereastra ce da spre curte şi am privit afară. 
De aici, de la etajul al doilea al vilei în care locuiam, se 
putea vedea întreaga curte interioară, precum şi o parte a 
străzii, iluminată de un bec chior, care se balansa în bătaia 
vântului de toamnă, desenând umbre bizare pe trotuar. Nu 
se vedea nimic. Am deschis fereastra ca să intre puţin aer 
proaspăt. Poate că totuşi mă înşelasem. M-am gândit că aş 
fi putut să mai dorm câteva ore bune. Ca urmare, mi-am 
dezbrăcat halatul când, deodată, îmi parveni un alt 
zgomot, mult mai distinct, de parcă cineva ar umbla la 
broasca unei uşi. 

Un locatar întârziat care, din anumite motive - ce-mi 
scapă momentan - nu poate să deschidă uşa? Unul care şi- 
a uitat cheia acasă? Un spărgător? La urma urmei de ce 
nu? Vila era destul de izolată, iar majoritatea locatarilor - 


câţiva foşti negustori, un bijutier, un ex-diplomat, un 
industriaş, printre care m-am pripăşit şi eu, un proaspăt 
comisar de poliţie abia întors de pe frontul antihitlerist - 
puteau oferi tentaţii pentru un hoţ... 

Dar să revenim la amintirile ce mă leagă de acea noapte. 
După o matură chibzuinţă, am ajuns la concluzia că, cel 
puţin deocamdată, în loc să emit ipoteze, poate ar fi fost 
mai bine să verific personal ce se petrece în imobil. Ceea 
ce am şi făcut. M-am îmbrăcat rapid, am strecurat un 
„Beretta” în buzunar şi, cu lanterna aprinsă în mână, am 
coborât treptele, gata să înfrunt orice pericol potenţial. 
Deh, riscul meseriei! Dar încordarea mi s-a risipit repede 
când, la etajul întâi, în dreptul apartamentului său, l-am 
văzut pe Vintilă Horneanu, tutungiul din colţul străzii, 
având în mână o legătură de chei şi o cutie de chibrituri. 

— Nu ştiu ce s-a întâmplat, zise acesta cu un zâmbet 
stânjenit, parcă vădit uşurat de venirea mea. Îmi cer scuze 
dacă v-am deranjat... vorbesc prostii, este evident că v-am 
deranjat. Se opri o clipă, apoi reluă precipitat: Ştiţi, am 
fost în oraş cu nişte prieteni şi am întârziat la un pahar... 
mă căznesc să deschid afurisita asta de uşă şi nu pot. Cred 
că am luat o altă cheie. 

— Păi soţia dumneavoastră nu-i acasă? mi-am exprimat 
eu nedumerirea, întrucât toată lumea din vilă ştia că soţia 
lui Horneanu era foarte bolnavă şi uneori, zile întregi, nici 
nu se dădea jos din pat. 

— Tocmai, acest fapt mă îngrijorează cel mai mult, 
explică tutungiul cu o voce răguşită. Am sunat de câteva 
ori, dar nu răspunde. Nu mă miră că doarme aşa de adânc, 
cu toate somniferele pe care le ia uneori în neştire. Dar eu 
am făcut destulă gălăgie... 

Ajungând în dreptul său, m-am aplecat puţin ea să 
examinez cu atenţie broasca. Avea cheia introdusă pe 
dinăuntru. N-am spus 

nimic, pentru a nu-l speria pe vecin care mă privea 
întrebător. Am scos din buzunar un cuţitaş cu mai multe 
lamele şi, încet, încet, am manevrat până ce cheia căzu în 
partea cealaltă. Apoi, cu un gest, l-am invitat pe Horneanu 
să descuie uşa, ceea ce acesta şi făcu, cu o mână ce 
tremura în mod evident. Am pătruns împreună într-un hol. 
Omul aprinse lumina, întorcându-se jenat spre mine: 

— Aţi fost foarte amabil, vă mulţumesc mult, sunt 
nemângâiat că v-am deranjat, ştiu ce profesiune aveţi şi 
cât vă solicită aceasta... 

Şi poate ar fi continuat, dacă nu i-aş fi oprit cu un gest, 
poate prea brusc, efluviile care nu mai conteneau. l-am 
urat noapte bună şi m-am îndreptat spre apartamentul 
meu. Dar nu reuşisem încă să închid uşa în urma mea, 


când un strigăt de spaimă, venind dinspre locuinţa lui 
Horneanu, mi-a paralizat orice mişcare. M-am întors rapid 
şi din câţiva paşi am ajuns acolo. După ce am traversat în 
viteză un mic vestibul, am pătruns într-o cameră care se 
putea numi, după maniera în care era mobilată, un living- 
room. Un lampadar coafat cu un abajur roz răspândea o 
lumină sângerie pe covorul cu vagi motive orientale. A 
doua încăpere era dormitorul. Mobilierul era banal, dar 
destul de confortabil. Singurul element mai particular era 
un scrin în stilul Renaşterii. Un pat mare, dublu. Iar acolo 
era cadavrul. Scena ce mi se înfăţişă în dormitorul familial 
nu era deloc plăcută. De-a curmezişul patului, cu faţa în 
jos, îmbrăcată într-o cămaşă de noapte albă cu funduliţe 
albastre, zăcea Vanda Horneanu. O mână îi atârna inertă 
pe marginea patului, în timp ce cealaltă era încleştată pe 
pernă. La tâmpla dreaptă avea un hematom destul de urât. 
Moartea o surprinsese tocmai când voia să se culce. Lovită 
probabil cu un corp contondent. Hematomul era, socoteam 
eu, consecinţa căderii victimei şi a impactului pe care 
aceasta îl suferise în contact cu tăblia patului. lată ce mi-a 
trecut prin minte în mod fulgerător, cum s-ar zice, la prima 
vedere. Horneanu era înlemnit lângă pat, ca o statuie a 
durerii, cu ochii aproape ieşiţi din cap, aţintiţi asupra 
soţiei sale. L-am dat uşurel la o parte şi m-am aplecat 
asupra victimei. Nu mai avea puls, iar mâna era rece. Nu- 
mi mai rămânea decât să ridic receptorul telefonului şi să 
formez un număr. 

Până la venirea autorităţilor, l-am luat pe Horneanu 
după umeri şi l-am aşezat într-un fotoliu. Se lăsă condus ca 
un copil. Bolborosea ceva inteligibil, de genul „până la 
urmă, tot a făcut-o...”, dar nu eram prea sigur. Am aruncat 
o privire circulară prin cameră. Pe pereţi, câteva gravuri 
marine. O masă rotundă acoperită cu un macrameu. Două 
scaune. Pe unul erau aşezate o fustă neagră, o bluză crem, 
ciorapi. Un dulap triplu care avea un sertar tras în afară. 
M-am apropiat de el şi l-am examinat, fără să-l ating, cum 


s-ar zice, static. Se puteau observa şi cu ochiul liber urme 
de forţare. La privirea mea întrebătoare, Horneanu spuse 
cu o voce stinsă: 

— Acolo îşi păstrează... îşi păstra bijuteriile. Un colier de 
perle, două broşe cu briliante, un inel cu rubine în formă 
de cruce, nişte lănţişoare din aur cu cruciuliţe şi... dar nu 
mai contează! 

Nu i-am mai spus nimic. N-avea sens. O simplă privire în 
interiorul sertarului m-a edificat. Bineînţeles, nu conţinea 
nimic. M-am îndreptat apoi spre fereastra care dădea spre 
curtea imobilului, pe care am examinat-o minuţios. Era 
închisă. M-am întors, apropiindu-mă de masă. Pe ea erau 
aşezate o sticlă umplută pe jumătate cu un lichid închis la 
culoare, ce părea să fie vin, şi un pahar în care se mai 
aflau câteva picături. Auzii din nou vocea lui Horneanu, 
care parcă mai ieşise din starea de prostraţie: 

— Uneori, înainte de culcare, mai lua o gură de vin... Am 
înclinat din cap în semn de înţelegere, în timp ce, din 
reflex, am dus paharul la nas, mirosindu-l. Tresări. O 
mulţime de gânduri mi se învălmăşiră în minte. Instinctiv 
am aruncat o nouă privire cadavrului. Era oare posibil? Şi 
de ce nu? Parcă nu s-au mai văzut asemenea cazuri! 

Între timp, din stradă se auzi zgomotul unei maşini care 
stopă brusc în faţa vilei, apoi paşi repezi care urcau. În 
cameră intrară doi inşi înarmaţi cu truse şi aparatură foto, 
urmaţi de medicul legist Viorel Bancea şi de procurorul 
Stanică Bojin, pe care de altfel îi cunoşteam demult şi cu 
care nu odată lucrasem în „echipă”. 

— Salut, Nedelea, exclamă acesta din urmă cu vocea-i 
sonoră. Ce s-a întâmplat aici? Şi, fără să aştepte vreun 
răspuns, reluă plin de energie: 

— Unde-i victima? Se uită apoi în jurul camerei, 
întinzându-mi un plic. 

Şi, în timp ce medicul legist se apleca asupra cadavrului, 
am aruncat o privire pe biletul ce cuprindea câteva cuvinte 
lapidare: „Preia cazul. Echipa operativă ţi se 


subordonează. la măsurile ce se impun. Dimineaţa aştept 
primul raport. Comisar şef Diaconu.” Simplu şi concis 
sunau ordinele şefului meu şi... parcă răspunzând unor 
dorinţe intime. In consecinţă, am urmărit concentrat 
modul în 


care se efectuau fotografiile şi se examinau obiectele, apoi 
am chemat pe unul dintre specialişti şi i-am şoptit câteva 
cuvinte. Acesta se apropie de masă şi, cu pensula în mână, 
începu să releve cu multă atenţie amprentele digitale de 
pe sticlă. Procurorul, care stătea lângă mine, supraveghea 
preocupat ambalarea obiectelor purtătoare de urme. După 
plecarea specialistului, mi se adresă: 

— De ce l-ai expediat aşa repede la laborator? 
Crezi că examinarea conţinutului paharului poate fi 
relevantă? 

— Nu ştiu, mi-e dificil să anticipez, dar... sper. 

— Nu face pe misteriosul cu mine! În ce speri? Ai vreo 
ipoteză? 

— Poate. Dar, oricum, dimineaţa vom şti mai multe. 

— Şi dacă te înşeli? 

— Posibil, dar sunt dator să verific! 

Dar uite-l pe doctorul nostru care vrea, probabil, să ne 
vorbească. 

Acesta se apropie de noi, părând puţin descumpănit. 
Sesizând această stare, procurorul lansă: 

— E ceva care nu se învârteşte rotund, Bancea? 


— Aşa mi se pare, răspunse medicul cu o voce albă. 

— Victima s-a sinucis... singură? încercă procurorul o 
glumă. 

— Nu ştiu dacă suntem sau nu în prezenţa unei 
sinucideri, dar... El ezită privind către soţul victimei. Am 
înţeles imediat şi, profitând de starea lui, l-am luat încet pe 
Horneanu de mână, conducându-l până la apartamentul 
meu, unde l-am instalat într-un fotoliu, apoi m-am întors la 
faţa locului. 

— Zi, doctore, am spus eu, cu o voce caldă. 

— Mă gândeam, reluă acesta, că nu mă pot pronunţa 
încă asupra faptului dacă e vorba de sinucidere sau crimă, 
dar pot afirma că hematomul pe care-l are victima nu pare 
să provină de la o lovitură primită... în timpul vieţii. Mai 
precis, victima a fost lovită după ce a decedat! 

„Deci, am avut dreptate! mi-am zis eu. E oare posibil? 
Nu, asta nu se poate! Numai dacă...” Am rămas acolo 
imobil, în timp ce spiritul meu întorcea problema pe toate 
feţele. Cu jumătate de gură, am exclamat: 

— Numai dacă nu... am repetat eu, fără să-mi dau 
seama. 

— Ce-ai zis? mă întrebă procurorul. 

— Eu? N-am zis nimic, sau... aproape nimic. 

Amândoi mă priviră curioşi şi mirati. 

Am reluat imediat: 

— Ai putea să ne dai ora aproximativă a morţii? 

Medicul legist se uită la mine parcă plictisit ori 
îngândurat şi ridică din umeri: 

— O chestiune puţin delicată. Am examinat modificările 
tanatologice. Există lividităţi la nivelul gâtului, care apar 
între o jumătate de oră şi o oră după survenirea decesului, 
generalizarea necesitând 12-16 ore. Am luat şi 
temperatura rectală, 36 grade, şi dumneavoastră ştiţi că, 
teoretic, ea scade cu un grad la fiecare şaizeci de minute, 
în timpul primelor ore după deces. Dar care a fost 
temperatura normală a victimei pe când trăia? De obicei, 


aceasta e de treizeci şi şapte de grade, dacă facem 
abstracţie de... oamenii la care e de 37,5 grade, la unii 
chiar sub 37 grade, mai ales dimineaţa, fiind şi cazuri 
excepţionale cu 36,5 grade... Şi apoi, mai este şi căldura 
de aici din cameră, timpul de afară... 

— In concluzie? i-am retezat-o eu scurt. 

— În concluzie, victima putea să fi clacat între o oră şi 
trei ore, având în vedere dispariţia lividităţilor la 
digitopresiune. Sunt dezolat că nu pot să vă spun mai mult. 
Precizări... numai după efectuarea autopsiei şi examenului 
toxicologic. 


— Şi care este concluzia medicului legist? întrebă cu un 
glas egal comisarul şef. 

Era ora zece şi, ca de obicei, întreaga echipă operativă 
se afla adunată în biroul şefului serviciului judiciar. 
Intrebarea, bag de seamă, mi se adresa mie, direct, aşa că 
nu-mi rămase decât să răspund. 

— Victima a fost otrăvită... Aici am, zisei eu, punând pe 
masă un dosar, raportul de expertiză toxicologică. Se 
scoate în evidenţă existenţa acidului prusic în picăturile de 
vin. Mă refer, bineînţeles, la conţinutul lichidului găsit în 
paharul de pe masa din dormitorul victimei. De altfel, 
aceeaşi otravă a fost depistată şi în organele prelevate cu 
ocazia efectuării autopsiei. 

— Deci sinuciderea se exclude categoric! 

— Evident. Victima nici nu avea motive să se sinucidă. E 
drept că suferea de o boală gravă, ireversibilă, dar... aşa o 
ducea de mai mulţi ani. Nu se întrevede existenţa vreunui 
factor nou, obiectiv ori subiectiv, care s-o fi determinat la 
sinucidere. Şi apoi, sub raport logic, nimeni nu se sinucide 
prin otrăvire; aplicându-şi în acelaşi timp o lovitură în 
tâmplă. 

— Deci lovitura i-a fost aplicată, după moarte, aşa cum 
de altfel susţine medicul legist? N 

— Nu s-a putut demonstra contrariul... In susținerea 


acestei teze mi se pare semnificativ şi un alt fapt. Atât pe 
sticlă, cât şi pe pahar nu au fost găsite urme digitale! 

— Nici măcar ale „sinucigaşei”? 

— Nici. Prin urmare, „cineva”, care a urmărit să-şi 
înlăture amprentele, a şters, fără să vrea, şi pe cele ale 
victimei, ceea ce, trebuie să recunoaşteţi, este cât se poate 
de concludent. 

— Aşadar, sinuciderea ne-a fost „telefonată”, zise 
Diaconu. Dar de ce şi de cine? 

La întrebările sale, de altfel fireşti, nu se putea însă 
răspunde. Cel puţin momentan. Cred că nici el nu aştepta 
un răspuns. Problemele, puse constituiau doar o exprimare 
directă şi sonoră a unor gânduri care ne frământau pe toţi. 
Cui prodest? Dacă am şti, misterul ar fi ca şi rezolvat. Dar 
până, atunci... 

Totuşi, aveam impresia că se aştepta un anume răspuns 
de la mine. Căutai o găselniţă ca să câştig timp. De obicei 
aveam idei, unele chiar bune, dar acum nu-mi trecea nimic 
prin minte. Mă salvă gongul... dacă pot spune aşa. Se auzi 
o bătaie în uşă şi în încăpere îşi făcu apariţia procurorul 
Stănică Bojin. 

— Mi-am permis să telefonez la criminalistic, înainte de 
a veni aici! tună el cu o voce radioasă 

— Le-am primit mai înainte, zise comisarul şef, 
arătându-i rapoartele de expertiză de pe masă şi invitându- 
l să ia loc pe un fotoliu. 

În câteva cuvinte îl puse apoi la curent cu situaţia nou 
creată. Procurorul se cufundă în studierea materialelor, 
timp în care, în birou se aşternu o tăcere adâncă de puteai 
s-o tai cu cuțitul. După un timp, Bojin reluă: 

— Deci fără amprente... acolo unde, în mod firesc, 
acestea ar fi trebuit să existe. Prin urmare? 

— Înlăturate, atât cele ale făptaşului cât şi cele ale 
victimei, răspunse Diaconu. 

— O primă eroare, observă îngândurat procurorul. De 
obicei criminalii se demască atunci când încearcă să 


„ardă” urmele. 

— Să te fereşti de crimele care par simple şi clare de la 
început! 

Observaţia era a mea, cu toate că nimeni nu mi-a cerut 
părerea. Dar aşa sunt eu, mă bag uneori în încurcături, 
fără voia mea. Vreau să zic că aşa am fost. De atunci m-am 
învăţat minte. Dovadă că acasă - puteţi s-o întrebaţi şi pe 
nevastă-mea, fiindcă între timp m-am însurat, fapt ce am 
uitat să vi-l spun - având de ales între a avea dreptate şi a 
avea linişte, am ales-o pe cea din urmă. Şi n-am greşit 
deloc. În familie. La serviciu sunt cu totul altfel. Sau am 
fost. Mă rog, acum nu are nicio importanţă. Aşa că, mai 
bine să ne întoarcem la cazul nostru. 

— Poate ne explici dumneata această „împrejurare 
negativă”, făcu Bojin cu o voce numai miere. Şi, fără să 
aştepte răspunsul, adăugă repede: Probabil o „şopârlă” a 
criminalului? 

— Se poate... făcu Diaconu cu o jumătate de gură. Apoi, 
parcă răzgândindu-se, continuă: 

— În definitiv, criminalul avea tot interesul să ne inducă 
în eroare. 

Procurorul aprobă în tăcere. 

Mă gândii că acest răspuns, pentru moment, lămurea o 
anumită situaţie. Dar principalele aspecte rămâneau pe 
mai departe în plin întuneric. Unii, chiar cei mai deştepţi 
din rândul nostru, aşteaptă să le spui ce vor ei să audă şi 
nu ce aitu să le spui cu adevărat. Am demarat: 

— Există totuşi nişte amprente, dar plasate în cu totul 
altă parte. Bojin se întoarse spre mine puţin contrariat, 
apoi zise: 

— Zi mai departe, ce ne fierbi fără apă! 

— ...pe ivărul ferestrei dormitorului victimei... 

— Ciudat, a intervenit Bojin. Am înţeles că azi-noapte n- 
aţi găsit nimic cu prilejul cercetării efectuate, iar fereastra 
era închisă! 

— Aţi reţinut exact situaţia găsită azi noapte - am reluat 


eu cu falsă modestie - numai că azi dimineaţă am repetat 
cercetarea şi... 

— „ai găsit amprentele pe care criminaliştii nu le-au 
identificat cu ocazia primei cercetări. Asta vrei să ne spui, 
nu? 

— Da, asta voiam să raportez, m-am făcut eu că nu 
sesizez uşoara ironie, numai că amprentele nu le-am găsit 
acolo unde s-a căutat... 

— Deci nu pe ivărul ferestrei? 

— Ba da, am continuat eu imperturbabil... peivărul 
interior al ferestrei, dar şi pe geamul exterior. Probabil că 
din cauza grabei... 

— Stop! Vrei să-mi developezi fotografia? 

Intervenţia era a lui Diaconu. Şi timbrul vocii sale era 
mai înalt ca de obicei. O „specialitate” pe care i-o 
cunoşteam prea bine. Deci, atenţie! 

Nu ştiam cum să expun problema, nu atât pentru 
înţelegerea modului în care am procedat, cât, mai ales, 
pentru obţinerea girului în continuare, presupunând, 
bineînţeles, că ipoteza mea era valabilă. Am început eu 
băgare de seamă: 

— Presupun că „cineva” a coborât pe fereastră, apoi, 
grijuliu, a încercat s-o închidă la loc. 

— Îmi închipui, interveni comisarul şef, că n-ai stat 
degeaba până acum, limitându-te doar să ne informezi 
despre această descoperire. 

— Nu, am efectuat comparații. 

— Şi? întrebă Bojin cu nerăbdare. 

— Unele din amprentele depistate aparţin lui Gică 
Şuvăgău alias, „Bebe Matulea”, alias „Universal”, alias... 

— ...„Copârşău”, alias „Gură de lup”, spărgătorul! 
interveni şeful. Eşti sigur? 

— Cum nu se poate mai sigur! Peste optsprezece puncte 
de coincidenţă, şefu', şi toate în zona centrală... 

— N-am înţeles eu clar, sau ai zis că „unele” aparţin 
acestuia, interveni procurorul în discuţie. Înseamnă că mai 


sunt... 

— Şi altele, aşa este, care, din păcate, nu ştim cui 
aparţin. Deocamdată. 

— Bine, dar „Copârşău” nu-i în penitenciar? a mai vrut 
să afle Bojin. 

— A fost liberat cu două luni mai înainte. 

— Deci avem şi pe unul din prezumtivii criminali, adăugă 
interlocutorul meu. „Urmăriţi, prindeţi şi arestaţi pe 
făptaş!”. 

— Nu-i chiar aşa, desigur, am făcut eu dus pe gânduri. 

— Ce vrei să spui? întrebă din nou procurorul, cu o voce 
albă. 

— Că, în primul rând, trebuie să fiu sigur că-i vorba de 
criminal şi că aceste amprente nu au ajuns întâmplător 
acolo. În al doilea rând, identificarea lui la ora actuală în 
„mediu” este mai grea decât să încerci găsirea în Nagasaki 
a unei fete despre care ai informaţii că are ochii oblici. 

— Atunci, poate ar fi cazul - am auzit din nou glasul plin 
de maliţiozitate, al şefului meu - să încredinţăm această 
misiune unui, agent mai vechi, cu posibilităţi reale de 
pătrundere în mediu! 

Mi-am revenit imediat sub acest duş rece. Nu mă ştiţi? 
Trebuia mai întâi să dau în baltă. Am scrâşnit din dinţi. 
„Sunt oameni care s-ar iubi mai mult dacă s-ar putea 
suporta”. Am răspuns: Trec la executarea ordinului. Şi am 
ieşit. 


Maşina rula de puţin timp în noaptea adâncă, când se 
porni furtuna. Eram sigur că se va dezlănţui, încă de când 
am ieşit din oraş. Nu se putea altfel. Trebuia că mi se 
întâmple şi asta ca tacâmul să fie complet. Tocmai pentru 
că, după ce am raportat rezultatul investigaţiilor, şefu' îmi 
spusese să iau cu imine şi pe şoferul de serviciu, iar eu am 
renunţat, gândindu-mă că, în această misiune, era mai bine 
să acţionez singur. Îmi înjurai cu năduf fudulia şi am pornit 
ştergătoarele. În curând, zgomotul lor ritmat se contopi cu 


torsul dulce al motorului. Şi cred că aş fi adormit pe volan 
de oboseală - eram la a doua noapte nedormită - dacă 
ropotul de ploaie căzând în rafale pe caroserie nu m-ar fi 
menţinut într-o veghe artificială. Mi-am luat seama, am 
redus viteza şi am încleştat volanul până mi-au albit 
mâinile. Încercam în zadar să privesc prin perdeaua de apă 
care redusese vizibilitatea aproape la zero. Să continui să 
rulez cu orice risc, ori să trag pe dreapta şi să aştept? Şi ce 
era să aştept? Încetarea ploii ? Am privit o clipă cerul, dar 
nu am văzut decât torente de apă care se năpusteau fără- 
ncetare asupra maşinii. Nicio speranţă. Dincolo de faptul 
că orice întârziere ar fi putut avea drept consecinţă zborul 
păsării din cuib. Aşa că n-aveam altă alternativă. Cum s-ar 
zice, trebuia să mă grăbesc încet. Într-un târziu, cu ochii 
roşii de încordare şi nesomn, am ajuns la marginea 
comunei. Am parcat într-o ulicioară, apoi am scos o ţigară 
din pachet şi am început să reflectez. Trebuia să recunosc 
întâi casa şi, în funcţie de amplasarea ei, să-mi fac planul 
de acţiune. Mi-am tras gulerul impermeabilului în sus şi 
am coborât din maşină. Ploaia continua să cadă, dar cu 
ceva mai putină intensitate. La numărul 27 se afla o casă 
destul de arătoasă, zidită din cărămidă arsă, vopsită în 
galben şi roşu, cu o curte mare în faţă, împrejmuită de un 
gard înalt din lemn şi prevăzută cu o poartă solidă. În 
spatele casei se zărea o grădină cu căpiţe de fân şi pomi, la 
marginea căreia curgea un pârâu. Oare individul pe care-l 
căutam se găsea în casă? Era posibil şi probabil. O fi având 
o ieşire şi prin spate? Evident, toate casele astea aveau 
ieşire spre grădină. Atunci? Deodată, îmi veni o idee pe 
care, de fapt, ar fi trebuit s-o am de la început. De aici 
trebuia să pornesc. În spiritul cooperării... M-am dus la 
postul de jandarmi. Restul a fost mai simplu decât mă 
aşteptam. L-am luat, cum s-ar zice, ca „din oală”, mai 
precis, din faţa unei oale cu ţuică fiartă. Nici n-a opus 
rezistenţă. De fapt nici nu putea s-o facă în halul în care 
era. Efectiv, din beţie s-a trezit tocmai dimineaţa, în arest. 


Îl aduseseră în faţa comisarului şef. De-abia atunci mă 
recunoscu. Se scutură: 

— Să trăiţi, don' şef. Să fiu al dracu dacă ştiu ce-am 
făcut! 

— De făcut, ai făcut tu multe, dar acum eşti aici pentru 
spargerea de la familia Horneanu. 

Şuvăgău se îngălbeni la faţă. Privi la mine şi la şef, apoi 
bolborosi: 

— Am dat numai o gaură, nimic mai mult... 

— De ce, Bebe, „numai”? Oare nu-i de ajuns? am zis eu 
cu candoare. 

— ...Şi nici nu m-am ales cu ceva, făcu el cu o voce plină 
de obidă... 

— Dar... restul, Bebe, „restul”, cine l-a făcut? întrebai eu 
cu un glas tăios. 

— N-am „răcit-o” eu, don şef, asta mi-e crucea! Se repezi 
el speriat, albindu-se la faţă. Aşa am găsit-o, aşa am lăsat- 
o! Nu m-am atins de nimic. Mă jur pe... 

— Nu te mai jura, că ţi-ai lăsat amprentele! 

— Don' şef, n-am mierlit-o eu! se tângui el, în timp ce 
broboane de transpiraţie îi curgeau pe frunte, intrându-i în 
ochi.. 

L-am măsurat lung. Era pentru a treia oară de când îl 
anchetam. Nu era încăpățânat decât la început, apoi, când 
îl coborai de pe soclu pe pământ, respectiv în faţa 
probelor, recunoştea. Dar poate mă înşelasem asupra lui. 
Şi apoi, omul se mai schimbă. Deodată auzii vocea şefului: 

— La ce oră ai intrat în locuinţă? 

— Pe la... pe la unsprezece şi ceva, răspunse el încă 
timorat, întorcându-se spre Diaconu. 

— Şi cum ai intrat? 

— Am sunat la uşă, ştiam că Horneanu e la... gagica lui, 
iar baba e bolnavă şi cam tare de urechi. Aşa cum m-am 
aşteptat, n-a răspuns nimeni şi am încercat să deschid 
broasca, dar... cheia era băgată pe dinăuntru. 

— Şi ai renunţat? 


— Nu, dar n-am vrut să umblu prea mult la încuietoare, 
că mai erau şi vecini, care puteau să iasă, aşa că... 

— Vrei să spui că ai plecat? se precipită şeful. 

— Nu, asta nu! 

— Atunci pe unde ai intrat totuşi? 

— Cum pe unde? Pe fereastră. Pe altă parte nu se putea, 
adăugă el mirat. De fapt, era întredeschisă, aşa că doar am 
împins-o. Apoi se întunecă la faţă, amintindu-şi: 

— Femeia era întinsă cu faţa în jos. Era moartă. 

— De unde ştii că era moartă? 

— I-am atins mâna, era rece demult. Şi nici bijuteriile nu 
le-am găsit. 

— De unde ştiai de bijuterii? 

— De la Mimi! 

— Mimi...? 

— Mimi Matişan... gagica jupânului; care mi-a vândut 
pontu'. 

— Şi de unde o cunoşti tu pe această Mimi... Matişan? 

— Hăăă... suntem vechi... amici... de afaceri... 

— Din ce în ce mai frumos i 

— ...Şi rude. 

— Ce vorbeşti?! 

— E... soră-mea, dar m-am avut aceeaşi mamă. 

— Aha, înţeleg. Şi, fără-ndoială, nici acelaşi tată? 

— Ba da. De fapt, amândoi ne-am născut fără să ne 
cunoaştem tatăl. 

— Foarte trist! 

— Dar suportabil. Mimi a trecut însă prin şcoli înalte. 
Vede nişte maniere şi are o minte de poţi tăia cu ea pânză 
de borangic! Văzând că e tentat să fenteze, i-am tăiat-o 
scurt: 

— Bine, bine! Ai să ne povesteşti altădată despre „soră- 
ta”. Acum spune-mi, ce-ai făcut în camera în care ai intrat? 

— Ce era să mai fac, don' şef? Când am văzut 
mortăciunea, era să mă lovească damblaua. Când mi-am 
revenit, am aruncat o privire în scrin, unde trebuiau să fie 


bijuteriile... 

— Şi erau? 

— Neam! Asta mi-e crucea! făcu el semnul. N-am mai 
cotrobăit şi am roit-o. 

— Ai închis sertarul scrinului când ai plecat? 

— Era tras în afară când am venit şi tot aşa l-am lăsat. 

Am schimbat cu şeful meu o privire care nu-i scăpă lui 
Şuvăgău. 

— Poate că un alt hoţ a operat, don’ şef, înaintea mea, şi 
a fost supărat şi atunci a „răcit-o” pe bătrână? ne sugeră el 
cu un ton îndoielnic. 

— Lasă astea în seama noastră, Gică, i-am întors-o, 
poate puţin mai dur decât aş fi vrut, pentru a-l menţine în 
tensiune. Mai bine spune-mi, pe unde ai ieşit? 

— Cum pe unde? Tot pe fereastră! Cheia era în broască 
şi nu voiam s-o ating. Imi era mai uşor pe fereastră. Am 
coborât rapid pe scara de serviciu care era în apropiere. 

— Ai lăsat fereastra deschisă la plecare? 

— Nu ştiu exact. Cred că da. Eram grăbit să dispar cât 
mai repede. 

— Văd... zise comisarul şef cu un ton ironic. 

— Dor’ şef, n-am omorât-o eu, don’ şef, îşi începu el din 
nou litania. 

— Ai observat ceva pe masă? 

— Pe masă? se gândi el, Da, era o sticlă şi un pahar sau 
două... 

— Te-ai atins de ele? 

— Nu! Pot să jur că n-am pus mâna pe ele! 

Diaconu se uită la mine insistent. Am răspuns în felul 
meu privirii lui. A înţeles. Bine că s-a edificat şi el. Trebuia 
totuşi să mai verificăm. Am apăsat pe butonul soneriei. Şi 
când a sosit gardianul pentru a-l duce la arest, Şuvăgău 
exclamă încă odată cu glas strident: 

— N-am omorât-o eu, don’ şef! Vă faceţi mare păcat cu 
mine... 

leşiră. 


— Ce părere ai, Nedelea? mă întrebă comisarul şef. 

Întrebarea nu m-a surprins deloc. O aşteptam. 

— Sunt sigur că nu-i el făptaşul! 

— Aşa mi se pare şi mie. Dar coincidenţa, trebuie să 
recunoşti, e totuşi stranie, zise el gânditor. Şi imediat după 
aceea mi-a plasat, ca să zic aşa, o lovitură sub centură: 

— Şi atunci... cine e criminalul? 

Vedeţi, întrebarea asta, deşi ştiam că e posibilă, m-a luat 
pe nepregătite. Şi asta nu mi se întâmpla pentru prima 
oară. Fiindcă o asemenea problemă, când mi se pune 
brusc, dincolo de voltajul emoţional pe care mi-l degajă, 
mă surprinde totdeauna... neplăcut. Asta e! 


Deci, înapoi la investigaţii, verificări în banca de date, 
alte cercetări preliminare şi din nou la constatările de la 
faţa locului. Vedeţi dumneavoastră, o anchetă e un fel de 
joc în care se reconstituie o imagine din diferite 
fragmente. Se caută şi apoi se adună piesele pentru a le 
aranja într-un ansamblu. La început, elementele disparate 
ale formelor nu se leagă, apoi acestea se conturează tot 
mai mult, alcătuind desenul jocului. Şi, oricât de ciudat ar 
părea, dar tabloul complet al jocului nu se formează dacă 
lipseşte o piesă, cât de mică sau neînsemnată ar fi aceasta 
- la prima privire, bineînţeles. Şi dacă, aşa cum aţi 
observat, m-aş referi la meseria de criminalist, întotdeauna 
e mai bine să te pronunţi după cea „de-a doua privire”. Nu 
de altceva, dar, aşa cum spunea cineva, „două precauţiuni 
fac mai mult decât una singură”! Şi unde pui că avea 
dreptate. 

M-am pornit pe treabă. Din aproape în aproape, am 
ajuns şi la concubina lui Horneanu, la sora „vitregă” a lui 
Şuvăgău, vânzătoarea de ponturi. 

Noaptea era încă departe, dar căldura din timpul zilei 
făcu loc unei lumini dulci peste care se revărsau pale de 
vânt călduţ, alternând cu mirosuri de flori. Se părea că în 
acea zonă periferică oraşul se înfăşurase într-o lungă stofă 


de mătase mov. Am ajuns în dreptul casei, de fapt o 
adevărată vilă cu două etaje, aşezată în spatele unei 
grădiniţe cu flori. Am urcat un etaj şi am sunat în dreptul 
apartamentului trei. 

Îmi deschise o femeie de o frumuseţe stranie. Nu prea 
înaltă, dar fină şi rasată, cu o faţă mică şi ovală, ochi 
albaştri de culoarea cerului de primăvară, părul scurt, 
blond cenuşiu. Era îmbrăcată elegant, într-o rochie de 
dantelă roz care se juca de-a v-aţi ascunselea cu lenjeria 
albă. Avea un aer de duritate şi totodată o vitalitate 
debordantă care caracterizează tinereţea. Am scos 
legitimatia şi ea, fără să se mire, m-a poftit în casă. În timp 
ce o urmam, mă întrebam ce putea avea comun această 
fiinţă cu tutungiul. Două persoane atât de deosebite, nu 
numai ca vârstă... dar, nu ştiu de ce, aveam impresia că şi 
preocupările lor trebuiau să fie diferite şi... Dar hait că am 
luat foc. Temperamentul meu! 

Mimi Matişan mă conduse într-o cameră de zi, mobilată 
cu mult gust, şi cu un gest scurt mă pofti într-un fotoliu, 
după ce se aşeză şi ea vizavi de mine, în alt fotoliu, ambele 
îmbrăcate într-o pânză înflorată. 

— Aştept cu sufletul la gură! a încercat ea de la început 
să mă blocheze. N-am răspuns provocării. N-avea sens.in 
schimb, am scos un pachet de ţigări şi i-am oferit una. Ea 
însă avea „Camel”. 

— Nu sunteţi prea vorbăreţ, începu ea. Sau intenţionaţi 
să creaţi un suspans? surâse uşor amfitrioana mea. 

Nu ştiam ce atitudine să iau. Evident, puteam şi eu să 
intru în acest joc, dar era oare aceasta soluţia cea mai 
bună pentru a crea ambianța necesară discuţiei ce trebuia 
să urmeze? Am parat uşor: 

— Aş fi fericit dacă aţi binevoi să-mi „luminaţi lanterna”, 
cum s-ar zice, într-o problemă. 

— Cu plăcere, dacă vă pot ajuta cu ceva, dar... mă 
îndoiesc. 

— Nu vă pripiţi. Văd că sunteţi modestă, dar uneori prea 


multă modestie strică. Aş dori să vă pun câteva întrebări în 
legătură eu Horneanu. Sper că n-o să-mi spuneţi că nu-l 
cunoaşteţi? 

— Mă subapreciaţi, domnul meu. 

— Nicidecum, v-am pus doar în temă. 

— Vreţi să spuneţi că în gardă? 

— Cum doriţi. Dar să nu ne pierdem timpul cu banalităţi. 

— Mi-aţi luat cuvintele de pe buze. În definitiv, ce doriţi 
să ştiţi? 

— Natura relaţiilor dintre dumneavoastră şi dânsul. Ştiţi 
despre cine e vorba... 

— Prieteneşti. 

— Cât de „prieteneşti”? Dincoace sau dincolo de... pat? 
Sau poate purtaţi discuţii filosofice pe tema culturilor de 
tutun ori a modului de obţinere şi de cheltuire elegantă a 
banilor? 

Femeia m-a fulgerat cu privirea. 

— Vă interzic să-mi vorbiţi în acest fel! 

Vocea îi vibra de furie, în timp ce un fulger metalic îi 
brăzdă pupilele. Am privit-o cu răceală. Poate am exagerat 
puţin, dar trebuia s-o dau jos de pe piedestalul pe care se 
căţărase. Am reluat calm: 

— Nu aş vrea să ne certăm, dimpotrivă, am putea 
colabora. Nu depinde decât de dumneavoastră, am mai zis 
eu, zâmbindu-i cu toată dantura mea impecabilă şi de un 
alb strălucitor. 

Nu ştiu dacă ea a apreciat aşa cum se cuvine încercarea 
mea de împăcare, fapt este că mi-a răspuns mai potolit. 

— Să încercăm. Prin urmare, suntem în relaţii bune... să 
zic... de vizită. 

— Perfect. Vine des pe la dumneavoastră? 

— De câte ori îi permite timpul, dar cel puţin de două ori 
pe săptămână. De fapt, îl cunosc de când avea magazinul 
de delicatese de pe Moşilor. Era prieten cu fratele meu 
mai mare, care a murit pe front. 

— Ştiţi cumva că este căsătorit? nu am putut să mă 


stăpânesc. 

Mi-a răspuns cu candoare: 

— După câte ştiu... a fost! 

Atâta cinism te scoate din sărite chiar dacă eşti un 
înger. Eu totuşi m-am stăpânit, ceea ce, dat fiind 
temperamentul meu, era o performanţă. 

— Deci aţi aflat despre crimă? 

— Chiar e vorba despre o crimă? făcu ea cu nevinovăție. 
Excludeţi sinuciderea? După câte ştiu, soţia lui Horneanu 
suferea de o boală incurabilă. 

Sfântă inocenţă! Dar această fetiţă nevinovată este o 
adevărată lăptucă; ca toate prietenele ei, ea crede în Moş 
Gerilă, în confidenţele pasionante şi în amorul în 
tehnicolor. Sau, cel puţin, vrea să mă facă pe mine să cred 
acest lucru. Or, eu am sărit demult peste asemenea 
zăplazuri. Am privit-o din nou. Şedea în fotoliu, picior 
peste picior, şi îmi susţinea privirea surâzând provocator. 
Dar eu eram demult vaccinat împotriva unui asemenea 
şiretlic. Mă uitai la îmbrăcămintea ei. Nuditatea unor 
femei e obscenă. Pe altele, dimpotrivă, îmbrăcămintea le 
dezbracă. Acesta era cazul „în speţă”, cum ar zice un coleg 
de-al meu. Atacai direct: 

— Când a fost Horneanu ultima dată la dumneavoastră? 

Ea s-a gândit puţin, ori mi-a lăsat această impresie, apoi 
a răspuns scurt: 

— Chiar ieri seară... dacă nu mă înşel. 

— Perfect, atunci este explicabil faptul că sunteţi bine 
informată despre decesul soţiei şi... restul! 

— Restul? s-a mirat ea cu un aer prefăcut. 

— Restul... adică furtul bijuteriilor. 

— Nu înţeleg. Ce vreţi să insinuaţi? făcu ea cu un aer 
jignit. 

— Ce anume nu înţelegeţi? Că s-au furat bijuteriile sau 
de la cine cunoştea hoţul unde să le caute? 

De astă dată aerul de mironosiţă s-a destrămat complet. 
Pentru o clipă păru descumpănită, apoi speriată. Folosind 


întreaga sa artă de învăluire, m-a măsurat lung, a ezitat o 
clipă, neştiind cum să procedeze. În fine, s-a hotărât, luând 
o atitudine de contesă ofensată, şi pe un ton nobil, demn, 
pompos şi, ridicol, răspunse: 

— Cred că putem considera închisă discuţia noastră, 
domnule... 

— Nu încă, am precizat eu, şi în niciun caz înainte de a 
răspunde la întrebările mele. 

M-a fulgerat cu ochii. Se pare că, neavând un succes 
imediat la auditoriu, renunţă la poză, ceea ce atrase după 
sine şi schimbarea poziţiei picioarelor. Aprinse încet, 
studiat, o altă ţigară, din care trase câteva fumuri. 

— Daţi-i drumul! 

Ei, aşa mai mergea. Am reluat: 

— Ce relaţii sunt între dumneavoastră şi Gică Şuvăgău? 

— Relații? Exageraţi. Îmi mai repară instalaţia din 
bucătărie, din baie, este un foarte bun mecanic şi... 

— ...Vă cunoaşteţi din familie, nu? 

— Este exact ceea ce voiam să spun, adăugă ea cu un 
zâmbet radios. 

— Şi, în virtutea acestei cunoştinţe vechi, i-aţi dat 
informaţii despre bijuteriile Vandei Horneanu? 

Interlocutoarea mea şi-a plecat capul. Dar şi-a revenit 
imediat. M-a privit drept în ochi, sfidător. 

— Păi, văd că sunteţi bine informat, de ce mai apelaţi la 
mine? De amorul artei? 

Glasul ei avea totuşi o intonaţie nouă. 

M-am uitat mai atent la ea. Incercam să-mi fac o idee 
despre punctele sale tari şi despre slăbiciuni, despre 
îndoielile şi temerile ei. Până acum n-am reuşit acest lucru. 
Pălăvrăgea cu plăcere, dar în faţa primejdiei, se bara. Nu 
reacţiona, nu se agita. Vocea ei era fără timbru, privirea 
iscoditoare, dar ascunsă. Nu era făţiş ostilă, dar nici 
prietenoasă. Avea experienţă. Aş putea-o oare intimida? 
Nu părea deloc sperioasă. Dimpotrivă. Trebuia să i se 
smulgă fiecare recunoaştere. Şi asta numai când înţelegea 


că negarea nu o poate ajuta la nimic. M-am gândit că 
trebuie să continui în forţă. 

— În primul rând, nu apelez, ci pun întrebări, aflându- 
mă aici în exerciţiul funcţiunii. În al doilea rând, nu sunt 
obişnuit ca la întrebările pe care le pun să mi se răspundă 
cu alte întrebări. Prin urmare... 

— Mă voi conforma. Ei bine, da, i-am vorbit de bijuterii, 
dar nu l-am instigat să le fure. De altfel „vizita” lui a rămas 
fără obiect. 

— Asta va aprecia instanţa de judecată. 

Mimi Matişan se îngălbeni. Nervos, aprinse o nouă 
ţigară, apoi zise: 

— Prin urmare, intenţionaţi să mă trimiteţi în judecată? 

— Nu ştiu, încă nu m-am hotărât. Aceasta nu depinde 
numai de mine, ci, în primul rând, de dumneavoastră, de 
faptele pe care le-aţi comis, de sinceritatea pe care o 
manifestaţi faţă de justiţie, de... 

— Bine, am înţeles. Ce doriţi să ştiţi? 

— Când a venit şi cât timp a stat la dumneavoastră 
Horneanu în seara crimei? 


Magazinul universal era arhiplin. Aglomeraţia din faţa 
raionului de încălţăminte era atât de mare, încât trebuia să 
te strecori ajutându-te cu coatele pentru a ajunge la 
tejghea. Se primise un lot masiv de sandale de vară, 
modele frumoase şi moderne, ceea ce de regulă atrăgea ca 
un magnet clientela feminină şi nu numai pe aceasta. 

Cu toate că bărbatul era concentrat asupra unui pantof- 
sanda pe care-l tot cerceta, se pare că atenţia nu-i 
dispăruse chiar de tot, din moment ce simţi degetele 
alunecându-i în buzunarul din spate. Se întoarse brusc, 
gata să contraatace, însă când zări fata, mânia îi dispăru 
ca prin farmec şi un zâmbet larg îi lumină faţa. De la prima 
vedere au descoperit că sunt făcuţi unul pentru altul. Se 
priviră lung, pândindu-se reciproc, apoi în ea se declanşă 
acel precipitat chimia ce se cheamă uneori atracţie 


afectivă. Fără un cuvânt, i-a remis portofelul, scuzându-se 
gentil. Când el i-a propus un pahar, n-a refuzat. După ce 
dădu comanda ospătarului din barul de zi, bărbatul se 
întoarse spre ea: 

— Eşti novice în meserie, nu? 

Fata zâmbi cu candoare, sorbind cu mici înghiţituri din 
coniac, apoi răspunse, tărăgănând cuvintele 

— Amatoare... dacă m-am lăsat surprinsă aşa de rapid. 

— Şi acum? 

— Nu am proiecte, dacă asta vrei să ştii. Mă las 
călăuzită. 

— Perfect, mai adăugă el, privind-o din nou. 

Chemă ospătarul, plăti şi ieşiră. Maşina lui era parcată 
în apropiere. Fără un cuvânt, fata se urcă în maşină, care 
demară imediat. 

Ajungând în câmp deschis, bărbatul puse brusc o frână 
şi ieşi din carosabil, oprindu-se lângă liziera unei păduri. 
Aruncă ţigara pe geam şi, cu un gest brusc, îmbrăţişă fata. 
Aceasta încercă să spună ceva, dar nu reuşi. li opuse 
rezistenţă, dar el era foarte puternic şi se pricepea. O 
înlănţui fără a acorda prea multă atenţie eforturilor ei de a 
se degaja. Calm şi obstinant, se sili să înfrângă rezistenţa 
fetei care nu mai avea puterea de a se opune. 

În timp ce se lupta cu agresorul ei, cu ochii înecaţi în 
lacrimi de furie şi neputinţă, fata reflectă totuşi la faptul 
că, ieşind cu un bărbat necunoscut, în pofida 
presentimentelor care de data aceasta i-au jucat festa, 
trebuia să se supună la acel lucru pe care mama ei îl 
numea penibil dar inevitabil. Dar nu aici şi nu cu forţa. 
Cretinul! Dacă aştepta puţin, lucrurile s-ar fi desfăşurat cu 
totul altfel, spre satisfacția amândurora. Dar acum totul 
era ratat din vina acestui imbecil. Şi ea o făcuse de oale. 
Se lăsase amăgită de alura sa de „gentleman”, altfel nu i- 
ar fi palpat buzunarul. Avea nevoie de bani? Pe dracu! 
Avea destui! Atunci ce căutase în mulţime? Evident, numai 
pentru „facerea” mâinii, nefiind sigură dacă babalăcul ei 


nu va înfunda de data asta pârnaia, şi iar rămânea fără 
capital. Zâmbi, amintindu-şi ce i-a spus deunăzi o prietenă 
care trăia cu un colecţionar de „solniţe”. „El m-a ameninţat 
că mă ucide pentru a mă învăţa cum să trăiesc”. Nostim... 
Zâmbind, a slăbit o clipă rezistenţa şi... a pierdut partida! 

Individul ştia ce voia să obţină de la ea şi obţinu, după 
care o azvârli într-un colţ al maşinii, aprinzând o nouă 
ţigară. Liniştit, parcă nu se întâmplase nimic, bărbatul îşi 
pieptănă părul care-i căzuse pe faţă. Înjurând şi proferând 
ameninţări care de care mai cumplite, fata deschise 
portiera şi fugi spre pădure. El nici nu o privi măcar. 
Murmură ceva printre dinţi, de genul „aşa-i lumea 
noastră”, şi, fără a se mai preocupa de ea, demară în 
viteză. 

Toată ziua rătăci prin pădure, făurindu-şi planuri de 
răzbunare. Trebuia să-l identifice pe acest individ care, 
acum era clar, şi-a bătut joc de ea. Dar de ce? Pentru că 
voia să-l fure? Nu era genul. Din instinct animalic? Nu 
părea! Doar pentru că aşa se obişnuieşte între „confraţi”? 
Oricum, îl va căuta până la capătul pământului şi îl va 
ucide cu mâna ei, dar nu înainte de a afla de ce a făcut-o. 
Va risca totul pentru asta, inclusiv situaţia pe care o avea. 
Şi, dacă trebuie, se va căsători cu cineva care are bani, 
mulţi bani. În definitiv, citise ea undeva, „în cele mai multe 
cazuri, bărbatul ajunge la căsătorie căutând să se însoare 
cu femeia pe care o iubeşte, iar femeia, căutând să 
iubească pe bărbatul cu care se mărită!”. Aşa că nu avea 
nimic de pierdut! Iar în ceea ce-l priveşte pe celălalt, va 
aştepta calm, răbdător, cât va trebui. Toată lumea ştie că 
răzbunarea e un platou care se consumă la rece! 

Mult mai târziu, spre seară, la semnele ei disperate, un 
camion a cules-o de pe şosea. Şoferul acestuia, un tânăr 
măsliniu la faţă şi nebărbierit, nu înceta să se mire de 
figura descompusă şi de muţenia autostopistei. La 
rugămintea ei, o duse până în oraş, fără să-i ceară nimic. 

Când Mimi Matişan ajunse acasă, în dormitor era 


lumină. Intră repede, fără să arunce vreo privire lui 
Horneanu, îndreptându-se spre baie. După un timp, 
învelită într-un halat gros, cu faţa îmbujorată, se aşeză în 
fotoliu, picior peste picior, aprinzând o ţigară. 

— Ai venit târziu şi cam şifonată, drăguță, începu el 
discuţia. 

Ea îl măsură lung, din cap până în picioare, apoi îi 
azvârli dispreţuitor: 

— Nu cumva trebuie să-ţi dau socoteală ţie? 

— Poate că da, drăguță, atâta timp cât îmi cheltuieşti 
banii. 

— Banii şi iar banii! Se pare că numai asta contează la 
tine. Te-ai gândit vreodată că o pasăre, chiar dacă-i închisă 
într-o colivie de aur, tot captivă se cheamă? 

— Să nu dramatizăm, drăguță. Iar în privinţa închisorii... 
poate ar fi bine să nu vorbeşti de ştreang în casa 
spânzuratului! 

— Tremură carnea pe tine. E chiar atât de grav? 
Bineînţeles, căci altfel nu-mi cereai mie să... 

Horneanu deveni stacojiu la faţă. Se sculă în picioare, 
apoi, dându-şi seama, se aşeză, calmându-se treptat. Cu o 
voce potolită, zise: 

— Cred că ar fi bine să nu vorbeşti cu mine în acest fel, 
altminteri... 

— ...îmi faci felul, nu? Asta vrei să spui? 

— Nu, drăguță. Eu nu am făcut şi nu fac „felul”, 
nimănui. Să-ţi între bine în cap asta. Mă refeream la faptul 
că, dacă îmi retrag mâna, rămâi pe drumuri şi trotuare! 

— Ce vrei să insinuezi? 

Mimi păli. Era o ameninţare făţişă. Şi, date fiind relaţiile 
lui, foarte probabilă. 

— Că e periculos pentru o fată tânără şi atrăgătoare ca 
tine să rămână pe şosele ori... drumuri! 

— Nu, altceva ai vrut să spui. 

— Atunci de ce mai pui întrebări? Credeam că din unele 
întâmplări se învaţă mai mult decât dintr-o experienţă de o 


viaţă. 

— De unde ştii? 

Femeia trecuse prin toate culorile curcubeului. Şi vocea 
îi era alterată de teamă. Continuă: 

— Vrei să spui că tu eşti în spatele sălbăticiei de la 
liziera pădurii? 

— Da de unde! lar exagerezi. Se face că am amici în 
mediu... care m-au informat. Deosebit de faptul că încerci 
să operezi pe cont propriu. Şi asta nu se iartă de cei 
avizaţi, cărora le încâlci teritoriul! Ţi s-a aplicat un 
avertisment. Atât. Eu însă te-am avertizat să nu te ocupi cu 
găinării şi doar ţi-am dat destui bani ca să te poţi abţine. 
Dar se pare că te-am scos degeaba din mocirlă. Tot acolo 
ai să ajungi. N-ai stofă. 

— M-am săturat, ţipă ea deodată, ca o apucată. De voi 
toţi m-am săturat. Şi mai ales de tine! 

— Nimic mai simplu, drăguță. Divorţăm şi... gata! Până 
una-alta, te-aş ruga însă să-mi spui ce a căutat sticletele la 
tine? _ 

În timp ce vorbea, femeia îl urmărea cu privirea. Îşi 
dăduse seama că făcuse o greşeală gravă. Trebuia să bată 
în retragere, altfel pierdea toată partida, ceea ce însemna 
că trebuia s-o ia de la capăt şi ea obosise. De moarte 
obosise. De moarte? Ia stai ce era de fapt expresia aia, 
„divorţăm”, dacă nu o ameninţare directă şi străvezie? Era 
timpul să revină la sentimente mai bune. Şi o făcu ca un 
veritabil cameleon. 

— Am impresia că ne pierdem timpul, Puiule. Am fost 
totdeauna alături de tine, sunt implicată afectiv şi, de ce n- 
aş recunoaşte-o, mă consider într-un fel responsabilă de 
acţiunile tale. Dar, în ce mă priveşte, te rog să fii rezonabil 
şi să nu mă consideri proprietatea ta, că nu sunt şi n-am să 
fiu vreodată. Şi, socotind concilierea încheiată, se gândi că 
era timpul să schimbe subiectul. 

— M-ai întrebat de sticlete. A cerut relaţii despre tine şi 
Bebe. 


— Şi ce i-ai spus? 

— Ceea ce am stabilit. Nu cred că ştie prea multe. Mai 
mult, am avut impresia că-l interesa ce relaţii am cu 
„Copârşău” şi dacă i-am vândut pontul cu bijuteriile. Bebe 
le „telefonase” faptul, aşa cum de altfel era instruit, şi era 
firesc să iasă cu întrebarea asta. 

— Altceva? 

— Nimic de semnalat. Afară de prostia pe care am făcut- 
o şi pe care va trebui s-o suport. Dar, după cum ştii, eu nu 
rămân datoare. 

— Îţi interzic să acţionezi singură. Mă voi ocupa eu de 
problema asta. Nu te mai amesteca şi vezi-ţi de treburile 
tale. 

Glasul era dur de parcă îţi zgâria urechea. Ea înţelese că 
lucrurile au ajuns într-o fază în care orice greşeală poate 
atrage după sine consecinţe din cele mai grave. Il privi 
printre gene pe omul din faţa sa. Îl ura de moarte. Îşi plecă 
capul, ca nu cumva să transpară ceva din privirile ei. Parcă 
simțind fluidul, acesta îi întrerupse gândurile. 

— Mi-am adus aminte, gândind la cele ce mi-ai povestit, 
că am citit undeva despre o „operă morală” săvârşită de un 
partener de afaceri celuilalt. Mi se potriveşte. Ascultă: „Un 
businesman pe moarte, văzându-şi asociatul îndurerat, cu 
ochii plini de lacrimi, îi suflă, cu un ultim efort: Trebuie să- 
ti dezvălui un mare secret: spargerea casei de bani a fost 
opera mea. Falimentul de anul trecut s-a întâmplat tot din 
cauza mea. Şi am păcătuit şi cu nevastă-ta. Toate sunt 
opera mea şi acum regret. Celălalt îi spuse: Calmează-te! 
Poţi să mori liniştit. Otrava pe care ai băut-o odată cu vinul 
era opera mea!”. 

Femeia părea întruchiparea inocenţei. 

— Te cunosc bine, drăguță. Ştiu de ce eşti în stare. 
Totuşi îţi atrag atenţia că mă lasă rece ce gândeşti despre 
mine, dar, dacă mai greşeşti odată... s-ar putea ca ea să fie 
ultima! lar eu nu glumesc! 


Înţelegeam că întreaga discuţie cu Matişan, precum şi 
depoziţiile lui Horneanu făceau parte dintr-un plan 
concertat. Dar nu m-am putut lămuri în legătură cu 
Şuvăgău. Cât priveşte fata, şeful a considerat necesar să- 
mi atragă atenţia: „Şi mai ales ai grijă să nu-ți întindă o 
cursă! Dar ce zic eu, Matişan ea însăşi e o cursă! De la cap 
la picioare şi invers, trecând prin toate etapele 
intermediare. O capcană fermecătoare, dar o capcană! 
Totul la ea este exact ceea ce trebuie. N-am zis cum 
trebuie!”. 

Avea dreptate şeful. O femeie ca asta preferă să meargă 
pe drumul cel rău, decât să nu meargă nicăieri. Un pic de 
cinema, un mod deosebit de a prezenta lucrurile şi 
comisarul Nedelea intră în buzunarul poşetei! Ei nu, 
porumbeilor, problema stă cu totul altfel. Toate încercările 
de a mă induce în eroare, destul de variate, ce-i drept, 
erau însă previzibile, tot aşa de transparente ca o criză de 
lacrimi la un atlet după o cursă de fond. Cu un picior în 
plin basm şi cu celălalt în închisoare, fiecare dintre ei 
susţine visele celuilalt, nu fără interes. Iată o „operă de 
două parale” scrisă pentru trei personaje. Va trebui să le 
adâncesc mai mult rolurile şi să-l identific pe regizor. Mi- 
am scos agenda şi am notat: o percheziţie la „Julieta”; 
reinterogarea lui Şuvăgău; restudierea raportului medico- 
legal şi a procesului-verbal de cercetare la faţa locului; 
audierea unor persoane din „mediu” - toţi recidivişti - prin 
care doream să aflu câteva antecedente neoficiale ale unor 
personaje din piesa mea; verificări rutiniere şi altele, în 
funcţie de evoluţia cercetărilor. Apoi, am trecut la acţiune. 

În timp ce Stuparu se duse după maşină, am recitit 
raportul medico-legal: „... corneea opalescentă, lividităţi 
extinse care dispar la digitopresiune... Autoliză în mucoasa 
gastrică şi rinichi... Data morţii poate fi aproximată între 
2-3 ore”. Prin urmare, crima a fost comisă în jurul orelor 
23,00-24,00! Trebuia să verific acum cât mai exact modul 
în care şi-au petrecut timpul în această perioadă toţi cei 


care figurau pe lista mea de suspecți. Noroc că nu erau 
prea mulţi.Dar dacă prezumtivul criminal nu era pe listă? 
S-ar putea, în fond nimeni nu-i infailibil şi, după câte ştiu, 
nu există poliţie în lumea asta care să nu aibă cauze cu 
autori necunoscuţi. Mai corect - neidentificaţi - cu 
perspective de a fi depistaţi. Mă rog, chestie de apreciere. 
Până una-alta, trebuia să acţionez. 

Deodată, sună telefonul. Am ridicat plictisit receptorul. 
Recunoscând glasul cald, mi-am recăpătat imediat 
vioiciunea. 

— Cu comisarul Nedelea, vă rog. 

— La telefon, atât cât a mai rămas din el! am încercat eu 
o glumă. 

— Oh, ce plăcere! făcu ea. Te-am aşteptat aseară să mă 
duci la spectacol... 

— Te rog să mă ierţi că n-am putut veni - am pus eu 
aceeaşi placă, sperând de fiecare dată zadarnic că se va 
obişnui - şi... pentru faptul că de atunci nici măcar nu am 
putut să te înştiinţez. Sunt dezolat, draga mea, dar în 
meseria asta... 

— „trebuie să abandonezi în primul rând ceea ce îţi 
place cel mai mult! 

Păcat că n-o vedeam zâmbind. Era fermecătoare când 
surâdea. Dar mi se pare că m-am luat cu vorba şi nu v-am 
prezentat-o. Marina Vrajda era o fată foarte drăguță. Un 
cap de păpuşă. Părul blond îi cădea în valuri pe umeri, 
încadrând o faţă ovală, cu tenul alb, în care doi ochi negri 
sclipeau vesel deasupra unui năsuc mic şi drept. Buzele 
roşii şi cărnoase trădau o senzualitate dominată puţin de 
bărbia voluntară. Înaltă, cu o siluetă bine proporţionată, 
totdeauna îmbrăcată elegant, corect, era o apariţie chiar în 
localurile cele mai costisitoare, unde o femeie frumoasă nu 
este un lucru rar. Înteligentă şi cultă, era totuşi modestă. 
Profesoară de franceză la un liceu şi logodnica mea de... 
vreo opt luni. Cam mult, ce-i drept, sunt de acord cu 
dumneavoastră, dar în poliţia criminală nu e bine să fii 


căsătorit, mai ales la începutul carierei. Aşa gândeam pe 
atunci şi, ca să fiu sincer, nu era singura mea părere 
greşită. 

— Crede-mă, te rog, am avut un caz greu! 

— Te cred, Dorine, te cred mereu, dar... 

— Ascultă-mă! am zis eu hotărât. M-am născut de 28 de 
ani, dar nu exist decât de un an, de când te-am cunoscut 
pe tine! 

N-am spus-o frumos? O altă femeie ar fi izbucnit în 
lacrimi de fericire. Dar ea mi-a replicat calm: 

— Distins dar desuet. „Dragostea fără inteligenţă nu-i 
dragoste, iar inteligenţa fără dragoste nu-i inteligenţă.” Aţi 
văzut? Ce mai puteam face? Ca de obicei, am cedat. 

— Diseară ne putem vedea? Tocmai mi-a adus cineva 
două bilete la un spectacol. 

— Sper că nu colecţionez bilete! Perfect, la ora 19,00 
cobor. E bine? 

— Cum nu se poate mai bine! am mai adăugat eu, 
punând receptorul în furcă. 

Şi cum am să mă descurc? Va trebui să lucrez rapid şi 
eficient. Am coborât în curbe, unde mă aştepta Stuparu. 
Am urcat în maşina care demară imediat. 


Am sunat la uşa apartamentului. Nu răspunse nimeni! 
Am insistat. Nimic. Să nu fi fost acasă? Dar omul meu de 
pază îmi făcuse semn de „liber”! Atunci ce s-a întâmplat 
aici? Să forţez uşa? Nu aveam un asemenea mandat. Şi, 
tocmai când mă întrebam dacă nu ar fi fost cazul să intru, 
uşa se deschise şi Mimi Matişan apăru numai zâmbet, 
îmbrăcată într-un capot care mai mult o dezbrăca decât o 
îmbrăca. Când văzu că sunt însoţit, zâmbetul făcu loc unei 
grimase. Ce să-i faci, există şi suspans în suspans, nu? 

— Foarte onorată de a vă primi la mine! ne asigură cu 
antrenul unei cămile obosite. 

— Plăcerea este a noastră, i-am replicat eu, intrând în 
casă. Am ieşit apoi pe sală, de unde am invitat doi locatari 


ca martori. După ce i-am arătat mandatul de percheziţie, 
expresia feţei i se schimbă brusc. Deveni furioasă, începu 
să ţipe, apoi îşi luă seama şi, obosită, se lăsă să cadă pe un 
fotoliu, aprinzând o ţigară. 

— Faceţi ce vreţi, aveţi puterea în mână, folosiţi-o cum 
vă place. 

Nu era cazul să-i răspund la provocare. Important era, 
să nu-i permit să ne împiedice în vreun fel. Mi-am propus 
s-o urmăresc tot timpul. Apoi mi-am învârtit privirea de 
jur-împrejurul camerei în care ne aflam. Unde să caut? Un 
bărbat nu ascunde ceva în bucătărie sau sufragerie, care 
nu sunt domeniul său. Nici în dormitor, încăpere care nui 
se pare prea potrivită. Dar o femeie? „Per a contrario”, ar 
trebui să caut tocmai în aceste locuri. Poate, înlăturând 
oficiul şi pivniţa cu cărbuni. 

Ca urmare, i-am făcut un semn lui Stuparu şi am început 
cu sufrageria. Fără grabă, metodic şi în sensul mersului 
acelor unui ceasornic. 

Am luat la rând mobilele: un scrin, o servantă, vitrina, 
studioul, aparatul de radio, fotoliile, covoarele, tablourile 
etc. Apoi am trecut în camera cealaltă, lăsându-l pe 
Stuparu să „detalieze”. Nimic. Am trecut la examinarea 
parchetului, apoi a pereţilor. Acelaşi rezultat. Din când în 
când, o examinam cu coada ochiului pe amfitrioana 
noastră. Zâmbea ironic. Era şi firesc. Numai că asta m-a 
îndârjit. Căutam tocmai într-o glastră cu flori şi mă 
murdărisem cu pământ, ceea ce i-a stârnit, cum era şi 
firesc, un chicotit, când am auzit glasul lui Stuparu: 

— Ce-i aici? 

M-am întors, puţin surprins. Stuparu sta în faţa unei uşi 
încuiate, situată între bucătărie şi antreu. Se auzi glasul 
batjocoritor al gazdei: 

— Cămara de alimente. Dacă vă interesează, pot să vă 
servesc. Am şuncă, conserve, dulceaţă, puteţi lua şi acasă, 
nu mă deranjează. 

Era de ajuns. Am chibzuit puţin şi am ajuns la concluzia 


că era momentul să întrerup percheziţia. Se părea că 
aceasta nu era „pregătită” temeinic. Nu-i nimic, mi-am 
spus, important e că am stârnit-o. Va reacţiona, fără- 
ndoială, într-un fel. Totul e să-i stimulezi reacţiile. Vor fi 
oare din cele previzibile? Poate. 

Am întocmit deci procesul-verbal, am mulţumit celor doi 
martori, i-am cerut scuzele de rigoare gazdei, care a 
zâmbit strâmb, şi am ieşit amândoi. Pe Stuparu l-am postat 
la o distanţă de treizeci de metri de casă, într-un „birt 
economic”, având consemn de a înregistra tot ce se va 
întâmpla, urmând să acţioneze în raport de situaţie, fără să 
reţină pe cineva. Apoi am plecat la sediu. Erau orele 14,20. 


După aproape o oră sună telefonul. Am ridicat 
receptorul în care se auzea glasul agitat al lui Stuparu. 

— Cam la douăzeci de minute după plecarea 
dumneavoastră a ieşit din casă, a oprit o birjă şi a luat-o 
spre centru. Am urmărit-o până în strada Viitorului colţ cu 
Mărăcineni, unde a coborât şi a mers pe jos până la staţia 
Uranus, de unde a luat tramvaiul din mers. Am avut mare 
noroc că a trecut o maşină pe-acolo, altfel o pierdeam. A 
coborât într-o staţie apropiată de rond, a privit în jurul ei şi 
a intrat într-un bloc de patru niveluri. 

— Unde eşti? 

— Vizavi, într-o cabină telefonică. 

— Are ceva în mână? 

— Nu. 

— Bine, rămâi pe loc. i-l trimit de îndată pe Raina să te 
înlocuiască în punctul fix. Tu te vei ocupa de investigaţii. 
Află unde s-a dus şi în ce scop. Când pleacă o iei în 
obiectiv, iar Raina să se ocupe de celălalt personaj. E clar? 

— S-a înţeles. 

Am aprins o ţigară şi am început să, reflectez. La cine s- 
o fi dus? Avea oare o legătură sentimentală sau Horneanu 
urma să ia plasă în afacerea bijuteriilor? 


Un timp am părăsit acest caz, pentru a-mi rezolva 
corespondenţa. Era multă şi nu prea interesantă. 


AC, d i 

Bărbatul care-i deschise uşa era mic, gras şi chel. Din 
faţa sa rotundă şi buhăită te priveau doi ochi ca de peşte 
mort ce încadrau un nas mic şi turtit. O bărbie dublă şi 
două urechi clăpăuge îi completau figura. Era îmbrăcat 
într-un halat de mătase de culoare vişinie, cu guler 
matlasat. li făcu loc să intre, dându-se la o parte din pragul 
uşii. Cu o voce repezită, întrebă: 

— Te-a urmărit cineva? 

— Dar ce, sunt căzutăcu ultimaploaie? 

Individul se apropie de fereastră şi privi în stradă un 
timp. 

— Sper că ştii ce faci? Ţi-am spus să vii aici numai în caz 
de extrema urgenţă. 

— E cazul! zise femeia, aşezându-se pe un fotoliu şi 
aprinzându-şi o ţigară. 

Bărbatul o privi chiorâş. 

— Ce vrei să spui? 

— A fost potera la mine astăzi. 

Fără un cuvânt, individul turnă dintr-o sticlă de coniac în 
două cupe de cristal. 

— Şi... ce-au vrut? 

— Percheziţie. 

— De rutină? 

— Nu prea cred, deşi s-ar putea. 


— Cine? 

— Comisarul Nedelea cu un agent. 

După ce bău două înghiţituri de coniac fără s-o 
slăbească din ochi, acesta întrebă cu o voce ce se voia 
nepăsătoare: 

— Şi... au găsit ceva? 

Cu aceeaşi voce, femeia răspunse: 

— Trebuiau să găsească ceva? Oricum, nu au găsit 
nimic, dacă asta te linişteşte. 

Privind-o cu ochii săi de peşte mort, bondocul răspunse, 
cu o voce îngheţată: 

— Ţi-am mai explicat de câteva ori. Pe mine nu mă 
priveşte această afacere... direct. La mine nu se poate 
ajunge nici prin bijuterii şi nici prin crima idioată a 
concubinului tău. Eu... 

— Ştiu, tu eşti omul din vârful „gangului”, umbra care 
organizează şi conduce operaţiile, caidul. Dar se întâmplă 
că, de data asta s-ar putea ajunge şi aici. 

— Explică-te! 

— Printre bijuteriile Horneanu există câteva inele, un 
colier şi un pandantiv din colecţia „Beldosian”, omuciderea 
de la... 

— Tacă-ţi gura blestemată! Vocea era şuierătoare. Cum 
au ajuns acolo? 

— Eu ştiu? Cred că „cineva” le-a rătăcit pentru a se pune 
la adăpost. Ei, tot mai susţii că n-ai nicio legătură? 

Bărbatul făcu un semn, impunându-i tăcere. Apoi, cu 
mâna dreaptă în buzunar, călcând uşor, în vârful 
picioarelor, se apropie de balcon, ascultând cu atenţie. Nu 
se auzea nimic. Tot trăgând cu urechea, îşi scoase din 
buzunar mâna în care avea un pistol „Smith and Wesson” 
şi, ca un fulger, se aruncă prin uşă în balcon. Nu era 
nimeni. Doar vântul cânta printre frunzele bătrânului 
stejar care îşi înălța mândru coroana spre cer şi ale cărui 
crengi ajungeau până aproape în dreptul apartamentului 
său. 


În sufragerie, femeia râdea în hohote. 

— Şi totuşi... ceva s-a auzit, sunt sigur! 

— Mai bine ţi-ai băga în buzunar pocnitoarea aia, nu-mi 
plac asemenea jucării, şi te-ai speria mai puţin. Odată ai să 
faci un infarct, „caidule”, şi te pierdem. Toată 
protipendada se va înghesui să-ţi poarte sicriul, fiind de 
„bon ton”. 

Sorbind încet licoarea din cupă, calmat şi liniştit, 
bondocul îşi mărturisea cu voce tare câteva gânduri ce-l 
frământau. 

— A început să mă plictisească acest comisar Nedelea. A 
rezolvat multe afaceri judiciare. Prea multe! 

Deodată tresări: 

— Dacă l-am compromite? 

— Ar fi interesant. Dar cum? 

Cu ochii sticlind de o lumină nouă, acesta începu: 

— Uite cum vom proceda. 

Femeia asculta vădit interesată. 


Am citit cu atenţie cazierul judiciar al lui Mimi Matişan. 

Născută la 11 februarie 1924 în Ploieşti, fiica lui 
Alexandru şi Maria... 6 luni închisoare în 1944, pentru 
sabotaj economic; 2 ani închisoare în 1945, pentru furt de 
bijuterii şi trafic de influenţă; 1 an închisoare în 1947, 
pentru furt din buzunar”. Dintr-o altă fişă rezulta că-i 
suspectă a fi amestecată în săvârşirea a două tâlhării, 
având rolul de a atrage bărbaţi în diferite locuinţe unde 
aceştia erau jefuiţi. 

— Oho! O pasăre rară, mi-am zis. Şi eu care am tratat-o 
cu mănuşi. 

M-am uitat la ceas. Erau orele 16,00! Şi nicio veste de la 
Stuparu. Ce dracu făcea ăsta? Doar nu o urmărea prin 
toată ţara? 

Dacă ar veni acum, poate aş putea termina la timp, să nu 
mai ratez întâlnirea cu Marina. Şi aşa era supărată că n-o 
scoteam în lume. lar eu nu pot invoca mereu exigenţele 


serviciului. Chiar dacă mă crede, se satură şi ea odată. lată 
de ce eram nervos. Nu aveam dreptate? În sfârşit, am auzit 
soneria telefonului. Era vocea agentului. 

— Pasărea s-a înapoiat în cuib. Înainte de a trece însă la 
acţiune, aş avea să vă raportez câteva chestii. 

— Unde eşti? Bine. În zece minute sunt la tine. Vezi de 
nişte martori. Bun. Am plecat. 

Ne-am întâlnit într-o cafenea, unde patronul, care mă 
cunoştea, m-a condus la o „chambre separee”, onorându- 
mi imediat şi comanda: două capuţine stropite cu lichior. 
Apoi s-a topit. 

— Şefu' , începu Stuparu „sotto voce”, e groasă. Tipul e 
avocatul Sachelarie Zdroba, maestru al barei, cu relaţii la 
barou, prefectură... 

— Lasă astea, treci pe undă. 

— A stat la el cam o oră. N-am reuşit să prind toată 
conversaţia, dar am înţeles două lucruri. Avocatul e mahăr 
mare printre şuţi şi v-au pus gând rău. 

— Vor să mă înlăture? 

— Da. 

— În ce fel? Prin lichidare fizică? 

— Nu, cel puţin nu a rezultat asta. Un fel de 
compromitere. 

— În ce mod? 

— Asta n-o mai ştiu. Individul m-a mirosit şi m-am 
uşchit. 

— De crimă sau bijuterii s-a discutat ceva? 

— Foarte puţin. Muierea dădea raportul şi cerea 
protecţie. Se teme. 

— Foarte bine. Ai făcut treabă bună, Sile. Să trecem la 
acţiune! 


Când ne deschise uşa, Mimi Matişan părea căzută din 
pod. Se holbă la noi, nevenindu-i să creadă. 

— Ce... ce doriţi? 

I-am arătat hârtia. 


— Continuăm şi terminăm ceea ce am început. 

— Bine, dar... am înţeles... 

— Nu ştiu ce ai înţeles dumneata, am zis eu, dar noi 
trebuie să ne facem meseria. 

Şi-a revenit însă repede. 

— Vă rog să intraţi! Vocea îi era maliţioasă, aproape 
batjocoritoare. 

Am reluat percheziţia din sufragerie, apoi am trecut în 
bucătărie şi, în sfârşit, am ajuns din nou la cămara cu 
alimente. Am încercat uşa. Era tot încuiată. 

— Deci, doriţi să-mi vedeţi băuturile sau alimentele. 

— Şi de ce e încuiată? am întrebat-o cât am putut de 
calm. 

— Din prevedere. Am o femeie de serviciu mereu în criză 
de alimente şi, apoi, mai e şi lăcomia unor musafiri. Sunt 
nişte sticle prăfuite acolo... 

Explicaţia părea temeinică, dar ceva în glasul ei nu-mi 
plăcea. Era prea multă suficienţă şi parcă se simţea şi o 
doză de batjocură. Cu riscul de a deveni ridicol, i-am cerut 
să descuie uşa. La început ezitând, apoi ridicând din umeri 
a lehamite, a descuiat-o. Am examinat cămara. Sticle cu 
vin, ţuică bătrână, borcane cu dulceaţă şi compoturi, 
mezeluri, făină. Îmi venea să sparg toate sticlele de necaz. 
Tocmai mă întorceam să-i fac loc pentru a închide uşa 
cămării, când mi s-a părut că observ pe figura ei o expresie 
stranie. Brusc m-am răzgândit şi am luat în mână un 
borcan cu dulceaţă de cireşe amare, pe care l-am aşezat pe 
masă. Apoi, la întâmplare, am pus un alt borcan cu 
dulceaţă alături. Nicio reacţie pe faţa ei. Oare mi s-a părut 
numai? La al cincilea borcan, am alunecat pe o coajă de 
lămâie şi, vrând să-mi refac echilibrul, am antrenat după 
mine un borcan cu cireşe amare care se sparse pe podeaua 
de gresie. M-am ridicat furios, înjurând printre dinţi. 
Deodată am auzit exclamaţia de surpriză a lui Stuparu 
care privea ţintă în jos. l-am urmărit privirea şi, spre 
stupefacţia mea, am zărit printre cioburile borcanului... Un 


colier de perle! M-am uitat la Mimi Matişan. Aceasta pălise 
şi cred că s-ar fi prăbuşit la pământ dacă Stuparu n-o 
prindea în braţe. Când şi-a revenit, am poftit-o pe un 
fotoliu şi m-am aşezat în faţa ei. 

— Ce-i cu acest colier? 

Am mai aşteptat până să răspundă: 

— Ce colier? Aa, cel din borcan! Nu ştiu! Nu-mi explic 
cum a ajuns acolo. Bănuiesc că e o glumă proastă a lui 
Horneanu, altfel... Eu nu prea umblu prin cămară sau la 
bucătărie, decât ca să-mi fac o cafea. De rest se ocupă 
menajera. 

— Prin urmare, colierul nu vă aparţine? am zis cu toată 
candoarea de care eram în stare. 

— Şi dacă mi-ar aparţine? 

— Nu înţeleg. Vreţi să spuneţi că-i al dumneavoastră? 

— Nu vreau să spun nimic! Am vrut doar să ştiu dacă e 
interzis să ai un colier şi să-i păstrezi unde vrei. 

— Sigur că nu... 

— Atunci, e al meu. Doar a fost găsit la mine! 

— ...dacă deținerea colierului este licită; vreau să spun, 
dacă nu provine dintr-un furt, cumva! Pentru orice 
eventualitate, îl iau cu mine în scopul verificării. Oricum, 
chiar dacă aş face abstractie de  nehotărârea 
dumneavoastră în a decide dacă vă aparţine ori nu, trebuie 
să recunoaşteţi că locul unde l-am găsit e cel puţin ciudat. 
Apoi m-am ridicat, i-am făcut un semn lui Stuparu şi am 
ieşit, lăsând-o pe Mimi Matişan în fotoliu să ne urmărească 
cu ochii cât o pofti. Ajungând în stradă, am mulţumit 
martorilor, apoi ne-am suit în maşină şi am demarat, nu 
fără a observa la fereastră cum se mişca un colţ al 
perdelei. La prima intersecţie însă am oprit maşina şi ne- 
am întors pe jos la locuinţa lui Mimi Matişan. Aşa sunt eu. 
Nu-mi place să las lucrurile în suspensie. M-am uitat la 
ceas. Trecuseră doar zece minute de când plecasem. Am 
mai aşteptat câteva minute, timp în care am solicitat din 
nou sprijinul unor cetăţeni din imobil, apoi am sunat la 


uşă. Când ne-a văzut din nou, s-a îngălbenit, fapt ce nu m-a 
tulburat prea mult, date fiind antecedentele persoanei. Dar 
pentru că întârzia prea mult în prag, am dat-o uşurel la o 
parte şi m-am dus întins la bucătărie, unde, aşa cum am 
prevăzut, erau înşirate pe masă o serie de borcane cu 
dulceaţă golite de conţinut şi, alături, toate bijuteriile 
furate de la Vanda Horneanu, plus câteva zeci de monede 
din aur! În sfârşit, enigma era dezlegată. 

Le-am arătat cu degetul: 

— Ştiam că mi le vei etala singură şi nesilită de nimeni. 
Era cazul să le caut şi să le spăl? Cred că nu! 

Când şi-a revenit din leşin, că până la urmă se pare că 
totuşi şi-a pierdut cunoştinţa cu adevărat, oricum mare 
importanţă nu mai avea, bijuteriile erau frumos aranjate 
pe o masă din sufragerie, sub razele strălucitoare ale 
lustrei din cristal de Murano. 

I-am luat primul interogatoriu în sufragerie, după care 
ne-a însoţit la sediu. 


Când în camera aflată în semiobscuritate intră bărbatul 
înalt, cu pălăria trasă pe ochi, pe care l-am mai întâlnit 
într-un magazin universal, unde părea că vrea să cumpere 
pantofi de damă, fiind cât p-aci să fie victima unui furt din 
buzunar, discuţia celorlalţi doi se opri brusc. Fără un 
cuvânt, acesta se instala la masa lor, îşi umplu un pahar de 
vin şi îl goli dintr-o suflare. Apoi, în timp ce se ştergea la 
gură cu dosul palmei, exclamă: 

— Ce-i, mă, v-am luat mav’? V-a amuţit fizicu' meu? 

Ceilalţi doi îl priveau în tăcere. După un timp, tot el: 

— Ce dracu v-a căşunat pe mine? Am devenit râios de 
mă priviţi aşa? Daţi-i drumu', dacă aveţi ceva cu mine, că 
n-am timp! 

Unul din cei prezenţi la masă, cu o figură mongoloidă, 
brăzdată de o cicatrice roşie ce se întindea de la urechea 
dreaptă până la gură, supranumit „Sile Bomfaier”, tună cu 
un glas răguşit: 


— Te-ai întrecut cu gluma, bă „Trideşte”! Tutungiul e foc 
pe tine! Cum a zis... „ţi-ai depăşit compretinţa” şi e de rău. 

— Care compretinţă? N-a zis el să-i dau o lecţie 
piţipoancei lui? I-am dat-o! Acum ce mai vrea de la mine? 
Mai bine ar stăpâni-o. 

— Bă, candriule, interveni cel de-ai doilea individ, ori nu- 
ţi dai seama ce faci, ori, ceea ce e mai rău, ne crezi 
muhaiele! 

— Lasă, nu-ţi bate tu capu' cu ce fac eu, „Copârşău”! 
Mai bine ţi-ai vedea de treburi... Se pare că de la un timp 
micuţii şuţi stau prost cu aprovizionarea, iar asta contează 
mai mult la jupânu'! 

Aluzie la insuccesele repetate pe care le înregistra 
banda de hoţi minori, unii chiar copii, condusă de sus 
arătatul individ. 

Acesta zâmbi strâmb: 

— Până una-alta, să nu ajungi tu, mai curând decât te 
aştepţi, să fii aruncat ca o măsea stricată. Fiindcă atunci, 
orice ai zice, pielea ta nu mai face două parale. 

— Ei, nu tot ce tremură cade! făcu el cu o voce ironică. 

— Asta-i drept, numai că se-ntâmplă că piţipoanca a aflat 
de tine şi... te pândeşte! 

— De când vioara îşi poate alege melodia? 

— De când melodia face vioara să vibreze. Fereşte-te de 
ea! 

— E un sfat... prietenesc? 

— Un avertisment! De fapt, ia-o cum vrei, dar să ştii că 
asta te loveşte când şi prin cine nu te aştepţi. A mai băgat 
pe unul la zdup, pentru o chestie mult mai simplă. 

— Nu-ţi face griji pentru mine, că ştiu să mă apăr şi 
singur. 

— Numai să ştii împotriva cui! 

— Şi acum ce vrei? S-o refac? rânji el. Nu se mai poate. 
Am să fiu precaut, iar jupânu' , cât are nevoie de mine, o 
să mă lase în pace. 

— Nu te baza pe asta, că nu-l cunoşti. 


— Nici el pe mine. De altfel, Julieta lui s-ar putea să-l 
vâre într-o afacere urâtă, fie din prostie, fie din alte 
motive. 

— Ce vrei să spui? 

— Mi-a şoptit ea câte ceva, ori am auzit în altă parte, dar 
se pare că tutungiu' nu stă pe roze. 

— Ştii prea multe, „Trideşte”! Orice gură poate amuţi pe 
vecie, se băgă în vorbă Sile, cu o voce ce zgâria ca o hârtie 
de şmirghel. 

— Şi ai să mi-o faci tu mie? întrebă acesta cu un glas din 
care răzbătea mai mult curiozitate decât teamă. 

— Eu sau altul, după cum o fi porunca! îl linişti el, 
punând un şiş pe masă. 

„Trideşte” se uită la interlocutorul lui cu ochi ficşi, apoi 
aruncă o privire armei albe din faţa lui. Se ridică încet în 
picioare, ţinându-se cu o mână de speteaza scaunului. 

— Stai locului, interveni „Copârşău”. Încă nu eşti pe 
catastif. Noi am vrut doar să-ţi atragem atenţia. S-ar putea 
ca nici să nu fie vorba de a-ţi da un paşaport, ci să intri 
numai la pârnaie pe câţiva ani, ca să mai înveţi să asculţi 
şi... să-ţi ţii gura. Ai auzit de păţania lui „Fane Ciungu”? A 
fost trimis să opereze o bătrână care a dat anunţ la ziar că 
are de vânzare o brățară din aur... 

— Ei şi? 

— Aşteaptă, nu te pripi. S-a dus cu o gagică, chipurile 
„logodnica” lui. Au sunat la uşă, bătrână a deschis şi, când 
a auzit pentru ce au venit, i-a poftit în casă. Le-a arătat 
brăţara, a spus cât cere pe ea, dar el a spus că nu are toţi 
banii la el şi că vine mâine dimineaţă. Bătrână a spus să 
vină după-amiază, că dimineaţa nu-i nimeni acasă. Între 
timp, fata a vrut la toaletă şi, când bătrână o conducea, 
Fane a luat mulajul cheii de la broasca uşii apartamentului. 
Îţi dai seama ce a urmat. 

— E cât se poate de clar, dar n-am înţeles... 

— Aşteaptă! S-a întâmplat însă că la ieşirea din locuinţă, 
l-a surprins potera cu brăţara şi alte bijuterii la el. 


Primiseră un telefon „anonim”! Ei, ce zici, îţi place? 

Individul păli dintr-odată. 

— Doar nu crezi că ar putea...? 

— Eu nu cred nimic. Ţi-am spus o poveste, ca multe 
altele, din lumea noastră. Tu faci ce vrei, dar păzeşte-ţi 
pielea. 

— Şi ce vrei să fac? aproape că urlă acesta. 

— În primul rând să te potoleşti. Apoi, poate nu ar fi rău 
să iei contact cu piţipoanca înainte de a te da ea în 
primire. Ar fi cazul să-i ceri iertare cu ceva... icuşari ori 
niscaiva podoabe mai acătării şi mai ales originale, de 
optsprezece carate. 

— Numai atât? 

— S-ar găsi atunci, urmă acesta netulburat, şi o treabă 
pentru tine, ceva mai „di granda”! 

— Crezi că mi-ar da aşa ceva? 

— Sigur că da. 

— Şi ce ar fi asta de-o pildă? îi sticliră ochii cu lăcomie. 

— Eventual... să-l mierleşti pe gagicul ei, făcu individul 
cu mult calm, privindu-şi preocupat unghiile, de parcă le- 
ar fi văzut prima dată. 


Am parcat maşina la câteva case depărtare, am stins 
farurile şi am aşteptat. La orele 19,00 fix, am zărit, 
profilându-se în lumina difuză a unui bec atârnat la 
intrarea în bloc, silueta înaltă şi scumpă mie. Am semnalat 
cu farurile, apoi am deschis încet portiera din faţă. Peste o 
clipă era lângă mine, învăluindu-mă cu o undă de „Coty”. 
Bineînţeles, politicos era să cobor şi să-i deschid eu 
portiera, dar ea se temea să nu între în gura vecinilor, mai 
precis a vecinelor, care erau necruțătoare. 

— Unde mergem? Întrebarea ei m-a surprins puţin, 
fiindcă doar ştia că am bilete la „Alhambra”. M-am uitat pe 
furiş la ea.. Era îmbrăcată într-o rochie de seară din catifea 
vişinie, cu un mic decolteu care-i scotea în evidenţă 
albeaţa de fildeş a gâtului. 


I-am răspuns. După un timp, zise, înroşindu-se: 

— Aş merge la un local. 

— Perfect După spectacol, mergem la „Cina”. E bine? 

Încă îmbujorată de îndrăzneala ei, zise: 

— Nu te superi pe mine, nu-i aşa? Te văd aşa de rar, eşti 
mereu ocupat şi... şi aş fi vrut să fiu mai mult cu tine. 

Draga de ea, ce greu i-a venit să-mi spună toate astea. 
lar eu stăteam ca un imbecil orgolios, care primeşte 
complimente, incapabil de a-i spune ceva frumos şi tandru. 
Oare mă temeam să-i mărturisesc că mi-e dragă, când eu o 
iubeam din toată inima? Sau nu ştiam să-mi aleg cuvintele? 
Fiindcă, orice s-ar spune, nu eram lipsit de sentimente, în 
pofida meseriei. Am făcut această precizare, pentru că 
despre noi, poliţiştii, mai circulau asemenea zvonuri 
răuvoitoare şi cu totul neadevărate. Trecusem prin mai 
multe bătălii pe front, am văzut nu odată moartea cu ochii, 
iar profesiunea mea actuală m-a pus de mai multe ori faţă 
în faţă cu inamicul public, care nu pregeta să te expedieze 
„ad patres” indiferent de gradul sau funcţia pe care le 
aveai în organul de ordine. Dar niciodată, auziţi, niciodată 
nu am încetat de a păstra şi dezvolta în mine întreaga 
gamă de sentimente omeneşti, implicit pe cel de iubire. 
Dar de ce simt nevoia de a filosofa? Să las timpului sarcina 
de a rezolva problema care mă frământă. În definitiv, am 
citit undeva că viaţa are mai multă fantezie decât oamenii. 
După această judecată de valoare, am oprit maşina şi, de 
braţ cu draga mea profesoară, am intrat în clădirea 
teatrului. 

Ne-am amuzat copios. Comedia era uşurică şi spumoasă, 
muzică bună, iar Marina râdea şi aplauda din toată inima. 
Am privit-o cu plăcere. Ochii ei străluceau de bucurie, 
două luminiţe de culoarea miezului de nucă îi iradiau faţa. 
Înfrumuseţându-i trăsăturile, de parcă ar mai fi fost nevoie 
de aşa ceva! În foaierul teatrului, puţini erau bărbaţii şi 
uneori chiar şi femeile care nu întorceau capul după ea. 
Era o apariţie. lar mie îmi creştea inima, trebuie să 


recunosc, de mulţumire, dar şi de orgoliu. 

Am prins-o uşor de talie. Lungimea medie a braţului 
unui bărbat este de 62 centimetri, iar talia unei femei de 
jur-împrejur este în medie tot de 62 centimetri. lată o 
dovadă în plus că natura s-a gândit la toate. 

Am luat dineul la „Cina”. A fost foarte plăcut. Şeful de 
sală, care mă cunoştea, a pus pe masă un sfeşnic cu două 
lumânări şi ne-a adus vinul casei, o „Fetească” de culoarea 
mierii de albine, din care puteai să bei o noapte întreagă, 
fără să ţi se ridice la cap. În schimb, se lăsa în picioare. 
Ceea ce am constatat când ne-am ridicat să plecăm. 

Un singur incident regretabil ne-a întunecat această 
seară. Ca din întâmplare, o femeie, ce părea ameţită, s-a 
împiedicat de masa noastră şi mi-a căzut în braţe, iar în 
momentul următor s-a declanşat un blitz şi cineva m-a 
fotografiat. Am sărit în sus de indignare, dar Marina a 
început să râdă, în timp ce fotograful necunoscut a 
dispărut din local. Orice insistenţă ar fi fost de prisos. Mai 
ales că femeia necunoscută îngâna scuze şi riscam să mă 
fac ridicol, în curând am dat complet uitării întâmplarea 
neplăcută. 

În timpul dansului, lipind-o strâns de mine, i-am şoptit: 

— Poate ar fi timpul să-mi aparţii numai mie? 

A ridicat capul surprinsă, privindu-mă cu ochi lucitori, 
apoi s-a cuibărit mai mult în mine. După un timp, a 
murmurat: 

— Multe femei abia aşteaptă bărbatul care le va scuti de 
cele opt ore de muncă... pentru a le oferi cele 
patrusprezece ore de menaj. Dar eu voi face cum vrei tu, 
iubitule! 

Am strâns-o mai tare. Noaptea târziu, în timp ce o 
conduceam cu maşina acasă, fericită, mi-a şoptit la ureche, 
puţin ruşinată: 

— Iubitule, mergem la mine sau la tine? 

l-am zâmbit cât am putut de fermecător şi am întors 
maşina pe bulevard. 


Tocmai studiam în birou dosarul lui Şuvăgău, când am 
auzit o bătaie în uşă şi în încăpere îşi făcu apariţia un 
gardian cu un plic în mână, pe care mi-l întinse. 

— E pentru dumneavoastră. A sosit acum cinci minute, 
adus de un puşti de vreo şase ani. Zicea că i l-a dat, 
împreună cu un bacşiş, un bărbat măsliniu la faţă, ca să-l 
aducă la noi. 

M-am uitat la plic cu atenţie. Pe el era dactilografiat 
numele meu. L-am învârtit, l-am studiat şi, în sfârşit, m-am 
hotărât să-l deschid. Din plic au căzut două fotografii pe 
care le-am ridicat imediat de jos. Mă reprezentau pe mine 
la „Cina”, cu femeia care îmi căzuse în braţe. Şi un bilet: 
„Depinde doar de dumneata ca aceste poze caracteristice 
să nu ajungă în presă. Păstrează bijuteriile Horneanu şi 
înapoiază-le pe cele din colecţia „Beldosian”. Le vei 
introduce într-o cutie de ciocolată „Vinga” pe care o vei 
lăsa astăzi la orele 20,00 în containerul pentru gunoi de 
lângă sediul poliţiei. Atenţie ce faci, noi nu glumim!”. 

Simplu ca bună ziua! Deci, dacă voiam să-mi păstrez 
funcţia, trebuia să fac jocul bandiţilor. Numai că eu nu 
aveam de gând să mă las şantajat pentru nimic în lume. La 
început m-a cuprins indignarea, dar, după ce am reflectat 
un timp, mi-am dat seama că nu în felul acesta voi putea 
să-i pun cu botul pe labe. Trebuia să chibzuiesc mai 
profund. la să vedem. Deci îi interesa în mod deosebit 
colecţia „Beldosian”: un pandantiv, un colier de perle, 
câteva inele... pe care le-am confiscat cu prilejul 
percheziţiei efectuată la Mimi Matişan. Îi interesa valoarea 
acestor bijuterii? Posibil, deşi aceasta nu era exorbitantă 
şi, în orice caz, nu depăşea valoarea bijuteriilor furate 
Vandei Horneanu. Atunci, pentru ce riscau să şantajeze un 
comisar de poliţie? Bijuteriile „Beldosian”... Îmi dădui o 
palmă peste frunte. Cum de nu m-am gândit mai înainte? 
Bineînţeles că asta era. Afacerea „Beldosian”! Dublul 
asasinat din strada Xenopol, al cărui mobil a fost furtul de 


bijuterii, din care cele mai valoroase se aflau însă în 
seifurile particulare ale unei bănci. Evident, prin bijuteriile 
găsite la percheziţie se putea ajunge la criminali. Era cât 
se poate de clar. Deci, în spatele furtului de la Horneanu şi 
eventual chiar al asasinării Vandei se ascundea o bandă de 
criminali, hoţi şi şantajişti. Asta era! Fără a mai ezita, am 
ridicat receptorul telefonului şi am format calm numărul 
chestorului de poliţie. 


După ce le-am arătat locul în care să parcheze maşina în 
care se aflau trei agenţi, m-am instalat la geamul unei 
bodegi, de unde puteam observa containerul şi o parte a 
străzii. Cu o cafea în faţă, am început să aştept. S-au făcut 
orele 20,00, 20,30, 20,45, dar nicio persoană suspectă nu 
s-a apropiat de obiectivul meu, cu toate că nu era târziu, 
iar strada era încă animată. Eram de-acum sigur că totul 
nu a fost decât un bluff, pentru a mă pune la încercare sau, 
cine ştie, poate pentru a mă compromite definitiv. Tocmai 
mă pregăteam să ridic consemnul, când în susul străzii 
apăru o pereche de îndrăgostiţi, strâns înlănţuiţi. Figura 
femeii îmi părea cunoscută. Era şi greu să mă înşele, chiar 
în travesti, aceşti ochi de un albastru violet şi de o viclenie 
fără seamăn ai Evei Vuc, proxenetă şi tăinuitoare! În 
acelaşi moment, din umbra unui gang au apărut doi 
indivizi care s-au aruncat asupra cuplului. A urmat o 
busculadă în toată regula, care de pe trotuar s-a mutat pe 
carosabil. Am făcut un semn echipei operative şi m-am 
repezit în stradă, dar înainte de a ajunge acolo, o maşină 
care staţiona cu farurile stinse, căreia nu i-am acordat vreo 
atenţie specială, alunecă pe lângă indivizii ce acum se 
băteau în toată regula şi... îi culese pe toţi, după care porni 
în trombă. 

În primul moment am rămas perplex. Apoi m-am repezit 
la container. Cutia dispăruse. Era cât se poate de clar că 
mă lăsasem tras pe sfoară ca un începător. Am făcut semn 
maşinii noastre, am luat cu mine doi agenţi şi am demarat. 


Am ajuns peste douăzeci de minute. Liftul funcţiona de 
data asta. I-am postat pe cei doi agenţi în stânga şi dreapta 
uşii apartamentului şi am sunat: de două ori lung şi odată 
scurt. 

Mi-a deschis chiar proprietarul. Când m-a văzut, a 
încercat să închidă repede, dar eu aveam de-acum piciorul 
în deschizătura uşii. Am apăsat cu toată forţa şi l-am 
azvârlit înăuntru. Peste câteva clipe eram pe el, pironindu-i 
„Walterul” în gură. Când îşi recăpăta suflul, începu să tipe: 

— Mi-aţi violat domiciliul, m-aţi violentat... Veţi da 
socoteală pentru abuz şi... 

— Gura, stimabile! i-am răspuns eu, în timp ce am pus 
pe masă pistolul „Smith and Wesson” pe care i l-am săltat 
din buzunarul de la spate. Cum justifici jucăria asta? 

— Protestez ca om al legii împotriva samavolniciei 
poliţiei... Mi-aţi introdus pistolul în buzunar!... 

— Ar fi bine să-ţi cruţi nervii de care vei avea nevoie mai 
târziu. Acum aşază-te cuminte pe fotoliu! am adăugat eu, 
în timp ce-l legam strâns, după care i-am introdus un căluş 
în gură. Vom aştepta aici, împreună, poate primim 
musafiri. 

Individul îşi rotea ochii, turbând de furie. Şi, în timp ce 
Stuparu şi Raina cotrobăiau prin sertare, m-am aşezat pe 
un scaun, am aprins o ţigară şi am început să reflectez. 
Evident, îmi asumasem tot riscul, pătrunzând în bârlogul 
avocatului, dar nu puteam face altfel. Procedeul nu era 
prea ortodox, dar trebuia să joc totul pe o carte, pe care o 
consideram câştigătoare sau... să-mi cer scuze de la un 
ticălos împotriva căruia, ce-i drept, aveam doar un început 
de probe. Aceste gânduri şi altele, încă şi mai negre, îmi 
treceau prin cap, când Stuparu îmi întinse o casetă plină 
cu bijuterii şi diferite scrisori. Am ridicat cu uimire capul şi 
am văzut seiful deschis din spatele unui tablou, iar în 
treacăt privirea plină de ură a domnului Sachelarie 
Zdroba. Bijuteriile le-am recunoscut imediat, le aveam 
întipărite în memorie: cazul „Beldosian”, cazul 


„Rozenblum”, cazul „Nadincea”... 

Deodată, la urechea mea a parvenit un zgomot uşor ca şi 

când cineva ar fi zgâriat cu un cui o suprafaţă lemnoasă. 
Le-am făcut semn celor doi colaboratori ai mei şi am stins 
lumina. Cineva umbla la broasca de la intrarea 
apartamentului. M-am apropiat fără zgomot de partea 
cealaltă a uşii şi am stat la pândă. Am auzit câteva voci 
vorbind în şoaptă şi, deodată, s-a auzit soneria. Am 
aşteptat puţin, apoi am deschis brusc, dându-mă la o parte. 
După ce am văzut câteva persoane intrând, am închis uşa, 
aprinzând lumina. 
În bătaia celor trei pistoale aţintite asupra lor, stăteau, cu 
figurile uluite, Radian Jarişte, alias „Scamatorul”, alias 
„Irapez”, alias „Jim Gentleman”, spărgător şi escroc cu 
vechi state de serviciu, Gică Şuvăgău, alias „Copârşău”, 
alias „Gură de lup” etc., Cornel Palkovski, alias „Trideşte”, 
alias „Bomfaier”, spărgător, hoţ de buzunare şi falsificator, 
precum şi colaboratoarea lor... Eva Vuc! 


În biroul comisarului, adică al meu, întreaga echipă 
operativă era adunată pentru ordine. Era ora zece când 
sună telefonul. Am ridicat receptorul şi probabil că m-am 
concentrat vizibil, întrucât toţi mă urmăreau cu privirea 
întrebătoare. 

— Şi care-i starea lui? Gravă? Da, da, înţeleg. Deci s-a 
ales numai cu spaima. Autorul? Păi ăsta-i hoţ din buzunare 
şi spărgător, nu criminal! Bine. Să plece două echipaje 
auto în urmărirea lui. Acum.Am pus receptorul în furcă şi, 
întorcându-mă spre ceilalţi, am spus: 

— O tentativă de omor asupra lui Horneanu. Autorul 
este Puiu Neaga, alias „Candriul”! 

Stuparu se ridică. p 

— Rămâi pe loc, am zis eu. Am luat măsurile necesare. Il 
vom interoga împreună, după prinderea sa. Cât îl priveşte 
pe Horneanu, a scăpat nevătămat, iar dacă vrei să-i pui 


vreo întrebare, trebuie să vină. Oricum îl chemasem, la 
sugestia voastră. 

Pe sală răsună vocea profundă şi voioasă a procurorului 
Stanică Bojin, care peste puţin intră în cameră. 

— Salut pe toată lumea, tună el. Cred că ne apropiem cu 
paşi mari de final, nu? 

— Ar mai fi de lucru pe la un colţ, am zis eu surâzând, 
dar lămurim noi problemele, nicio grijă! Deasupra uşii se 
aprinse un bec. l-am făcut un semn cu capul lui Stuparu, 
care a deschis, poftindu-l înăuntru pe Horneanu. I s-a 
oferit un scaun. 

— Sper că nu v-am deranjat, făcu el cu o voce spartă, 
privindu-ne pe rând, dar am fost chemat aici puţin cam... 
pe neaşteptate. 

— Nu v-aţi aşteptat la această invitaţie? 

— Ca să fiu sincer, nu aşa de curând. Am avut impresia 
că v-am spus tot ce ştiam, dar poate în legătură cu 
atentatul... 

— Totdeauna mai e ceva de spus. Dar nu „tentativa” e 
pricina chemării dumneavoastră. O să clarificăm şi 
povestea asta. 

— O „poveste” care era să mă coste viaţa! O luaţi cam 
prea uşor. 

— Nu ne daţi dumneavoastră lecţii cum s-o luăm, am zis 
eu cu o voce rece ca gheaţa. Insă observaţia cu privire la 
deranj a fost judicioasă. Dar, pentru că aţi sosit în plină 
dezbatere, vă poftim să asistați. Ori... să participaţi la ea. 
M-am adresat apoi lui Bojin: 

— Unde am rămas data trecută? 

Acesta mă privi nedumerit apoi, sesizându-mi jocul, 
lansă: 

— Tânărul nostru colaborator Stuparu ne demonstra 
adineauri erorile făcute de criminal. După câte rețin, prima 
a constat în făptul că, încercând să-şi înlăture urmele, a 
şters de pe sticlă şi pahar şi amprentele victimei, nu? 

— Este exact, am confirmat eu, privindu-l pe Horneanu 


drept în faţă. 

N-a rezistat, plecându-şi capul. 

— Apoi, reluă Bojin, lovitura de pe tâmpla victimei, i-a 
fost dată acesteia... după moarte, dacă nu mă înşel? 

— Nu vă înşelaţi, am repetat eu cu aplomb. 

Horneanu învineţise. Încercă să zică ceva, trase aer în 
piept, apoi renunţă. Privirea îi deveni fixă. Procurorul 
continuă, începând să-i placă jocul: 

— Dar parcă spuneai ceva de nişte amprente depistate 
în altă parte, mi s-a adresat el mie. Am înţeles. Acum îmi 
venise mie rândul să continui şi am făcut-o cum m-am 
priceput mai bine. 

— Ziceam că am relevat urme digitale pe ivărul ferestrei 
şi pe geamul din afară al acesteia. Erau două feluri de 
amprente: unele aparţineau lui Gică Şuvăgău, zis 
„Copârşău”, un spărgător... 

— El este criminalul? întrebă precipitat Horneanu, cu o 
voce vicleană. Fără să-i dau atenţie, am continuat: 

— Celelalte... 

— Stai puţin, comisare, interveni procurorul. Cum 
explici existenţa acestor urme pe fereastră? Era evident că 
voia să mă împiedice să dezvălui deocamdată apartenenţa 
celorlalte amprente. I-am făcut pe plac. 

— Şuvăgău a intrat în locuinţă pe fereastră, care era 
întredeschisă şi, cum era firesc, şi-a lăsat urmele digitale 
pe geamul pe care l-a împins, apoi pe ivărul interior al 
ferestrei, pe care, de asemenea, l-a atins când a tras 
fereastra după el. După ce a ieşit pe acelaşi drum, 
degetele sale au trecut din nou pe aceste suprafeţe, 
deschizând şi închizând fereastra în sens invers. 

— Dar aceasta a fost găsită închisă! a zis din nou 
Horneanu. 

Am continuat, fără să-l ascult: 

— Evident, înaintea lui Şuvăgău, în cameră fusese 
criminalul, care a ucis-o pe Vanda Horneanu, dându-i să 
bea din paharul în care, în prealabil, a pus acid prusic. 


Apoi a introdus cheia în broască, a tras sertarul scrinului, 
pentru a înscena furtul bijuteriilor, şi a ieşit pe fereastră, 
lăsând-o întredeschisă. Clar, nu? 

— Dar ce interes avea ucigaşul să procedeze în acest 
mod? întrebă comisarul şef Diaconu care intrase pe 
nesimţite în birou. 

— În primul rând, „ştia” că urma să vină Şuvăgău, căruia 
i se „vânduse” pontul cu bijuteriile de către Mimi Matişan, 
pentru a ni se servi un mobil veridic pentru crimă. De 
altfel, era şi dificil să închidă fereastra pe dinafară. 

— Apropo de fereastră, zise procurorul, dânsul susţine, 
arătă el spre Horneanu, că a fost găsită închisă. 

— Da, numai că ea fusese închisă de criminal „după” ce 
a intrat în locuinţă cu ajutorul pe care i l-am acordat eu în 
timpul în care m-am îndepărtat, spre a mă duce la 
apartamentul meu! Şi, de fapt, în afară de noi, numai 
criminalul putea să ştie acest lucru. De altfel, celelalte 
amprente relevate pe ivărul ferestrei şi pe geamul ei din 
exterior aparţin lui... Vintilă Horneanu, aci de faţă, pe care 
îl învinuiesc de crimă cu premeditare, săvârşită asupra 
soţiei sale! 

— Şi mobilul? mai întrebă procurorul. 

— Mobilul? Cât se poate de abject. Sustragerea 
bijuteriilor pe care le-a încredinţat concubinei sale spre 
păstrare şi pe care le-am descoperit în locuinţa acesteia cu 
prilejul unei percheziţii. A uitat să vă amintească despre 
asta Mimi Matişan? l-am întrebat. Dar acesta era complet 
pierdut. Prăbuşit pe scaun, privea undeva departe, spre un 
punct fix, zărit numai de el. 

— Şi când te gândeşti, adăugă Diaconu, nouă poţi să ne 
mulţumeşti că la ora asta mai eşti în viaţă, iar „contractul” 
încheiat de Matişan cu asasinul nu a fost executat. Dintr- 
odată, Homeanu îşi reveni. Întrebă cu o voce uscată: 

— Ce vreţi să insinuaţi? 

— Din nenorocire, nu este nimeni mai posesiv şi mai 
răzbunător decât o femeie care te-a respins odată. Ea nu-ți 


va ierta niciodată îneercarea de a te consola! interveni 
procurorul. În cazul în speţă e vorba însă şi de cupiditate. 
Nu-i suficient de clar? Era cât se poate de limpede. Chiar 
şi pentru Horneanu, pe, care această ultimă „trădare” îl 
copleşise. 

— Ei bine, domnilor, da, eu am ucis-o l. Zise Horneanu 
cu o voce ce se voia dramatică. Dar nu pentru bani, ci... la 
rugămintea ei. Suferea de o boală incurabilă, care-i 
provoca suferinţe insuportabile. Săptămâni de zile am 
purtat-o cu, vorba, doar s-o răzgândi, dar degeaba. Mi-a 
fost milă! Evident, e vorba de un omor, dar în împrejurările 
date, cred că se va ţine seama că nu puteam proceda altfel. 

— Nu mai spune! am intervenit eu brutal. Dar cu 
lovitura pe care i-ai aplicat-o la tâmplă cum rămâne? Tot 
din milă i-ai dat-o, cu toată violenţa de care ai fost în 
stare? 

— Şi acum ce facem cu restul bandei? ne aduse aminte 
procurorul că afacerea judiciară nu-i terminată. Ce-i drept, 
Horneanu reprezintă numai o verigă din acest lanţ. 

— E bine să iei lucrurile aşa cum vin - a intervenit 
comisarul şef - cu condiţia de a le prinde pe toate în 
trecere şi a păstra numai ceea ce este necesar şi, mai ales, 
când e necesar. Întreabă-l pe Nedelea. A descoperit un 
omor, a prins un criminal şi, cu acest prilej, s-au clarificat 
patru furturi de bijuterii, respectiv cazurile „Beldosian”, 
„Rozenblum”, „Nadincea” şi... „Horneanu”! Unde mai pui 
şi faptul că, pe lângă recuperarea bijuteriilor furate de la 
aceştia, a căzut şi banda de spărgători condusă de Zdroba! 

— Numai că ceea ce a prins Nedelea „în trecere”, cum 
spui dumneata, zise procurorul, nu sunt chiar lucruri de 
colo, mai ales că de ani de zile vă bateţi capul cu ele... 

— Crezi? făcu şeful cu şiretenie, clipind din ochi ceva 
mai repede ca de obicei. 

— Absolut! 

Eu tăceam. Aveam nevoie să-mi odihnesc puţin mintea 
după încheierea acestei afaceri judiciare. Mai ales că în 


ultimele două zile n-am primit nicio veste de la draga mea 
profesoară, ceea ce, trebuie să recunoaşteţi, nu e deloc 
liniştitor. Ce-i drept, nici eu n-am prea căutat-o. Nici măcar 
la telefon. Ultima dată când am vorbit mi-a spus că nu mă 
înţelege. Parcă dinadins nu vin la întâlniri. Ştiu eu? Poate 
are dreptate! Uneori nici eu însumi nu mă înţeleg, în 
general, majoritatea sufletelor neînţelese aparţin celor ce 
au făcut cele mai puţine eforturi pentru a se înţelege pe ei 
înşişi. 

Şi pentru că de la un timp împrejurul meu se instalase o 
tăcere adâncă, am lansat calm: 

— Cazul lui Horneanu îl instrumentez separat de 
întreaga cauză penală. E un asasin odios. Se pare însă că 
are şi alte fărădelegi la activul, său. Ancheta bandei de 
hoţi, escroci şi ucigaşi condusă de Sachelarie Zdroba 
începe de-abia acum. Apoi m-am întors spre fereastra 
deschisă şi am privit contururile clădirilor înecându-se în 
ceața care reflecta o lumină portocalie asupra oraşului. 
Aerul nopţii era rece şi amestecat cu picături de ploaie. 

A doua zi se anunţa însă frumoasă. 


Tragedia aparentelor 


În acea dimineaţă însorită de iunie, Otto Princz, unul 
dintre cei mai cunoscuţi şi apreciaţi comisari ai „Kripo”! 
din Hanovra, era indispus. Fusese trezit cu noaptea în cap 
de ofiţerul de serviciu care-i relată pe scurt cazul. Ca de 
obicei, Frau Gertrude, după ce s-a certat cu el câteva 
minute, blestemându-i profesiunea, s-a culcat liniştită pe 
partea cealaltă şi a adormit imediat. Şi, tot ca un făcut, 

cafeaua a dat în foc, laptele s-a vărsat şi a mai spart o 
farfurie. Înfuriat, s-a instalat sub duş cu hotărârea fermă 
de a rezista la cascada rece până s-o trezi complet. Măcar 
dacă ar fi dormit ceva! Abia la patru dimineaţa se 
întorseseră acasă de la cabaretul „Alhambra”, unde s-a 
băut cam mult. Inclusiv el, pentru că aniversarea 
căsătoriei se face o singură dată pe an şi, chiar dacă tu ai 
vrea s-o dai uitării ori măcar s-o amâni, sunt destui aceia 
care nu te lasă. În asemenea cazuri, prietenii au memorie 
de elefant! 

Zece-douăsprezece ore pe zi cu victimele agresiunii ori 
cu criminalii nu-i o plăcere. lar dacă te laşi cât de cât 
pradă furiei sau violenţei nu mai e nimic de făcut, îşi zise 
el cu o voce impersonală, vocea sa obişnuită de 
interogatorii. Deci, nu-i de mirare dacă, din când în când, 
simţea nevoia să uite, pentru a suporta mai uşor. lar dacă 
era vorba despre o asemenea aniversare... 

Şi acum stătea în această pivniţă plină de igrasie, de la 
marginea oraşului, ascultând distrat expunerea doctorului 
Wiener, medicul legist, asupra cadavrului. Era, bineînţeles, 
o opinie preliminară, cum îi plăcea doctorului să afirme. 

„O femeie în jur de 30 de ani, cu părul şaten, lung, 
despărţit la mijloc printr-o cărare, înălţimea 1,67 metri. 
Faţa era de nerecunoscut, fiind complet desfigurată. Cauza 
decesului: violenţă, urmare a trei lovituri, toate vitale, 
produse cu un instrument ascuţit, din care două la nivelul 
regiunii cardiace şi una care i-a secţionat carotida. Data 
morţii, cu probabilitate, între 5-7 zile. Mâine, după 
autopsie, o să pot spune mai multe”. 

— Astăzi! 

— Mă rog, dacă insistaţi, făcu doctorul cu o voce albă. 

De el se apropie unul dintre agenţii ocupați cu 
cercetarea locului faptei şi îi întinse o hârtie şi un obiect 
ambalat cu meticulozitate. 

— Ce sunt astea? 

— Un cuţit care s-ar putea să fi servit la săvârşirea 


crimei şi o invitaţie la o expoziţie de modă, pe numele de 
Lavinia Modran, domiciliată în Hanovra, Hafenstrasse, 
numărul... 


— Gastarbeiterin 7 

— Nu pare, dar peste câteva ceasuri vom şti mai multe. 

— Korn, pe la orele 13,00 vii la mine împreună cu Sachs 
şi vreau să am până atunci rezultatul primelor investigaţii 
în jurul victimei. Relaţii, mod de viaţă, comportare, tot 
„tacâmul”. Clar? 


— Frau Veronika Keel? 

Femeia corpolentă, cu părul legat într-un batic roşu, 
privi legitimaţia agentului de poliţie, apoi îl măsură pe 
acesta, puţin contrariată. Cu o jumătate de voce, răspunse: 

— Ja... Ce doriţi? 

— Câteva informații... dar nu aici. 

Îi făcu loc să între, eliberând uşa. 

— Cunoaşteţi familia. Modran? 

Veronika Keel răspunse cu o întrebare: 

— Doriţi o cafea? 

Inspectorul surâse, încuviinţând. Evident, nu polițistul o 
îndemna să-i facă o cafea, ci prevederea. Cunoştea tipul de 
oameni. Vor să ştie în prealabil „de ce” întrebăm, nu „ce” 
întrebăm, ca să ştie cum să răspundă. Şi manevra de 
apropiere o cunoştea. După ce-i va servi cafeaua cu lapte 
condensat şi eventual cu frişcă, o să-i vorbească despre 
timp, despre impozite, despre noua lege a chiriilor, 
încercând să-i facă pe el să se descopere, vorbind. După 

care, când va simţi dincotro bate vântul, nu se va mai 
putea opri. 

Îi servi cafeaua cu lapte condensat şi frişcă, apoi zise cu 
toată candoarea de care era în stare: 

— Ce părere aveţi despre splendoarea asta de timp? 

Asta era! Numai că el nu avea timp de pierdut. Şi 
comisarul, mereu grăbit, i-o reteză: 

— După cum v-am spus, mă interesează tot. Ce ştiţi 
despre familia Modran? 

Surprinsă de această încălcare flagrantă a regulilor 
jocului, femeia rămase cu ceaşca suspendată în aer. 
Răspunse prudent: 

— Ausslânder...* 

— Asta ştim şi noi. Ce fel de oameni sunt? Cum se 
înţeleg, ce relaţii au? Cum se comportă... mai ales ea? 

Frau Veronika îl urmărea cu multă atenţie, căutând să 
ghicească. În sfârşit, suspină uşurată. Deci... Lavinia 
interesa îndeosebi. Vorbele au început să curgă: 

— Ştiu eu? Oameni de treabă. În general, dacă... nu s-ar 
certa aşa de mult. Uneori se şi bat, se ameninţă... El 
munceşte din greu, iar ea caută o viaţă mai uşoară... ca să 
nu spun uşuratică. Ştiţi dumneavoastră! 

— Tocmai că nu ştiu nimic. 

— Ei, mai umblă şi ea creanga... 

— Am înţeles că are serviciu! 

— Nu face mare lucru. Lucrează ca manechin, ocazional, 
prezentând modele. Îi vin în casă prieteni sau prietene... în 
lipsa soţului, bineînţeles. 

De data asta, un zâmbet complice îşi făcu loc pe faţa ei. 
Frau Veronika încerca să fie şireată şi insinuantă. 
Continuă: 

— Mai ales bărbaţi, arareori femei. Vai de capul bietului 
copil care... 

— Cine vine mai des? Puteţi să-mi daţi numele unei 
persoane? 

Femeia îşi clătină capul: 

— Cunosc doar un tip care vine mai des... unul blond, 
înalt, cu ochelari fumurii. Un domn mai în vârstă. Îi zice... 
Goldi. 

— Pleacă adeseori de acasă? Vreau să spun pentru o 
perioadă mai lungă? 

— Nu aşa de des, dar mai lipseşte o zi, două, după care 
de obicei încep certurile, bătăile... 

— Când aţi văzut-o ultima dată? 

— Nu ştiu exact. N-am văzut-o de mai mult timp. O fi din 
nou plecată într-o călătorie de „afaceri”... 

Peste câteva ceasuri, Korn intră la şeful său, pe care îl 
găsi adâncit în studierea unui raport de expertiză. Ridică 
ochii spre el: 

— Ei? 

— Locuia de şase ani, împreună cu soţul ei, Carol 
Modran, zis „[ucki”, de profesiune zidar, la adresa 
indicată. Născută la 17 iulie 1948 în România, a emigrat 
împreună cu sus-numitul în R.F.G. cu şase ani în urmă, un 
timp locuind la Munchen, de unde au venit aici. Potrivit 
declaraţiei dată de Carol Modran, soţia acestuia ar fi 
dispărut de acasă de treizeci de zile, în urma unor certuri 
grave. De altfel, vecinii lor afirmă că cei doi soţi se certau 
adeseori, uneori se şi băteau, fapt pentru care fetiţa lor, 
Viorela, se ducea ba la unul, ba la altul din ei să se 
adăpostească. 

— Fetiţa? 

— Da. Aceasta a dispărut şi ea, odată cu victima! 

li întinse fotografia Laviniei. Comisarul o privi atent. 

— Nu-i aşa de frumoasă, dar e exact tipul femeii pe care 
orice bărbat ar fi dorit-o, dacă i s-ar fi oferit un catalog de 
portrete de femei, la alegere. 

— În orice caz, comportarea nu prea ortodoxă a acesteia 
îi putea furniza soţului suficiente motive de gelozie. Aşa că 
nu m-ar mira deloc, dacă... 

— Bărbatul ei? 


— Referințele sunt contradictorii. Lucrează în prezent la 
un şantier. Muncă de sezonier, plătit cu ora. Nu-i prea 
sociabil. O fire închisă, veşnic nemulţumit. Recalcitrant şi 
certăreţ, dar muncitor. Fără antecedente judiciare la noi. 
Mă întreb dacă această fire nu a contribuit şi ea... 

— Fapte? 

— Nu am centralizat încă toate informaţiile. Câteva 
încăierări la Munchen, fără urmări deosebite. Extrapenale. 

— Unde-i acum? 

— În anticameră. Aşteaptă să fie interogat. 

Comisarul zâmbi pentru prima dată în această zi. 

— La toate te-ai gândit. Pofteşte-l înăuntru! 

Carol Modran era un tip înalt, corpolent, cu părul blond 
pe care îl purta lung, aproape până la umeri, cu ochi 
căprui, iscoditori, adăpostiţi de sprâncene castanii şi 
groase ca nişte perii, cu trăsături energice, parcă cioplite 
cu dalta. 


În oraşul de pe malul Timişului, unde se născuse, era 
subinginer la o întreprindere şi jucător în echipa locală de 
handbal. Nu prea se omora cu munca, dar avea câţiva 
prieteni influenţi care, din întâmplare, erau şi microbişti, 
aşa că la serviciu se menținea pe linia de plutire. li mergea 
astfel cât se poate de bine. Muncă puţină, ceva 
antrenamente, care se prelungeau apoi la un bufet, până 
seara târziu. Un singur nor îi întuneca fericirea. Cunoscuse 
o tânără fată, Lavinia, vânzătoare la un magazin de pâine, 
înaltă, cu părul şaten, cu un corp de silfidă şi care, pe 
lângă o frumuseţe clasică, avea o înfăţişare şi un mers ce 
nu treceau neobservate în oraş. Cu toate că părinţii fetei, 
oameni muncitori, nu prea vedeau cu ochi buni idila ce se 
înfiripa, prietenii lui Ţucki au intervenit prompt şi 
căsătoria s-a făcut repede. Câteva luni mai târziu, liniştea 
şi fericirea din cămin erau terminate. Mai întâi discuţiile 
au pornit de la bani, apoi, treptat, au luat o altă direcţie 
sau şi o altă direcţie. Lavinia nu pierdea ocazia să-i 


vorbească despre aşa-zisele „posibilităţi” pe care le-ar 
avea dacă ar pleca definitiv în Germania Federală. 
Pasămite, fata avea acolo un prieten din copilărie, Hans 
Glocke, care se realizase ca şofer pe un autocamion, om cu 
stare, ce i-ar putea ajuta la început, până şi-or face un rost. 
Azi aşa, mâine aşa, până când Ţucki, un caracter slab, n-a 
mai rezistat la această cicăleală, a început să cedeze, 
amintindu-şi că are şi el acolo un prieten cu care jucase 
fotbal pe maidan. Împotrivirea părinţilor, eforturile rudelor 
şi ale prietenilor de a-i face să-şi schimbe intenţia s-au 
dovedit zadarnice. Şi au plecat! Evident, când au ajuns la 
Munchen şi apoi la Hanovra, „prietenii” le-au oferit fiecare 
câte o masă, s-au interesat politicos despre cunoştinţele 
comune, apoi şi-au văzut de treburile lor. Pentru a avea 
măcar minimul necesar unui trai modest, mai ales acum, 
când familia crescuse prin naşterea Viorelei, Carol Modran 
s-a calificat zidar, obţinând uneori angajamente temporare, 
iar Lavinia lucra din când în când ea manechin la o casă de 
modă. E drept că în ultimul timp el devenise tehnician şi 
câştiga mai bine, dar banii abia ajungeau pentru a-şi 
asigura o existenţă modestă. Relaţii nu prea avea. 
Insocietate rămase un izolat, neputându-se adapta, atât 
datorită faptului că nu avea prieteni, nefiind „acceptat”, 
cât şi caracterului său, cel puţin ciudat. Şi, cum era de 
aşteptat, certurile au reizbucnit, de astă dată cu mai multă 
virulență, degenerând în scandaluri şi bătăi. Mai ales că 
Lavinia, devenită „Eva-Lavi”, începuse să-şi neglijeze 
căminul, „călătorind” în interes de afaceri şi lipsind de 
acasă tot mai des o zi, două, uneori şi o săptămână. Apoi, 
într-o zi, înapoindu-se de la un şantier, unde primise de 
lucru pe zece zile, constată dispariţia Laviniei, a fetiţei şi a 
unor obiecte de îmbrăcăminte ce le aparţineau. 

L-a trezit din visare vocea aspră a comisarului. 

— Cât e de când au dispărut? 

— Păi... să tot fie vreo... lună. 

— De ce nu aţi reclamat cazul la poliţie? reluă comisarul, 


aprinzându-şi o ţigară, fără să-l slăbească din ochi. 

— La început am crezut că-i o nouă farsă a soţiei, care 
avea uneori idei din cele mai originale. 

— A mai procedat în acest mod? 

— Da, de câteva ori. Călătorea două, trei zile, spunându- 
mi că era trimisă de firma la care lucra, apoi se întorcea 
obosită şi nervoasă şi mai stătea câte o zi, două în oraş, la 
o prietenă, fără să-mi spună. 

— Cu fetiţa? 

— Nu. Singură. 

— Daaa. Vocea comisarului devenea tot mai insinuantă. 
A mai lipsit de acasă un timp aşa de lung? 

— Nu, niciodată. 

— Şi acest fapt nu v-a îngrijorat deloc? 

— Ba da, am sperat însă mereu că se va întoarce! 

— Am înţeles că aveţi sau are unele prietene, prieteni, în 
sfârşit, relaţii mai apropiate. 

— E o greşeală. Nu prea avem prieteni aici, cu excepţia, 
poate, a vecinilor, care ne mai calcă pragul casei uneori, 
cred că mai mult de dragul fetiţei sau din curiozitate. E 
drept că soţia mea are câteva prietene ori cunoştinţe la 
casa de modă la care lucrează: Rose-Marie, Margit, Suzie, 
mă rog, nu le cunosc pe toate. Probabil... vocea îi deveni 
răguşită... că are şi prieteni, pe care nu i-am văzut 
niciodată, dar... i-am auzit la telefon. 

— Are vreo prietenă mai apropiată la care obişnuia să 
întârzie, eventual să şi doarmă? 

— Margit Fleissig! 

— l-aţi telefonat? 

— Nu. 

— De ce? E 

— Nu avea rost. În câteva rânduri m-a repezit când am 
căutat-o pe Lavinia, cu luni în urmă, apoi a negat că soţia 
mea s-ar afla la ea, deşi de fiecare dată simţeam, ştiam că 
minte. Noi avem de puţin timp post telefonic şi înainte de 
asta vorbeam de la o vecină când aveam ceva urgent. E 


neplăcut să fii privit mereu cu zâmbete ironice. 

Urmă o scurtă pauză, după care Modran reluă cu o voce 
furioasă: 

— Se va întoarce, precis că se va întoarce, dar cine ştie 
când şi de unde! 

Replica comisarului răsună ca o explozie: 

— De unde, din neființă? 

Modran îl privi nedumerit. 

— Cum din neființă? Ce vreţi să spuneţi? Nu pricep! 
Apoi, deodată, înţelese şi se albi la faţă. Comisarul nu-l 
cruţă deloc. Adăugă rece: 

— Aşa cum ai auzit, domnule Modran... „din nefi-in-ţă”, 
adică soţia dumitale a murit! Nu ai nicio idee despre asta? 
Poate, dacă te străduieşti puţin? Ce zici? 

Modran se cutremură de groază. Deschise gura să 
vorbească, înghiţi aer, dar nu reuşi să articuleze vreun 
cuvânt. 

Sună telefonul. Princz ridică receptorul. 

„Doctor Wiener la telefon. Poate îţi va folosi la ceva o 
constatare de ultimă oră, pe care tocmai am făcut-o. 
Femeia, vreau să spun victima, are în gură, la nivelul 
maxilarului inferior, partea stângă, o lucrare dentară 
constând în două coroane dintr-un metal galben ce ar 
putea fi aur, care îi îmbracă un molar şi un premolar. În 
aceeaşi parte, la maxilarul superior, doi molari sunt 
îmbrăcaţi în porţelan!”. 

— Mersi, doctore, Wunderbar‘! 

Comisarul se întoarse spre Modran, care părea să-şi fi 
revenit. Deschise un sertar şi puse pe masă un cuţit cu un 
singur tăiş, având o lamă îngustă şi lungă. 

— Cunogşti acest instrument? 

Modran păli. Răspunse bâlbâindu-se: 

— Este... este... al meu, dar credeam că-i acasă... Este... 
este... era în dulapul de bucătărie. Nu l-am ascuns 
niciodată! 


4Admirabil, minunat. 


— Este arma care, se presupune, a fost folosită la 
uciderea soţiei dumitale. 

Se scursese un timp destul de lung de când comisarul îl 
observa pe omul din faţa lui. Acesta părea, că se 
descompune, făcându-se tot mai mic pe scaunul său. 
Transpiraţia îi curgea din abundență pe frunte, iar ochii i 
se înfundaseră în orbite. Părea că tot sângele s-a scurs din 
această faţă albă şi transparentă, îngăimă cu o voce 
răguşită: 

— Cu alte cuvinte, eu am omorât-o! 

— Este afirmaţia dumitale. Sună logic, nu? 

Modran sări de pe scaun ca un arc, cu ochii injectaţi de 
furie: 

— Nu am omorât-o eu! Mă auziţi? Nu sunt eu criminalul! 
Pentru ce s-o fi ucis? Ne certam de multe ori, e drept, 
uneori ne-am şi bătut, dar o iubeam, este... era soţia mea. 
Nu aveam de ce s-o omor! 

— Poate din gelozie, ori e posibil să fi avut un alt mobil, 
eventual din prea mare dragoste. Ca să n-o cedezi altuia. 
Ştii cum se zice la noi: Alles von Liebe, verfluchter Teufel!’ 
În orice caz, chiar dacă acum nu cunoaştem mobilul, îl vom 
afla mai târziu, nu-ţi fie teamă. Aşa că, nu te baza pe faptul 
că mobilul e încă necunoscut. Poate pentru bani? Poate 
pentru...? 

Modran începu deodată să râdă ca un apucat. 

— Ultimii mei bani îi cheltuia pe cosmetice, iar eu mă 
duceam să iau avansuri, ori împrumuturi ca să-i pot 
asigura fetiţei hrana de care avea nevoie. Se întrerupse 
brusc. 

— Dar Viorela unde este? Am omorât-o şi pe ea? 

— Herr Modran, aş dori să-ţi reamintesc că aici eu pun 
întrebările. Să lăsăm deocamdată fata în pace. Vom relua 
mai târziu şi această problemă. În viaţa soţiei dumitale 
exista vreun alt bărbat? 

— Aha, aţi şi găsit pentru ce am omorât-o! Eu am aflat, i- 


5Totul din dragoste, drac împieliţat! 


am prins şi am ucis-o cu... premeditare. V-ar conveni, e 
tentant, numai că e fals, auziţi, complet fals! Nu ştiu să fi 
existat un alt bărbat în viaţa ei, cel puţin, nu am cunoştinţă 
de aşa ceva. 

— Dar... poate ai dumneata o femeie? 

— Posibil, ca speculație, dar nu am! E rezistenţă cea mai 
uşoară, nu? Rămâne de stabilit, fără îndoială! 

— Soţia dumitale avea duşmani? 

— Duşmani? Nu am cunoştinţă de aşa ceva. Dar nu-i 
exclus. Meseria pe care o avea putea să-i atragă neplăceri, 
ba chiar şi duşmănii, mai ales din partea femeilor. Spuneti- 
mi, cum a fost omorâtă? Poate v-aş putea furniza o idee. 

— Eşti foarte şiret, Herr Modran, dar nu-ţi va merge cu 
noi. 

— Aş fi putut încerca să vă ajut. Mă rog, cum doriţi. În 
locul dumneavoastră, eu n-aş căuta însă criminalul printre 
duşmanii săi. 

— Dar unde? 

— Printre prieteni. 

— Spune-mi, ştii cumva, în decursul timpului ce lucrări 
dentare şi-a făcut soţia dumitale şi la ce dentist? 

Modran rămase puţin pe gânduri, apoi zise, cu o voce 
nesigură: 

— Aici nu a fost la dentişti. Nu aveam bani pentru astă. 
Dar, dacă îmi amintesc bine, cu vreo 10-12 ani în urmă şi-a 
îmbrăcat nişte dinţi, la noi, acasă. 

— La ce stomatolog? 

— La doctorul Baraniu. 

— Ce fel de dinţi? 

— Nu mai ştiu exact. Parcă o măsea, adăugă el, arătând 
în partea dreaptă a maxilarului superior. 

Comisarul sună. În încăpere îşi făcură apariţia doi 
agenţi. Văzându-i, Modran se albi la faţă în timp ce se 
ridica în picioare. 

— Prin urmare nu am reuşit să vă conving de 
nevinovăția mea. E şi firesc. Eu sunt străin aici, cum s-ar 


zice, un om fără căpătâi, pe care nu-l apără nimeni... nici 
legea. Dimpotrivă. Aşa e mai comod pentru 
dumneavoastră. Aveţi victima şi aveţi şi criminalul. O 
„răfuială” între străini. 

Apoi, lăsând capul în jos, murmură mai mult pentru sine: 
„Am găsit ce am căutat. Poate şi mai rău!”. 

— Herr Modran, e inutil să ne învinuieşti. Deocamdată, 

situaţia dumitale e gravă, nu vreau să-ţi ascund acest 
lucru. 'Totul te acuză, deşi nu am încheiat încă cercetările, 
aşa că nu trebuie să fii disperat. 
Sunt nevoit însă să te rețin provizoriu, sub inculpare de 
crimă. Poate... poate e mai bine aşa şi pentru dumneata. 
Sunt convins că, în curând, vom face lumină în această 
afacere judiciară. Vei avea timp în arest să reflectezi, să-ţi 
mai reaminteşti unele detalii ce pot fi importante şi... 
eventual, să-ţi pregăteşti apărarea. 


A 


de râs, apoi zise cu 
amărăciune: 

— Am citit undeva un discurs asemănător al şerifului din 
Nevada: „Noi nu suntem sălbatici aici, băiete, şi avem un 
respect profund faţă de lege. Prin urmare vei fi judecat în 
mod cinstit, cu un juriu local, un avocat, şi tot sfântul 
calabalâc... După care, o să te spânzurăm”. 

Urmărindu-l cu ochii în timp ce ieşea din birou, 


comisarul ridică receptorul telefonului şi formă pe cadran 


numărul Biroului Central Naţional Interpol Wiesbaden. 


Trecuseră mai mulţi ani de la „Afacerea Horneanu”, 
timp în care maiorul Dorin Nedelea s-a confruntat în 
repetate rânduri cu lumea interlopă, investigând cazuri 
judiciare din cele mai complexe, soldate prin trimiterea 
după gratii a unor răufăcători înrăiţi, criminali, banditi, 
tâlhari,  spărgători, falsificatori ce atentau la viaţa, 
integritatea şi bunurile cetăţenilor, la valorile materiale şi 
spirituale ale societăţii. De curând promovat la Biroul 
Naţional Interpol Bucureşti, Nedelea se străduia din 
răsputeri să se ridice la nivelul noilor cerinţe, folosindu-se 
în acest scop de experienţa dobândită în activitatea de 
prevenire şi combatere a criminalităţii. 

Acum, tocmai încheiase, în colaborare cu alţi ofiţeri 
judiciari, cercetările în cauza privind spargerea şi furtul de 
bijuterii din seiful unui hotel de pe litoralul Mării Negre. În 
scurt timp, autorul furtului a fost depistat în persoana 
infractorului internaţional Jacques Cardini, care şi-a uitat 
la faţa locului „cartea de vizită”, o pereche de mănuşi din 
cauciuc subţire, a căror prelucrare specială a condus la 
identificarea şi prinderea hoţului, la care au fost găsite 
bijuteriile. Cu mâinile vârâte adânc în buzunarele 
pantalonilor, maiorul privea visător prin fereastra deschisă 
spre grădina de vizavi, unde vântul foşnea printre frunzele 
de castani, în timp ce lumina rumenă a acestui început de 
toamnă i se prelingea pe retină, picătură cu picătură. Aşa 
îl surprinse soneria telefonului, smulgându-l din gândurile 
sale. Mai avea încă pe faţă un aer preocupat şi o vagă 
strălucire din lumina de toamnă când se prezentă cu 
raportul scris la generalul maior Gheorghe Jiga, directorul 
Biroului Naţional Interpol Bucureşti. Acesta îi întinse mâna 
surâzător, poftindu-l pe un fotoliu, în timp ce arunca o 
ultimă privire asupra unei lucrări aflate în faţa lui. 

Observându-i fiecare mişcare, Nedelea îşi studia şeful cu 
atenţie, încercând să ghicească pentru ce l-a chemat, ceea 


ce părea foarte dificil, judecând după figura sa impasibilă. 
Era un om înalt, de vârstă mijlocie, cu faţa osoasă şi 
energică, căruia părul albit la tâmple îi accentua 
frumoasele trăsături parcă dăltuite în piatră. Ochii, de un 
albastru închis, aruncau din când în când o privire veselă 
şi iscoditoare din spatele unor ochelari cu ramă de baga. 
Purta un costum bine croit, de culoare maro, o cămaşă bej 
şi o cravată vişinie de mătase naturală. Acest bărbat 
serios, de obicei sobru şi sever, ştia să fie şi fermecător în 
relaţiile cu subordonații, cucerindu-i şi mobilizându-i atât 
prin limbajul său deschis, sincer şi concis, cât mai ales prin 
vastele sale cunoştinţe de specialitate, dobândite în 
practica nemijlocită a muncii în cadrul organelor de 
ordine. Fiecare pregătire a unei operaţiuni, fiecare cuvânt 
pe care-l pronunţa purta pecetea personalităţii sale. 

Terminând studierea lucrării pe care o avea în faţă, îi 
zâmbi din nou, apoi îl întrebă despre stadiul unei acţiuni 
efectuate în cooperare cu Interpol Paris, cooperare ce 
trebuia să furnizeze câteva date importante direcţiei 
judiciare, pentru elucidarea unui caz.Primind confirmarea 
faptului, aşa cum se presupunea dinainte, i-a mai dat unele 
indicaţii, apoi s-a adâncit în studierea raportului adus de 
Nedelea. Maiorul îşi cunoştea bine şeful. Ştia că nu pentru 
asta a fost chemat, întrucât cu două zile în urmă acesta îl 
găsise executând partea principală a lucrării. Aşa că 
aşteptă liniştit noua misiune. Într-un târziu, şeful ridică 
capul: 

— Interpol Wiesbaden - zise el lovind uşor cu degetul 
într-o mapă - ne roagă printr-o radiotelegramă urgentă să-i 
ajutăm să clarifice o afacere judiciară în care este implicat 
un emigrant român. E vorba de numitul Carol Modran, 
domiciliat în prezent în R.F.G. oraşul Hanovra, bănuit de a 
fi asasinat pe soţia sa, Lavinia-Eva, născută Soceneanţu. 
Victima, cu faţa mutilată, a fost găsită în pivniţa unei case 
de la marginea Hanovrei şi, din cercetările efectuate până 
în prezent de poliţia locală, se presupune a fi fost soţia 


acestuia. Ni se cer antecedentele penale ale lui Carol 
Modran, precum şi... lucrările dentare efectuate victimei 
înainte sau după căsătoria acesteia, de către doctorul 
Baraniu, stomatolog în oraşul în care aceştia au domiciliat 
în ţară înainte de a emigra. Eventual, ne-ar putea furniza şi 
alte indicii sau date care ar putea ajuta la efectuarea 
cercetărilor de către noi. Ce părere ai? lată 
radiotelegrama. 

Nedelea citi cu atenţie, apoi îşi căută răspunsul. 

— Va trebui să studiez cazul... dacă mi-l încredinţaţi, 
evident. E interesant. S-ar părea că cei de la „Kripo” şi-au 
format de acum o părere dacă l-au inculpat pe Modran, 
deşi din economia textului radiotelegramei lucrurile nu par 
să fie tocmai clare. 

— E motivul pentru care ne cer concursul. 

— După arestare? 

— Or fi având unele probe împotriva lui şi vor să le 
coroboreze cu aceste date pe care ni le cer nouă. 

Nedelea mormăi, mai mult pentru el. 

— Desigur, desigur. Mă întreb însă de ce Interpol 
Wiesbaden nu ne dă mai multe detalii asupra cazului, ca 
de obicei. Informaţiile sunt parcă la marginea răcelii 
oficiale. Este mai mult o intuiţie... ceva nelămurit... 

— Cercetările sunt la început. Şi apoi aşa sunt ei, ceva 
mai... reci! 

— Posibil. Numai că acest caz este, de la bun început, 
orientat în prea multe direcţii deodată. 

— Înţeleg ce vrei să spui. Dar e inutil să cauţi un liant în 
problemele puse. Aceasta va fi sarcina anchetatorilor de la 
„Kripo”. Ei vor trebui să rezolve mozaicul cu piesele pe 
care le au şi cu cele pe care le vom trimite noi. Şi când 
tabloul se va asambla, când fiecare piesă îşi va fi găsit 
locul său firesc şi ancheta se va considera terminată, 
atunci... 

— Şi totuşi, ceva îmi spune că cercetările au fost pornite 
în mare grabă. E greu să vă explic. 


— Crezi? Atunci ce rost ar avea să ne ceară aceste 
„câteva detalii”, deloc neglijabile, pentru identificarea 
individuală şi nu numai pentru aceasta. 

— Mă gândesc de ce le-or fi trebuind date asupra 
„lucrărilor dentare”? Ce-ar fi să le cerem să ne trimită 
nişte mulaje? 

Şeful Interpolului Bucureşti surâse cu îngăduinţă. 

— Ai impresia că aşteaptă de la noi să le spunem ce 
trebuie să facă? Au şi ei specialişti criminalişti, aşa că. 
Dacă vor avea nevoie de mulaje experimentale sau pozitive 
şi le vor face singuri. Ce-o fi căutat acest Modran la 
Hanovra?... 

— Ce-a căutat nu ştiu, dar că şi-a găsit o belea mare, 
asta-i fără nicio îndoială, dincolo de faptul că, nici covrigii 
nu i-au apărut la semnul unei baghete magice, aşa cum 
probabil se aştepta. 

— Uite, ai aici datele. Preiei cazul ăsta şi pleci în teren 
cât se poate de repede. Te vei ocupa personal de 
efectuarea investigaţiilor şi verificărilor ce se impun. Voi 
vorbi cu şeful miliției locale să te ajute, la nevoie, şi când 
revii, vreau să am toate problemele lămurite. Şi încă ceva, 
mai adăugă el, cu o voce calmă, dar fermă. Indiferent, de 
antecedentele familiei Carol şi Lavinia-Eva Modran şi de 
ceea ce crezi dumneata despre ei; vreau verificări şi 
cercetări complexe... cât mai multe date şi fapte care să 
exprime adevărul. Lămurit? 


Retras în biroul său, Nedelea reciti cu atenţie mesajul 
primit de la Interpol Wiesbaden. Dincolo de verificările 
rutiniere care se cer de obicei, privind antecedentele 
judiciare, şi unele fapte întâmplate în timpul când victima 
se afla în oraşul copilăriei sale, din text se părea că 
transpar unele incertitudini. Se lăsa la latitudinea celor 
care efectuau cercetările aici, adică a lui, aflarea şi 
indicarea oricăror altor elemente ce ar putea conduce la 
stabilirea adevărului. O invitaţie la o activitate temeinică, 


lucidă şi inteligentă. Şi, mai ales, fără prejudecăţi. Deşi ar 
fi mult mai uşor dacă s-ar limita la verificarea şi 
transmiterea elementelor expres cerute prin 
radiotelegramă. Dar asta ar însemna o încălcare a 
principiilor sale de muncă şi a ordinului, primit. Prin 
urmare, gândi el, să ne facem un plan de muncă detaliat, 
care să înceapă prin luarea antecedentelor penale ale lui 
Carol şi Lavinia Modran şi a oricăror alte date pe care le- 
aş putea obţine din aparatul central. După care voi înscrie 
acţiunile principale ce le voi desfăşura în teren. 

__ Când soţia să intră în casă, el tocmai îşi făcea bagajele. 
Inţelegătoare, chiar dacă nu s-a putut încă obişnui cu 
aceste plecări subite, profesoara de franceză Marina 
Nedelea, fără a rosti vreun cuvânt, se aşeză pe un fotoliu, 
urmărindu-i pregătirile. După un timp vorbi: 

— Te pot ajuta cu ceva? Ai să lipseşti mult? 

Nedelea se întoarse preocupat, se apropie de ea şi o 
îmbrăţişă. Apoi îi şopti la ureche. 

— Nu prea mult. Câteva zile. Ştiu, ţi-am promis că mâine 
mergem la un spectacol, apoi luăm masa în oraş, ca 
acum... câţiva ani. A intervenit o problemă urgentă, din 
domeniul meu de activitate, pe care trebuie s-o rezolv. 
Când mă voi întoarce, o facem lată, bine? Numai noi doi, 
sau dacă vrei, invităm şi familia Dragomir şi pe soţii 
Vidraşcu, da? 

Marina întoarse capul ca Nedelea să nu-i vadă direct 
chipul. Încercă să-şi stăpânească tremurul vocii când 
vorbi: 

— Şi pleci aşa, fără schimburi, prosop, papuci? 

— Te-am aşteptat să-mi spui ce-mi lipseşte. 

Când întoarse capul spre el, avea un zâmbet larg pe 
faţă: 

— Aparatul de ras, pasta şi periuţa de dinţi, pijamaua... 
Se opri deodată speriată: 

— Vai de mine, îmi dă cafeaua în foc! 

Se repezi în bucătărie, ducându-şi mâna la ochi. 


Maiorul se aşeză pe un fotoliu şi îşi aprinse o ţigară 
reflectând. Ştia că nici de data asta nu va avea probleme 
cu ea. În definitiv, ce putea aştepta? Să-i sară în braţe de 
bucurie că pleacă? Ar fi fost absurd şi ireal. Cei care 
afirmă că soțiile lor aprobă din toată inima când ei merg în 
teren, sau mint, sau acolo nu mai este dragoste! Una este 
să „înţelegi” o necesitate şi să fii de acord cu ea şi alta e să 
te bucuri că aşa stau lucrurile. Marina lăcrima nu pentru 
prima oară. Şi el ştia că pe urmă va zâmbi. 

Sosi cu două cafele aburinde pe o tavă de lemn. 

— Pleci... departe? 

Intrebarea îl surprinse puţin, era neaşteptată, fiindcă ea 
nu avea acest obicei. 

Răspunse mai rece decât ar fi dorit: 

— Nu plec în străinătate, dacă asta ai vrut să ştii. 

O roşeaţă vie îi inundă faţa. Işi lăsă capul în jos când 
şoplti: 

— N-am vrut să fiu indiscretă. Voiam mai demult să-ţi 
spun... n-am avut prilejul... în sfârşit,că nu vom mai fi... 
singuri! 

Şocat, pălind de emoție, Nedelea răsturnă cafeaua 
repezindu-se la ea. Deci asta era! O luă în braţe ca pe un 
copil, începând s-o legene cu duioşie. „Draga de ea! Sunt 
un tiran, un nebun, sunt un măgar mare şi, pe deasupra, şi 
cuvântător. Nu! Sunt un pisălog bătrân, lipsit de... lipsit de 
toate”. O privi speriat. Nu cumva să-i facă un rău. Cu 
multă băgare de seamă, cu sute de precauţiuni, o aşeză în 
fotoliu, în timp ce ea râdea cu lacrimi. 

— De când? 

— De vreo trei luni. 

— Şi ai putut să-mi tăinuieşti o asemenea bucurie? Eşti o 
mică răutăcioasă, o egoistă, eşti o... eşti cea mai minunată 
femeie de pe lume! Asta eşti! Şi am să-ţi spun un secret. 
Eşti foarte norocoasă! Te iubeşte cel mai imbecil bărbat! 
Da, da, imbecil, dar să ştii că te iubeşte. Fără să-şi dea 
seama, o înlănţui din nou. În dulceaţa şi violenţa 


sărutărilor, Marina pierdu noţiunile de teamă, plecare, 
singurătate, tristeţe. 

Oraşul de pe Timiş l-a întâmpinat pe Nedelea cu un cer 
lăptos care, pe alocuri, începea să se însemneze, lăsând să 
transpară pete albastre printre norii ce se risipeau. Ziua 
albă şi difuză vestea o căldură neaşteptată pentru acest 
sezon. Vântul era mort, nicio frunză nu se clătina în arborii 
ce mărgineau şoseaua principală. 

Din Dacia condusă de un subofițer, maiorul privi 
clădirile înalte şi cenuşii, atât de dragi lui, amintindu-i anii 
copilăriei, ce confereau măreție şi grandoare urbei. Trecu 
pe lângă grădina publică, în care boschetele de flori 
multicolore păreau pietrificate în acalmie. Ajungând la 
sediu, se prezentă comandantului, care îl aştepta. După ce 
l-a ascultat cu multă atenţie, punctând relatarea cu câteva 
întrebări şi sugestii pertinente, acesta spuse: 

— De fapt, în linii mari cunoşteam misiunea dumitale. 
Ascultându-te, mi se pare că lucrurile trebuie examinate 
într-o lumină nouă. Te voi pune în legătură cu locotenentul 
Marin Voinea, care îţi va sta la dispoziţie pe toată 
perioada. Îi întinse mâna: 

— Succes! Dacă vei avea nevoie de mine, nu ezita să mă 
cauţi. 

La biroul judiciar, maiorul l-a găsit repede pe 
locotenentul Voinea, un tânăr slab şi scund, cu o figură 
simpatică, din care doi ochi negri iscodeau fără 
întrerupere. Se închise cu el într-o încăpere. 

Era ora 17,00 când Nedelea sună la poarta 
stomatologului. După un timp, se deschise o fereastră în 
care apăru capul unei femei în jur de 75 de ani. 

— Sunteţi, doamna Baraniu? Şi, la încuviințarea ei, 
ofiţerul îşi declină calitatea, rugând-o să-l primească, 
pentru lămurirea unor probleme de serviciu. 


Camera în care a intrat, urmând-o pe gazdă, era un fel 
de sufragerie enormă, de puteai să întorci în ea tramvaiul 
trei, toată mobilată în stil baroc. Bătrână l-a invitat la o 
masă de stejar, lungă de vreo zece metri, aşezându-se apoi 
pe un scaun lângă el, şi l-a privit întrebător: 

— De fapt, a început el, voiam să vorbesc cu soţul 
dumneavoastră, doctorul Baraniu, dar am aflat că a 
decedat cu patru ani în urmă. 

Femeia încuviinţă încet din cap. 

Nedelea continuă: 

— M-am gândit că în afacerea judiciară de care mă ocup, 
şi dumneavoastră ne-aţi putea fi de mare ajutor. 

Femeia ridică din umeri.: 

— Dacă vă pot fi de folos cu ceva... dar, de fapt, încă nici 
nu ştiu despre ce-i vorba. 

Maiorul surâse, arborând cel mai fermecător zâmbet de 
care era în stare. 

— Evident. Sunt de neiertat. Aş dori să ştiu dacă o 
anumită persoană şi-a făcut unele lucrări dentare la soţul 
dumneavoastră. După cum am auzit, adeseori l-aţi asistat 
profesional pe medic, mai ales când era ocupat! E 
adevărat? 

— E foarte adevărat, sunt... eram calificată în acest 
scop. Şi era normal să-mi ajut soţul, nu? 

— Neiîndoielnic, zâmbi Nedelea liniştitor. Dacă-i aşa, 
poate ne-aţi putea spune ce fel de lucrări dentare au fost 


efectuate şi eventual când, de doctorul Baraniu unei 
anumite persoane? 

— Nu aş vrea să fiu indiscretă, dar aţi putea să-mi 
precizaţi perioada în care ar fi fost făcute lucrările? 

— Aveţi încă registrele? 

— Desigur, dar nu toate. 

— E vorba de 10-12 ani... poate mai mult. 

Olga Baraniu reflectă puţin, apoi clătină din cap cu 
regret: 

— Îmi pare rău. Dar nu cred că aş putea să vă ajut. 
Registrele mai vechi de zece ani nu le mai păstrez. 

Pe faţa lui Nedelea nu se putea citi nimic, în pofida 
acestei dezamăgiri neaşteptate. 

— Le-aţi predat undeva? 

— Mai rău. Le-am ars. Nu mai aveam nevoie de ele, 
deşi... 

— Deşi? 

— S-ar putea să mă înşel, dar poate că aveţi noroc. Am 
dus şi în pod câteva registre. Cine ştie, poate printre ele să 
fie cel de care aveţi nevoie. 

După ce s-a scuzat, a ieşit din încăpere şi nu peste mult 
timp s-a întors cu două registre groase şi, probabil, grele, 
fiindcă abia le putea purta. 

Văzând-o intrând în cameră, Nedelea s-a ridicat imediat 
de pe scaun, luându-i-le din mâini. 

Oftând uşurată, aceasta mulţumi, aşezându-se: 

— Aici sunt trecute persoanele în ordine alfabetică, cu 
tratamentele şi lucrările tehnice ce li s-au efectuat. Poate 
găsiţi perioada şi persoana pe care le căutaţi. Vă doresc 
succes, deşi, poate v-aş fi fost de mai mare ajutor dacă-mi 
puteaţi spune numele persoanei respective. 

Într-o fracțiune de secundă, maiorului i-a apărut pe plan 
mintal expresia feţei şefului său când i-a cerut ca 
„indiferent de antecedentele celor doi emigranţi şi a ceea 
ce crezi dumneata despre ei”, să adune date şi fapte care 
să exprime adevărul. 


Perfect. Aşa s-a gândit şi el. Nepărtinitor. Res, non 
verba!f Dincolo de părerile pe care le avea asupra acestor 
persoane, el trebuia, era dator conştiinţei sale, să 
stabilească adevărul. 

Zâmbi unui gând. Cu câţiva ani în urmă, în timp ce-i 
explica soţiei sale de cât timp o iubea, în tăcere, aceasta 
exclamase: „Până acum n-am înţeles cât de greu trebuie 
să-i fie unui miliţian. El trebuie tot timpul să se ferească de 
sentimentele sale cele mai generoase!”. Vorbea serios sau 
îl lua peste picior? Nici până azi nu a aflat adevărul. Dar 
nu mai avea importanţă. 

— Atunci eu vă las să studiaţi în linişte. 

Tresări. La urma urmei, de ce nu putea să-i spună 
numele cât timp aceasta nici nu ştia despre ce-i vorba? Se 
hotărî: 

— Vă rog să mai rămâneţi o clipă. M-aţi întrebat ceva. 
Am să vă răspund, rugându-vă, bineînţeles, să păstraţi o 
discreţie absolută. 

Încuviinţând din cap, ea îl privea cu atenţie concentrată. 

— Lavinia-Eva Modran... născută  Soceneanţu, mai 
adăugă el, văzând că primul nume nu producea niciun 
efect asupra interlocutoarei sale. 

— Dar o cunosc bine pe Lavinia! A copilărit prin 
cartierul nostru. Păi sigur că noi am tratat-o... vreau să zic, 
soţul meu. Dar... se opri ea puţin confuză, nu am mai 
văzut-o demult. Cred că e plecată din oraş. De fapt, eu nu 
ies cu lunile din casă, aşa că prea multe nu ştiu. A făcut 
ceva? 

— După câte ştiu eu, nu. 

— Atunci, nu înţeleg, de ce? 

— De ce ne interesează? Foarte simplu. Vrem să 
clarificăm o problemă, în interesul familiei sale. 

— Vreau să vă ajut. Dacă nu aflaţi nimic aici, făcu ea 
arătând spre registru, poate mai găsesc câte ceva prin pod 
sau prin pivniţă, deşi multe fişe le-am predat şi la 


6Fapte, nu vorbe. 


policlinică. 

Se ridică de pe scaun şi zise: 

— Pe mine vă rog să mă iertaţi acum, sunt puţin 
ocupată. Puteţi consulta registrele în voie. 

Rămas singur, Nedelea începu să răsfoiască filele. Nu s- 
a clintit de pe scaun nici când femeia îi aduse o cafea şi o 
dulceaţă. Şi nu din impoliteţe. Pur şi simplu nu a observat 
nimic. Şi aşa a trecut o oră şi apoi încă una. Tresări doar 
când s-a aprins lumina. Adâncit în lectură, nici n-a 
observat când s-a lăsat întunericul. Privi cu recunoştinţă la 
amfitrioana sa, care-i zâmbea cu simpatie. 

— S-a răcit cafeaua. 

li mulţumi înclinând capul, ridică din umeri cu regret, îşi 
bău cafeaua dintr-o suflare, apoi imediat se aplecă din nou 
asupra registrului. Evidenţa doctorului Baraniu era cât se 
poate de clară, reflectând, aşa cum susţinea şi văduva, 
diagnosticul, tratamentul urmat şi lucrările dentare 
efectuate pentru fiecare pacient, toate încadrate în 
termene. 

Primul registru nu i-a revelat nimic din ceea ce îl 
interesa pe el. Şi totuşi, cu puţină şansă, ar fi putut-o găsi. 
Mai ales că aceasta i-a confirmat că stomatologul a tratat- 
o. Ce să facă? Să-i ia o declaraţie în acest sens? La ce ar 
folosi? Era cât se poate de clar pentru el, ca profesionist, 
că poliţia vest-germană avea nevoie să clarifice nu „dacă” i 
s-a efectuat vreo lucrare dentară Laviniei Modran, ci „ce 
fel” de lucrare dentară. Era cât se poate de evident faptul 
că identitatea victimei nu era certă. Privită din acest 
unghi, proba pe care o căuta el acum devenea piatra 
unghiulară a cazului. Dar nici cel de-al doilea registru nu i- 
a adus vreun element nou. Nimic şi iar nimic. 

Obosit, îşi aprinse o ţigară, începând să reflecteze la 
situaţia creată. Dar dacă victima nu era soţia lui Modran şi 
altă cale de identificare nu exista? Se mergea la 
condamnarea unui inocent? Trebuiau să existe şi alte 
posibilităţi, evident. Dar care? Dacă existau, „Kripo” nu 


apela la ei. Dar poate din investigaţiile locale să extragă 
ceva indicii care, coroborate cu alte probe, chiar indirecte, 
să poată conduce la identificarea victimei. Poate, dar nu e 
sigur. Oricum, primul pas s-a soldat cu un eşec. 

Luându-şi rămas bun de la îndatoritoarea sa gazdă, îi 
întinse un bilet! 

— Dacă totuşi găsiţi ceva care m-ar putea interesa - 
acum am devenit colaboratori în slujirea justiţiei, glumi el 
- mă veţi găsi zilele acestea la numărul de telefon notat 
aici. Vă mulţumesc încă odată pentru ajutorul acordat. 

Pe drumul de întoarcere spre sediul miliției, gândurile i- 
au zburat din nou la caz. Cine era acest Carol Modran? Un 
criminal care şi-a ucis soţia cu premeditare sau o victimă a 
unui concurs nenorocit de împrejurări? O înscenare? 
Antecedente penale, ce-i drept, nu avea, dar elementele 
extrajudiciare nu erau prea pozitive. Nervos şi recalcitrant, 
nu prea sociabil, relaţiile sale se limitau la câteva persoane 
fără o profesiune certă, dar amatoare de chefuri uneori 
urmate şi de scandaluri, pentru care nu odată li s-a atras 
atenţia, aplicându-li-se chiar şi amenzi de către organele 
de ordine. Cu toate că era capabil sub raport profesional, 
la serviciu se ocupa mai mult de sport, antrenându-şi 
uneori şi colegii în discuţii nesfârşite, găsind mereu 
pretexte, fie pentru unele prognoze, fie pentru analizarea 
rezultatelor. Potrivit investigaţiilor efectuate, anecdota sa 
preferată, aşa cum relatau cunoştinţele sale, îl definea 
întru totul: „M-am întâlnit ieri cu un prieten pe care nu l- 
am văzut de pe băncile şcolii medii şi care m-a întrebat ce 
mai fac. I-am răspuns, fără să mă gândesc: Nimic! lar ăsta 
mi-a răspuns: Straşnic! La ce întreprindere, mă?”. 

În ultimul timp, însă, nu-i mai mergea, de când i se 
normase activitatea şi se întărise controlul. Cu acest prilej 
s-a descoperit că ştia să şi muncească. Numai că n-a 
rezistat mult. Nu era obişnuit. Lavinia era o fată mai mult 
decât sociabilă. Foc de frumoasă, atrăgea bărbaţii încă de 
pe când era minoră. Nu era prea iubită de prietenele ei. 


Despre ea circula zvonul, lansat probabil de bărbaţi, deşi 
nu era prea sigur, că făcea parte din acele femei ciudate 
care „atunci când mergi înaintea lor zic că le aştepţi, iar 
când mergi în urma lor pretind că te ţii după ele!”. 

Neplăcându-i prea mult cartea, a abandonat cursurile de 
liceu încă din clasa a noua, angajându-se funcţionară la un 
depozit de vinuri şi ulterior vânzătoare la un magazin de 
pâine. Nu avea antecedente penale. Fusese cercetată cu 
prilejul unei sustrageri la depozitul de vinuri, neputându- 
se însă reţine nimic în sarcina sa. Elemente interesante, 
dar insuficiente în conturarea personalităţii, atât a 
victimei, cât şi a prezumtivului criminal. 

Adâncit în gânduri, maiorul nu a observat imediat 
maşina care îl urmărea de câtva timp, decât atunci când 
aceasta a frânat brusc alături de el. Se întoarse rapid, gata 
de ripostă, dar se linişti imediat văzând, chipul surâzător al 
locotenentului Voinea deschizând portiera. 

— Pot să vă conduc undeva? 

După ce i-a dat adresa, maşina a pornit imediat, 
angajându-se pe un drum ce ocolea grădina publică, luând- 
o spre vii. Voinea conducea atent, trăgând din când în 
când cu ochiul la maior, dar acesta părea foarte preocupat 
de priveliştea caselor din cartierul pe care-l străbăteau. 
Mai ezită un timp, apoi, luându-şi inima în dinţi, fără să-i 
privească pe maior, zise: 

— N-aţi vrea să vă asist în continuare în cercetări? Se 
face că am o „fereastră”, aş putea să vă ajut, eventual să 
iau unele note, în timp ce dumneavoastră veţi stăpâni 
psihologic pe cel căruia îi luaţi interogatoriul. 

Nedelea râse amuzat, fără să întoarcă capul: 

— Dacă ţii neapărat... 

Maşina opri pe o stradă la marginea oraşului. Le 
deschise un bărbat scund, în jur de 70 de ani, cu părul 
complet alb şi o faţă roşie străbătută de vinişoare albăstrii, 
îmbrăcat într-un pantalon de doc albastru şi un maiou de 
culoare imprecisă. 


— Sunteţi Alfred Soceneanţu? 

— Da, eu sunt! răspunse acesta puţin nedumerit. 

Prezentându-i legitimaţia, Nedelea îi zâmbi, ceea ce 
descreţi faţa preocupată a bătrânului. li pofti în casă. In 
prima cameră, o femeie slabă şi încărunţită şedea pe un 
scaun rotund, împletind un jerseu de lână. 

— S-a întâmplat ceva? întrebă gazda cu un timbru înalt, 
după ce le oferi scaune. 

— Ce să se întâmple? îi răspunse maiorul, cu aceeaşi 
intonaţie. 

— Păi... ziceam şi eu... dacă a venit miliția la mine... 

— Ei, n-o luaţi nici dumneavoastră aşa! reluă Nedelea 
detaşat. Am venit la dumneavoastră ca să ne ajutaţi într-o 
problemă, dacă vreţi. 

— Dacă pot... 

— Puteţi! Uitaţi despre ce e vorba. Aveţi o fiică, Lavinia- 
Eva, măritată cu Carol Modran, care au plecat în R.F.G. 

— Aşa e, maică! oftă femeia. Mai bine n-o aveam decât 
să se fi măritat cu ăla de-a dus-o în străinătăţuri... 

— Ba ea l-a dus pe el! zise cu năduf bărbatul. Tu să nu te 
amesteci, auzi? Şi aşa se certau aici toată ziua, se băteau, 
se amenințau cu moartea unul pe celălalt, de ne-au făcut 
de miru' lumii! 

— Mai întreţineţi relaţii cu ei? veni ca de la sine 
întrebarea următoare. 

— Cu ea, da! Dar cu el n-am avut noi relaţii nici aici şi 
nici nu vreau să am. Dar oricum, cu ea e altceva. Suntem 
părinţi şi bunici, nu? 

— Evident! Şi cum se concretizează aceste relaţii? Dar, 
văzând figura mirată a celor doi bătrâni, adăugă repede: 

— Vreau să zic, în ce constau aceste relaţii, vă scrie, vă 
trimite ceva? 

— Păi... interveni femeia, ne scrie şi ne trimite şi 
pachete, asta-i! 

— Iar te bagi, măi femeie, făcu bătrânul, pufnind supărat 
din pipă. Zi tu atunci, că povesteşti mai frumos, nu? 


— Când v-a scris ultima oară? 

— Să tot fie... zise bătrână, întorcându-se spre soţul ei... 
vreo două săptămâni. 

— Poftim? 

— Aşa cred, mai zise ea. Numai că nu ne-a scris din 
R.F.G. cidin America. Călătoreşte mult, emanechin la o 
mare casă de modă, zise bătrână cu mândrie. Unde-i 
scrisoarea, Fredi, că ţi-am dat-o ţie? 

În timp ce Voinea îl privea încă înmărmurit pe maior, 
care continua să-i zâmbească bătrânului, ca şi când 
afirmaţia femeii era perfect normală, acesta se întoarse 
spre ea cu o clipă prea târziu. 


— Ţine-ţi gura, măi muiere. Măcar de-ai şti ce-i aia! Asta 
nu-i meserie, bodogăni el, căutând într-un sertar. 

— Nu? Dar ce-i? întrebă femeia cu un ton agresiv. Doar 
câştigă bani şi ne trimite şi nouă. Că dacă ar fi după 
amărâtu' ăla de Carol, ar crăpa de foame. Şi nenorocita aia 
de Ingrid, mă-sa, care se mai laudă cu el, deşi ăsta a uitat 
demult că ea mai există. Să creşti asemenea copii, mai răi 
decât... 

— Potoleşte-te! Vocea lui era stridentă. Termină cu 
prostiile! Dumnealor nu au venit aici ca să asculte 
văicărelile tale. Ajunge! Întorcându-se apoi spre Nedelea, 


îi întinse un plic tăiat cu grijă la margine, care conţinea 
probabil scrisoarea amintită. 

— Poftim, luaţi-o! 

Acesta luă plicul din mâna bătrânului şi privi cu atenţie 
ştampilele, din care cea cu „USA-AIR-MAIL” se vedea cât 
se poate de clar. Adresa de pe verso menţiona strada a 19- 
a din New-York. 

— Se poate citi? 

— Bineînţeles, îmi scrie că fetiţa a început şcoala, iar 
Lavinia lucrează ca ospătară într-un restaurant, patronul 
fiind prieten cu un neamţ, pe care l-a cunoscut la 
Munchen... 

— E demult în Statele Unite ale Americii? 

— După câte am înţeles eu, de vreo lună, două. De când 
e acolo, am primit de la ea două scrisori, un pachet şi 
câteva fotografii în care e cu Viorela. 

— S-a mutat din Hanovra în Statele Unite împreună cu 
soţul ei? 

Maiorul puse întrebarea firesc, ca şi cum nici nu era 
nevoie de răspuns. Şi, cum acesta întârzia să vină, reluă: 

— Vreau să spun, vă scrie şi despre soţul ei? 

Bătrânul nu răspunse nici de astă dată. Izbucni însă din 
nou femeia: 

— Ba nu scrie nimic de el, ca şi când nici n-ar exista. Dar 
asta nu ne-a mirat prea mult, fiindcă nici când erau la 
Hanovra, Lavinia nu ne scria despre el. Probabil că au 
plecat împreună, cel puţin aşa cred, adăugă ea cu o voce 
şovăitoare. 

Cei doi ofiţeri s-au ridicat, pregătindu-se de plecare. 
Nedelea spuse: 

— Mi-aţi fost de mare folos. Puteţi să ne împrumutaţi 
până mâine scrisorile şi fotografiile? Da? Vă mulţumesc. 

Conducându-l până la maşină, Soceneanţu îl întrebă 
deodată pe maior: 

— Spuneti-mi acum, că nu-i nevastă-mea aici, ce a făcut 
Lavinia? 


Nedelea îl privi cu multă seriozitate, apoi spuse: 

— Sper că... nimic grav. 

Când maşina demară, Voinea nu se mai putu stăpâni. 

— Dar e fantastic! întrece orice imaginaţie. Cum zicea 
un scriitor celebru: „un roman poliţist nu-i neapărat rău 
dacă nu l-ai găsit pe criminal; e prost dacă nu te face să-l 
cauţi”. Şi zău dacă nu l-aş căuta acum, chiar de ar fi să 
merg până la capătul lumii, păşind numai în suspansuri! 

— Ascultă, flăcăule, a încercat să-i tempereze maiorul. 
Munca nu-i terminată. Adevărata anchetă începe abia de 
aici încolo. lar până una-alta, uite ce facem în continuare. 
Pe mine mă laşi la sediu, ca să mă ocup de scrisori, 
fotografii şi celelalte. Tu te duci la serviciul personal de 
care au aparţinut depozitul de Vinuri şi magazinul unde a 
lucrat Lavinia şi îmi aduci toate documentele scrise şi 
semnate cu mâna ei, cereri, autobiografii, referate, apoi te 
duci la poştă pentru a te documenta asupra provenienţei 
coletului pe care l-au primit părinţii ei, luna, ziua, mă rog, 
tot tacâmul. Trebuie să înlăturăm orice posibilitate de 
dubiu cu privire la existenţa ei. 

— Inclusiv aceea că ar fi putut încredința unei alte 
persoane sarcina de a scrie şi trimite pachete? 

— Începi să creşti, mânzule! 

— S-a înţeles. Altceva? 

— Deocamdată atât. Apoi, după ce vom analiza toate 
materialele, cred că o să-i cerem criminalistului să ne 
efectueze o expertiză grafică pentru a se stabili dacă 
scriptorul ultimei scrisori venită din S.U.A. şi cea care a 
redactat şi semnat documentele din dosarul de personal 
constituie una şi aceeaşi persoană, apoi... 

Voinea, căruia îi străluceau ochii din cauza agitaţiei, 
interveni: 

— Ştiu ce urmează: proba cu coletul şi compararea 
fotografiilor. Jucaţi tare! În orice caz, nu aş vrea să vă am 
vreodată în altă postură decât cea de colaborator, în toate 
situaţiile prezente... 


— Păi, mă ai, nu? 

— „Şi viitoare! 

Râsul celor doi nu a contenit decât atunci când maşina s- 
a oprit în faţa Miliției Municipale. 


Prin urmare, nu este niciun dubiu asupra faptului că 
Lavinia Modran este aceea care a scris din S.U.A. 
părinţilor săi, murmură Nedelea, studiind raportul de 
expertiză grafică din faţa lui. 

— Niciuna! Analiza comparativă a elementelor grafice 
caracteristice cuprinse în textul scrisorilor din S.U.A. şi 
Hanovra şi în piesele din dosarul de personal este 
relevantă. Observaţi aici punctele de atac ale acestor litere 
- îi arăta expertul maiorului - ovalul minusculei. „a” este 
executat cu punctul incipient în exterior, în toate textele; 
minuscula „f” este construită de scriptorul comun cu 
depasantele în formă de bastonadă; minuscula „t” are 
trăsătura orizontală situată „numai” în partea de sus a 
depasantei... 

— Ajunge, ajunge, m-ai convins. 

— Permiteţi-mi să vă atrag atenţia asupra a încă două 
elemente: forma scrisului şi dimensionarea literelor. 
Urmăriţi forma rotunjită a scrisului în toate textele şi 
mărimea literelor, care depăşeşte 3,5 mm, ceea ce 
conferă... 

— Mulţumesc, m-ai convins. Aş mai avea însă o 
rugăminte. Femeia a fost cercetată cu ani în urmă, fiind 
bănuită de a fi comis o sustragere, ceea ce înseamnă că i s- 
au luat şi impresiunile digitale, la timpul său. Nu doresc să 
mă învinuieşti de pedanterie, dar dacă se poate, ştiu că nu- 
i deloc uşor, aş vrea să mai faci o expertiză dactiloscopică. 
Pe scrisoare, pe plic, poate şi pe timbre puteau să rămână 
amprentele persoană respective şi, dacă oricum le avem pe 
cele ale Laviniei Soceneanţu-Modran, poate nu ar fi lipsit 
de importanţă acest mijloc de probă. Ştiu că n-ai izotopi 
radioactivi... dar poate nişte reactivi eficienţi tot se mai 


găsesc, ce zici? 

— Voi face tot ce pot! 

— Mulţumesc, îmi ajunge. 

Comisarul Otto Princz citi atent conținutul 
radiotelegramei primită de la Interpol Bucureşti via 
Wiesbaden. Poliţia română, îşi zise el, a acționat cu multă, 
răspundere. Prin urmare, aşa stau lucrurile! In această 
situaţie, era cazul să mai aştepte sosirea expertizelor de la 
Bucureşti? Bine că a luat impresiunile digitale ale 
cadavrului, că dacă lăsa asta în seama lui Korn... Aşa 
puteau să facă şi comparații cu amprentele ce urmau să le 
primească de la Bucureşti, deşi, sub raport lucrativ, era 
inutil, întrucât el era lămurit! Totuşi, dovezile erau 
necesare. 

Un gând îi trecu brusc prin minte. 

„Dacă victima nu era Lavinia Modran, înseamnă că... 
evident, înseamnă: primo, că Modran trebuie pus în 
libertate; secundo, că rămânea totuşi o crimă cu autori 
neidentificaţi, fapt ce nu era de natură să-l liniştească. 
Cine avea interes să-l trimită pe Modran pe banca 
acuzaților şi de ce? Avea oare acesta un duşman aşa de 
puternic? Era evident că nu-l putea libera imediat, atât 
pentru că n-avea încă documentaţia, cât, mai ales, pentru 
a-l proteja. Impotriva cui? Asta rămâne de văzut. Oricum, 
măcar să-i îndulcească viaţa...”. 

Convorbirea cu Interpol Wiesbaden a fost scurtă. 
Transmise datele primite de la Bucureşti cu privire la noul 
domiciliu al Laviniei Modran, cerând de la Interpol New- 
York identificarea acesteia. 

Cu poşta de dimineaţă a primit un plic voluminos în care 
erau cele două expertize, grafică şi dactiloscopică, cu o 
notă explicativă redactată de Interpol Bucureşti. In urma 
studierii materialelor şi a discuţiilor purtate cu specialiştii 
laboratorului de criminalistică, s-a edificat complet. 

Ca urmare, chemă la el pe Korn şi pe încă trei agenţi, 
pentru a pune la punct câteva operaţiuni poliţieneşti în 


care se încorporau exploatarea unor date extrase din 
„mediu”, investigaţii rutiniere, percheziţii. 


A doua zi, de la Wiesbaden, i s-a comunicat că poliţia 
new-yorkeză a identificat pe numita Lavinia-Eva Modran, 
cu paşaportul numărul... eliberat de Bundesrepublik, ca 
locuind cu fiica ei Viorela, pe strada a 19-a, împreună cu 
un alt cetăţean vest-german, Hans Friederich Racz, 
originar din Hannover... 

— Korn!!! strigătul său se auzi în toată clădirea 
comisariatului, făcându-i să tresară pe agenţi, gardieni şi 
chiar pe cei câţiva borfaşi „recoltaţi” în acea dimineaţă. 

Acesta răsări ca din pământ, speriat mai mult de 
lividitatea feţei comisarului decât de rezonanţa vocii lui, pe 
care o cunoştea de altfel. 

După ce-i aduse la cunoştinţă noua situaţie, Princz mai 
adăugă: 

— Eu am să lipsesc câteva zile. Vreau să pipăi lucrurile 
cu mâna mea, mă-nţelegi? 

— Ple... plecaţi la New York? 

— Ei, da! Ce te miri aşa? M-am întrebat întotdeauna 
dacă tu ai faţă de subcomisar?! 

— Dar eu sunt... 

— Agent! Se pare că aşa vrei să şi mori. Numai eu pot fi 
atât de fraier, încât să te propun subcomisar... într-o clipă 
de slăbiciune. Uite, ai aici numirea. Şi nu te mai holba aşa 
la mine! Până mă întorc, vreau să aud rezultatele 
operaţiunilor pe care le-am ordonat şi totul despre acest 
Hans Friederich Racz. 

Apoi l-a mai chemat odată de la uşă: 

— De azi înainte, organizezi să i se aducă lui Modran 
masa de la restaurant! Clar? 

Avionul companiei „Lufthansa” ateriză pe aeroportul 
John Fitzgerald Kennedy din New York la 1,00, ora locală. 

Pătrunzând în vasta sală de aşteptare, comisarul nu a 
fost deloc surprins când un tânăr s-a apropiat de el: . 


— Mister Otto Princz? Sunt locotenentul Clark 
Armstrong din poliţia metropolitană. Dacă vreţi să mă 
urmaţi, ne aşteaptă o maşină. Odată instalaţi în automobil, 
americanul îi explică într-o germană pură că prin 
intervenţia Biroului Central Naţional Interpol New-York a 
fost pus la dispoziţia sa, pentru a-l sprijini, în „limitele 
legislaţiei federale”, să-şi îndeplinească misiunea. 

— Aveţi vreo dorinţă, înainte de a merge la hotel? îşi 
întoarse el apoi capul spre musafirul său, în timp ce se 
angaja într-o manevră de depăşire. 

— Da, zise acesta. Hotelul mai poate aştepta. Aş vrea să 
stau de vorbă cu Modran şi Racz. 

Locotenentul surâse imperceptibil. 

— Sunteţi grăbit. De altfel, la această oră nu veţi găsi 
acasă decât fetiţa, ceilalţi fiind la muncă. 

— La muncă? 

— Evident. Amândoi lucrează. Ea este ospătară într-un 
bar de zi de pe Curver Street, stradă populată mai ales de 
negri şi portoricani, iar el îl ajută deocamdată pe vărul lui, 
Sean Baumgart, la un business privind vânzarea de 
antichităţi. Pe Grover Avenue. 

— Au venit împreună în Statele Unite? 

— Desigur. Plus fetiţa ei. 

Princz îi aruncă o privire admirativă. 

— Sunteţi bine informat. 

— E meseria mea. 

Peste puţin timp, maşina a virat într-o stradă mai 
liniştită, oprind în faţa hotelului „Splendid”. 

— Nu este prea arătos, dar e curat, foarte confortabil, şi 
are restaurant cu bucătărie germană. 

— Ca la „mama acasă”? 

— Când doriţi să vă iau? 

Comisarul îşi privi ceasul-brăţară. 

— Pe la orele 15,00 vă convine? 

— Perfect. Am să vă aştept tot aici, zise el demarând 
imediat. 


Holul hotelului era spaţios şi curat. Fotolii vechi de piele 
încadrau o măsuţă joasă din lemn de mahon. Câteva plante 
decorative în colţuri. O mochetă enormă de culoare maron, 
în care ţi se înfundau picioarele, acoperea aproape tot 
holul. Atârnând de tavan, o lustră de cristal. 

Recepţionera, o femeie planturoasă, trecută de prima 
tinereţe, cu şuviţe vopsite verde în părul acaju, îşi etala 
splendoarea trecută, ca o balerină de music-hall care intră 
în scenă îmbrăcată într-o capă de vulpi argintii roasă de 
molii. l-a zâmbit cu toată dantura sa de aur când i-a 
adresat cuvântul în dialect saxon: 

— Fiţi binevenit la noi, Herr Princz. Vi s-a rezervat 
camera 106, de la etajul întâi. Micul dejun se serveşte la 
orele opt, dejunul la treisprezece, iar dineul la 
nouăsprezece. Vă doresc un sejur plăcut. 

Camera era într-adevăr confortabilă. O îmbinare fericită 
între mobilierul de stil german răspândit în landul 
Niedersachsen şi câteva piese tipic americane, cum erau 
de exemplu biroul masiv şi barul. Nu lipseau frigiderul şi 
televizorul în culori. Oboseala fizică şi nervoasă de pe 
urma călătoriei a fost înlăturată de un duş îndelungat şi un 
„ness” preparat la iuţeală. Aşezat comod într-un fotoliu, 
aprinse o ţigară, începând să reflecteze. Prin urmare, din 
primele date furnizate de americani, rezultă că Lavinia 
Modran şi Racz au acelaşi domiciliu şi au sosit împreună în 
„States”. Ce rezultă de aici? Deocamdată doar faptul că ea 
există şi ca atare Carol Modran nu este vinovat. Dar ştia ea 
oare de arestarea şi inculparea lui pentru omucidere? 
Puțin probabil! Dar dacă ştia? La o adică, a scris şi presa 
vest-germană despre asta. Evident, atunci lucrurile se 
schimbă. Dar Racz? Ce amestec avea el în această 
țesătură? Autor? Complice? La ce? Un simplu individ 
îndrăgostit, care a plecat cu aleasa inimii sale? Fără să ştie 
că-i căsătorită? Să fim serioşi! Şi copilul? Nu ţine. Iată că 
are despre ce să discute cu „fantele”. Ce bine i-ar prinde 


acum dacă ar avea câteva date despre el... Păi asta se 
poate aranja. Dar dacă „subcomisarul” n-a întreprins 
nimic? 

Ezită o clipă, apoi ridică receptorul telefonului: 

— Miss, aş dori o convorbire urgentă cu Hanovra, West- 
Germany, numărul... Thank you! 

Era îmbrăcat complet când sună telefonul. Recunoscu 
imediat vocea lui Korn. 

— Salut, şefu' ! Ce mai faceţi? 

— Ascultă, bătrâne, spune-mi ce ştii până la ora asta 
despre Racz! 

— Ştiţi, n-am terminat încă toate investigaţiile şi... 

— Concret, ce ştii acum? 

— Născut la Hanovra, la 17 ianuarie 1925, de profesie 
comerciant. Are aici o prăvălie de mănuşi împreună cu 
unul Munk Sebastian, pe care l-a lăsat să conducă 
afacerile. Căsătorit cu Ilse, născută Schuller, de 43 de ani. 
Are un băiat de 15 ani şi o fetiţă de 
10 luni. A fost încurcat cu o fată, Wilma Sachs, de 30 ani, 
„baby-sitter”” la copilul lor, care a dispărut după ce acesta 
a plecat în Statele Unite... 

— Cum ai spus? A dispărut? 

Trecură câteva clipe de linişte deplină. 

— Alo! Alo! Glasul lui Korn era îngrijorat. 

— Da, vorbesc, aşteaptă o clipă să mă gândesc. Uite ce 
faci. O cauţi pe această Wilma Sachs şi o audiezi. 
Documentează-te asupra relaţiilor ce au existat în familia 
Racz şi vezi dacă plecarea soţului corespunde cu dispariţia 
Laviniei Modran. Dar înainte de toate, să mi-o găseşti pe 
Wilma Sachs. Din pământ, din iarbă verde. Ai înţeles? 

— Am înţeles, şefu' ! Cât priveşte plecările, datele 
corespund. 

— Bine, bătrâne, mulţumesc. Dacă mai e ceva, mă 
găseşti la hotel „Splendid”, camera 106. Pentru azi, atât. 


7Peroană angajată pentru a avea grijă de copil în lipsa părinţilor de 
acasă. 


Vreau însă să-mi comunici cât mai urgent datele pe care ţi 
le-am cerut. E clar? 

Princz aşeză cu grijă receptorul telefonului în furcă, se 
mai privi odată în oglindă şi apoi, grăbit, ca şi cum ar fi 
întârziat, cobori în stradă, unde-l aştepta o maşină. 

Barul „Atlanta” de pe Curver Street nu era cine ştie ce 
populat când în local şi-au făcut apariţia Princz şi 
Armstrong, ultimul oprindu-se o clipă afară, pentru a-şi 
descheia nasturele de la haină, verificând automat dacă-şi 
poate scoate rapid pistolul. 

Un amestec de mirosuri grele: alcool, fum de ţigări, 
transpiraţie, colonie ieftină plutea în aer. La bar, un bărbat 
scund şi voinic, cu faţa măslinie şi părul tuns perie, 
îmbrăcat într-un tricou în dungi albe şi roşii, pantaloni albi 
şi sandale, stătea de vorbă cu o foile 


blondă, slabă, cu o faţă obosită şi fardată ţipător. Un, 
portorican apăsa de zor pe clapeta tonomatului, preocupat 
să găsească un anumit disc. Urmăriţi de privirile curioase 
şi ostile ale clienţilor, cei doi poliţişti s-au aşezat la o masă, 
aparent fără a lepăsa de ceilalţi. Deodată se auzi o muzică 
şi din tonomat răsună glasul melodios al lui Dean Martin. 
Un ospătar se apropie de masa ocupată de noii veniţi, o 
şterse cu grijă, apoi îi privi întrebător. 

— Două  scotch-uri duble şi o... informaţie, zise 
Armstrong zâmbind. O caut pe Lavinia Modran. 


Fără a pronunţa vreun cuvânt, ospătarul se întoarse, 
îndreptându-se spre bar, fără să se grăbească. După un 
timp, în faţa lor apăru un bărbat negricios, înalt şi suplu, 
cu o faţă de gorilă, purtând o cămaşă de un albastru 
spălăcit, cu mânecile suflecate, lăsând să se vadă două 
braţe musculoase şi pline de păr. 

Le servi băutura comandată, apoi, cu un glas care 
bubuia, întrebă, aplecându-se spre ei. 

— Domnii se interesează de o fată? 

— Da, făcu Armstrong nonşalant. E aici? 

— Nu avem pe nimeni cu un asemenea nume! 

— Atunci poate numele de Racz să vă spună ceva? 

— Ascultă, mister, eu nu te cunosc. Ţi-aş da însă un sfat 
bun: bea, plăteşte şi căraţi-vă amândoi... cât mai e timp... 
Aici nu ne plac nici străinii şi nici întrebările lor scârboase. 

Locotenentul îi arătă insigna de ofiţer de poliţie, ceea ce 
însă nu avu vreun efect vizibil. Doar că, ridicând din umeri, 
boss-ul se îndreptă greoi spre bar, nu înainte însă de a se 
adresa ospătarului: Pedro, aeriseşte localul în spate. Ce 
dracu, te plătesc degeaba?! 

Armstrong se ridică în picioare, imitat şi de Princz, 
aruncă o bancnotă pe masă şi amândoi se îndreptară spre 
ieşire, urmăriţi de privirile ironice ale celor câţiva clienţi. 
Ajungând în stradă, locotenentul intră într-un gang care 
ducea în spatele barului, unde se afla bucătăria. Mereu 
însoţit de comisar, intră în „laborator”, surprinzându-l pe 
patron în timp ce-i vorbea agitat unei tinere femei. 


Când îi văzu, aceasta se albi la faţă, iar individul, roşu 
de furie,îşi duse mâna la spate. Dar Armstrong era mai 
iute. O lovitură cu muchia palmei peste mână îl făcu să 
scape pistolul, a doua lovitură, un croşeu cu stânga, îl 
scoase definitiv din circulaţie. 

— Hai, Lavinia, fără fasoane, zise locotenentul. Nu-ţi 
facem nimic. Doar câteva întrebări. Peste câteva minute, 
maşina demara, îndreptându-se spre secţia a 43-a de 
poliţie. 


Interogatoriul continua de mai bine de două ore.. 
Lavinia era aproape de epuizare, continua totuşi să nege, 
să mintă. 

— Soţul dumitale a ştiut că intenţionai să pleci în S.U.A. 
şi să iei şi fetiţa? 

— Nu. 

— Cu cine ai plecat? 

— Singură! 

— De ce? 

— Mi s-a oferit ceva mai avantajos aici. 

— Chelneriţă? 


— Aveai relaţii de mult timp cu Racz? 

— Cine este Racz? 

— Ştiai că soţul dumitale a fost arestat? 

— Arestat? De ce? Din cauza plecării mele? 

— E inculpat de... asasinarea dumitale! 

— Poftim?! Mirarea părea sinceră, deşi cu femeia asta 
puteai să te aştepţi la orice. 

Se hotărî să fie, mai prudent. Sună telefonul. Recunoscu 
imediat vocea lui Korn. În timp ce-l asculta, urmărea cu 
atenţie reacţiile Laviniei. Aceasta se frământa pe scaun, 
voia să spună ceva, dar vorba parcă i se oprea în gât, din 
care ieşeau sunete ininteligibile.Aşezând receptorul în 
furcă o mai privi odată lung înainte de a spune: 

— Care a fost rolul dumitale în asasinarea Wilmei 
Sachs? 

Întrebarea explodă ca o bombă. Cu faţa răvăşită şi ochii 
holbaţi, femeia izbucni într-o cascadă de bolboroseli: 

— Rolul meu?... Ce fel... de rol? Cine este Wilma Sachs? 

— Femeia care a fost asasinată în pivniţa unei locuinţe 
de la marginea oraşului Hanovra, cea cu... faţa de... 
nerecunoscut! 

— Bine, dar ce legătură este între ea şi mine? 

— Asupra victimei s-a găsit invitaţia cu numele dumitale 
la expoziţia de modă... 

— ...a casei de creaţie „Lammer şi fiul”! a intervenit ea, 
pradă unei agitaţii vii. Ştiam că am pierdut-o undeva, dar 
nu am căutat-o, fiindcă oricum nu mă mai interesa. Trebuia 
să plec. 

— „şi un cuţit de bucătărie, cu un singur tăiş, 
recunoscut atât de soţul dumitale, cât şi de vecini, că i-a 
aparţinut! 

— Un cuţit lung, cu plasele galbene şi ţinte aurii în 
formă rombică? 

— Exact. 

— Îl recunosc... dar nu cred că soţul meu a ucis!! E 
recalcitrant, nevropat dacă vreţi, dar nu-i un ucigaş! 


— Acum cred, fiindcă l-am descoperit pe adevăratul 
asasin. 

— Aici? 

— Da, aici. 

— ÎL... ÎL... cunosc? 

— Cât se poate de bine. Se numeşte Hans Friederich 
Racz. Şi-a omorât concubina, pe Wilma Sachs, adusă în 
casă ca „baby-sitter” la copil, după ce aceasta, gravidă în 
luna a treia, l-a ameninţat că-l denunţă ca traficant de 
droguri, dacă nu divorţează şi nu se căsătoreşte cu ea. 
Astfel că, începând noua sa aventură şi cunoscând relaţiile 
încordate pe care le aveai dumneata în familie, s-a gândit 
să împuşte doi iepuri deodată. A suprimat pe fosta lui 
concubină, aranjând ca bănuielile să cadă asupra lui Carol 
Modran, apoi a fugit în „States” pentru ca, în caz că scapă 
prezumtivul criminal, să mai existe la îndemână unul, de 
pildă dumneata. De altfel, acesta e şi „sensul” primei 
declaraţii pe care a dat-o lui Armstrong. Cu el voi discuta 
însă altfel, la Hanovra. lată omul pe care ai declarat că nu- 
l cunoşti. Şi să ştii că de data asta te-am crezut. Intr- 
adevăr, nu-l cunoşteai! Cât priveşte răspunderea dumitale 
pe plan moral privind asasinatul şi arestarea soţului 
dumitale, asta-i o problemă care te priveşte personal. 

Vocea comisarului era lipsită de orice expresie, o voce 
albă, automată, care se acorda bine cu gesturile sale 
mecanice. 

Prăbuşită pe scaun, Lavinia Modran privea cu ochii 
dilataţi într-un punct fix, fără să scoată un cuvânt, având 
parcă gândirea complet anesteziată. 

— De regulă, mai adăugă Princz, oamenii asemănători 
lui au conştiinţa încărcată. Şi conştiinţa încărcată a pierdut 
mai mulţi criminali decât ar fi putut să prindă cei mai abili 
poliţişti din lume. Am spus „asemănători lui. Fiindcă Racz 
face parte dintr-o altă specie, a acelora care se zdrobesc 
sub talpă! 

Comisarul părăsise demult încăperea, dar Lavinia-Eva 


Modran continua să rămână în aceeaşi stare de prostraţie. 
O siluetă solitară sub un con de umbră rece şi albă. 


Mărturisirea lui Racz nu a adus elemente deosebite faţă 
de cele cunoscute. Mobilul omuciderii şi al „regiei” 
ulterioare efectuată de criminal s-au dovedit, în linii mari, 
a fi fost cele întrevăzute de comisar. La care se adăugau 
unele „detalii” atrăgând în textura cazului complicităţi ce 
încă urmau a fi investigate şi probate. 


În vastul birou de la sediul „Kripo” din Hanovra, aşezaţi 
în jurul unei mese rotunde, subcomisarul Fritz Korn şi 
Carol Modran, proaspăt ras şi mirosind încă a colonie, 
sorbeau din cafelele aburinde, ascultând cu atenţie 
expunerea comisarului, care încheie, zâmbind puţin jenat 
către Modran: 

— Şi acum, liberat şi spălat de păcate, ce aveţi de gând 
să faceţi? 

În loc să-i răspundă, acesta întrebă: 

— Lavinia este sau nu implicată? 

Princz îl privi fix: 

— Dumneavoastră ce credeţi? 

— Ce să cred eu? Faptele pe care le-aţi expus nu sunt 
destul de... elocvente în acest sens. Prin urmare, cred că 
nu. 

— Perfect. Noi nu avem de ce s-o implicăm. 

— Va reveni acasă? 

— Asta mă depăşeşte. Noi în niciun caz nu-i vom cere 
extrădarea... dacă pe parcursul anchetei nu survin 
elemente noi. 

— E clar... Pot să plec? 

— Când doriţi... 

li întinse mâna, pe care însă Modran n-a văzut-o sau 
părea că n-a văzut-o. După plecarea lui, comisarul se 
adresă lui Korn: 

— Imbecilul. Femeia l-a încornorat, moral poartă o parte 


din vina arestării sale, inspirându-i criminalului procedeul 
şi mijloacele de a-şi masca fapta, dacă nu l-o fi ajutat puţin, 
deşi aceasta nu se poate dovedi. Iar el e încă mort după ea. 

— Ce să-i faci? zâmbi acesta strâmb, ea a fost „ceva” 
pentru el. 


Maiorul Dorin Nedelea se afla la Miliția Municipiului 
Bucureşti, unde discuta cu şeful serviciului judiciar 
modalităţile conlucrării pentru rezolvarea unei cauze, când 
i se comunică să se prezinte de urgenţă la şeful său. 

„De ce m-o fi chemând bătrânul? se întrebă el, în timp ce 
maşina îl ducea la sediu. O lucrare urgentă? O nouă 
misiune în teren sau te pomeneşti că ne-au sosit sintezele 
pe care le aşteptam? Posibil!”. Gândurile i s-au îndreptat 
apoi spre ultimul caz rezolvat în colaborare cu formațiunile 
judiciară şi criminalistică, privind identificarea, localizarea 
şi prinderea unui infractor periculos, urmărit de mai multe 
poliţii din Europa, şi care se pregătea să dea o lovitură la 
noi. O operaţiune bine pregătită şi perfect concertată, cu 
prindere în flagrant delict! E vorba despre... Oprirea 
maşinii îl smulse din gânduri. Îndreptându-şi din mers 
ţinuta, ciocăni, apoi intră în cabinetul directorului Biroului 
Naţional Interpol Bucureşti. 

Şeful îi întinse mâna, poftindu-l într-un fotoliu, apoi îi 
întinse o radiotelegramă, urmărindu-i discret reacţiile în 
timp ce citea. 

„Interpol Wiesbaden către Interpol Bucureşti. Referitor 
la afacerea judiciară privind pe Carol Modran. Persoana 
nevinovată. Victima prezumată a fost identificată că 
trăieşte şi are domiciliul actual la New York. Victima reală, 
W.S. din Hannover, ucisă cu premeditare de H.F. Racz. 
Criminalul a înscenat totul. Identificat şi arestat la New 
York. Mulţumim călduros pentru ajutorul competent dat în 
cadrul cooperării, investigaţiile, expertizele şi concluziile 
dv. fiind hotărâtoare în soluţionarea cazului. Primiţi vă rog 
asigurarea deosebitei noastre stime. Interpol Wiesbaden.” 


Văzându-l că a terminat de citit, „bătrânul” se ridică de 
pe scaun şi veni lângă el cu o expresie în care se putea citi 
bucurie, mândrie şi bunătate. 

— „Asigurarea deosebitei lor stime...”, zâmbi el, ţi se 
adresează direct. Îţi mulţumesc şi eu, mai zise el, simplu, 
cum îi era obiceiul, în timp ce Nedelea se ridica în 
picioare, vădit emoţionat. 


Li 


După ieşirea, de la ultimele spectacole de teatru sau 
cinematograf, restaurantele, cafenelele, berăriile, 
bistrourile, cabaretele şi barurile din Hanovra devin 
neîncăpătoare. Deşi nu era prea mult până la începerea 
unei noi zile de muncă, unii încercau să stoarcă bine 
ultimele ore de divertisment într-o companie plăcută, 
veselă, înainte de a se îndrepta spre casele lor. 

Între miezul nopţii şi ora trei dimineaţa, circulaţia este 
mult diminuată. Sălile de spectacol sunt închise şi sunt tot 
mai puţini întârziaţii care au curajul să umble de unul 
singur pe străzi, pentru a căuta un local deschis unde să 
bea ceva înainte de culcare ori pentru a-şi îneca în alcool 
necazurile, gândurile, dorinţele inhibate. 

Cu pălăria trasă adânc pe ochi, clătinându-se uşor, 
animat de reflecţii nu tocmai vesele, Carol Modran intră 
într-un bistrou de la periferie. Odată cu libertatea, aşa 
precară cum era, îşi regăsi şi teama. Avea deci din nou un 
lucru de pierdut. „Ora închiderii!”.Patronul se apropie de 
masa lui şi el plăti consumaţia. leşi, împleticindu-se. Era 
tocmai ceasul când zorile învăluie oraşul şi când din umbra 
nopţii ţâşneşte întreagă faună a criminalităţii: criminali, 
spărgători, traficanţi de droguri ori de arme, prostituate 
întârziate, proxeneţi. Ca din pământ, în faţa lui apăru un 
individ care i se adresă politicos: 

— Aţi avea amabilitatea să-mi spuneţi cât e ceasul? 

Privindu-şi ceasul de la mână, presimţi instinctiv 
pericolul şi schiţă automat un gest de apărare, dar era 
prea târziu. Lovitura pe care o primi în cap i-a dat senzaţia 


că întregul cer s-a prăbuşit asupra lui. Căzu la pământ. Dar 
înainte de a-şi pierde cunoştinţa şi-a adus aminte că a uitat 
ceva. Trebuia să facă o călătorie undeva, să ceară un 
lucru... să ceară... Nu, trebuia să fugă, să fugă... Dar unde? 
În minte îi apăru atunci o grădină cu flori, un maidan 
însorit unde un pâlc de copii băteau mingea. O secvenţă 
luminoasă care se cufundă în noaptea spiritului său. Nu 
înainte de a-şi aduce aminte unde voia să meargă, şi atunci 
zâmbi. 


În acest timp, în oraşul de pe malurile Timişului, Ingrid 
Modran citea cu sufletul la gură ultima scrisoare primită 
de la fiul ei. 

„Dragă mamă. 

Te rog să mă ierţi că nu ţi-am scris de mult timp, dar 
veşti prea bune nu puteam să-ţi dau, iar lucruri rele nu 
voiam să-ţi relatez. Aşa că n-am scris, deşi, trebuia, măcar 
să ştii că mai exist pe lume. În ultimul timp însă am muncit 
mai mult şi am strâns ceva bani ca să-ţi trimit un cadou 
frumos de ziua ta. Află că Lavinia şi Viorela sunt bine şi te 
îmbrăţişează la rândul lor. Tuturor ne este dor de tine şi de 
prietenii noştri. Ne-am mobilat un apartament frumos, din 
care nu lipseşte nimic. Avem de toate acum şi ne distrăm 
grozav. Dacă ai nevoie de ceva, te rog să ne scrii şi îţi vom 
trimite imediat. Sper să ne revedem cât de curând. Până 
atunci, te îmbrăţişăm cu toţii, Lavinia, Viorela şi Carol.” 

După ce citi încă odată scrisoarea, Ingrid Modran alergă 
într-un suflet la vecina ei să-i povestească, să-i arate acum 
negru pe alb... 

Era chiar clipa când, în camera de reanimare dintr-un 
spital din Hanovra, Carol Modran închidea ochii pentru 
totdeauna. 


Filiera traficanţilor 


Noaptea se lăsă pe neaşteptate, învăluind oraşul într-o 
mantie neagră, catifelată. Incet şi parcă fără voia lor, 
becurile se aprinseră, unul câte unul, revărsând o lumină 
palidă, gălbuie, asupra zidurilor înalte şi cenuşii ale 
caselor străvechii urbe. Dintre toate clădirile ce se aliniau 
simetric pe strada Homorod, cea a vechiului muzeu se 
detaşa în toată măreţia ei, impunând respect şi admiraţie. 
Circulaţia, care la începutul serii mai tulbura liniştea 
străzii, ce-i drept nu prea mult, amuţise. Doar dangătul 
puternic şi cadenţat al clopotului bisericii, ce măsura de 
amar de vremi timpul, se auzea bătând rar şi grav, din 
sfert în sfert de oră. 

Trecuse demult miezul nopţii. La poarta principală a 
muzeului, Ion Dragomir, bătrânul paznic, aţipise puţin, 
gândind încă la nunta singurului său nepot, de la care 
venise la serviciu în acea duminică seară... 

În liniştea acestei nopţi, două umbre se prelingeau pe 
lângă ziduri, cufundându-se parcă în ele. Ajungând în 
dreptul clădirii muzeului, se opriră pentru o clipă, apoi se 
îndreptară încet spre poartă, care se deschise fără zgomot. 
Apoi poarta se închise la loc, 


iar umbrele se topiră în întuneric. 

În curtea interioară a muzeului era şi ghereta paznicului 
care continua să doarmă liniştit, sforăind uşor şi zâmbind 
unei imagini numai de el ştiute. Pentru un plus de 
siguranţă, unul dintre indivizi intră în cabină şi îi aplică lui 
Dragomir un tampon îmbibat în cloroform. Aşteptă puţin, 
apoi ieşi, făcând un semn cu mâna. Cealaltă umbră se 
îndreptă atunci în pas alert spre intrarea centrală, unde îl 
aşteptă pe însoţitorul său. Se scurse astfel un timp. Cât? 
Greu de spus! Deodată, la etajul doi se deschise o 
ferestruică în care cineva flutură o batistă. Drumul era 
liber! 

Omul care-i aştepta în capul scării, luminând drumul cu 
o lampă, mârâi: 

— Ce dracu aţi făcut până acum? Era să-mi pierd 
răbdarea! 

Blocată între cei doi incisivi, ţigara i se mişcă parcă 
singură. Omul era agitat. 

Replica veni şi ea repede, scurt. Era tăioasă şi iritată. 

— Vezi-ţi de treburile tale! Nu ai fost plantat aici ca s-o 
faci pe şefu'! Să-ţi între bine în cap, altfel... Individul îl 
privi intens. Chiar şi în penumbră se putea zări silueta 
zveltă şi înaltă a celui care vorbise ameninţător. O statură 
de sportiv, bine conturată de impermeabilul închis la 
culoare în care era îmbrăcat. Faţa sa ovală nu putea 
furniza nicio indicație asupra vârstei. Cu toate acestea, nu 
părea să fie la prima tinereţe, căci când îşi împinse spre 
spate pălăria cu degetul arătător, se putea distinge o 


şuviţă de păr grizonat. Ochelarii cu lentile fumurii 
ascundeau doi ochi de culoarea oţelului. Celălalt individ 
care-l însoţise era cu siguranţă mult mai tânăr. Foarte 
scund şi îndesat, cu pomeţii obrajilor proeminenţi, fruntea 
teşită, bărbia pătrată şi doi ochi verzi şi vicleni, părea a fi 
vioara a doua. Totuşi interveni: 

— Lasă, „Ramona”, nu te supăra, aşa-i el! De altfel, e 
inutil să plângi laptele vărsat! 

— Perfect! Nu am nicio pretenţie. Dar, înainte de a 
merge mai departe, aş vrea să cunosc muzica. Ştiu, mai 
adăugă el, cunosc placa: „Fără întrebări”! Dar acest ultim 
episod a făcut să se reverse paharul. Nu-mi asum riscuri în 
continuare dacă nu mi se spune nimic. 

— N-ai nicio şansă, „Ramona”. Nu-l mai enerva! Făcu 
„Scundacul” cu un aer batjocoritor. De altfel, ştii destul. 
Preţul e neschimbat. Juma’ în „verzi”, un sfert în „roşeaţă” 
şi restul în cearşafe mari, douăzeci la număr. E bine, nu? 

Primul individ interveni scurt, tranşant: 

— Ai terminat „colecţia”? 

— Sunt strânse toate! 

— Le-ai verificat? Sper că ai avut timp suficient! 

— Păi cum altfel? 

Tonul devenise acum mai conciliant. Se părea că acesta 
renunţase să mai facă pe supăratul, mai ales că nu-i prea 
mergea. 

Călăuziţi de cel care răspundea la apelativul „Ramona”, 
indivizii trecură repede printr-o sală lungă, pe ai cărei 
pereţi erau expuse picturi pe lemn sau pânză, de care nici 
nu s-au sinchisit, intrând apoi într-o altă încăpere, mai 
mică şi ovală, prevăzută cu două ferestre ce dădeau în 
curtea interioară a unei biserici luterane. De aici se putea 
ieşi într-o altă stradă, mai lăturalnică. De-a lungul 
peretelui din stânga erau aliniate pe podea opt tablouri de 
diferite mărimi. Arătându-le cu un semn din cap, „Ramona” 
şopti: 

— Mi-au dat mult de furcă! La unele tablouri, semnătura 


pictorului nu este cea reală, fie că ea nu concordă cu 
produsul maestrului respectiv, fie că a fost semnată în fals 
pentru a „proteja” lucrarea originală. A trebuit să le scot 
din ramă pentru a controla semnătura originală de pe 
spatele pânzei. Vedeţi, continuă el cu preţiozitate, la unele 
şcoli de pictură era uneori obiceiul, ca tabloul să fie pictat 
de elevi, iar maestrul semna, după ce completa o trăsătură 
sau... 

— Gata, ajunge! Nu ne ţine tu un curs de pictură! i-o 
reteză individul înalt. 

— Bine, Er... dacă tu... 

— Fără nume, cretinule! zise acesta furios. 

Interveni din nou „Scundacul”. 

— Păstraţi-vă calmul, ce dracu , aţi înnebunit? Suntem 
aici la treabă, nu la cârciumă! 

— Dar cum să-i spun? 

— Nu face pe prostul! Ni s-a dat fiecăruia o poreclă, nu? 
Păi ce, pe tine te cheamă Ramona? Ce dumnezeu, vă 
purtaţi ca nişte începători şi nu e deloc cazul! 

— E drept! Hai, „Blondule”, nu te supăra! 

Dar acesta nu-i dădea vreo atenţie, fiind cufundat în 
studierea tablourilor. Ochii îi străluceau în clarobscurul 
din încăpere. Se opri 


în faţa unuia, exclamând cu admiraţie: 


— Van Dyck! Marele Anthonis Van Dyck, colaboratorul 
lui Rubens! Ce bine a prins el clipa morţii! Şi ce paletă 
fantastică de culori! Mă plec cu smerenie în faţa geniului. 
Apoi, trecând la alt tablou, reluă. 

— Nemuritorul Vecellio Tiziano, marele pictor al 
Renaşterii, creatorul lui „Venus din Urbino” şi al atâtor 
pânze celebre! Mă închin şi ţie! Şi acum, domnilor, iată un 
Rubens, marele flamand care, prin puternica sa 
personalitate, a marcat întreaga pictură a secolului său. 
Încă o reverență acestor titani! Şi, în timp ce ceilalţi îl 
urmăreau cu uimire, acesta îşi luă seama şi se-ntoarse spre 
ei, vădit jenat. 

— Ei, ce v-a apucat de vă holbaţi aşa la mine? Haideţi să 
isprăvim odată! E timpul! Sau, dacă vă interesează şi aveţi 
vreme, eu vă pot ţine o lecţie... 

Deodată „Scundacul” se opri, ridicând mâna pentru a 
impune tăcere celorlalţi. Aceştia înlemniră. Trecură astfel 
câteva clipe de mare tensiune, timp în care nu se auzi 
decât răsuflarea lor agitată. Apoi nu se mai putu percepe 
nimic. „Scundacul” zise: 

— La treabă, băieţi, nu-i timp de vorbărie. Trebuie să ne 
grăbim. Şi apoi... Se opri brusc. De data aceasta se auzeau 
distinct paşii cuiva care urca scările şi se zărea şi geana 
unei lanterne. La semnul,Scundacului”, se aruncară cu 
toţii la podea, în timp ce acesta se lipi de peretele de lângă 
uşă, cu mâna ridicată, în care ţinea un cleşte patent. Raza 
lanternei se plimbă un timp prin faţa uşii, apoi paşii se 
îndepărtară. S-au mai scurs astfel vreo zece minute, fără 
ca vreunul dintre ei să se mişte. 

— Ei, hai să ne apucăm de lucru! zise „Blondul”, se pare 
că tablourile nu ies singure de aici, iar eu nu sunt 
scamator. 

— E limpede, rânji „Ramona”. Doar tu eşti „tehnicianul”, 
aşa că apucă-te de treabă. Noi te vom sprijini. 

— Atunci să începem, adăugă „Scundacul”, punând 
mâna, pe un tablou. 


Maşina, un Volkswagen 1200, s-a oprit încet, fără 
zgomot, în spatele clădirii muzeului, nu departe de 
biserică! După ce a tăiat contactul, şoferul s-a întors spre 
însoţitorul său, căruia i-a întins o lanternă, şoptindu-i: 

— Priveşte spre etajul doi, la fereastra a treia din 
stânga. De acolo trebuie să vină semnalul. Răspunde de 
două ori scurt şi odată lung. 

Celălalt dădu din cap în semn de înţelegere şi se instală 
mai comod în maşină, cu ochii aţintiţi asupra clădirii. A 
trecut astfel o bună bucată de timp fără să se întâmple 
nimic deosebit. Cel care stătea la pândă îşi pierdu 
răbdarea: 

— Zum Teufel! La dracu! Ce se întâmplă acolo sus? 

— Răbdare, puiule! Ce, te-au lăsat nervii? ripostă omul 
de la volan, apoi reluă cu o voce metalică. 

— Nu aprinde ţigara, verfluchter Hunat, vrei să ajungi 
pe mâna poterei? Atenţie! 

La o fereastră din partea superioară a muzeului apărură 
câteva semnale luminoase care se succedară cu 
repeziciune. Individul din automobil răspunse cu lanterna. 
Peste puţin timp, fereastra de la muzeu se deschise încet, 
lăsând să apară o frânghie, la capătul căreia se legănau 
două colete. In timp ce unul dintre ocupanţii maşinii 
supraveghea strada, celălalt cobori, intră în curtea 
bisericii, de unde urmări cu încordare operaţiunea în curs 
de desfăşurare. Dezlegă rapid coletele, apoi trase de trei 
ori de frânghie şi aceasta se ridică. Totul se repetă de 
câteva ori, iar la sfârşit aruncă şi frânghia. Transpirând din 
abundență, ca urmare a încordării nervoase la care au fost 
supuşi, şoferul autoturismului şi însoţitorul său aranjară 
metodic coletele şi frânghia în portbagajul Volkswagen- 
ului, fără să se grăbească, îşi aprinseră câte o ţigară şi 
urcară. Când maşină demară, apăru şi luna, timid, cu 
teamă parcă, din spatele unui nor. 


8Câine blestemat. 


— Ai făcut ordine? întrebă „Blondul” după ce închise 
fereastra. 

— Nicio grijă, şefu', am lăsat în urma mea numai ce am 
stabilit. In rest... curăţenie. 


Acesta îi făcu „Scundacului” un semn, după care ieşi din 
încăpere, lipsind câteva minute. Când se întoarse, îşi lovi 
palmele într-un gest semnificativ. 

— Am impresia, şefu', că n-ai încredere în mine! zise 
„Ramona” cu o strâmbătură. Să ştii că meseriaş ca mine 


care dă „gaură” la blindaj şi fură ouăle de sub cloşcă fără 
ca ea să simtă nu mai găseşti cât... 

— Gura! interveni „Blondul”. O roim pe unde am intrat, 
cât timp mai soileşte paznicul! Atenţie! O mai fi vreun 
supraveghetor. Fără violenţe, dacă nu-i absolută nevoie! 

— Aş mai avea o treabă la parter, câteva piese artizanale 
ca amintire, mi-am făcut de-acuma „loc”! zise „Ramona” cu 
o voce tărăgănată. 

Apoi, văzând că ceilalţi doi îl privesc în tăcere, iar 
„Scundacul” îşi duce mâna dreaptă la buzunarul 
pantalonului, continuă cu o voce şovăitoare: 

— Doar câteva minute... 

„Scundacul” scoase mâna în care luci lama unui şiş, în 
timp ce cuvintele plesniră ca pocniturile unui bici: 

— Găinar nenorocit! Şterge-o imediat, că altfel îţi vor 
rămâne toate penele aici, ca să te recunoască pândarii! 

— Gata, gata, fără supărare. Ce, am zis eu ceva? Doar n- 
o să-mi luaţi capul pentru asta, nu? Mă mai lasă şi pe mine 
nervii... 

— Numai că într-o zi, din cauza „nervilor”, o să te 
mierlească unul, iar femeii tale n-o să-i rămână decât ochii 
pentru a te plânge... 

Scârbit, „Blondul” le făcu semn să iasă. Coborâră scara, 
unul câte unul, fără zgomot, se opriră o clipă la parter, 
unde, sub supravegherea „Scundacului”, „Ramona”, de 
data asta ascultător, deşi cu vădită părere de rău, puse 
obiectele în vitrinele lor, grăbindu-se să-i ajungă din urmă 
pe ceilalţi. Pipăindu-şi buzunarul de la piept, nu-şi putu 
ascunde un zâmbet, care se şterse însă fulgerător, când 
văzu privirea suspicioasă a şefului. 

În curte domnea cea mai adâncă linişte. Prevăzător. 
„Blondul” îi opri cu un gest, se apropie încet de ghereta 
paznicului şi privi înăuntru, apoi le făcu un semn cu mâna. 

leşiră cu toţii din clădirea muzeului, pierzându-se în 
noapte. 


În acea dimineaţă de marţi, care marca sfârşitul lunii 
mai, Anuca Vacariu îşi terminase cumpărăturile parcă mai 
repede şi se îndrepta în pas grăbit spre muzeu. Era 
mulţumită. Câştigase timp şi avea mult de lucru astăzi. Cu 
toate că luni muzeul era închis, tot nu ajungea niciodată 
să-l facă cum dorea ea, adică lună, aşa cum de fapt trebuie 
să fie un lăcaş de artă. Şi asta fiindcă duminică veneau mii 
de vizitatori, unii în grup, alţii individual, pentru a admira 
tablourile, dragele ei tablouri, pe care le privea mereu, 
fără să se sature. Ba veneau şi turişti din alte oraşe din 
ţară şi chiar din străinătate. Şi apoi nu toţi păstrează 
curăţenie, chiar dacă se laudă că le place pictura. Ba unii 
mai puneau şi mâna pe tablouri. 

Era mândră Anuca Vacariu că lucră în acest prestigios 
muzeu, chiar dacă nu era decât femeie de serviciu. În 
decursul anilor mai învățase câte ceva aici, mai mult din 
discuţiile purtate de muzeografi, de prin şedinţe ori de la 
studenţi, cunoştinţe pe care le etala de câte ori avea 
prilejul, în faţa familiei, a rudelor şi prietenilor. 

Se făcuse aproape opt când începu curăţenia la etajul 
doi. 

La început, atenţia îi fu atrasă de două spaţii goale de pe 
peretele central, însă nu le dădu prea multă importanţă. 
Ştia din experienţă că muzeografii aveau obiceiul să ducă 
unele tablouri la atelierul fotografic, unde se făceau poze 
de mărimea unei cărţi poştale şi chiar mai mari, care erau 
trimise, în cadrul unui schimb permanent, altor muzee de 
pictură din ţară şi străinătate. Neliniştea o cuprinse însă 
când, ajungând în sala a doua, pe lângă trei spaţii libere de 
pe un perete, mai zări, rezemate de calorifer, două rame 
din care fusese tăiată pânza. De un alt perete erau 
rezemate încă două tablouri desprinse din rame şi 
abandonate. Rămase câteva clipe mută de uimire. Apoi, 
deodată se întoarse şi fugi pe scări, ţipând... 


Erau orele zece când a fost alertată Miliția Municipiului. 


Peste câteva minute, la faţa locului sosi, sub conducerea 
comandantului, o echipă operativă formată din ofiţeri 
judiciari, criminalişti şi doi subofiţeri însoţiţi de câini 
specializaţi în căutarea urmelor. 

Cercetările continuară până seara târziu. Se căutau 
urme digitale, palmare, de încălţăminte, se efectuau 
fotografii, se ridicau schiţe. Totul a fost inventariat şi 
măsurat. Dezastrul era limpede. Lipseau opt tablouri: două 
de Tiţian, un Van Dyck, un Rubens, un Caravaggio, un 
Holbein, un Amberger şi o miniatură cu ramă de fildeş, de 
Carrière. Toate erau unicate, de o valoare colosală, unele 
fiind evidenţiate în cele mai prestigioase cataloage din 
lume. 

Primul tur de orizont asupra rezultatelor cercetării la 
faţa locului a avut loc în biroul colonelului Dorin Nedelea, 
de faţă fiind întreaga echipă operativă şi doi ofiţeri din 
aparatul central al miliției, specializaţi în prevenirea şi 
descoperirea spargerilor, furturilor şi traficului cu obiecte 
de artă. Cum era de aşteptat, discuţiile au fost vii şi 
interesante. Au fost emise mai multe versiuni posibile, s-au 
confruntat opiniile unor specialişti întemeiate pe 
analizarea unor cazuri cu un mod de operare asemănător, 
întâlnite în criminalitatea de acest gen, s-au avansat 
păreri. Evident, nu era cazul de a se trage concluzii, dar se 
puteau formula unele ipoteze de lucru, pentru a demara 
ancheta. Aprinzându-şi o ţigară, Nedelea încercă să 
rezume situaţia operativă creată, după care dădu câteva 
ordine. Fără niciun cuvânt, ieşiră cu toţii din încăpere. 
Ancheta începuse. Acum, în liniştea biroului său, colonelul 
recapitula mental opiniile specialiştilor. 

„Au fost furate, după cum se ştie - începuse căpitanul 
Vlad Roman - opt tablouri, din care două picturi pe lemn şi 
şase pe pânză. Din primele discuţii purtate cu experţii, se 
pare că unele dintre ele, asemenea picturilor lui Tiţian, 
Van Dyck şi Holbein, sunt de o valoare inestimabilă. 
Evident, expertiza care se desfăşoară în prezent ne va 


edifica în mai multe privinţe. Să vedem de unde provin 
lucrările furate: trei din sala a doua, două din sala a patra, 
una din sala a treia şi alte două din sala a cincea, toate 
situate la etajul al doilea”. 

Nedelea aruncă o privire fugitivă asupra procesului 
verbal încheiat cu prilejul cercetării la faţa locului. 
Corespundea. Se adânci din nou în gânduri. 

„La astea se adaugă o miniatură cu ramă de fildeş, alta 
decât pictura lui Carrière, sustrasă dintr-o vitrină de la 
parter. Tot de aici mai lipsesc, probabil furate, două icoane 
mici cu pictură pe lemn, datând din secolul al XVI-lea. Cele 
şase tablouri cu picturi pe pânză au fost tăiate şi decupate 
din rame cu ajutorul unui instrument ascuţit. Ramele au 
fost abandonate, fiecare în sala de unde provenea tabloul 
furat, cu excepţia uneia, care a fost găsită, cu ajutorul 
câinelui, în pod. În sala a treia de la etajul doi erau 
aruncate pe jos două tablouri - „Portretul unei femei” şi 
„Studiu” - ambele atribuite cercului maestrului Holbein, 
precum şi un alt tablou, „Cap de copil”, considerat a fi fost 
pictat de Carracci, toate desprinse din ramele lor. La etajul 
al doilea au fost de asemenea depistate câteva urme de 
vopsea roşie şi albastră care, presupunem - expertiza va 
stabili cu precizie dacă este aşa - ar proveni de la unele 
pânze din cele furate, atunci când ele au fost rulate în sul. 
Au mai fost relevate câteva amprente digitale, destul de 
neclare, de pe unele vitrine de la parter. Interesant e 
faptul că nu s-a putut identifica nicio urmă de încălţăminte. 
Poate că acestea s-au distrus când s-a intrat în câmpul 
infracţiunii, fiindcă din păcate au pătruns şi unele 
persoane neavizate, care erau curioase... ori pur şi simplu 
nu au rămas asemenea urme. ltinerarul parcurs de 
infractori - se apreciază că au fost cel puţin doi cei care au 
operat în interior, probabil cu sprijinul unor complici din 
exterior - presupunem că a fost de la poarta principală, pe 
unde au intrat uşor, profitând de lipsa unor mijloace de 
alertare şi adormindu-l pe paznic cu cloroform, apoi au 


urcat pe scări până la etajul doi. După efectuarea furtului, 
tablourile au fost ambalate în sala ovală şi scoase printr-o 
fereastră, probabil cu ajutorul unei frânghii...”. 

Colonelul îşi întrerupse din nou amintirile, pentru a 
consulta documentul aflat în faţa sa, apoi îşi continuă 
gândul: „... apoi predate complicilor care aşteptau în 
exterior”. _ 

„Urme de efracţie?”. Întrebarea îi aparţinea lui. 

„Da, efracţia nu poate fi contestată. A fost forţată 
broasca încuietorii de la uşa ce dă spre sălile de la parter. 
Spargerea e cât se poate de grosolană şi... inutilă, dacă 
avem în vedere că de aici au fost sustrase obiecte mult mai 
puţin importante. Ce rezultă? Că avem de-a face cu 
infractori primari? Poate! Cum s-ar putea şi ca infractorii 
să fi acţionat demonstrativ în acest mod, pentru a ne 
arunca pe o pistă falsă”. 

„Prin urmare, spărgătorii au vrut să mascheze ceva - 
zise din nou Nedelea - dar ce anume? Eventual existenţa 
unui complice dinăuntrul muzeului? Poate chiar din 
personalul muzeului? Posibil, dar nu neapărat. Putea fi 
chiar un complice care să fi vizitat muzeul duminică, apoi 
s-a ascuns şi a rămas acolo... De fapt - continuă Roman - 
această ultimă ipoteză ar putea explica câteva fapte. In 
primul rând, complicele dinăuntru ar fi putut deschide 
toate uşile, uşurând intrarea spărgătorilor, iar la nevoie, îl 
putea neutraliza şi pe paznic, luându-l prin surprindere. În 
al doilea rând, infractorul strecurat în muzeu putea „lucra” 
liniştit, fără să fie deranjat de cineva, dacă avem în vedere 
că era „relache” până marţi. Deci furtul, după toate 
probabilitățile, s-a comis în noaptea de duminică spre luni, 
ceea ce nu exclude, bineînţeles, nici ipoteza de a se fi 
comis în noaptea de luni spre marţi... dar cu riscuri mai 
mari, inclusiv dispariţia infractorilor!”. 

Işi aminti de expunerea făcută de maiorul Mişu Stancu, 
unul dintre cei mai buni criminalişti ai direcţiei judiciare. 
Înalt, cărunt, cu o faţă prelungă din care te priveau doi 


ochi albaştri cu reflexe cenuşii, o bărbie voluntară care-i 
dădea o înfăţişare severă, acesta se bucura de un prestigiu 
aparte în rândul colegilor săi, fiind un profesionist cu 
multă experienţă în combaterea criminalităţii. 

— Elementele cercetării efectuate la faţa locului 
pledează pentru un furt „la comandă”, aceasta explicându- 
se şi prin abandonarea unor tablouri după ce le-au 
desprins din rame, astfel încât „specialistul” infractorilor a 
putut să examineze şi cealaltă faţă a pânzei. Experții sunt 
de părere că uneori semnătura originală a maestrului este 
disimulată sub un strat de vopsea, un „grund”, cum se 
exprimă aceştia, peste care se aşterne numele unui pictor 
obscur, pe partea cealaltă a pânzei rămânând de obicei 
iscălitura reală. 

— Dar cine ar avea interesul să procedeze în acest fel şi 
de ce? se auzi el întrebând. 

— Fie unii din cei care încearcă în acest mod să „apere” 
opera de artă împotriva unui eventual furt, fie... din cei 
care pregăteau sau pregătesc sustragerea unui asemenea 
tablou „fără valoare”, vânzându-l sau transportându-l în 
alte ţări, în scopul comercializării. 

— Dar acest lucru nu poate fi realizat decât de către 
cunoscători! veni spontan replica lui Nedelea. 

— Evident! Numai că această manoperă de „pregătire” 
în vederea sustragerii putea fi efectuată cu mulţi ani în 
urmă, iar pontul vândut ulterior unor persoane interesate. 

Urmă o tăcere îndelungată, timp în care, îşi aminti 
Nedelea, a avut impresia că aude gândurile celuilalt. Apoi 
se auzi o bătaie în uşă şi în birou intră căpitanul Stan 
Todor care, la semnul făcut de colonel, se aşeză pe un 
fotoliu, fără a rosti un cuvânt. Maiorul continuă: 

— Cu toate că selectarea tablourilor presupune timp şi 
bineînţeles unele cunoştinţe, opinez că furtul a avut loc în 
noaptea de duminică spre luni, din următoarele 
considerente: primo, infractorii nu puteau risca să rămână 
în muzeu peste zi; secundo, dacă furtul s-a comis la 


comandă, tablourile trebuiau să fie transportate rapid, 
înainte de a se da alarma, nu? 

— Evident. Şi mai departe? 

— Ne putem aştepta ca ele să fi fost duse chiar... în 
afara ţării, or distanţa până la frontieră nu este chiar aşa 
de mică! În orice caz, transportul se putea efectua fără risc 
sau cu un risc minim, înainte de a se da alarma... 

— Ce spui? întrebă Nedelea, fără să vrea, auzind teza 
maiorului. 

— E o ipoteză, admise maiorul gânditor, pe care nu o 
putem elimina din ecuaţie. Deci, vrând-nevrând, trebuie să 
admitem şi faptul că selectarea, în vederea livrării 
comenzii, s-a făcut pentru cineva din străinătate. 

— Nu ţi se pare prematură şi hazardată această 
concluzie? îl întrebase el pe maior. 

— Prematură? Poate! E doar o ipoteză de lucru. 
Hazardată însă cred că nu e, aş spune doar... mai 
îndrăzneață. 

Roman încercă să intervină: 

— De fapt, Interpolul ne-a sesizat în câteva rânduri 
despre furtul unor opere de artă din marile muzee ale 
lumii: Luvru, Prado, British Museum... 

Nedelea însă nu remarcă, ori se prefăcu în acest sens. 
Reluă: 

— Poate ne dai câteva elemente în susţinerea tezei 
dumitale? 

— N-aş dori să anticipez, dar un furt „la comandă” - 
dacă îl admitem ca atare - în materie de obiecte de artă 
foarte valoroase, nu-şi poate permite oricine. Se achită 
aici, pe lângă preţul aproximativ al tablourilor, riscul 
transportului, tăcerea... Astea costă mult, foarte mult! 

— Probabil. Şi ce rezultă de aici? 

— Că nimeni de la noi nu ar putea plăti un asemenea 
preţ... iar opt tablouri nu pot fi tezaurizate într-o colecţie 
particulară ori ascunse într-o pivniţă, într-un pod sau 
aiurea, fără nicio urmă! 


Colonelul încuviinţă din cap, revăzând întreaga scenă. 
Stancu se oprise brusc, văzând probabil privirea sa care 
părea că trece prin el, pironindu-se într-un punct 
îndepărtat. Se lăsase din nou o tăcere mormântală. Prin 
mintea sa, acum ca şi atunci, treceau afirmaţiile făcute de 
maior. Exista, bineînţeles, şi o asemenea posibilitate, dar 
putea fi ea considerată de valoarea unei ipoteze? Altele, 
poate mai palpabile şi mai la îndemână, nu existau? Se 
putea oare absolutiza aceasta? Atunci cum rămâne cu 
regulile anchetei: să emiţi toate ipotezele posibile; să le 
verifici pe fiecare în parte; ele să fie eliminate rând pe 
rând, cu excepţia uneia; aceasta, ultima, să se bazeze pe 
elementele stabilite cu prilejul cercetării la faţa locului. 
Evident, sunt cazuri simple unde nu este necesară 
respectarea acestor reguli, întrucât adevărul obiectiv se 
impune de la început, dar în speţă lucrurile sunt mult mai 
complexe. „Mebrlicht!”, vorba lui Goethe. Mai multă 
lumină, mai multă claritate, mai multă ştiinţă, mai mult 
adevăr. Îşi aduse aminte de întrebările pe care şi le pune 
un criminalist când începe instrumentarea unui caz 
judiciar. Ce faptă s-a săvârşit? Cine a săvârşit-o? Cu cine? 
Unde s-a comis această faptă? Când s-a comis? Cum sau 
prin ce mijloace? In ce scop? 

Aceste probleme elucidate, ancheta se putea considera 
ca încheiată. Există fapta, circumstanţele, persoana, modul 
de operare, mobilul. Să le fi uitat oare maiorul Stancu? Nu 
era posibil. Era însă probabil să fi dat prioritate acestei 
ipoteze, fie pentru că era mai tentantă, fie că avea unele 
elemente în plus, pe care el încă nu le-a descoperit. 
Deodată realiză că ceilalţi îl privesc. Se hotărî să-şi 
„lumineze lanterna”, punând în discuţie chiar problema 
care îl frământa. 

— Ai şi alte argumente în susţinerea tezei dumitale? 
Chiar când a pus această întrebare şi-a dat seama că, în 
fond, lui nu-i convine ipoteza lui Stancu. Şi aceasta pentru 
simplul motiv că, în situaţia în care tablourile au fost 


scoase din ţară, recuperarea lor devenea mai dificilă! 

Stancu ezită puţin, apoi zise calm: 

— Admiţând că aş avea dreptate, furtul s-a comis de 
infractori străini, singurii în stare să transporte atât de 
rapid „marfa” peste frontieră, disimulată eventual într-o 
maşină. 

— De ce singurii? 

— Mă gândeam la amenajarea unor locuri, pregătite 
dinainte, în maşină, eventuala „mascare” a pânzelor, 
experienţa în trecerea peste vamă şi altele. 

— Crezi că au acţionat fără complici? 

— Nu cred că puteau opera fără complicitatea unor 
infractori locali! 

— Ipoteza dumitale - îşi aminti el că a spus, încercând să 
găsească o breşă în logica lui Stancu, pe care apoi s-o 
lărgească - exclude deci posibilitatea ca furtul să fi fost 
săvârşit „numai” de către infractori români. Nu e prea 
categoric? 

— Nu e singura... posibilă. 

— Prin urmare mai pot fi formulate şi altele? 

— Cred... că da, admise în sfârşit maiorul. Eventual 
aceea potrivit căreia spargerea a fost comisă de infractori 
locali, cu complicitatea unuia sau unora de la muzeu, 
urmând ca apoi tablourile să fie vândute. 

— Cui? întrebarea lui Stan Todor veni firesc, ca un 
adevăr elementar. 

— Cuiva în stare să plătească! zise repede Nedelea, cam 
nesigur. 

— Dacă autorii şi beneficiarii sunt localnici, vor fi prinşi 
atunci când vor încerca să consume produsul infracţiunii, 
zise Stan Todor. Nu sunt primii şi nu vor fi nici ultimii care 
procedează în acest mod. La noi, hoţii nu fură ca să-şi 
cumpere pământ, un magazin ori o fabrică, ci pentru a 
cheltui banii cu femei uşoare, pe băutură şi în alte 
distracţii costisitoare. 

— Dar dacă tablourile au fost ascunse, tezaurizate 


undeva, pentru a fi scoase şi valorificate după ce apele s-or 
linişti, ceea ce ar putea să însemne şase luni, un an, doi 
ani... zise Roman. 

— Asta ar fi o nouă ipoteză, interveni maiorul calm, 
fiindcă în acest caz avem de-a face cu un alt mobil, iar 
infractorii, la rândul lor, provin dintr-un alt mediu. 
Înseamnă că aceştia nu au furat obiectele de artă pentru 
bani... 

— Da, da, zise Nedelea. Dar dacă pot fi formulate atâtea 
ipoteze - îşi aminti el că a adăugat pe un ton neutru - 
înseamnă că niciuna nu poate fi acreditată apriori şi că 
toate trebuie verificate temeinic.Aşa că, până vom primi 
rezultatul expertizelor, al analizelor de laborator şi al 
comparaţiilor de urme digitale, să ne ocupăm cât mai 
intens de exploatarea datelor ce sunt la îndemâna noastră. 
Căpitane Roman, vreau o listă a infractorilor cu un mod de 
operare asemănător, preocupările lor actuale şi o 
verificare complexă asupra paznicului şi a tuturor 
elementelor ce ar putea intra în atenţia noastră, inclusiv a 
personalului de la muzeu. Să se discute cu toţi cetăţenii 
care locuiesc în casele din vecinătatea edificiului, cine ştie, 
poate cineva a văzut sau a auzit ceva. Să-mi pregăteşti şi o 
intervenţie la Biroul Naţional Interpol Bucureşti, pentru a 
da în urmărire internaţională tablourile. 

— Şi acum, cred că nu ar fi lipsit de importanţă dacă ne- 
am face un plan de cercetare mai detaliat, axat pe toate 
ipotezele de lucru pe care le-am trecut în revistă. Mă 
întreb numai, zise el, mai mult pentru sine, dacă pistele ce 
ni se oferă sunt şi reale sau cele adevărate au fost arse cu 
grijă? 

— Aţi spus ceva? îl întrebă Roman, puţin nedumerit. 

— Să te fereşti de cazurile care par clare de la început... 
specialistule... asta am zis! 

Nedelea îşi întrerupse gândurile. „Cam asta ar fi, în 
rezumat, situaţia la ora actuală* , zise el cu voce tare, 
adresându-se unui interlocutor imaginar, de parcă ar fi 


vrut să-i explice. De pe poziţia asta demarăm mai departe. 
E mult, e puţin, vom mai vedea!”. 


Sala mare a restaurantului de la hotelul „Continental” 
era arhiplină. Clinchet de pahare, toasturi sonore urmate 
de râsete, comenzi date în mai multe limbi. La mesele 
frumos împodobite, străinii priveau amuzaţi programul de 
folclor,  aplaudând zgomotos şi  manifestându-şi cu 
entuziasm bucuria şi plăcerea de a viziona un asemenea 
spectacol prestigios. 

La o masă, nu departe de ringul de dans, se aflau doi 
bărbaţi care, după înfăţişare, păreau străinii Unul dintre 
ei, mai înalt, zvelt, cu un cap lunguieţ, părul blond şi tuns 
perie, o faţă cu ten roz din care ieşeau în evidenţă doi ochi 
mari şi cenuşii cu reflexe metalice, era îmbrăcat într-un 
costum bej cu dunguliţe albe, confecţionat de mâna unui 
mare croitor. Celălalt era mai mic şi slab, cu o faţă rotundă 
încadrată de un barbişon de culoarea cânepiii. Era ras în 
cap. Purta o haină albastră şi un pantalon gri de flanelă. 

După ce ospătarul le-a luat comanda, cel înalt se 
întoarse spre comeseanul său: 

— Când terminăm masa, eu mă duc în cameră după 
bagaje şi tu achiţi nota la hotel. Nu are rost să mai 
întârziem. 

— De acord. Dar ce facem cu Hilde? 

— Nu-i treaba ta. Va primi ce i-am promis, când se va 
putea şi când va fi cazul! 

— Bună bucăţică! Felicitările mele. Numai să n-ai 
încurcături cu ea. 

— Gura! mârâi acesta, nu te amesteca. Se pare căcţi 
merge prea bine. Poate îţi aminteşti cum se zice la noi. 
„Mai binele e uneori inamicul binelui”. Aşa că e cazul să-ţi 
vezi de ale tale! 

— Ei, am zis şi eu aşa, ca să mă găsesc în treabă, zise cel 
slab, cu jumătate de gură, pentru destindere, nu te mai 
aprinde şi tu pentru un fleac. Dar văzând că nu i se 


răspunde, ridică ochii spre însoţitorul său. Acesta privea 
încordat într-o anumită direcţie. Urmărindu-l, văzu o 
picoliţă cu o pancartă pe care scria „Herr Meingast la 
telefon!”. Îl văzu cum se ridică de pe scaun, îndreptându- 
se calm spre holul hotelului, unde, la un semn al 
recepţionerei, intră în cabina telefonică. Convorbirea fu 
scurtă. 

— Alo, Herr Meingast? 

— Ja, ja. Meingast la telefon. Ce doreşti? 

— Aici... 

— Ştiu cine eşti, imbecilule. De câte ori ţi-am spus să nu 
mă mai chemi aici? 

— Dar, în seara asta a fost vorba... 

— Aşteaptă-mă pe drumul ştiut de noi, unde ne-am mai 
întâlnit. Voi fi acolo pe la orele 23,00. 

Puse receptorul în furcă şi se înapoie la restaurant, îşi 
privi ceasul brățară şi, întrucât se adusese şi mâncarea, 
începu să se servească. Celălalt îl imită, fără să scoată un 
cuvânt. Odată masă terminată, îi făcu semn ospătarului şi 
achită nota de plată. Ca la un semn, amândoi se ridicară 
deodată, îndreptându-se spre ieşire. 

Noaptea era calmă, iar cerul plumburiu acoperea ca o 
perdea lăptoasă luminile oraşului. Coborând din hotel, cei 
doi străini, având fiecare câte o valiză în mână, se opriră o 
clipă locului, lăsând bagajele pe trepte. O ultimă privire 
circulară aruncată de ei asupra oraşului ar fi părut unui 
observator neavizat drept un rămas bun. Meingast se duse 
la maşină, şterse parbrizul şi montă ştergătoarele. Apoi 
privi spre celălalt individ care-i făcu un semn liniştitor cu 
capul. Deschise portiera, se aşeză la volan şi puse 
contactul, în timp ce valizele erau încărcate în portbagaj. 
Dacia 1300 de culoare galbenă demară în viteză. 

După ce ieşiră din oraş, individul slab glăsui deodată. 

— Horst, nu crezi că-mi datorezi o explicaţie? 

Fără să-l privească, acesta îi răspunse: 

— „Ramona” era la telefon. Vechea problemă. Probabil 


că auzise de plecarea noastră, încă nu ştiu pe ce cale, dar 
voi afla. Voia să-i dau un supliment peste partea lui. 

— Ceilalţi ştiu? 

— Cred că nu. De fapt, lor le-am plătit un avans în lei. 
Cu ăsta am ştiut că vom mai avea de furcă, este foarte 
lacom şi tot timpul îşi închipuie că lui i se datorează totul. 
E un fel de vedetă locală. I-am dat întâlnire. Ne aşteaptă să 
discutăm cu el. 

— Şi ce ai de gând să faci? 

— Încă nu ştiu precis. Depinde de pretenţiile sale, de 
atitudinea lui... vom vedea. La început m-am gândit să 
folosesc aceeaşi metodă cu el ca şi cu ceilalţi. Am luat pe 
fiecare de-o parte şi i-am explicat că nu i-am dat valută din 
cauza celorlalţi doi, ca... precauţiune. Ce vrei, diplomaţia 
este şi arta de a prezenta lucrurile! A ţinut... parţial. 
„Ramona” e mai dificil, e încăpățânat şi, ca atare, 
periculos. Va trebui să reanalizăm cazul lui... 

Între timp maşina încetini, angajându-se pe un drumeag 
la dreapta şoselei, ce ducea spre o pădure de stejari. 
Parcurse astfel vreo sută de metri, după care semnaliză cu 
farurile şi opri. Din întuneric, de autoturism se apropie o 
siluetă. Cei doi coborâră din maşină, lăsând aprinse 
luminile de poziţie. 

— Salut, Herr Meingast! 

— Salut, „Ramona”. Ce s-a întâmplat? 

— Nimic deosebit, doar că era vorba de un supliment pe 
care nu l-am primit. 

Acesta îi întinse un plic. 

— Ai aici încă opt mii de lei. 

„Ramona”, care întinsese mâna după plic, o lăsă jos. 

— Era vorba de dolari şi aur! 

— Aşa e, numai că, vezi, dragă „Ramona”, eu nu pot face 
excepţii. Devizele şi aurul le vei primi, ca şi ceilalţi, 
„dincolo”, aşa cum am convenit, fie efectiv, fie depuşi pe 
numele tău în bancă. Apoi rânji, continuând: 

— Bineînţeles, după efectuarea scăderii costului 


operaţiunii de scoatere din ţară, a preţului paşaportului şi 
altele. 

— Ce vrei să insinuezi, că nu-mi va mai rămâne nimic? Şi 
din ce am să trăiesc? 

— Nu am afirmat aşa ceva. Cred că-ţi va rămâne destul. 
Doar că acolo se plăteşte mult pentru ceea ce vrei tu. 

— Şi ce garanţii am că voi primi ce mi-ai promis? 

— lar veşnica poveste a garanţiilor! Niciuna! Nu ai de 
ales, amice. Trebuie să aveţi cu toţii încredere în mine! 
Până acum nu aţi avut vreun motiv să vă plângeţi de mine. 
Dar îmi pierd timpul cu o discuţie fără rost asupra unor 
lucruri pe care le-am lămurit odată. Altceva? 

— Da, izbucni „Ramona”. Eu nu mai pot aştepta, trebuie 
să plec. Dă-mi un paşaport şi vreo trei sute de verzi, ştiu că 
ai! 

— Nu fi ridicol! Toate la timpul lor. De unde să-ţi dau un 
paşaport? Nu cumva îl vrei pe al meu? râse Meingast. 

— Nu, mie îmi dai unul din cele pe care le ai asupra ta, 
căci altfel... 

— Altfel... ce? 

— Altfel nu vei trece frontiera cu marfa pe care o ai în 
maşină, chiar aşa cum e machiată şi ascunsă în cauciucul 
de rezervă! 

Meingast păli. Nimeni nu vorbi, dar cu toţii aveau 
senzaţia că se găseau într-un transformator, atât de 
supravoltată era atmosfera. Dup un timp, Meingast vorbi 
cu o voce uscată: l 

— Nu-mi plac amenințările, amigo. Imi dau alergie. Iar 
la stări alergice, nu-mi pot, stăpâni reacțiile. Sunt din cele 
mai neaşteptate. De aceea te-aş sfătui să te calmezi şi să-ţi 
vezi de treabă, urmând să primeşti, la timpul său şi aşa 
cum ţi-am promis, partea ce ţi se cuvine. 

— Regret, amigo, îl imită „Ramona”, dar pe mine nu mă 
tragi în piept. Cu ceilalţi poate o să-ţi meargă, nu mă 
priveşte, dar cu mine, nu! Aşa că, mai reflectează, după 
care ieşi cu „passul” şi cu verdeaţa, ori... 


Se lăsă o tăcere adâncă, timp în care cei doi se 
împunseră cu ochii de parcă erau două pumnale. 

Într-un târziu, fără să scoată vreun cuvânt Meingast 
ridică din umeri şi aruncă o privire spre însoţitorul său. 
Duse mâna la buzunarul drept al hainei şi, cu toate că 
„Ramona” îi urmărise cu atenţie încordată mişcarea, în 
clipa următoare fu prea târziu. În mână îi luci o lamă, care 
se înfipse fulgerător în partea stângă a pieptului celuilalt. 
„Ramona” holbă ochii aproape să-i iasă din cap, schiţă un 
gest cu mâna, mai făcu doi paşi şi căzu. Criminalul se 
aplecă asupra sa, îi făcu un semn cu capul complicelui şi 
împreună îl traseră într-un boschet. Meingast scoase o 
lanternă şi ilumină locul, aranjă câteva crengi, şterse o 
urmă cu piciorul şi se întoarse spre maşină, unde îl aştepta 
complicele său. Maşina porni în marşarier până la şosea şi 
de aici cu toată viteza înainte. După un timp destul de 
lung, în care nu se auzi decât torsul molcom şi regulat al 
motorului, Hans Sauer rupse tăcerea: 

— Era absolut necesar? 

Meingast îi aruncă o privire surprinsă, după care îşi 
întoarse ochii spre şosea. 

— O ţigară, te rog. 

Sauer aprinse două ţigări, introducându-i una în gură. 
Acesta trase cu sete câteva fumuri şi vorbi: 

— Tu ai impresia că nu a fost necesar? Preferi să te 
oprească potera în drum sau la frontieră şi să confişte 
marfa? Şi nu numai marfa! Ajunge să ne oprească pentru 
interogatoriu! Nu vreau şi nu pot să risc! 

— Crezi că ar fi fost în stare să toarne? Dacă i-ai fi dat 
ceva devize? 

— Nu se putea. Era prea surescitat. Şi apoi, dacă-i 
dădeam ceva, pretindea şi altele. Pofta vine mâncând, 
unde mai pui că-mi stricam relaţiile cu ceilalţi. Acesta îl 
privi mirat. 

— Relaţiile? Păi, după tot ce s-a întâmplat, tu mai ai de 
gând să te întorci? Poate că nu realizezi exact în ce situaţie 


ne aflăm. 

Meingast scrută cu atenţie întunericul din afară, fără să 
răspundă. Mai trecu astfel un timp în care Sauer deveni tot 
mai nervos. Complicele îl măsură cu coada ochiului, îi văzu 

neastâmpărul, dar continuă să conducă în tăcere. Vorbi 
încet, mai mult pentru el: i 

— În primul rând, e cazul să înveţi să te stăpâneşti. În al 
doilea rând, trebuie să te anunţ că-mi place foarte mult 
aici şi, la urma urmei, s-ar putea să mai primesc o ofertă, 
nu? 

Sauer clătină din cap. 

— Fără mine, stimabile. E prea periculos, eu nu mai 
marşez la aşa ceva. 

— Riscul meseriei... Dar nu te ştiam aşa de ortodox când 
e vorba de valută. Doar nu eşti la prima afacere de acest 
gen. 

— Tocmai de aceea. Vreau să continui, dar nu-mi pun 
pielea în saramură. Deosebit de asta, cunoşti bine legea: 
câştigul trebuie să fie în raport cu riscul! 

Meingast râse în hohote: 

— Asta era? Nu-ţi fie teamă, voi scoate eu cheltuielile de 
deplasare „neprevăzute”! 


— Îmi pare rău, Horst, nu m-ai înţeles. Nu mă mai întorc 
aici. 

— De ce? [i-e frică? 

— Nu e asta. Dar am presentimente. 

— O. K. Îmi voi alege un alt partener. Să vedem însă ce 
va spune „Organizaţia”. 

— Voi lucra în interior. 

— Bine, Hans, să nu mai vorbim despre asta. Ai tot 
timpul să te mai gândeşti Mai ales... după ce ai să umili 
biştarii. Se zice că altfel gândeşti când buzunarul ţi-e 
umflat de dolari. De altfel, cred că şi Ulriche va avea ceva 
de spus şi atunci... 

Sauer izbucni în râs: 

— Asta-i partea ta cea tare! Până la urmă ai să mă 
convingi, prin intermediul ei, bineînţeles. 

— Am mai făcut-o.! 

— Da, e drept. Numai că acum s-a schimbat ceva... 

Meingast îl întrerupse brutal: 

— Uite ce-i! Dacă nu te voi putea convinge eu, am să 
apelez la „psihologul” nostru, care, trebuie să recunoşti, 
are mijloace din cele mai speciale. E prea târziu, mein 
Schatz, să dai înapoi, e prea târziu şi acest lucru îl ştii cum 
nu se poate mai bine! 

Celălalt nu răspunse nimic, se întoarse şi privi cu 
încordare întunericul de afară. Rulară astfel, în tăcere, o 
jumătate de oră, când, deodată, maşina se opri brusc. 
Sauer duse mâna la spate. 

— Was zum Teufel ist passiert?’ 

— Nimic, făcu Meingast, calm. Ce ar fi să-ţi stăpâneşti 
mai bine nervii? Şi încă ceva. Te rog să arunci imediat 
pistolul pe care-l ai asupra ta. [i-am mai atras atenţia 
odată! 

— Dar... 

— Niciun dar... până una-alta eu comand, s-a înţeles? 

Sauer îi întinse pistolul, un „Beretta”. Acesta îl luă şi-l 

băgă în buzunar. 

— Bine, dar era vorba... 

— Am să-l arunc eu unde trebuie şi când trebuie, 
idiotule! 

— Bine, bine, mârâi Sauer. Dar ce s-a întâmplat? 

În loc să-i răspundă, Meingast cobori din maşină, închise 
portiera cu băgare de seamă, îi făcu lui Sauer un semn cu 
mâna să stea liniştit şi dispăru în întuneric. După un timp, 
acesta se întoarse şi se instală la volan. 

— Also? 

— O.K. Omul e aici, ne aşteaptă. 

Maşina porni uşor înainte, iar după vreo douăzeci de 
metri coti spre stânga, mai merse încă puţin pe o potecă şi 
opri. De data asta coborâră amândoi. La câţiva paşi se afla 
un autoturism Volkswagen 1200 de culoare roşie, cu 
număr străin. Un individ se desprinse din umbra maşinii, 
se apropie de ei şi îi întinse lui Meingast o legătură de 
chei. Acesta îl privi întrebător. 

— „Marfa” este bine conservată! zise omul cu o voce 
răguşită. 

Meingast aprinse o lanternă, ilumină portbagajul, pipăi 
ceva cu mâna, apoi se întinse sub caroserie. După un timp 
scurt, reveni, şi îi întinse individului un plic. 

— Ai lucrat curat şi bine. Wunderbar! Ai aici ce ţi-am 
promis. Restul peste o lună, când vine echipa. 

Tipul dădu din cap a înţelegere. Fără alte vorbe, cei doi 
se suiră în maşină şi aceasta porni. Când ajunseră la 
frontieră, tocmai se crăpa de ziuă. 


Într-un ghid al localurilor de noapte din Miinchen, 
„lolanda” figura printre cabarete, ceea ce nu era deloc 
exagerat. La drept vorbind, era un local de distracţie ca 
atâtea altele din acest cartier nu tocmai select al oraşului 
bavarez. Clientela era extrem de eterogenă, pe lângă lume 
provenită din high-life, putându-se zări şi muncitori străini, 
turci, portughezi, spanioli sau asiatici. În definitiv, un 


„Gastarbeiter” era şi el un consumator ca oricare altul, el 
bucurându-se în plus doar de atenţia specială a lui Herr 
Feingold, fost luptător de catch la Hamburg, acum 
însărcinat cu „afaceri speciale” în cadrul cabaretului. Şi 
aceasta, nu pentru că proprietara - o planturoasă 
unguroaică din Szolnok, eşuată pe aceste meleaguri după 
război, în urma încheierii unei prestigioase şi prelungite 
cariere de dansatoare - ar fi avut prejudecăţi. Nicidecum, 
cât timp marca sau dolarul nu aveau miros. Ci, mai mult, 
din cauza certurilor, nu rareori degenerând în bătăi, 
soldate cu distrugerea mobilierului, a frumoaselor oglinzi, 
mai mult sau mai puţin venețiene, a barului şi, nu de 
puţine ori, chiar şi a unor capete. Şi, ceea ce era cât se 
poate de regretabil, contravenienţii nu erau totdeauna 
solvabili, ceea ce, orice s-ar zice, cauza prejudicii 
importante localului. 

Desigur că doamna lolly nu ar fi avut nimic împotriva 
unor distrugeri ale bunurilor ei, dacă asta s-ar fi întâmplat 
pe vremuri, în unul din localurile de lux pe care le ţinea la 
Hamburg, asemenea lui „Grosse Catherine”, „Pisica 
sălbatică”, „Casablanca”, din iubitul ei San-Pauli!", unde 
pagubele se achitau mult peste valoarea lor reală, în 
raport direct cu antecedentele judiciare ori posibilităţile 
financiare ale clientului contravenient. Şi aceştia plăteau 
fără  crâcnire. Altfel, puteau avea... un accident 
dezagreabil. Ce să-i faci, distracţiile se plătesc scump. 
Acum erau însă alte vremuri, la care a trebuit şi ea să se 
adapteze. Inflaţia modificase şi structura onor clientelei, 
iar cerinţele nu erau deloc în creştere. Proprietara cu greu 
făcea faţă concurenţei tot mai nemiloase, îngrijindu-se de 
un program mai atrăgător, o orchestră mai bună, 
animatoare alese cu multă exigenţă din cele livrate de 
vechii ei prieteni ce se ocupau cu contrabanda de orice fel. 
Una dintre recentele sale inovaţii, ce-i drept cu succes, a 
fost amenajarea, la un fol de mezanin, a şase camere, 

fiecare prevăzută cu videocasetofon, orgă de lumini, 
combină muzicală, unde picoliţe sumar îmbrăcate serveau 
băuturi şi tot ce se comanda în plus. Dar adevărata 
atracţie a acestui local consta în faptul că toate aceste 
separeuri, aparent destinate unor supeuri intime, serveau 
de cele mai multe ori încheierii în linişte a unor afaceri din 
cele mai dubioase, de la vânzarea unor ponturi la bursă ori 
cumpărarea unor maşini furate şi apoi machiate, până la 
trafic de stupefiante, arme, tablouri ori carne vie. O casă 
subţire, ce mai! Şi unde mai pui că discreţia totală era 
încorporată în preţul de consum! 

În noaptea aceea, sala rotundă a localului era scăldată 
într-o puternică lumină albăstruie care venea de undeva de 
sus, făcând să pară de o culoare stranie, albă-violet, feţele 
consumatorilor. 

Într-un colţ, la o masă joasă pe care erau aşezate un 
sfeşnic cu trei braţe şi o sticlă de „White Horse”, un bărbat 
între două vârste, înalt şi voinic, sorbea liniştit din paharul 
masiv cantitatea dublă de whisky pe care tocmai şi-o 
turnase. Gânditor, privea trupurile incandescente de pe 
ringul de dans, care mai mult se zvârcoleau în ritmul unei 
melodii sincopate. O blondă micuță cu ochi negri şi un păr 
tăiat scurt cu breton, îmbrăcată într-o rochie de muselină 
verde, ce mai mult îi dezvelea decât îi acoperea formele, se 
apropie încet de el şi se aşeză la masă. Bărbatul o privi cu 
nişte ochi goi, de parcă nici nu o văzuse. 

— Wünschen Sie vielleicht eine Gesellschaft?” 

Trezit din visare, acesta o privi din nou, de data asta mai 
atent, detaliindu-i amuzat fiecare amănunt anatomic. 
Femeia îi susținu provocator privirea. După un timp, 
bărbatul exclamă, parcă i-ar fi părut rău: 

— Zu meinem Bedauem; ich erwarte jermand.!? 

Blonda surâse distant, în timp ce se sculă să plece. 

— Vielleicht ein andermal?!5 

— Ganz sicher, mein Schatz!!4 

Imediat după plecarea acesteia, din perdeaua de fum se 
desprinse un individ care veni la masă. 

— Herr Meingast? 

— Ja, Ja. 

— Vreţi să mă urmaţi? Persoana vă aşteaptă sus. 

Meingast se ridică de la masă, goli restul de băutură din 
pahar, apoi se luă după individ. Traversară localul, ocolind 
pe dreapta ringului de dans, până ce ajunseră la o uşă 
mascată de o draperie din pluş, albastru, culoarea 
preferată a patroanei. Ghidul său apăsă de două ori asupra 
unui buton şi un declanşator electronic deschise uşa, 
lăsându-i să între într-un hol, din care o scară interioară 
ducea la mezanin. Ajungând acolo, individul se apropie de 
o uşă din lemn de mahon, bătu uşor, apoi se dădu lao 
parte, făcându-i loc lui Meingast. Prima senzaţie pe care a 
avut-o a fost o lumină orbitoare care l-a izbit aproape 
dureros, determinându-l să închidă ochii. Apoi, încet, 
aproape cu teamă, îi deschise, încercând să se obişnuiască 
cu luminile orgii electronice. 

Peste un timp realiză că se află într-o cameră nu prea 
spațioasă, cu două fotolii şi o canapea, o măsuţă joasă 
plină cu diferite sticle de băuturi. Pe jos, un covor în care 
aveai impresia că ţi se înfundă picioarele până la glezne 
amortiza orice zgomot. Vocea nazală a unui bărbat pe care 
mai mult îl intuia, fără a-l vedea încă, se auzi 
nerăbdătoare: 

— Ei, ai adus marfa comandată? 

Meingast se întoarse spre colţul de penumbră din care 
se auzise vocea. 

— Cu cine am onoarea să vorbesc? 

— Dacă ţi-aş spune că mă cheamă Wilder, am fi avansați 
cu ceva? 

— Nu, bineînţeles că nu, dar... 

— Ei, uite, ca să-ţi fac plăcerea, spune-mi Albers, Fritz 
Albers sau, dacă vrei, mai familiar, „Wildschwein”, 
„Mistreţul”, cum îmi zic prietenii. 

Meingast se înfioră. Cunoştea din auzite acest personaj, 
temut pentru cinismul şi cruzimea sa până şi în lumea 
interlopă a Munchen-ului. 

— Păi... eu credeam că... începu să se bâlbâie. 

Interlocutorul său izbucni în râs. 

— Ce credeai? Că vei vorbi cu boss-ul? Ăsta nu tratează 
personal asemenea afaceri cu oameni ca tine. De altfel, e 
recomandabil nici să nu-l cunoşti, cu toate că nu sunt chiar 
atât de sigur că nu va încerca dânsul să te cunoască... 
Până una-alta, nici să nu încerci să afli cine e patronul! 

Apoi, cu o voce rece şi tranşantă: 

— Îţi închipui, colega, că unul care varsă două sute de 
mii de „verzi” cash, plus metal galben, nu-i un oarecare. 
Înţeles? 

— Aş fi vrut totuşi... 

— Ascultă, mein Freund! Ai adus marfa, iei biştarii care 
ţi se cuvin. Ce vrei mai mult? Nu ştii că la noi curioşii nu 
trăiesc mult? Ori tratezi cu mine ori... nu mai tratezi cu 
nimeni... niciodată! 

Meingast sesiză pericolul. De fapt, cui servea jocul ăsta? 
Nu avea de ce să se încăpăţâneze, din moment ce i se 
plătea aşa cum s-a convenit. Era desigur mai bine dacă l-ar 
fi cunoscut pe boss, măcar pentru o discuţie finală. 
„Mistreţul” avea însă dreptate. Cine ştie ce milionar, 
îmbogăţit în timpul războiului sau în conjunctura ce a 
urmat, vrea să-şi completeze colecţia personală. Poate 
vreun mafiot italo-american ori un armator grec, dacă nu 
chiar un industriaş vest-german?! Posibil şi probabil. Dar 
pe el nu-l interesa acest aspect în mod direct. Poate că 
totuşi ar fi putut scoate ceva în plus? In fine, se putea 
încerca măcar. Prudent, începu: 

— Ar mai fi câteva amănunte de rezolvat. 


— Credeam că au fost discutate şi soluționate de 
emisarul meu! 

— Da, da, desigur, dar cei cu care am lucrat dincolo sunt 
trei... 

Acesta i-o tăie scurt şi brutal. N 

— Nu mă interesează amănuntele. Acestea te privesc. li 
plăteşti şi gata, doar sunt oamenii dumitale. Sau poate vrei 
să-i plătesc eu? 

— Evident, eu plătesc. Numai că în preț am convenit, pe 
lângă devize şi aur, să-i scot de acolo şi să-i aduc aici. 

— Ei, şi? 

— Pentru o asemenea operaţie trebuie un bun 
organizator, câţiva oameni hotărâți şi câteva paşapoarte 
false. 

— Şi vrei să-ţi plătim noi astea? 

— Nu... doar înlesnirea contactului cu „Organizaţia” 
care se ocupă cu aceste afaceri. 

— Nu mă interesează acest aspect! 

— Totuşi... mi s-a spus că mă veţi ajuta la nevoie! 

Urmă o pauză lungă, în care „Mistreţul” îşi turnă de 
băut, puse două cuburi de gheaţă în pahar şi începu să 
soarbă licoarea gălbuie, fără însă a-l pierde din ochi pe 
Meingast. Aprinzându-şi un trabuc, zise: 

— Unde-i marfa? 

— Într-un loc sigur. 

— Când mi-o poţi preda? 

— Oricând... după ce mi se achită nota. 

— Perfect, atunci mâine dimineaţă, tot aici, în jurul 
orelor zece. Voi aduce şi un expert. Cu privire la ceea ce 
mi-ai cerut, te duci la Dietrich, în cartierul... 

— Inutil, cunosc. Mi-am spus totdeauna că-i o plăcere să 
lucrezi cu un om ca dumneavoastră! 

Acesta îi umplu un pahar şi i-l întinse. 

— Ascultă, Meingast, spune-mi te rog, în această afacere 
lucrezi din plăcere sau pentru bani? 

Răspunsul veni destul de încet. 


— Eu nu am avut niciodată conştiinţa distincţiei dintre 
cele două! 

În timp ce se ridicară în picioare pentru a-şi strânge 
mâinile, o umbră se dezlipi de la uşa camerei, topindu-se în 
întunericul scării. 


A doua zi după-amiază, în urma unui telefon al lui 
Meingast care anunţa „semnarea contractului”, Hans 
Sauer se urcă în maşină şi porni spre un cartier 
rezidenţial, pentru a se întâlni cu Dietrich. Ajungând în 
faţa somptuoasei clădiri în care locuia acesta, îşi verifică 
spatele, apoi se plimbă câţiva paşi în susul străzii, după 
care intră. În timp ce aşteptă liftul, îşi aprinse o ţigară, 
trăgând adânc fumul în piept. Trebuia să-l abordeze pe 
Dietrich într-o manieră deosebită, fără a intra în subiectul 
real al întâlnirii, neavând mandat în acest scop, până la 
sosirea lui Meingast. Se gândi să procedeze cu diplomaţie, 
menţinându-se în domeniul generalităţilor. De fapt, îl 
cunoştea pe Dietrich mai demult, de când acesta lucra la 
Frankfurt pe Main şi se ocupa cu traficul de stupefiante şi 
cu pariurile ilegale. Pe atunci, în anii '50, Dietrich era un 
simplu distribuitor al reţelei ce-şi avea sediul la Munchen. 
Participase împreună cu el la o afacere mare, poate prima 
afacere de acest gen a lui Dietrich. Era vorba despre un 
transport de „white sugar”!?, pe care au trebuit să-l aducă 
din Kuala Lumpur până la Amsterdam. Câştigaseră mulţi 
dolari atunci, iar drumul lung şi primejdios îi împrietenise. 
De fapt, Dietrich - asta o aflase mai târziu - rămase şi cu o 
cantitate de heroină, care dispăruse pe drum, fiind apoi 
revândută unui tip din filiera franceză. De atunci, afacerile 
acestuia mergeau ca pe roate. Acum era un caid în cadrul 
lumii interlope din Munchen. Ei, aşa e viaţa! oftă Sauer cu 
amărăciune. Nu-i vorbă, că nici el nu s-a prea omorât cu 
firea. In definitiv, se poate trăi şi cu un risc mai mic! De 
aceea nu-l aproba deloc pe Meingast. Ce rost avea toată 

tărăşenia asta cu paşapoartele false şi aducerea la 
Munchen a celor din România? Câteva zeci de mii de mărci 
aruncate pe fereastră, deosebit de complicațiile ce se 
puteau ivi pe parcurs ori chiar după ce vor fi ajuns la 
destinaţie, dacă vor sosi, bineînţeles. Problema putea fi 
rezolvată mai simplu. Cu toate că nu aproba dolul în 
afaceri şi nu era nici partizanul mijloacelor tari, dar când 
erau în joc interese majore, lucrurile se schimbă. Şi când 
te gândeşti că toate astea se întâmplă doar pentru că 
Horst vrea să se întoarcă la Hilde! N-avea decât s-o aducă 
pe ea aici, bineînţeles pe cheltuiala sa. Ceilalţi puteau să 
rămână acolo, iar dacă prezentau pericol, puteau fi reduși 
la tăcere. Preocupat încă de aceste gânduri, apăsă pe 
sonerie! 

Bărbatul care-i deschise uşa era un om înalt, de cincizeci 
de ani, cu faţa osoasă şi energică, căruia mustata, 
sprâncenele şi părul albe îi accentuau tenul roz. Purta 
haine de culoare gri deschis, bine croite, de calitate. 
Văzându-l pe musafir, exclamă: 

— Dar e chiar Hans Sauer, în carne şi oase! Din ce colţ 
de lume ai apărut, bătrâne? Apoi, fără să aştepte 
răspunsul, îi făcu loc să între în apartament. 

După ce-l pofti pe un fotoliu, puse în faţa lui pe o măsuţă o 
sticlă de „Bourbon” şi două pahare. Turnând, întrebă: 

— Tot sec? 

— Ai o memorie excelentă! 

— Am nevoie de ea, altfel nu aş putea rezista la 
concurenţă. 

— Cum îţi merg afacerile, dragă Alois? 

— Excelent, dar... nu disper! râse acesta. Apoi, văzându-l 
pe musafir puţin nedumerit, reluă: 

— Cinstit vorbind, nu mă pot plânge. Am comenzi 
destule şi variate. Dar stai, nu cumva ai venit să-mi lansezi 
un contract sau ceva asemănător? 

— Te-ar deranja? 

Dietrich râse uşor: 


— Avem amintiri de neşters dintr-o perioadă dificilă 
pentru amândoi. De atunci ne-am luat zborul amândoi şi 
acum, ca să spun aşa, planăm cu aripi proprii. Cel puţin 
eu. Dar tu? 

— Lucrez şi eu pe comenzi ferme, dar nu independent. 

— Ai rămas fricos? 

— Mai curând aş spune prudent. 

— Da, da, îmi aduc aminte. Dar ia spune-mi, ce face 
Nori? 

Sauer se întunecă la faţă. Nu îi făcea deloc plăcere să 
vorbească despre această fată, pe care o iubise mult şi 
care se prăpădise la Marsilia, înjunghiată într-un cabaret 
din port în timpul unei încăierări între marinari. 
Observându-l, Dietrich schimbă subiectul. 

— Vorbeşte-mi despre tine. Cum trăieşti, ce lucrezi? 

Dar înainte de a apuca să răspundă, se auzi soneria şi 
peste câteva clipe intră Horst Meingast. Sa aşeză în 
celălalt fotoliu, îşi aprinse o ţigară şi căută cu privirea un 
pahar. Îl servi Dietrich. Se lăsă o tăcere jenantă, care fu 
întreruptă de Meingast. 

— Cred că ştiţi pentru ce v-am deranjat, atât eu cât şi 
Sauer? 

— Cred că ştiu, în ce vă priveşte. Credeam însă că Horst 
a venit să-şi vadă vechiul său prieten şi colaborator. Ei, dar 
nu e cazul să devin sentimental, mai ales că nu-i în 
caracterul meu aşa ceva. Aţi venit la mine cu o 
recomandare tare, aşa că vă ascult cu toată atenţia. Daţi-i 
drumul! Cine povesteşte? 

Meingast începu să vorbească, în timp ce ceilalţi 
ascultau cu încordare. Din când în când, Dietrich le 
umplea paharele. Când Meingast isprăvi, se aşternu din 
nou tăcerea. Atenţia celor doi se mută asupra lui Dietrich. 
Dar acesta continuă să tacă. Meingast reluă în timp ce-şi 
mai turnă puţin whisky în pahar: 

— Evident, nu putem să vă obligăm. Există un anumit 
risc în această operaţiune. Ştiu însă că dacă 


dumneavoastră nu o acceptaţi, înseamnă că nu e 
realizabilă... Îl întrerupse Dietrich. 

— Nu despre asta e vorba. Operaţiunea este dificilă, fără 
îndoială, dar se poate face... mai ales că am mai făcut aşa 
ceva. Condiţiile însă s-au schimbat de atunci. Riscul este 
mai mare, şi atunci... 

— Este cât se poate de clar că vom plăti acest „risc”, la 
preţul zilei. 

Dietrich zâmbi: 

— Nu m-aţi înţeles. Evident că veţi plăti. Dar nu despre 
asta e vorba. 

— Există un alt inconvenient? 

— Îmi ziceam că atunci când este vorba de o asemenea 
operaţiune, orice idee care nu e absurd de simplă nu face 
două parale. Trebuie să faci un plan atât de ridicol în 
totala lui simplitate, încât îţi vine să-ţi dai picioare în fund 
că nu te-ai gândit la el mai devreme. 

— Dar asta înseamnă... 

— Că am acceptat şi, mai mult, cred că ştiu cum vom 
proceda! 


Cercetarea la faţa locului dura de mai mult de două ore. 
Medicul legist care examină cadavrul - sub rezerva 
autopsiei - certifică decesul, ca urmare a unei plăgi 
profunde în regiunea cardiacă, datând de circa 8-10 ore. 

Se terminase efectuarea fotografiilor, ridicarea 
schițelor, iar acum se mai făceau unele măsurători. Urmele 
de încălţăminte învederau prezența, în afara victimei, a 
încă două persoane. În apropiere se depistaseră şi unele 
urme de cauciucuri. Evident, toate acestea trebuiau 
catalogate şi triate după criterii criminalistice, pentru a li 
se da interpretarea cea mai justă. lată la ce se gândea 
colonelul Nedelea, ascultând observaţiile pertinente ale 
tânărului procuror Manolache. 

— Nu aş vrea să devansez concluziile, dar am impresia - 
tocmai zicea acesta - că omorul a fost consecinţa unei 


răfuieli. 

Nedelea privea încă la corpul neînsufleţit al victimei, 
care zăcea cu faţa la pământ, într-o poziţie nu tocmai 
normală. Răspunse: 

— S-ar putea să aveţi dreptate, tovarăşe procuror. Vom 
examina cu multă atenţie această ipoteză. Mi se pare însă 
că victima nu a fost suprimată în locul acesta. De altfel, 
cercetarea dinamică ne va preciza faptul. Apoi, întorcându- 
se spre un bărbat care verifica un carneţel: 

— Ai găsit ceva interesant, Todore? 

— Câteva adrese, numere de telefon, nume de persoane, 
material de exploatat. 

— Bine - făcu Nedelea - privindu-l pe procuror, dacă 
sunteţi de acord, am putea încheia aici, urmând să ne 
reîntâlnim după ce vom avea primele rezultate ale 
investigaţiilor şi ale examinărilor de laborator. u aş vrea să 
fiu pesimist, dar ceea ce ştim până în prezent poate fi scris 
pe dosul unui timbru poştal. 

Reluară discuţiile a doua zi după-amiază, în biroul 
colonelului. 

Căpitanul Stan Todor prezenta cazul. 

— Victima se numeşte Sandu Drop, în vârstă de treizeci 
de ani, de profesie lăcătuş, în ultimul timp ospătar, 
necăsătorit, cu două condamnări pentru furturi prin 
efracţie. Concluziile medicului legist, în urma efectuării 
necropsiei, atestă că moartea s-a produs ca urmare a 
înţepării profunde a regiunii precardiace cu un instrument 
tăios de tipul unui stilet, care a pătruns pe un traiect puţin 
oblic de jos în sus, secţionând vena cavă şi provocând o 
hemoragie gravă. Cu alte cuvinte, putem deduce că 
victima a fost lovită o singură dată, cu o mare forţă şi 
precizie, de către - îmi permit să afirm - un cunoscător al 
anatomiei corpului uman sau... un profesionist! Crima s-a 
comis, potrivit aceloraşi date, între orele douăzeci şi două 
şi treizeci de minute şi douăzeci şi patru, iar cadavrul a 
fost descoperit de către pădurarul Dan Vasile, azi 


dimineaţă, în jurul orelor şapte. Din depoziţia martorului 
rezultă că descoperirea s-a făcut cu totul întâmplător, Dan 
Vasile fiind călăuzit de petele de sânge care duceau la 
boschet. Victima a fost ucisă la cinci metri de locul în care 
a fost găsită, apoi corpul neînsufleţit a fost târât şi ascuns 
în boschet. Analizele de laborator atestă faptul că petele 
de sânge relevate la faţa locului, atât în boschet cât şi la 
punctul în care 

se presupune că a fast suprimată victima, fac parte din 
grupa sangvină a lui Sandu Drop, respectiv A2. Cercetarea 
locului faptei evidenţiază existenţa a trei feluri de 
încălţăminte, din care au fost identificate cele purtate de 
victimă şi de pădurar. Cea de-a treia urmă de încălţăminte, 
cu numărul 42, prezintă unele detalii caracteristice ce par 
a acredita ideea că nu ar fi fabricată la noi. Mai există o 
urmă vagă, neidentificabilă, ştearsă de cineva, de unul 
dintre criminali ori de către altcineva. 

— Ai spus criminali? întrebarea lui Nedelea răsună sec. 

— Da, aşa am spus. Este o presupunere. Urmele şterse... 
Mulajele... 

— Continuă! 

— În urma măsurătorilor şi a comparaţiilor efectuate 
între urmele maşinii din câmpul infracţiunii şi etaloanele 
din colecţie, Institutul de Criminalistică ne-a comunicat că 
în speţă e vorba de cauciucuri radiale, aparţinând unui 
autoturism Dacia 1300. 

Nedelea interveni din nou: 

— Despre victimă ce ne puteţi spune în plus? 

— Victima, Sandu Drop, este originar din Mediaş, a făcut 
liceul industrial la Braşov, calificându-se ca lăcătuş, dar nu 
a lucrat în meserie mai mult de trei ani, cu toate că era un 
bun profesionist. Locuia într-o cameră mobilată pe strada 
Rarău, la numărul 29.Gazda sa, o bătrânică de 78 de ani, 
Raluca Baştea, ne-a relatat că acesta era un chiriaş liniştit, 
care se achita conştiincios de obligaţiile pe care le avea, 
nu făcea scandaluri, nu aducea femei, doar că venea acasă 


la ore târzii, ceea ce poate fi explicabil, dacă avem în 
vedere că era ospătar. De altfel, colectivul de lucrători ai 
restaurantului „Păstrăvul”, unde era angajat, i-a dat 
referinţe bune. Singura sa trăsătură negativă se pare că 
era temperamentul coleric, care se manifesta doar când 
bea un pahar în plus. 

— Şi condamnările? 

— Amândouă pentru furt, cu patru şi respectiv doi ani în 
urmă. Se înhăitase cu câţiva derbedei care l-au atras la 
hoţii, folosindu-se de capacitatea lui de a deschide cele mai 
complicate încuietori. De la ultima condamnare nu mai 
săvârşise nicio faptă penală, după ce fusese mai mult timp 
în atenţia organelor noastre. Evident, e posibil ca victima 
să fi dus o viaţă dublă, scăpând de sub controlul 
colectivului, jucându-şi rolul în condiţii optime, părând la 
serviciu şi la domiciliu un om corect, iar în realitate fiind 
un infractor. Un joc abil, îndrăzneţ, care comporta şi 
anumite riscuri, bineînţeles, dar meritând, probabil, dacă 
n-a fost descoperit! Deşi... s-ar fi putut să nu fie aşa. 
Investigaţiile vor lămuri acest fapt. Percheziţia efectuată la 
domiciliul său a condus însă la câteva constatări 
interesante. S-au găsit ascunse unelte de lăcătuşerie de 
cea mai bună calitate, care ar fi putut să intereseze chiar şi 
pe un spărgător internaţional. lar alături, rămăşiţele 
carbonizate ale unor mănuşi chirurgicale. Tot acolo s-a mai 
găsit o schiţă a unei clădiri care, la prima vedere, pare a 
semăna cu un muzeu... 

Căpitanul Roman, care asculta distrat raportul colegului 
său, gândindu-se mai mult la cazul pe care-l instrumenta, 
sări de pe scaun ca împins de un resort: 

— Ce schiţă ai găsit? 

— Cred că este a unui muzeu, dar nu sunt sigur! Zise 
acesta, scoțând o hârtie din mapă. 

Roman aproape că i-o smulse din mână, o puse pe masă 
şi o examină cu atenţie. Trecu un timp destul de lung în 
care nimeni nu-l deranjă. Toţi aşteptau, vădit interesaţi, 


părerea căpitanului. În sfârşit, Roman ridică capul, 
privindu-l intens pe colonel. 

— Nu încape nicio îndoială, e schiţa Muzeului Municipal! 
zise el cu o voce albă. Şi, întinzându-i schiţa, adăugă: 

— Se văd destul de clar căile de acces în muzeu, 
marcate cu roşu, şi sălile din care s-au furat tablourile. 
lată şi itinerarul parcurs de infractori la scoaterea 
tablourilor, pe fereastra de la etajul doi. Ce mai...E 
documentarea unuia din cei care au comis furtul de la 
muzeu. 

Studiind schiţa, Nedelea observă cu un glas neutru: 

— Are însă un mare dezavantaj. 

— Prezumtivul ei autor nu mai există, iar schiţa nu poate 
să vorbească. 

— O voi face să „vorbească”, tovarăşe colonel, chiar 
dacă pentru asta va trebui... 

— Ce va trebui, căpitane? 

— ...Să-mi unesc forţele cu cele ale căpitanului Todor! 

— Speram s-o spui. În orice caz, de azi înainte veţi lucra 
împreună la descifrarea acestor două căzând sau, cine ştie, 
poate a unei singure afaceri judiciare? Şi acum, să 
continuăm analiza datelor. 


Doctorul Vasile Voin, actualul director al muzeului, era 
absolvent al unei prestigioase academii europene de „arte 
frumoase”. Înainte de a fi numit în această funcţie, lucrase 
mai mulţi ani ca muzeograf. Era şi un pasionat cercetător 
în domeniul picturii, îndeosebi al Renaşterii italiene. 
Vechiul director, Ioachim Vulpe, plecase definitiv în 
străinătate, după ce, în mai multe rânduri, reuşise să 
scoată peste frontieră câteva tablouri cu pictură de 
„gang”, deci aparent fără valoare, care-i aparţineau. În 
decursul timpului, în calitatea sa de director de muzeu şi 
pictor, participase la unele congrese şi reuniuni 
internaţionale, unde îşi făcuse relaţii întinse printre 


amatorii de artă, experţi, critici, comercianţi de 
tablouri. Unii relatau că făcuse o avere mare într-o ţară de 
peste ocean, nu ca pictor, ci ca negustor de artă, 
cumpărându-şi chiar şi o galerie de pictură. Alţii povesteau 
că averea acestuia provenea din vânzarea a trei tablouri, 
înfăţişând ţigănci cu flori, din cele pe care le poţi zări la 
noi ca reclamă în vitrinele magazinelor de rame, dar care, 
în realitate, după înlăturarea stratului de vopsea care le 
machia, devoalau picturi ale unor maeştri celebri. Ei, dar 
nu poţi acredita vorbele unora sau altora, de multe ori 
răuvoitori. 

Fapt este că actualul director al muzeului nu avea acasă 
decât tablouri pictate de el, ce-i drept frumoase, şi câteva 
iconiţe patinate de vreme, cumpărate de la ţărani din 
Ardeal. 

Când colonelul Nedelea intră în spaţiosul său 
birou, Vasile Voin îi veni în întâmpinare, poftindu-l apoi pe 
unul din fotolii. 

— O cafea? 

— Mulţumesc. De obicei nu servesc, dar astăzi parcă aş 
încălca această regulă pe care medicul meu curant a 
ridicat-o la rang de principiu, zâmbi colonelul. 

Discuţia demară încet, întâi despre timp, apoi veni 
rândul inegalabilului fotbal, sportul rege. Se dovedi că 
directorul era un microbist şi un fervent suporter al 
„şepcilor roşii”, pe care însă îi apostrofă tare, dar 
părinteşte, întrucât, după câteva meciuri mari, aveau acum 
toate şansele să retrogradeze din nou în divizia secundă. 
Aşa e fotbalul, te încălzeşte, te încinge şi mai uiţi de unele, 
de altele. Când femeia de serviciu aduse cafelele, încetară 
discuţia care se anunţa pasionantă. După ce aceasta ieşi, 
directorul, care îi întinse o ceaşcă lui Nedelea, zise 
deodată: 

— Cred însă că nu fotbalul v-a adus la mine. 

Colonelul surâse larg. 

— Desigur. Dar, ca să fiu sincer, voiam demult să vă fac 


o vizită. 

— Atunci, probabil că e vorba despre spargerea de la 
muzeu? 

— Evident. 

— Şi ce fel de vizită voiaţi să-mi faceţi? Protocolară? 

— Nu tocmai. Aş fi dorit să mă adresez mai mult 
pictorului. Nu mi-ar strica să asimilez cunoştinţe mai 
ample de pictură... Şi, la mirarea ce se oglindea pe figura 
lui Voin, colonelul îi preciză: 

— Uneori, în timpul meu liber, care e destul de rar, mai 
mâzgălesc câte ceva. Mă relaxează. 

— Foarte interesant! De mult timp? 

— Păi, să tot fie vreo şapte, opt ani! 

— Şi... aţi expus? 

— Ah, nu! Am terminat câteva tablouri, dar le ţin în 
pod... 

— Le-aţi arătat cuiva? Vreau să spun, unui pictor, 
desigur. 

— Nu le-am arătat nimănui. E intimitatea mea, universul 
meu strict personal, dar cred că aş avea multe de învăţat. 
Mă simt pregătit pentru a asimila în continuare, poate la 
un nivel mai ridicat. 

— Dacă vă pot fi de folos cu ceva... vreau să spun cu 
unele sfaturi tehnice... 

— Desigur. Mi-ar face multă plăcere să stăm de vorbă 
despre pictură, despre marii maeştri, despre tehnica lor. 
Acum însă, făcu el, uitându-se la ceas, aş dori să mă ajutaţi 
în altă direcţie. 

— Vă ascult cu toată atenţia. 

— După cum ştiţi, din muzeul al cărui director sunteţi au 
fost furate tablouri de mare valoare, aparent fără nicio 
legătură între ele. 

— Aşa se pare, zise Voin. Şi ce rezultă de aici? 

— Deocamdată nimic, zâmbi Nedelea. Mă întreb numai 
dacă hoţii au acţionat la întâmplare, luând tot ce le-a căzut 
în mână, după gustul şi aprecierea lor, sau... 


— Sau?... tonul vădea o oarecare nervozitate, ce nu 
putea fi ascunsă. 

— Sau am putea, eventual, stabili o legătură între 
tematica unor tablouri furate şi personalitatea autorilor 
furtului ori a celui care le-a „comandat”. 

— Comandat?! Nu înţeleg formularea dumneavoastră. 

— De ce nu? Nu aţi auzit niciodată de furt la comandă? 
Mai ales în materie de obiecte de artă. Unul comandă 
anumite tablouri, iar altul sau alţii le fură şi apoi le 
livrează la preţul stabilit. De fapt, v-am pus această 
întrebare nu pentru că m-aş aştepta ca prin răspunsul 
dumneavoastră să dezleg misterul care înconjură încă 
acest caz. Mi se pare însă că aprecierile unui specialist ca 
dumneavoastră în anumite probleme ce interesează 
această anchetă ar putea fi relevante. 

Vasile Voin îl privi încordat pe Nedelea, vru să spună 
ceva, apoi se răzgândi. Prudent, parcă simțind că păşeşte 
pe un teren alunecos, întrebă: 

— Doriţi să cunoaşteţi părerea mea? 

— Da, ţin foarte mult la asta şi nu vă ascund că m-aţi 
putea ajuta foarte mult în acest sens. 

— Vedeţi, începu directorul muzeului să vorbească, 
lucrurile nu sunt chiar aşa de simple. Creatorii acestor 
tablouri fac parte din şcoli diferite, din perioade diferite. 
Nici ca tematică nu se aseamănă între ele. Cu toate 
acestea... 

Voin se opri, ezitând să continue, de parcă s-ar fi speriat 
de gândul care-i venise. Nedelea aşteptă cu răbdare. 

— ...Cu toate acestea, zise el, privind în zare, undeva 
deasupra interlocutorului său - ar putea să existe între ele 
câteva elemente comune. Nu ştiu dacă asta v-ar putea 
interesa, e o părere strict personală, evident... 

— Vă ascult cu toată atenţia! interveni colonelul, poate 
puţin prea repezit. 

— În primul rând, o caracteristică generală şi comună a 
acestora este valoarea lor incomensurabilă, nu numai sub 


aspectul unicităţii fiecăruia în parte, ei şi al frumuseţii 
excepţionale a picturii, a culorilor, a renumelui maeştrilor 
creatori - poate cu excepţia miniaturii lui Carriere, 
valoroasă şi ea, fără îndoială, dar din altă categorie. În al 
doilea rând, mi se pare ciudat faptul că toate tablourile 
furate au făcut parte din expoziţia care a fost cantonată la 
Naţional Gallery. 

Nedelea tresări imperceptibil, apoi întrebă calm: 

— Când au fost expuse aceste tablouri? 

— Anul trecut, în lunile noiembrie şi decembrie, în 
cadrul unor schimburi culturale. De fapt, noi am trimis 
douăzeci de tablouri care au fost expuse într-o sală a 
muzeului londonez. 

— Vi s-au cerut anumite tablouri? 

— Nu tocmai. Cu excepţia a zece pânze ale unor pictori 
reprezentativi ai picturii româneşti. Am trimis, în 
consecinţă, tablouri de Grigorescu, Luchian, Pallady, 
Țuculescu... 

Colonelul interveni. 

— Despre pânze ale unor maeştri din pictura universala 
nu s-a amintit nimic? 

— Nu în mod precis. Muzeograful Lindsay, care a fost la 
noi, ne-a amintit doar că iubitorii de artă londoneză şi nu 
numai aceştia ar fi interesaţi să admire un Tiţian, un 
Tintoretto, un Rubens, un Rembrandt. 

— ...Van Dyck? 

— Nu... nu-mi amintesc exact. Dar... nu cumva credeţi?... 

— Eu nu cred nimic, trebuie doar să lămuresc toate 
elementele care pot fi introduse într-o formă sau alta în 
ecuaţie. 

— Cred că anticipati şi... greşiţi! 

— Posibil, dar sunt obligat să analizez orice amănunt. Şi 
expoziţia a fost reuşită? 

— Dacă ar fi să judecăm după afluenţa de vizitatori, 
impresiile unora înscrise în cartea de onoare şi articolele 
criticilor de artă, publicate în reviste de specialitate, 


expoziţia a fost un „eveniment”. 

— De la dumneavoastră a participat cineva la vernisaj? 

— Da, începând cu organizarea acesteia şi până ce a fost 
readusă în ţară, a participat muzeograful Dan Vrancea, un 
tânăr talentat, cu frumoase perspective, un element de 
certă valoare. 

— Aş putea vorbi cu el? 

— Desigur. Vreţi să-l chem? 

— Mai târziu. Aţi studiat cartea de impresii? 

Vasile Voin surâse. 

— Există referinţe excelente, în primul rând pentru 
pictorii români. 

— Sub semnătura cui? 

— Nu aş putea să vă precizez decât numele câtorva 
personalităţi din lumea artelor. 

— Aş putea-o studia? 

— Desigur, când doriţi. 

Nedelea mulţumi. Se instală tăcerea, timp în care 
colonelul reflectă la noile date ale problemei. Era oare 
cazul să mai insiste sau nu? I se spusese tot ce l-ar fi putut 
interesa realmente ori numai ceea ce credea interlocutorul 
său că ar aştepta el să audă? Respinse acest gând ca 
nefondat, atâta timp cât nu găsea vreo notă falsă în 
afirmaţiile directorului. Acesta nu prezenta simptomele 
clasice ale cuiva care încearcă să inducă în eroare. 
Totuşi... întrebă: 

— De ce nu aţi avut instalaţie de alarmare la muzeu? 

Vasile Voin se întunecă la faţă. 

— Am cerut în repetate rânduri, ni s-a promis, am primit 
ceva în gen „Cerber” la unele tablouri, apoi aceasta s-a 
defectat, am cerut să se efectueze reparaţiile... referate, 
răspunsuri şi din nou referate. Nu vreau să-mi diminuez 
răspunderea, dar ăsta-i adevărul. 

— Infractorii puteau cunoaşte această defecţiune? 

— Este inutil să neg. De altfel, cel puţin în cadrul 
muzeului, toată lumea cunoştea acest fapt. „Secretul lui 


Polichinelle!”. Acum se lucrează la montarea unei instalaţii 
electronice de alarmare, foarte eficientă, după un proiect 
românesc. E bine şi aşa, dar dacă o aveam la timp... 

— Credeţi că spargerea nu s-ar fi comis? 

— Nu ştiu, dar în orice caz, hoţilor le-ar fi fost mult mai 
greu să opereze, dacă nu imposibil. 

— Desigur, numai că... 

— Numai că?... 

— Numai că, uneori, instalaţiile cele mai sofisticate pot 
fi inutile. 

— Inutile? Cum asta? Adică, vă referiţi la o defecţiune? 
Se mai întâmplă! 

— Ori o decuplare a instalaţiei. 

— Nu înţeleg! Ce vreţi să insinuaţi? 

— Că cineva ar putea decupla instalaţia, uşurând astfel 
intrarea în muzeu şi chiar ridicarea unor tablouri de către 
complicii săi. 

— Şi acest „cineva” ar putea să fie numai... 

— ...Din personalul muzeului, isprăvi Nedelea gândul 
acestuia. 

Urmă o altă pauză în care se instală o tăcere de puteai s- 
o tai cu cuțitul. Vasile Voin încercă să fluiere cu o falsă 
admiraţie, dar îşi dădu seama că buzele sale erau prea 
uscate. Izbucni: 

— În acest caz, dumneavoastră apreciaţi că ar fi... Că 
cineva din colectivul nostru ar fi implicat în această 
spargere? 

Colonelul răspunse liniştit: 

— Eu nu cred nimic. Noi am avut o discuţie asupra unor 
eventualităţi ce ar fi putut să apară în anumite condiţii. 
Atât şi nimic mai mult. Şi, pentru că veni vorba, 
muzeograful dumneavoastră care a fost la Londra, Dan 
Vrancea mi se pare, nu v-a semnalat cumva printre 
vizitatorii expoziţiei o anumită persoană, mai deosebită? 

— Vă referiţi poate la Ioachim Vulpe? 

— Eventual. Eraţi în relaţii bune cu el, pe când era 


directorul muzeului? 

— Cum să vă spun? Nu tocmai. Dar... 

— Vă referiţi la încercarea de a înstrăina unele tablouri, 
nu? Puteţi să-mi daţi unele amănunte? 

Voin se uită mirat la el, apoi vorbi cu o voce sugrumată: 

— Văd că sunteţi bine informat! 

— E meseria mea. 

— De fapt, Vulpe a avut unele merite în trecut, pe timpul 
când voia cu orice preţ să parvină. Descoperise în pod, 
aruncate de-a valma, unele tablouri de mare valoare, opera 
unor maeştri italieni, care erau acoperite cu straturi de 
vopsea peste care se pictaseră diferite scene de vânătoare, 
semnate de pictori mediocri. A fost evidenţiat, s-a scris şi 
în presă despre acest lucru. Cum era normal, am fost 
alături de el, pentru punerea în valoare a pânzelor. Apoi, 
nu ştiu ce s-a întâmplat, dar de la o vreme nu-i mai 
convenea nimic din ce făceam. Critica lui nu mă supăra, 
deşi nu avea dreptate, eram doar nedumerit, fiindcă nu 
realizam cu ce greşisem faţă de el. Îmi făcea unele 
observaţii ironice chiar şi în faţa colectivului, ceea ce m-a 
exasperat şi, până la urmă, mi-am cerut transferul. Cearta 
propriu-zisă a început însă o lună mai târziu, când, 
ducându-mă în oraş, la atelierul foto, unde trebuia să asist 
la efectuarea unor reproduceri după câteva picturi 
celebre, am văzut un tablou ce mi s-a părut cunoscut. 
Cercetând mai îndeaproape peisajul, semnat de pictorul 
Voltier, mi-am dat seama că acest tablou a fost descoperit 
şi parţial restaurat de mine şi că, de fapt, reprezenta o 
prelucrare după o pânză a celebrului pictor englez 
Gainsborough! Atât stratul de vopsea cât şi semnătura 
falsului pictor fuseseră refăcute aidoma. Dar de către cine? 
Şi pentru ce? Am alergat într-un suflet la muzeu şi i-am 
relatat cazul directorului. Acesta m-a ascultat cu uimire - 
sau cel puţin mi s-a părut mie aşa - şi a promis să ia 
măsuri, pentru a-l descoperi pe vinovat. Naivul de mine, în 
loc să informez mai departe, m-am mulţumit cu asigurările 


date. Dar peste o săptămână povestea s-a repetat. De data 
asta era vorba de o miniatură de Fouquet - pentru 
evidenţierea căreia am lucrat împreună cu el - care, acum, 
disimulată sub forma unei madone pictată de un ilustru 
necunoscut, fusese trimisă la atelierul foto, din dispoziţia 
lui. De-abia atunci m-am luminat. Mă duceam la lup să 
reclam furtul oilor! Am cerut imediat o anchetă, care s-a 
instituit destul de târziu, a trenat mult şi s-a încheiat 
neconcludent. Dânsul a primit o mustrare pentru lipsă de 
control, iar eu am fost lăudat pentru vigilenţă şi... mutat, 
„la cerere”, la un alt muzeu, de unde am revenit aici ca 
director. 

— Interesant! zise Nedelea gânditor, privindu-şi carnetul 
de notițe. Dar după înlăturarea dumneavoastră, Vulpe a 
mai continuat să „identifice” asemenea tablouri? 

— Nu ştiu. De fapt, nu au mai rămas prea multe, iar el 
de atunci lucra mai mult singur. Din când în când, după 
câte ştiu, mai solicita ajutorul unui expert. 

— Expert? 

— Da, avem un asemenea expert în persoana lui Dan 
Vrancea, excelent muzeograf, restaurator şi pictor. 

Colonelul rămase pe gânduri. Problema pusă astfel 
devenea tot mai complicată. În acelaşi timp, însă, oferea 
noi piste pentru cercetări. 

Privindu-l adâncit în gânduri, Voin reluă: 

— Cred că ghicesc ce vă frământa acum, dar mi se pare 
că vă înşelaţi. Tânărul nostru picior Dan Vrancea este un 
adevărat talent, dublat de un prestigios restaurator şi... un 
băiat de treabă. De altfel, i-am urmărit cariera de la 
terminarea institutului, dar îl cunosc de mai înainte. 

Şi pentru că Nedelea făcea o figură nedumerită, preciză 
în continuare: 

— Vreau să spun că Dănuţ... adică Vrancea a făcut 
practică la noi pe când era student, timp în care a dat 
dovadă, pe lângă talent, de reale cunoştinţe de pictură, 
grafică şi istoria artelor. E drept că noi, vreau să spun eu şi 


alţii din colectivul nostru de muncă, l-am îndrăgit şi i-am 
acordat multă încredere, de aceea mă simt dator să 
precizez că vă gândiţi... prea departe! 

Nedelea ridică capul puţin surprins: 

— Nu înţeleg afirmaţia dumneavoastră! 

— Mă gândeam că faceţi o legătură între Vulpe, furtul 
de tablouri, expoziţia de la Londra şi... Vrancea. 

— Aţi intuit dumneavoastră aşa ceva? 

Colonelul părea sincer uimit. 

— Nu, dar întrebările pe care mi le-aţi pus par să 
ascundă o asemenea părere. 

— Mai curând răspunsurile pe care le-am primit... dar eu 
nu-mi pot permite să gândesc în acest fel, mai ales că, în 
orice cercetare se porneşte de la prezumția nevinovâăţiei 
persoanei. Dacă, însă, afirmaţia dumneavoastră constituie 
o sugestie, o voi trata cu toată atenţia! 

— Sper că glumiti! 

— Evident. 

Şi, ridicându-se să plece, mai adăugă încet, ca pentru 
sine: 

— Greşelile se comit uneori în comun, dar se plătesc 
totdeauna singur! 

— Aţi spus ceva? 

Colonelul zâmbi: 

— Nu, vorbeam doar cu mine însumi. Se întâmplă să mai 
schimb o părere cu... „interiorul”! 

Făcu o pauză şi, îndreptându-se spre ieşire, mai zise. 

— Vreau să vă mulţumesc pentru această convorbire. A 
fost cât se poate de plăcută şi de instructivă. 

Ajungând la uşă însoţit de director, Nedelea se întoarse 
spre acesta, întrebându-l în treacăt: 

— Cine a adus tablourile în ţară de la expoziţia 
londoneză? 

— Dan Vrancea. 

— Da, da. Vă mulţumesc încă odată pentru amabilitate. 
Dacă voi mai avea de formulat unele întrebări... 


— Vă stau oricând la dispoziţie. 
Işi strânseră mâinile şi Nedelea ieşi, în timp ce, 
directorul îl privea încă mirat. 


Primele raze de soare mângâiau acoperişurile caselor 
din Atena, reflectându-le într-o lumină irizată, aproape 
nenaturală. 

Coborând în stradă din elegantul hotel „Hilton”, 
îmbrăcat în pantaloni tirolezi de culoare verde, cămaşă 
albă şi ciorapi trei sferturi, uimindu-l şi pe galonatul 
portar, obişnuit cu extravaganţele străinilor, Fritz Albers, 
„Mistreţul”, privi cerul care, în absenţa oricărui nor, părea 
de un albastru pur. 

Ziua se anunţa mai caldă decât cea de ieri, fapt ce-l 
determină pe turistul nostru să se grăbească. Privi în susul 
străzii şi, după o oarecare aşteptare, reuşi să facă semn 
unui taxi care opri chiar lângă el. După ce maşina porni, 
pasagerul se instală comod în pernele moi ale Mercedes- 
ului şi închise ochii de plăcere. Când îi deschise, zări prin 
oglinda retrovizoare faţa mirată a şoferului, de altfel foarte 
stilat. Spuse câteva cuvinte şi maşina o luă spre dreapta, 
angajându-se pe un bulevard cu circulaţie intensă. Rulară 
astfel o bună bucată de timp, în care „Mistreţul” se distra 
privind forfota străzilor pe care treceau. Trecătorii 
deveniră tot mai rari şi taxiul opri la o intersecţie, în 
vechiul şi pitorescul cartier Plaka, situat în flancul de nord- 
est al Acropolei. După ce plăti cursa, adăugă şi un bacşiş 
gras, spre a nu fi uitat de şofer, dacă eventual i s-ar fi 
întâmplat ceva, iar pitorescul său costum ar fi fost trecut 
cu vederea. Dădu drumul maşinii şi porni pe jos până 
în piaţa Syntagma, de unde privi atent la şirul de stradele 
înguste ce coborau în pantă. Pe una din acestea se găsea şi 
„Kafeion”-ul lui Ghiorghios Papis, unde avea loc întâlnirea. 
Se opri la o stradă şi silabisi numele. Nu era asta. Mai 
merse un timp până ajunse pe strada Ermou. Citi numele 
încet şi rar, apoi privi atent strada şi deodată îşi aduse 


aminte. Reculă de teamă şi emotie, apoi, încet, încet se 
linişti. „Prostii, îşi zise el. Cine o să identifice, după 
aproape treizeci de ani, persoana tânărului ofiţer S.S. 
nelipsit noapte de noapte din localurile de pe 
Kapodistrion? Drace, „Mistreţule”, ai început să ai emoţii 
sau alte asemenea slăbiciuni caracteristice oamenilor 
slabi, obişnuiţi? Se poate? Un reprezentant tipic al lui 
„Herrnvolk"!* să tremure de spaimă? Oare ăsta nu-i un 
semn de îmbătrânire? Va trebui oare să-ţi închei 
cariera? Posibil!”. 

Dar nu înainte de a-şi rotunji contul la bancă, pentru a 
putea trăi fără griji restul vieţii. Îi reapăru pe plan mintal 
întreaga scenă a evenimentelor pe care le considera 
demult uitate, îngropate pentru totdeauna. Era în iarna lui 
'44 şi unitatea S.S. din care făcea parte ocupase poziţie în 
jurul celor trei clădiri din faţă, unde, potrivit datelor 
deţinute, era ascuns un partizan. Nu l-au găsit şi el a dat 
ordin să fie ridicaţi zece ostateci, care au fost împuşcaţi 
apoi în plină stradă. Şi tânăra aceea cu părul lung şi negru, 
revărsat pe umeri, care-l scuipase în faţă! O lichidase chiar 
el. Ezită o clipă înainte de a se angaja pe trotuar, apoi se 
scutură ca de un vis urât şi păşi hotărât înainte. Ajungând 
în dreptul terasei cafenelei, pe celălalt trotuar, examină cu 
un ochi critic pe puţinii consumatori, îşi verifică spatele, 
uitându-se în vitrina unui anticariat, apoi traversă fără 
grabă şi, încredinţându-se că nimeni nu-i dă atenţie, în 
pofida costumaţiei sale originale, intră în local. 

Apropiindu-se de barmanul care ştergea plictisit un 
pahar, îi şopti în greceşte: 

— Aş dori să stau de vorbă cu kir Ghiorghios, din partea 
lui Walther. 

Acesta îl măsură lung cu o privire impertinentă, apoi, 
părându-i-se examenul satisfăcător, puse paharul pe 
tejghea, se întoarse şi dispăru în spatele unei, perdele de 
mărgele şi bile colorate. Apăru însă imediat şi, cu un 

zâmbet slugarnic, îl pofti pe vizitator înăuntru. Camera în 
care intră nu era prea mare, dar destul de încăpătoare şi 
mobilată modern. Într-un colţ era un mic bar, bine garnisit, 
iar alături două fotolii, o măsuţă joasă şi în rest covoare de 
Smirna care acopereau aproape totul, podea, pereţi, o 
parte din tavan, o îmbinare între stilul european şi cel 
oriental, ceea ce dădea o impresie stranie încăperii. 

La masă, aşezat comod pe unul din fotolii, şedea un 
bărbat ce părea în vârstă de 65 de ani, cu părul complet 
alb, o faţă rotundă şi roşcată, cu vinişoare albăstrii, ce se 
termina cu o bărbie pătrată, doi ochi de un albastru 
spălăcit, ce priveau curioşi la noul sosit.Era îmbrăcat într- 
un costum tropical de culoare bej, impecabil croit, însă 
care nu putea să-i ascundă în întregime burta 
proeminentă. Un zâmbet strălucitor de alb ilumină faţa sa 
atunci când întâlni privirea 
„Mistreţului”. 

— Mister Polidis, armatorul Stavros Polidis? întrebă 
Albers politicos, fără să se aşeze pe fotoliu. 

— Da, domnule, chiar el, în carne şi oase! vorbi el în 
germană, cu un pronunţat accent american, arătându-i un 
fotoliu. 

Aşezându-se, Albers vorbi: 

— Marfa a fost depusă la locul stabilit. 

— O.K. am fost informat. Le iau pe toate opt. 

— Opt? Dar sânt numai şapte! 

— Mi-l duci astăzi acolo şi pe cel de-ai optulea, respectiv 
miniatura lui Carrière, pe care o ai în camera de hotel! zise 
Polidis cu un zâmbet larg care-i dezveli toată dantura. 
Altfel, dragă „Mistreţule”, nu-ţi dau cecul şi rămâi în aer, 
fiindcă dispari din lumea financiară! 

Albers îl privi lung pe amfitrionul său, care nici nu clipi. 
Era bine 


informat. Într-adevăr, „miniatura” voia s-o vândă unui 
industriaş din Köln, în cazul că ar fi putut să-i tragă chiulul 
armatorului. Procedase în orice caz bine că o luase cu el. 
Mafiotul greco-american era bine informat şi, ca atare, nu 
putea să rişte. Izbucni în râs: 

— Nu vi se poate ascunde nimic! Am glumit doar! 

— Nu-mi plac glumele în afaceri, „Mistreţule”. Eu 
plătesc bine şi vreau să fiu servit la fel. Uite cecul, ţi-am 
scris pe el o cifră mare! 300 000 dolari. E mult măi mult 
decât am convenit şi ştii de ce? 

Faţa lui Albers rămase impasibilă, cu toate că mirosea 
că ceva nu e în regulă. Cel mai bine era însă să aştepte. Îşi 
compuse o figură de circumstanţă. 

Armatorul reluă, fără să observe: 

— E un mic avans în contul „operaţiunii” viitoare. Peste 
trei luni e ziua mea. Aş dori, cu acest prilej, să prezint 
invitaţilor mei şi alte noutăţi în pinacotecă. De exemplu, ce 
zici de un Veronese şi un Tintoretto? 

— Voi studia problema, mister Polidis, cu toată atenţia! 

— Evident, numai să nu dureze prea mult, fiindcă mai 
am şi alte variante. 

— Cu mine se fac însă afaceri bune şi rentabile, boss, 
nu? De altfel, sunteţi, cum văd, bine informat în privinţa 


mea. Sunt şi eu cineva în „mediu” şi-mi pot permite... 

— Ascultă, „ Wildschwein”! există broaşte râioase a căror 
unică concepţie despre o stea constă în reflexul pe care ea 
îl aruncă în mocirla lor! Am citit undeva asta şi mi se pare 
că am nimerit-o. 

„Mistreţul” îi aruncă o privire ucigătoare. 

— Patroane, există anumite limite ale lucrurilor... 

Armatorul însă nu se sinchisi de ameninţare. li răspunse 
rece. 

— La mine nu, „Mistreţule”, ţine minte! Limitele le 
stabilesc eu. Vezi tu, amice, fiecare om are un preţ pentru 
mine, financiar sau de altă natură. Eu pot plăti o manoperă 
în devize, în aur ori în... informaţii! Aşa, de pildă, unele 
cercuri interesate din Grecia şi Bundesrepublik ar putea 
afla câte ceva din antecedentele ofițerului S.S. din divizia 
„Brandenburg”, al cărui nume îmi scapă momentan, care 
are mai multe fapte considerate infamante la activul său, 
săvârşite la Atena, în lagărul din Ravensbruck, pe frontul... 

— Ajunge, patroane! interveni Albers cu o voce răguşită. 
Ce am de făcut? 

— Păi vezi, „Mistreţule”, că ne putem înţelege! Eu 
apreciez la tine unele calităţi ca organizarea unor 
operaţiuni, lipsa de scrupule, abilitatea în afaceri, precum 
şi relaţiile tale eu anumite organizaţii ce lucrează în forţă, 
dar sensibile la... aur! Aşa că mă uimeşte lipsa ta de 
perspicacitate când ai de-a face cu un om ca mine! 

Albers răsuflă cu zgomot. 

— O.K. veţi avea tablourile la timp. 

— Şi încă un lucru, amice! Ştiu că ai mai multe oferte, 
dar nu încerca să mă tragi în piept. „Şiretenia vulpii merge 
până la coteţul de găini”, spune un proverb, pe cât de 
vechi, pe atât de adevărat. Apoi îi întinse un pahar cu 
şampanie. 

— Ştii, Herr Albers, e o plăcere să fac afaceri cu 
dumneata. 

— E, firesc, boss! Suntem din acelaşi aluat! 


Râseră amândoi, în timp ce în cameră răsună vesel 
clinchetul paharelor din cristal. 

Deodată se auzi o uşoară bătaie în uşă şi în cameră intră 
o femeie tânără şi fermecătoare, cu părul negru, cu breton, 
cu doi ochi mari şi întunecaţi ce aruncau o privire rece, 
descurajatoare, şi un corp pe care l-ar fi invidiat orice 
balerină de la „Crazy Horses”. 

— Secretara mea, domnişoara Heleni Landis, făcu boss- 
ul prezentările, apoi urmă: De acum încolo, vei ţine 
legătura cu mine prin ea. 

Când „Mistreţul” strânse mâna ce i se întinse, avu 
senzaţia că atinge un şarpe. 


În aceeaşi seară, în timp ce Albers, aşezat comod într-un 
fotoliu elegant din somptuoasa cameră pe care o avea în 
hotelul „Hilton”, fuma o ţigară, reflectând încă la discuţia 
sa cu armatorul, se auzi o bătaie înuşă şi în clipa 
următoare în încăpere îşi făcu apariţia Heleni Landis, 
frumoasa secretară a boss-ului. Îmbrăcată într-o rochie de 
in albastru care se mula pe corp, scoţându-i în evidenţă 
formele sculpturale de care era perfect conştientă, Heleni 
înaintă ca o felină spre masă, aşezându-se pe un fotoliu, 
picior peste picior. Cu un gest dezinvolt apucă sticla de 
whisky şi îşi turnă în pahar, pe care îl duse la gură, sorbind 
încet câteva picături. Numai apoi vorbi: 

— Vă deranjez cumva? 

Vocea ei avea un timbru plăcut, se voia insinuantă. 
Albers îşi ascunse un zâmbet, continuând s-o privească. 
Întrebarea era cu totul de prisos. Femeia intrase în camera 
lui ca la ea acasă. Era evident faptul că, pe lângă mult 
tupeu, avea şi o experienţă îndelungată în modul de a 
proceda. Probabil că nu era pentru prima dată în această 
situaţie. La început se gândi s-o repeadă cu brutalitate. 
Avea şi el maniera lui de a „proceda”, chiar dacă în faţa sa 
se găsea o exponentă a genului frumos. Mai întâi însă va 
trebui să afle în ce scop a venit la el. De aceea trebuia să 


fie prudent şi reţinut. Cu o voce calmă, zise: 

— N-aş putea afirma că sunteţi inhibată din cauza 
timidităţii! 

Femeia râse încetişor, îşi aprinse o ţigară, trase câteva 
fumuri în piept, apoi vorbi, de parcă nici n-ar fi auzit: 

— Pentru că oricum va trebui să cooperăm în 
operaţiunile viitoare, m-am gândit că e cazul să ne 
cunoaştem mai bine, spre a pune la punct câteva detalii. 

— Vă ascult cu toată atenţia! 

— După câte ştiu, aveţi o „organizaţie” care se ocupă cu 
furtul de tablouri din unele muzee. 

— Eh, nu chiar o organizaţie... câţiva oameni mai 
hotărâți şi buni meseriaşi, care au mai multe „specialităţi”! 
— Şi aceştia „lucrează”, ca să spun aşa, la... comandă? 

— Aţi sesizat exact. La comanda clientului, dar din 
ordinul meu. 

— Foarte interesant. Şi... sunt eficienţi? 

— Până în prezent nu mi-au înşelat aşteptările, deşi aria 
activităţii lor este destul de întinsă, depăşind uneori 
frontierele continentului nostru. 

— Din ce în ce mai interesant. Dacă am înţeles bine, nu 
au existat „gâtuiri” de circulaţie. Asta aţi vrut să spuneţi? 

— Aţi înţeles perfect. De altfel, patronul dumneavoastră 
este bine informat asupra activităţii şi posibilităţilor 
noastre, astfel încât nu văd... 

— De ce mă interesez şi eu asupra acestui amănunt? 
Foarte simplu, vreau să cunosc de la sursa cea mai 
autorizată cum stau lucrurile. 

— Mă simt deosebit de onorat de încrederea ce mi-o 
arătaţi! Albers duse la gură paharul cu Whisky şi-l goli 
dintr-o înghiţitură, apoi continuă: 

— De fapt, ce vă interesează? 

— O marfă competitivă, care să fie livrată prompt, la 
timp şi în condiţii optime... 

— Perfect. Altceva? 

— „..şi care să poată fi „desfăcută” rapid! 


— Asta vă priveşte! 

— Pe boss da, nu însă şi pe mine. 

— De data asta nu înţeleg eu. 

— Şi totuşi e destul de simplu. Spuneaţi că oamenii 
dumneavoastră operează la comandă? Adică... fură! 

— Da, aşa am spus. 

— Vreau să spun... anumite tablouri? 

— Exact. 

— Şi... dacă primiţi mai multe oferte? 

— Facem faţă, după... priorităţi. Intreprinderea mea e 
serioasă! 

— Nu m-aţi înţeles. Voiam să spun mai multe oferte 
privind... aceleaşi tablouri! 

Albers stinse ţigara în scrumieră fără să răspundă, îşi 
turnă apoi încet un pahar plin cu whisky, bău cu sete şi, 
după un timp destul de lung, zise: 

— V-a trimis la mine domnul Polidis ca să-mi puneţi 
această întrebare sau ea constituie produsul curiozităţii 
dumneavoastră? 

— Acum, aici, acţionez din proprie iniţiativă. 

— Şi pe cine reprezentaţi în această „iniţiativă”? 

— Numai pe mine... deocamdată, dar există oameni de 
afaceri şi grupuri interesate care plătesc bine şi dau... 
comisioane mari. Evident, mister Polidis este considerat ca 
unul din cei mai mari magnați din lume, efectuează 
operaţiuni financiare care acoperă ca nişte tentacule 
uriaşe întreg globul. De asemenea, el are o mare influenţă 
asupra burselor din New York, Londra, Zurich, Tokyo... dar 
există şi oameni mai bogaţi şi mai influenţi decât el! 

„Mistreţul” continua s-o privească, fără a clipi. Femeia 
însă îi suporta privirea zâmbind liniştită. După un timp în 
care se măsurară din ochi, încercând să-şi pătrundă 
gândurile, prudent, el întrebă: 

— De fapt, dumneavoastră, ce interese apăraţi? 

— Ale mele şi... poate ale dumneavoastră! 

— Vedeţi, începu Albers să-şi descopere încet părerile, 


eu am unele criterii după care accept ori refuz ofertele, iar 
mărimea sumei nu e decât unul din acestea... Se opri o 
clipă pentru a-şi umple un alt pahar, apoi continuă: 

— ...De fapt, ce v-a determinat să veniţi la mine? 

— Afacerile. Posibilitatea de a realiza un câştig mai 
substanţial, cu alte cuvinte, de a depăşi, sub raport 
financiar, statutul meu actual. E o încercare, nimic mai 
mult 

— Cred însă că Polidis vă plăteşte bine?! 

— Să nu pronunţăm nume aici! făcu ea, privind 
semnificativ împrejurul camerei. Şi aşa, am impresia că am 
vorbit mai mult decât trebuia. În fine, asta este! 

Apoi, privindu-l fix în ochi pe interlocutorul ei, urmă: 

— Sunt foarte bine plătită, mein Herr, dar tot 
ca... funcţionar. 

— Functie care presupune şi o oarecare fidelitate faţă de 
patron! rânji „Mistreţul”. 

— Adică să-i fiu devotată, nu? Dacă despre asta e vorba, 
atunci află că-mi fac serviciul corect şi cu... fidelitate. Dar 
există limite în toate, iar dacă interesele mele financiare se 
deosebesc, în perspectiva unei afaceri, de cele ale boss- 
ului, ale mele prevalează, nu? De fapt aceasta e şi esenţa 
filosofiei patronului, care nu a ezitat să-şi ruineze vărul 
atunci când interesele lui erau mai mari! Sau... „tu” ai altă 
filosofie? 

Albers o privi lung, cântărind-o de la părul 
negru, strălucitor, şi până la vârful pantofului drept care 
se mişca ritmic. Înghiţind în sec, „Mistreţul” îngână: 

— N-ai putea, măcar un timp, să te interesezi de 
altceva? 

— Există oare în lume lucruri mai importante decât 
afacerile? 

— Poate, dar trebuie să le descoperi... 

— Singură? 

— Poţi fi ajutată în acest scop, dacă doreşti şi te 
interesează. 


— Ce, de exemplu? Vocea ei sună batjocoritor. 

— Asta... 

„Mistreţul” se apropie de fotoliu cu ochii strălucind şi se 
aplecă asupra ei, faţa lui aproape atingând-o pe a ei. Ochii 
întunecaţi ai femeii deveniră aproape negri, pierzându-şi 
încet răceala pe care o degajau de obicei. O luminiţă 
veselă, jucăuşă, se reflecta acum în irisul lor. În 
deschizătura îndrăzneață a rochiei, Albers zări linia închisă 
care se insinua între cei doi sâni grei şi goi. Un val 
îmbătător de „Arpege” îl învălui. O luă în braţe şi buzele 
lor se uniră, ale ei având un gust de fragi. Apoi ea se 
degajă uşor, se retrase câţiva paşi şi îşi desfăcu fermoarul. 

Culcaţi în patul larg, fiecare ascunzându-şi cu grijă 
gândurile, urmăreau relaxaţi arabescurile pe care le 
desena pe tavan fumul ţigărilor. Deodată, Heleni se ridică 
în cot, privindu-l intens pe Albers, de parcă ar fi încercat 
să citească gândurile pe care acesta le tot răsucea în 
minte. 

„O provocare pusă la cale de boss sau testarea din 
partea unui alt milionar ori a unui grup financiar? Dar 
dacă femeia e sinceră în ceea ce a afirmat şi vrea să se 
realizeze prin el? Trebuia să fie prudent, întrucât terenul 
putea fi al dracului de alunecos, iar dacă îşi strica ploile cu 
armatorul...”. 

— La ce visezi, dragule? 

Intrebarea îl surprinse, întrerupându-i brusc gândurile. 
Răspunse maşinal. 

— Mă gândeam la cele spuse de tine. Sunt oare opiniile 
tale ori... 

— ...Am fost pusă să te încerc? 

— De ce nu, la urma urmei? 

— Fiindcă, dragule, Polidis are mijloace de informare şi 
verificare din cele mai eficiente şi, ca atare, nu are nevoie 
de mine în acest scop. Eu îi fac altfel de aranjamente... 

— De alcov! 

— Nu fi stupid! El te consideră un om sigur, fiindcă te 


are la mână. Ce-i drept - suspină ea - individul e la fel de 
tandru ca o cobră şi amabil ca o panteră. Dar are şi verigi 
slabe. 

— Pe care tu mi le vei dezvălui... 

— Pentru a le putea ocoli sau rupe, la nevoie. 

— Şi ce ceri în schimb? 

— De la tine, câteva procente... 

— ...Şi mai multe de la alţii! 

— Evident, doar îmi pun pielea în saramură! De fapt, eu 
sunt foarte laşă şi, dacă nu aş merge la ceva sigur, cred că 
aş trece printr-o mie de morţi, înainte de a o întâlni pe cea 
din urmă! Asta, ca să fii liniştit, dincolo de faptul că, 
intrând în această combinaţie, îţi vei rotunji frumos contul 
tău în bancă! Dar acum, destul! zise ea hotărât. 
Discursurile sunt bune pentru consiliile de administraţie. 
Noi avem încă o noapte întreagă înaintea noastră... 


Colonelul Nedelea împreună cu maiorul Mişu Stancu 
studiau expertiză efectuată de specialiştii de înaltă 
calificare ai Muzeului de Artă din Capitală. Dincolo de 
valoarea inestimabilă a majorităţii tablourilor, experţii au 
pus în evidenţă faptul că decuparea pânzelor de pe rame 
nu s-a efectuat de către cunoscători, motiv pentru care 
unele din acestea, asemenea celor pictate de Van Dyck şi 
Rubens, puteau să fi fost uşor degradate. De altfel, 
ignoranţa celor care operaseră se vădea şi din modul în 
care au fost rulate unele pânze, cu prilejul ambalării, 
rămânând mici urme de vopsea în sala de la etajul al 
doilea. 

Sună telefonul. Nedelea ridică receptorul, ascultă un 
timp, apoi încuviinţă. Întorcându-se spre Stancu, îl puse la 
curent, rugându-l să-l asiste în continuare. 

Se auzi o bătaie în uşă şi în încăpere îşi făcu intrarea o 
fată în jur de 20-21 de ani, înaltă şi suplă, cu părul blond şi 
lung, cu o faţă care, fără să fie frumoasă, avea trăsături 
regulate, remarcându-se totuşi ochii albaştri, mari şi 


neliniştiţi. Era îmbrăcată într-un costum gri deschis cu 
dunguliţe albastre, strâns pe talie, ce-i punea în evidenţă 
silueta elegantă. 

Nedelea se sculă de pe scaun, veni în întâmpinarea ei, 
poftind-o pe un fotoliu. 

— Sunteţi Hilde Wirth, nu-i aşa? 

— Da, făcu aceasta cu un glas sugrumat. Apoi continuă... 
din strada Corintului numărul 63, născută la... 

— Ajunge, nu-i nevoie să-mi daţi aceste date, pe care de 
altfel le cunosc. Ştiţi pentru ce v-am chemat? i 

— Deocamdată nu, dar sper că o să-mi spuneţi! Işi 
revenise din prima emoție şi acum se comporta puţin mai 
degajat. 

— E în legătură cu Horst Meingast. Vă spune ceva 
numele ăsta? 

Hilde albi apoi brusc, sângele îi năvăli în obraji. Bâigui: 

— Desigur că-l cunosc. I s-a întâmplat ceva? Erau vădite 
eforturile pe care le făcea pentru a se reţine, dar vocea 
continua să-i tremure uşor. 

— Nu. Cred că nu... încă! 

— Ce vreţi să spuneţi? A făcut ceva? 

Colonelul îi zâmbi cu intenţia vădită de a o linişti. 

— De când îl cunoaşteţi? 

— De doi ani. Vine în fiecare an de două ori aici. A avut o 
rudă care a plecat definitiv. 

— Când? 

— Cu un an în urmă. 

— Şi Meingast continuă să vină... oare de ce? 

Fata roşi uşor. Ridică din umeri. 

— Afaceri. Nu l-am întrebat niciodată despre natura 
acestora. Nu era treaba mea, deşi... încerca să-mi facă 
curte, uneori. 

— Şi unde locuieşte de obicei? 

— La hotelul „Select”. 

— Singur? 

— Nu, de cele mai multe ori vine însoţit de unul pe care-l 


cheamă Hans Sauer. 

— Şi cu ce se ocupă acesta? 

— E voiajor comercial. Cel puţin aşa mi-a spus. De fapt, 
el susţinea că amândoi au această ocupaţie la o firmă de 
produse pesticide din Dusseldorf. 

— Vă vizitau adeseori? 

— Mai mult Meingast. 

— Nu aş vrea să fiu indiscret, dar e important să ştiu, 
care este natura relaţiilor dintre dumneavoastră şi el? 

Fata roşi din nou. Încercă să spună ceva, se abţinu, ezită 
penibil, apoi deodată izbucni: 

— Credeţi... credeţi că e absolut necesar să vă răspund? 

— Mă tem că da! 

Din nou o scurtă şovăire, apoi o ieşire nervoasă: 

— M-a cerut în căsătorie! 

— Şi... aţi acceptat? Vocea lui Nedelea era liniştită. 
Maiorul Stancu se aplecă puţin înainte, de parcă ar fi vrut 
să audă mai bine. 

— l-am spus că o să mă mai gândesc. 

— Il cunoaşteţi bine? 

— Atât cât se poate cunoaşte cineva în acest răstimp. 
Oricum, propunerea este atrăgătoare, dacă am în vedere şi 
faptul că este foarte bogat, câştigă bine... deşi... 

— ...El, personal, nu mă prea atrage, nici ca om şi nici ca 
soţ. 

— Mda. Şi unde e acum? 

— Cum unde? Bănuiesc că acasă la el, sau în altă parte a 
lumii. Călătoreşte mult şi îmi trimite o mulţime 
de ilustrate. 

— Când a plecat de aici? 

— De cinci zile. Ieri mi-a telefonat din Munchen. 

Cei doi ofiţeri se priviră lung. Potrivit investigaţiilor 
efectuate, Meingast şi Sauer plecaseră din hotelul „Select” 
exact cu cinci zile în urmă. Curios era doar faptul că, în 
aceste zile, niciun străin purtând numele respective nu 


trecuse frontiera de stat. 

Hilde reluă, puţin intrigată de privirile celor doi. 

— De fapt, mi-a spus că pleacă la Monaco şi că-mi va 
trimite o ilustrată de acolo, dar se pare că a ajuns în altă 
parte... 

Nedelea, observând că fata se opreşte, zise: 

— Pe cine mai cunoaşte domnul Meingast în oraşul 
nostru? 

— În afară de familia noastră, de verii mei, nu prea ştiu. 
A fost o singură dată la mine cu un băiat blond, pe care 
însă nu-l cunosc. 

— Numele Sandu Drop, alias „Ramona”, vă spune ceva? 

Hilde se gândi puţin, apoi răspunse detaşat: 

— N-am auzit în viaţa mea de acest nume. Dar de ce mă 
întrebaţi? F 

— A fost victima unui accident. Intr-un carnețel de-ai său 
figura telefonul dumneavoastră, alături de numele lui 
Meingast. Poate vă mai gândiţi la aceste lucruri. 

Fata se albi la faţă. 

— Nu înţeleg! Nu ştiu nimic! Sunt bănuită de ceva? 

Stancu îi întinse un pahar cu apă, pe care aceasta îl luă 
cu o mână tremurândă, sorbindu-l cu aviditate, în timp ce-l 
privi pe Nedelea cu ochi speriaţi. Acesta îi surâse pentru a 
o linişti. 

— Nu sunteţi bănuită de nimeni şi pentru nimic. V-am 
pus unele întrebări de rutină. Atât şi nimic măi mult! Era 
firesc să vă chemăm aici, pentru a lămuri unele lucruri. 

Fetei îi mai veni inima la loc. Bău puţină apă, apoi zise: 

— Bine, dar eu nu am maşină proprie, iar autoturismul 
tatii îl conduce numai el, aşa că vedeţi... 

— Dar cine v-a spus că a fost un accident de maşină? 

— Nimeni. Am crezut... din cauza accidentelor de 
circulaţie de pe şosele, din oraş... eu ştiu? Aşa am crezut! 

— Apropo, ce fel de autoturism are tatăl 
dumneavoastră? 

— O Dacie 1300 de culoare galbenă, numărul... 


— Mulţumesc, nu-i nevoie. Şi cu asta am terminat, vă 
mulţumesc. 

Hilde nu se mişcă din fotoliu. Colonelul aşteptă liniştit 
până ce ea se hotărî să vorbească. 

— Aş dori... aş putea să ştiu... în ce mod a murit acel 
om? 

Întrebarea îl surprinse puţin pe Nedelea. Reflectă rapid. 
Oricum, secretul nu va putea fi păstrat multă vreme, se 
vorbea de-acum şi în oraş, iar pentru ceea ce urmărea el 
trebuia să-i inspire toată încrederea fetei. Răspunse grav: 

— A fost asasinat! 

Hilde tresări puternic. Cu ochii dilataţi de spaimă, 
îngână: 

— Înseamnă că... toţi cei care figurează în acea agendă... 
pot fi... eventual suspectaţi? 

Colonelul zâmbi: 

— Să n-o luăm chiar aşa. Evident, e necesar să facem 
unele verificări, să discutăm cu persoanele care figurează 
în agenda victimei, ceea ce ne-ar putea fi de un real folos 
pentru descoperirea făptaşului. Dar de aici şi până la a 
bănui pe toţi aceştia... ar fi absurd! 

— Dar cum putea ajunge numărul meu de telefon la un 
om pe care nici nu-l cunosc? 

— Aţi dori chiar să vă răspund la această întrebare?! 

Fata îşi reveni. 

— Nu, vă rog să mă scuzati. Întrebarea mi-am adresat-o 
mai mult mie şi nu găsesc răspuns la ea. 

— Poate că acest mister ar fi putut fi clarificat de Horst 
Meingast? 

— Poate. În acest caz, el a cunoscut sau... 

— ...Ar fi putut să cunoască victima! 

— Da, desigur. Trebuie să înţeleg că Meingast a făcut 
ceva... că este o persoană suspectă? A 

Nedelea o privi cu atenţie timp îndelungat. Îşi aprinse o 
ţigară, apoi răspunse, fără să se uite la ea: 

— Aş fi dezolat dacă aţi ajunge la o asemenea concluzie. 


Nu pot decât să repet ceea ce am afirmat adineauri. 
Suntem în perioada unor verificări de rutină, absolut 
obligatorii. Nu învinuim pe nimeni, deocamdată. Căutăm 
adevărul şi toţi cei care ne ajută în acest scop îşi 
îndeplinesc o îndatorire cetăţenească, pe lângă aceea pe 
care o au faţă de propria lor conştiinţă. 

Hilde păru puţin stingherită. Se foi un timp pe scaun, 
apoi zise: 

— Este o aluzie la... mine? 

— Nu neapărat. De altfel, eu nu v-am chemat aici ca să 
vă dau lecţii de etică. Dumneavoastră ştiţi mai bine ce 
aveţi de făcut. Nu am niciun fel de îndoială asupra acestui 
lucru. 

Fata îl privi drept în faţă. Sub sprâncenele arcuite, 
pupilele i se dilatau. Începu pe un ton ce se voia şiret: 

— Nu ştiţi că tinerele fete au o slăbiciune pentru 
bărbaţii mai în vârstă, duri? Faţa unui bărbat adevărat nu 
are o frumuseţe reală decât dacă-i marcată de experienţă! 

Nedelea izbucni în râs. 

— Nu te prinde aerul ăsta de femeie „coaptă”. Renunţă, 
nu ţine la mine. 

— De ce nu, domnule colonel? Sunt majoră, celibatară şi 
fără obligaţii. Mă poate împiedica ceva? 

— Uitaţi că vă cunosc bine... poate mai bine decât vă 
cunoaşteţi dumneavoastră! 

Hilde zâmbi, luminându-se la faţă. 

— Asta cam aşa e. Vedeţi? Nu pot juca teatru şi... nici nu 
pot minţi, deşi uneori am o poftă teribilă... 

Se opri deodată, devenind serioasă. 

— Credeţi că... aţi putea să-mi spuneţi dacă Meingast a 
făcut o... fărădelege? întrebarea cuprindea o anumită 
încărcătură emoţională. 

— Dumneavoastră îl credeţi capabil de aşa ceva? 

Fata se tulbură. Privi undeva în zare, apoi zise: 

— Nu ştiu ce să vă spun. Pur şi simplu mi-e teamă că l- 
am cunoscut prea puţin, mult prea puţin. În asemenea 


situaţii... ştiţi... când încep să apară îndoieli... Undeva cu 
siguranţă am greşit. Acum mi-e greusă văd, să vorbesc... 

Hilde era vădit confruntată cu gânduri multe şi 
contradictorii. Era tulburată şi se încurca în plasa 
propriilor ei întrebări şi nelinişti. 

— Un pahar cu apă? 

— Vă mulţumesc. 

Bău cu sete, apoi aşeză paharul cu apă pe masă şi îl privi 
întrebător pe colonel. Acesta îi zâmbi liniştitor, apoi spuse: 

— Vă simţiţi mai bine? 

— Dar nu m-am simţit deloc rău... Doar că sunt anumite 
lucruri pe care nu mi le-am putut încă clarifica. lar mie... 
nu-mi place necunoscutul! 

— Şi durează mult? 

— Ce? 

— Clarificarea. 

— Nu... nu prea mult. Dar fiţi încredinţat că o voi face... 
şi atunci... 

— Atunci?... 

— Vă voi putea spune mai multe. Dar v-am întrebat... 

— Despre Meingast! La ora actuală nu ne putem 
pronunţa cu privire la el. Dar fiţi convinsă că nu vă vom 
lăsa să greşiţi! Poate că nu ar trebui să subliniez, dar aş 
dori ca această discuţie să rămână secretă. 

— Faţă de oricine? 

— Faţă de oricine! 

Aceasta ezită o clipă, apoi se decise: 

— Mă voi ţine de cuvânt, dar... vă cer şi dumneavoastră 
acelaşi lucru. 

— De asta puteţi fi sigură! 

Şi, în timp ce o conducea spre uşă, colonelul adăugă: 

— Ştiţi cum se zice: „Adevăratele progrese se fac când 
inima e frânată de rațiune şi raţiunea e animată de 
inimă!”. 

Îşi zâmbiră, apoi fata ieşi. 

Urmă o scurtă pauză, timp în care maiorul Mişu Stancu 


se concentră asupra hârtiilor, pe care le aranjă cu 
multă grijă sau, cel puţin, părea că face acest lucru. 
Nedelea îl lăsă în pace şi îşi aprinse o ţigară. Lansă jovial: 

— Le-ai identificat? 

Maiorul ridică privirea, vădit surprins. 

— Ce să identific? 

— Păi, amprentele! 

— Ce amprente? 

— Ale mele sau ale criminalistului care a efectuat 
expertiza dactiloscopică pe care o tot plimbi dintr-o mână 
în alta! Râse: 

— Ei, ce zici de clişeul ăsta? 

— Vă referiţi la Hilde Wirth? 

— Bineînţeles. 

— Nostimă şi cu picăţele! 

— Vrei să te explici? 

— Nu pare a fi victima unui mare amor! 

— Şi crezi că joacă teatru? 

— Nu ştiu. Dar mie nu-mi plac naivele care totuşi nu-ţi 
spun nimic, ceea ce mă face să am unele îndoieli. 

— Excluzi posibilitatea de a fi căzut în plasa lui Herr 
Meingast? 

— Nu exclud nimic... dar inocenţa ei mi se pare puţin 
anacronică în raport de vârstă, anturaj şi experienţă. 
Oricum, merită să verificăm. 

— E totuşi bine că-i acorzi o şansă. Verificarea va fi 
efectuată fără îndoială. Poate că mă înşel, dar eu aş 
acredita-o pe această fată şi o voi face. Chiar dacăsingurul 
rezultat va fi acela de a feri o fată cinstită de a cădea în 
plasă! Ce crezi despre dispariţia celor doi străini? 

— Dacă luăm în considerare telefonul primit de Hilde 
Wirth de la „logodnicul” ei şi faptul că la niciun punct de 
trecere a frontierei nu apare ieşirea din ţară a celor doi 
indivizi, nu se poate trage decât o singură concluzie şi 
anume aceea că au trecut graniţa cu paşapoarte false. 

— Da, dar de ce? 


— De ce? E greu de răspuns, deşi ar fi mai multe 
explicaţii. Poate că cea adevărată ar putea să ne avanseze 
în anchetă. Deocamdată nu putem opera decât cu o 
singură certitudine: cei doi indivizi au venit la noi cu 
paşapoarte false - pe lângă cele reale cu care s-au 
înregistrat la hotel - şi le-au folosit la trecerea frontierei, 
evident, cu un anumit scop. _ 

— Nu ţi se poate ascunde nimic! Intrebarea e: cu ce 
scop? 

— Asta e!... Poate pentru a câştiga timp... poate pentru a 
ne induce în eroare, deşi acestea nu sunt singurele 
răspunsuri posibile şi probabile! 

Nedelea căzu pe gânduri. A 

— S-ar putea să ai dreptate. In orice caz e o 
posibilitate... Sună telefonul. Colonelul ridică receptorul, 
fiind încă sub impresia discuţiei anterioare. Ascultă din ce 
în ce mai atent, apoi zise: 

— Vă mulţumesc, dar nu ar fi mai bine să trimit pe 
cineva acolo? Nu? Coordonează aparatul central? Bine, am 
înţeles. Aştept cu nerăbdare curierul! 

Puse receptorul jos. La întrebarea mută ce se citea pe 
faţa maiorului, răspunse: 

— Mi s-a comunicat de la Constanţa că la 
hotelul „Internaţional” din Mamaia un individ a oferit spre 
cumpărare unor străini mai multe tablouri de mare 
valoare. Eu zic să aşteptăm materialul, după care să 
hotărâm ce avem de făcut. Ai vreo obiecţiune? 

— În principiu, niciuna, doar că... am un avion peste o 
oră spre Constanţa! 


Deşi se pensionase la limită de vârstă, mulţi oameni erau 
de părere că atunci când a avut loc acest eveniment, 
profesoara Ana Lucaciu era încă foarte vioaie, putând 
oricând, la nevoie, să înlocuiască la catedră pe colegele 
sale mai tinere, pentru a ţine, la nivelul cerinţelor actuale, 
cursurile de latină. Se retrăsese din învăţământul liceal - 


prietenii săi spuneau că fusese „lăsată la vatră” - la puţin 
timp după decesul soţului ei, profesorul emerit de 
matematici Iuliu Lucaciu. Tristul eveniment o debusolase 
complet, parcă se rupsese ceva în adâncul fiinţei sale, şi 
din femeia aceea plină de energie ajunsese într-un timp 
scurt melancolică, închisă, indiferentă la ce se întâmpla în 
jurul ei. Acuza un sindrom de depresiune nervoasă, îşi 
pierduse liniştea, somnul, motiv pentru care ceruse şi 
obținuse pensionarea. Se retrăsese ca într-un turn de fildeş 
în micul ei apartament situat într-o casă veche din strada 
Cetăţii, în spatele muzeului. Aici locuise împreună cu o 
nepoată, studentă, care ani de zile îi făcuse micile 
cumpărături, scutind-o de a ieşi în oraş. De un an însă 
rămăsese complet singură, întrucât nepoata ei, terminând 
facultatea, primise repartiţia la o întreprindere din alt 
oraş. De atunci o mai ajuta o vecină la rezolvarea micilor 
probleme gospodăreşti. Dacă în timpul zilei nu putea fi 
zărită aproape deloc, în schimb nopţile, mai ales atunci 
când somnul nu i se lipea de gene, Ana Lucaciu avea 
obiceiul de a se aşeza la fereastră, de unde privea strada, 
ştiind că nu putea fi 


văzută. Şi de obicei nici ea nu vedea nimic, în afara 
zidurilor cenuşii ale măreţului edificiu de artă. 

Căpitanul Roman a trebuit să sune de câteva ori cu 
insistenţă până ce, în sfârşit, a auzit un zgomot de paşi în 
spatele uşii. Ştia că este acasă, ştia că nu răspunde 
imediat, că nu deschide decât foarte greu, că supune pe 
fiecare vizitator unor adevărate interogatorii. Toate 


acestea îl plictiseau, mai ales că era la cea de-a 
şaisprezecea locuinţă la care suna, în speranţa că va afla 
ceva mai mult decât la celelalte. Adică ceva mai mult decât 
nimic. Fiindcă noaptea de obicei se doarme, iar cei care nu 
dorm stau în pat sau se plimbă prin cameră. De fapt, ce 
putea să-i întrebe pe oamenii ăştia? Dacă au auzit ceva? 
Păi, n-aveau ce să audă, din moment ce nimeni nu a tras cu 
vreo armă de foc şi nici accident de maşină nu era! Dacă 
au văzut ceva? Păi ce, noaptea se stă la fereastră? În fine, 
asta era problema, dar meseria o meserie şi trebuie făcută, 
fără a se omite nimic. 

Toate aceste gânduri îi treceau prin minte lui Roman 
aşteptând în faţa unei uşi neprimitoare, când aceasta se 
deschise şi în prag îşi făcu apariţia o femeie în jur de 70 de 
ani, cu părul complet alb ce încadra o faţă calmă, cu 
trăsături fine, aproape fără riduri, din care te priveau, 
parcă mirati, doi ochi mari şi trişti, de un albastru intens. 

— Doamna Ana Lucaciu? făcu Roman, puţin surprins, 
apoi, la încuviințarea acesteia, îi întinse legitimaţia. Cu un 
gest larg, politicos, îl pofti în apartamentul ei. Intrară într- 
un mie antreu, de unde o uşă conducea în camera de zi, 
mobilată simplu dar,confortabil. La invitaţia gazdei, 
căpitanul se aşeză într-un fotoliu vechi. Femeia îl privi o 
clipă, măsurându-l de parcă ar fi vrut să-l evalueze, apoi, 
mormăind o scuză, ieşi din încăpere. După puţin timp se 
înapoie cu o tavă pe care se aflau o farfurioară cu dulceaţă 
de trandafiri şi un pahar cu apă. Puse totul pe o măsuţă, 
apoi, fără să se grăbească, luă loc pe un alt fotoliu, în faţa 
lui Roman, aşteptând. Într-un gest reflex, acesta scoase din 
buzunar un pachet de ţigări, dar luându-şi seama îl puse 
pe masă. Bătrână zâmbi discret din vârful buzelor; 

— Puteţi să fumaţi liniştit! se auzi vocea el blândă. Soţul 
meu era fumător, sunt obişnuită. Şi, la drept vorbind, chiar 
mi-era dor de mirosul de tutun. Apoi tăcu din nou, parcă 
speriată că vorbise prea mult. 

Roman mulţumi, aprinse o ţigară, trase câteva fumuri şi 


începu: 

— Vă cer scuze că v-am deranjat, dar... 

— Lasă formalismul, tinere. Sunt sigură că n-ai venit la 
mine fără un scop precis şi, probabil, important. Mai bine 
spune-mi cu ce-ţi pot fi de folos, fiindcă la vârsta mea şi, 
aşa cum mă ştiu, nu pot interesa organele voastre! zâmbi 
cu bunătate ca de o glumă bună. 

Roman se amuză. Femeia era deosebit de simpatică. 
Chiar dacă nu-i va spune nimic din ce-l interesa, nu 
regreta deloc că venise la ea. Dimpotrivă. Continuă: 

— Probabil că aţi aflat despre furtul prin spargere de la 
muzeu. Ne-am gândit că această instituţie de cultură 
aflându-se chiar în faţa ferestrelor dumneavoastră, poate... 
Se opri puţin, aşteptând.Momentul psihologic îşi produse 
efectul scontat. 

Profesoara interveni cu o voce mai agitată. 

— Cu toate că nu ies din casă cu săptămânile şi primesc 
foarte puţine vizite, am aflat despre această crimă 
îngrozitoare, care a consternat pe orice om de bine din 
oraşul nostru. Am fost profund indignată, continuă ea, 
dar... 

— ...Nu vedeţi legătura cu vizita mea, evident! 

— Trebuie să mărturisesc că aşa este. V-aş fi 
recunoscătoare dacă m-aţi edifica în acest sens. 

Roman reflectă puţin şi ajunse la concluzia că în cazul 
de faţă procedeul cel mai bun ar fi să-i acorde întreaga 
încredere şi, pe această bază, să-i ceară ajutorul. Zise: 

— După aprecierea noastră, spargerea s-a comis în 
noaptea de duminică, 28 spre luni, 29 ale lunii trecute, şi 
avem temeiuri serioase să credem că tablourile furate au 
fost scoase din clădirea muzeului prin fereastra de la etajul 
doi a aripii ce se află în faţa casei dumneavoastră. 
Probabil, au fost luate în primire de nişte complici ai 
spărgătorilor, care nu puteau să le transporte decât cu 
ajutorul unui autoturism ori al unui camion. Aşa stând 
lucrurile, dacă în noaptea respectivă ori eventual în cea 


următoare aţi auzit sau văzut ceva suspect ce ar putea 
avea o cât de mică legătură cu acest furt, v-am fi 
recunoscători pentru ajutorul acordat... 

Ana Lucaciu îl întrerupse cu vioiciune: 

— Când aţi spus că s-a comis furtul? 

— Am spus că bănuim că s-ar fi săvârşit duminică 
noaptea spre luni, sau în noaptea următoare. 

— Am înţeles bine! se auzi vocea uşor iritată a 
profesoarei. 

Aceasta se ridică din fotoliu şi începu să se plimbe prin 
cameră, timp în care căpitanul îşi aprinse o nouă ţigară, 
urmărind-o cu interes. Se vedea că depune eforturi 
serioase spre a-şi aminti. Deodată izbucni: 

— Sunt sigură că am văzut-o duminică noaptea... mai 
bine zis, am revăzut-o, fiindcă a mai fost pe strada noastră 
şi nu odată! 

Văzând uimirea lui Roman, îşi luā seama, 
explicând, uşurată parcă de o povară pe care o purtase 
fără să-şi dea seama: 

— Trebuie să ştiţi că eu uneori noaptea nu pot să dorm 
şi atunci stau la fereastră şi privesc strada, chiar dacă nu-i 
nimeni acolo, eu o privesc, şi privind, îmi aduc aminte. 
Uneori trece câte o maşină, alteori oameni grăbiţi iuţesc 
pasul să ajungă acasă cu o clipă mai devreme. De ce s-or fi 
grăbind oamenii? Tot acolo ajung, mai devreme ori mai 
târziu... în fine. Stau la fereastră şi observ pe fiecare 
trecător şi încerc să ghicesc de unde vine şi unde se duce, 
iar uneori îi depistez şi profesiunea. E un joc, ca oricare 
altul, nu? Pe undeva, are o oarecare asemănare şi cu 
meseria dumitale, nu? În felul acesta am început să-mi 
cunosc vecinii şi pe alţi cetăţeni ce locuiesc pe stradă, 
chiar înainte de a le fi fost prezentată. Când văd o maşină 
staționând pe stradă, ceea ce, de fapt, se întâmplă foarte 
rar, încerc să-i ghicesc marca, capacitatea cilindrică a 
motorului, uzura, viteza. Apoi îmi iau o carte de 
specialitate din bibliotecă şi mă documentez. Rareori 


greşesc. De aceea mi-am adus aminte de această maşină 
de fabricaţie străină pe care am văzut-o pentru prima oară 
cu două săptămâni înainte, rulând încet chiar pe această 
stradă, oprindu-se câteva minute şi pornind din nou. Mi-am 
zis atunci că-i probabil un străin care vrea să admire 
edificiul. 

Am remarcat-o atunci, am revăzut-o după numai cinci 
sau şase zile şi mi-am dat seama că nu greşisem. Era 
catalogată la mine în memorie. A doua oară, maşina s-a 
oprit iar, a staționat vreo zece minute, parcă ar fi vrut să 
evalueze ceva, apoi a dispărut. 

Roman nu se mai putu stăpâni: 

— De unde ştiţi că era străină? 

Îl privi indignată. 

— Păi nu ţi-am explicat adineauri că am început să mă 
pricep la maşini? Am şi cataloage, iar nepoată-mea îmi 
aducea şi reviste! Era o „broască”, cum se mai spune 
acestui tip de Volkswagen 1200! zise profesoara cu un aer 
radios. 

— Altceva nu aţi remarcat la maşină? Vocea căpitanului 
era răguşită de emotie. 

— Ce altceva? 

— Un semn distinctiv care s-o individualizeze, o 
caracteristică, eventual culoarea sau... 

— Stai! Păi sigur, am uitat să-ţi spun ce era mai 
important. Culoarea ei era roşie! 

Femeia se bucura acum ca un copil care a găsit cheia 
unui joc. Continuă: 

— Un roşu aprins, strălucitor. Cum se zice la asta... ah, 
da, metalizat! 

Încercând să pară calm, deşi inima i se zbătea în piept 
ca o pasăre într-o colivie, căpitanul întrebă: 

— Dar... numărul de înmatriculare nu l-aţi remarcat? 

Aşteptând răspunsul, îşi aprinse o ţigară din care trase 
de câteva ori cu sete. 

Ana Lucaciu îşi frământa mâinile. Deschise gura de 


parcă ar fi vrut să spună ceva, apoi o închise la loc. Se 
ridică în picioare şi merse până la fereastră, unde se opri o 
clipă, privind în stradă. Rămase aşa un timp îndelungat, în 
vreme ce Roman o urmărea cu încordare. Deodată se 
întoarse cu faţa numai zâmbet. 

— Dacă nu mă înşel... începea cu anul naşterii 
lui Cicero... 106... apoi urma o literă şi continua 
cu... staţi... anul în care a murit Traian... 117. Asta 
era! zise ea şi o luminiţă veselă îi sclipi în ochi. 

— Dar litera? Ce fel de literă era? îndrăzni Roman. 

Anei Lucaciu i se stinse luminiţa din ochi. Căpitanului i 
se făcu milă de ea şi regretă că i-a pus întrebarea. Adăugă: 

— Poate cu alt prilej o să vă aduceţi aminte. Apoi se 
ridică, cu intenţia vădită de a pleca. 

— Stai jos, tinere! Vocea Anei Lucaciu se auzi aproape 
poruncitoare. Surprins, Roman se aşeză din nou. 

— Dacă ai venit să afli adevărul, continuă ea 
imperturbabil, trebuie să ai răbdare. Eu nu mai am chiar 
memoria pe care am avut-o cândva, dar nici cea actuală 
nu-i prea rea. Aşa că te rog, aşteaptă.Acum vocea ei era 
rugătoare, chiar imploratoare. 

Roman zâmbi imperceptibil, luându-şi o poziţie de 
aşteptare. Se gândi s-o ajute. 

— Nu vă amintiţi ce formă avea tăbliţa? 

— Forma? Parcă era... da, era ovală şi aşezată orizontal. 

— Precis? 

— Precis. Ovală şi... albă! 

— Şi în ce zonă era plasată litera? 

Îl privi fix un timp, apoi izbucni subit în râs. 

— Bată-te norocul să te bată. Asta era. Litera „Z”! 

— Poftim? 

— Litera „Z”, ce naiba... Doamne iartă-mă! Era la 
mijlocul celor două numere. 

Notând, Roman făcea eforturi să nu izbucnească în râs. 

— Am spus o prostie? Vocea ei părea neliniştită. 

— Da’ de unde! Vă rog să mă iertaţi dacă am zâmbit, dar 


aţi fost pur şi simplu extraordinară. Spuneaţi însă că aţi 
mai revăzut maşina... 

— Da, duminică noaptea. 

— Sunteţi sigură? 

— Cum nu se poate mai sigură! Vocea suna calm, 
ponderat. 

— La ce oră? 

Profesoară reflectă puţin, apoi zise: 

— Era în jurul orei 1,00. Apoi reluă într-un suflet: 
Maşina a oprit ca de obicei. Din ea a coborât un bărbat 
înalt, puţin adus de spate, îmbrăcat într-un impermeabil de 
culoare închisă sau mi s-a părut mie aşa, cu o pălărie cu 
boruri înguste. A intrat în curtea bisericii luterane de 
lângă muzeu, a stat un timp acolo, nu prea mult, să tot fi 
fost un sfert de oră, apoi a ieşit cu nişte colete pe care le-a 
aşezat în portbagajul autoturismului. 

— Câte colete au fost? 

— Cred că... adică nu, erau două sau trei. 

— Şi le-a adus pe toate odată? 

— A, nu, pe rând. 

— Erau mari? 

— Mari? Da, relativ mari, cam de dimensiunea unei 
planşe de desen, poate ceva mai mici... Se opri speriată. Ia 
staţi, nu cumva credeţi că ar fi putut fi tablourile ce au fost 
furate? 

— Tot ce se poate! 

— Nu m-am gândit niciodată la asta, deşi... ar fi trebuit. 
Vedeţi că nu-i suficient să observi unele lucruri, mai 
trebuie să ştii să faci legătura dintre elemente, dintre 
întâmplări, să discerni, să analizezi... Ei, asta-i! răsuflă ea 
cu năduf. 

Roman o întrebă calm: 

— Ce s-a întâmplat după asta? 

— Individul s-a urcat în maşină şi aceasta a pornit 
imediat. 

— Prin urmare, a mai fost cineva în maşină? 


— Posibil, dar eu nu l-am văzut. 

— Aţi mai revăzut autoturismul? 

— De atunci încoace? 

— Da. 

— Niciodată! Dar dacă mai vine pe aici... 

Roman se ridică în picioare şi îi întinse o carta de vizită. 

— Dacă se va ivi o asemenea situaţie, posibilă deşi 
improbabilă, vă rog să mă anunţaţi la adresa aceasta. În 
orice caz, vă mulţumesc mult pentru tot ce ne-aţi relatat. 
Ne-aţi fost de mare folos. Dacă totuşi vă mai reamintiţi un 
amănunt, căutaţi-mă. 

Ana Lucaciu îl conduse până la uşă şi, ajunşi aici, 
murmură, mai mult pentru sine: Tarde venientibus ossa!!”. 
Şi rămase mirată când ofiţerul, înclinându-se şi sărutându-i 
mâna, exclamă, de astă dată distinct: Sapiens nihil affirmat 
quod non probet!'5. Şi, cu toate că Roman plecase demult, 
Ana Lucaciu continuă să privească în urma lui. 


Câteva ore mai târziu, Gheorghe Cătunean, care locuia 
într-un alt imobil din apropierea muzeului, declară că, în 
aceeaşi noapte de duminică spre luni, ar fi văzut lumini 
pâlpâind în edificiul de artă, cu aproximaţie la înălţimea 
etajului doi, fără însă să le dea vreo importanţă, 
considerând că erau rodul imaginaţiei unui om aflat între 
vis şi realitate. Depoziţii privind staționarea unei maşini 
necunoscute pe strada Cetăţii, raze de lumină părând să 
provină de la o lanternă, văzute la nivelul parterului, 
precum şi oameni străini examinând muzeul din exterior 
au mai dat şi alţi cetăţeni, care începeau să-şi aducă 
aminte. Evident, aşa cum se întâmplă în asemenea cazuri, 
au fost emise şi afirmaţii fără acoperire, ori păreri 
personale inundate de inexactităţi, exagerări şi banalităţi. 

După ce elimină  supoziţiile şi părerile fără 
interes, Roman se retrase cu următoarele date: 


17 Cei care vin târziu la masă nu găsesc decât oase (lat.) 
18Cel înţelept nu face afirmaţii pe care nu le poate dovedi (lat.) 


În noaptea de duminică spre luni, în jurul orelor 1,00- 
1,45, un autoturism părând a fi un Volkswagen 1200, de 
culoare roşie, cu un număr străin, a staționat 15-20 minute 
pe strada Cetăţii, din spatele muzeului. În maşină se aflau, 
probabil, doi indivizi, dintre care unul a intrat în curtea 
bisericii luterane, de unde s-a înapoiat, după aproximativ 
un sfert de oră, cu nişte colete, pe care le-a depus în 
portbagajul maşinii, apoi aceasta a demarat imediat într-o 
direcţie necunoscută. În acelaşi timp au fost zărite lumini 
în una din sălile situate la nivelul etajului doi şi raze 
părând să provină de la o lanternă de buzunar aprinsă de 
un individ din maşină. Din economia acestor date se 
desprindeau câteva concluzii ce puteau fi relevante pentru 
judicioasa orientare a cercetărilor. În primul rând faptul că 
infractorii din clădirea muzeului au avut complici în 
exterior, cu probabilitate străini, judecând după numărul 
maşinii, dacă acesta nu a fost „fabricat” în scop de 
diversiune. Admiţând-o pe aceasta, se impune şi cea de-a 
doua concluzie, potrivit căreia cei doi străini ar fi putut să 
scoată tablourile din ţară, machiate ori ascunse în maşină, 
de la spargere şi până la darea alarmei trecând nu mai 
puţin de 30 de ore, timp suficient pentru a se îndepărta la 
câteva mii de kilometri de ţara noastră, în al doilea rând, 
se punea în evidenţă faptul că spărgătorii dinăuntrul 
clădirii nu i-au însoţit, cel puţin atunci, şi se putea 
presupune că nici după această dată, luându-se în 
consideraţie măsurile luate. Prin urmare se putea deduce 
că aceştia din urmă nu erau „străini”, grăbiţi să dispară 
cât mai repede, ci localnici, ceea ce arunca o lumină nouă 
asupra cazului. Recitindu-şi notele, căpitanul îşi dădu 
seama de urgenţa unor noi verificări şi investigaţii ce 
trebuiau să fie induse în activitatea de cercetare. Dar dacă 
mă înşel în deducţiile mele? îşi zise el. Alungă însă repede 
acest gând. Era dator să raporteze concluziile sale, iar 
acestea vor fi verificate de colectiv, de şef. Zâmbi, 
gândindu-se la Nedelea, văzându-l parcă punând zeci de 


întrebări dintre cele mai amănunțite, încercând să 
pătrundă logica lui, să pipăie fiecare latură a expunerii 
sale. Apoi începeau întrebările menite să controleze sursa 
datelor, veridicitatea lor, gradul de încredere ce li se poate 
acorda. Ei, oftă el din rărunchi, nu va fi uşor să-şi susţină 
opiniile în faţa exigenţelor unor asemenea oameni! Dar va 
trebui să fie acreditat cât timp avea dreptate. Ce să-i faci, 
asta-i meseria! Totul trebuie verificat, apoi reverificat, şi 
când mai apare ceva, o iei de la început. Dar dacă nu faci 
aşa rişti să te poticneşti sau, mai grav, să ajungi la 
inculparea unui om nevinovat! Ei, până aici nu va ajunge 
niciodată! Nu va ajunge, desigur, dacă se va baza numai pe 
fapte. Cum zice şeful: „Rațiunea ne înşală mai des decât 
natura”. Aşa o fi, dar fără ea... Se grăbi spre sediu. 


Cercetările efectuate în cauza privind crima a cărei 
victimă a fost Sandu Drop, zis „Ramona”, evoluau încet, 
deşi nu fără rezultate. Verificarea datelor găsite într-un 
carneţel n-a adus prea multe elemente noi. Investigaţiile 
de rutină printre relaţiile sale de serviciu şi cele 
particulare au condus însă la conturarea unei personalităţi 
contradictorii. Un caracter nestatornic, evoluând pe o 
claviatură de opţiuni profesionale - schimbase câteva 
servicii ce nu îi satisfăceau pretenţiile financiare - şi 
sentimentale - divorțase de două ori şi avusese mai multe 
prietene. Avea un temperament coleric, o fire voluntară, 
era posesiv până la egocentrism, aceasta în viaţa sa 
particulară. În cadrul serviciului era calm, aşezat, politicos 
şi harnic, deşi uneori mai bea câte un pahar, ceea ce avea 
darul să-l facă impulsiv. Prietena sa din ultima perioadă, 
Liana Hurmuz, barmană, spunea că ceea ce îi plăcea cel 
mai mult la el era generozitatea sa nedezminţită. 
Împrumuta bani altora ori făcea mici cadouri, chiar dacă a 
doua zi nu avea ce să mănânce, prilej în care umbla după 
bani pe la toţi prietenii, pe care... nu prea îi avea. 

— Dar munca pe care o făcea acum îi plăcea? întrebă 


căpitanul Todor Stan. 

— Nu, nu-i plăcea. 

— Atunci de ce nu-şi vedea de meseria lui, în care era 
calificat? 

— Ca ospătar câştiga bine şi uşor, iar el avea o 
permanentă nevoie de bani! veni prompt răspunsul 
barmanei. 

Căpitanul o măsură din ochi. Fata era tânără, foarte 
înaltă, cu o faţă care, fără să fie frumoasă, era totuşi 
atrăgătoare. O privire inteligentă, vioaie, care te urmărea 
tot timpul, chiar şi atunci când nu părea să se uite la tine. 
Fusese studentă la Facultatea de Limbi Străine din 
Bucureşti şi eşuase în urbea lor, ca barmană. Probabil că 
renta! Întrebă, mai aspru decât ar fi dorit: 

— Eraţi demult în relaţii cu dânsul? 

Aceasta zâmbi: 

— Credeam că mă veţi întreba ce fel de relaţii aveam cu 
dânsul? 

— Nu era nevoie. Vă rog să continuaţi. 

— De doi ani. M-a cerut şi în căsătorie, dar am refuzat. 

— Curios! Dar parcă spuneaţi că apreciaţi unele lucruri 
la el. 

— Da, îl iubeam, dar... pentru căsătorie, asta nu era 
suficient! zâmbi: Se zice că „Dragostea e ca ciupercile. Nu 
ştii dacă e bună sau rea decât atunci când e prea târziu”. 
Eu voiam să evit această... cum să zic... nesiguranţă! 

— Cine ar fi putut să-l ucidă? Avea duşmani? 

Fata ezită puţin, apoi răspunse tărăgănat: 

— Duşmani? Nu ştiu, posibil, deşi nu-i cunosc, dar 
duşmani de moarte, e exagerat. 

— S-a certat cu cineva în ultimul timp? 

— N-am auzit. Cel puţin mie nu mi-a spus nimic. 

— Am găsit în camera lui, în soba de teracotă, 
rămăşiţele carbonizate ale unor mănuşi chirurgicale. Ştiţi 
cumva de unde le avea şi la ce-i puteau servi? 

Fata îl privi mirat, apoi clătină din cap. 


— N-am văzut aşa ceva la el niciodată! 

— Nu aţi observat vreo schimbare în comportarea sa în 
ultimele săptămâni? 

Liana Hurmuz rămase pe gânduri. După un timp, zise: 

— Nu ştiu dacă acest fapt vă poate ajuta la ceva, dar 
cred că trebuie să-l relatez. Într-o seară, cu circa o 
săptămână înainte de a fi asasinat, urma să mergem la 
teatru, dar Sandu nu a venit la întâlnire, lăsându-mă să-l 
aştept ca o caraghioasă în stradă. Supărată, am plecat şi 
când am vrut să trec strada Oituz la intersecţia cu 
bulevardul, l-am văzut într-o maşină străină, alături de un 
individ blond. Când a doua zi ne-am certat şi i-am spus cu 
cine era s-a albit la faţă, a întors capul şi când m-a privit, 
pur şi simplu m-am speriat. Apoi a vorbit, accentuând 
fiecare cuvânt, de parcă ar fi tras cu pistolul: „Să-ţi iasă 
din cap prostia asta. Nu am fost în niciun fel de maşină, 
nici străină, nici românească, pentru simplul motiv că n-am 
fost în oraş! Ai înţeles?” Dar nu era adevărat. Sunt sigură.” 

— Pe individul blond l-aţi mai văzut? 

— Da, la restaurantul „Select”, într-o seară când eram 
cu Ra... cu Sandu la o masă. Dar nu i-a dat nicio 
importanţă, de parcă nici nu-l cunoştea. 

— Cum arăta? 

— Înalt, blond, cu ochii de culoare închisă. Era îmbrăcat 
într-un costum gri-fer. 

— L-aţi putea recunoaşte? 

— Poate... cred că da! 

Ofiţerul îi întinse câteva fotografii. Aceasta le luă şi le 
studie cu multă atenţie. 

— Nu-i niciunul din ăştia! 

Căpitanul o privi lung, dar fata îi susţinu privirea, fără să 
clipească. 

— Sunteţi sigură? 

— Absolut sigură! 

— Aţi văzut vreodată valută la Drop? 

Întrebarea căzu pe neaşteptate. Liana Hurmuz aprinse o 


ţigară, trase de câteva ori fumul în piept, apoi, slobozindu-l 
uşor pe nas, zise: 

— Vă referiţi la bacşişurile primite de la străini? Se mai 
întâmplă şi asta. Nu am văzut la el o sumă mai mare. E 
drept însă că, odată, în timp ce admiram o haină de blană 
expusă în vitrina shop-ului de la hotel „Select”, mi-a spus 
că dacă voi fi „fată cuminte”, s-ar putea ca în curând să-mi 
cumpere şi mie una. Dar când am început să-l întreb când 
şi cu ce valută, a schimbat brusc subiectul. 

— Spuneaţi adineauri că avea o permanentă nevoie de 
bani. Era ahtiat după bani? 

— Cui nu-i plac banii? El câştiga uşor şi cheltuia tot aşa 
de uşor, de aceea cred că era mereu în jenă financiară. 

— Se împrumuta adeseori? 

— Nu ştiu. De la mine niciodată, cu toate că îi oferisem 
atunci când, neavând cu ce să plătească o consumatie, 
devenea nervos şi apoi era irascibil câteva zile la rând. 

— Banii îi fac pe unii oameni slabi şi vulnerabili să 
devină falşi, chiar dacă nu ei sunt aceia care fac bani falşi! 

— Interesant ce spuneţi! Nu m-am gândit niciodată la 
aşa ceva, dar e cât se poate de adevărat. 

Todor se ridică, fapt care însemna terminarea 
colocviului. Fata îl imită. O conduse până la uşă, unde 
aceasta se întoarse deodată: 

— Spuneţi-mi, vă rog, există vreo şansă... vreau să zic... 
poate fi prins criminalul? 

Căpitanul zâmbi: 

— În ceea ce priveşte şansa, puteţi fi liniştită, fiecare 
criminal cade odată, mai devreme ori mai târziu. Noi vom 
face tot posibilul ca el să fie prins cât mai repede. E deci 
numai o chestiune de timp, fiindcă această „şansă” nu 
apare decât atunci când s-a făcut totul pentru ca 
cercetările să nu omită niciun amănunt care poate fi 
relevant pentru cauza ce se instrumentează - mai adăugă 
el - în timp ce deschidea uşa. 


Compuse numărul pe cadranul telefonului şi aşteptă mai 
mult timp înainte ca o voce adormită să răspundă: 

— Da, ascult! 

— Eşti singur? 

Auzind vocea metalică şi poruncitoare, Kraft avu 
senzaţia unui fier rece de-a lungul coloanei vertebrale, fapt 
ce-l trezi complet. 

— Da... 

— A fost potera la tine? 

— Nu... trebuia să vină? De ce? S-a aflat ceva? Vorbeşte, 
ce dracu’, mă trezeşti în puterea nopţii ca să-mi pui 
întrebări de şoc, apoi taci... 

— Gura! într-un sfert de oră sunt la tine, te rog să mă 
aştepţi, avem de vorbit! 

Urmă un zgomot specific, semn că închisese. 

Ervin Kraft se duse în baie şi se spălă îndelung pe faţă 
cu apă rece. În timp ce se ştergea cu prosopul, gândul îl 
purtă la viitoarele interogatorii ale miliției, cărora va fi 
nevoit să le facă faţă. Se va apăra fără îndoială ca un leu, 
se pregătise îndelung pentru acest moment, dar dacă atu- 
urile anchetatorului sunt altele decât cele prezumate? Iar 
asasinarea lui „Ramona” complicase şi mai mult lucrurile. 
Mai ales că nu înţelegea nimic. Cine şi de ce l-a ucis? Oare 
această crimă avea vreo legătură cu furtul? În acest caz, şi 
viaţa lui ar fi în primejdie! Respinse însă această idee ca 
nefondată. Măcar de-ar putea pleca mai repede din ţară, 
aşa cum i s-a promis. Avea şi altfel de relaţii „dincolo”, de 
care însă nu ştiau ceilalţi. Primise prin Sauer, la o întâlnire 
între patru ochi, veşti bune de la unchiul său din 
Mannheim, care era proprietarul unui magazin şi îl chema 
la el. Regreta acum că intrase în banda de spărgători care 
se ocupa cu furturile de tablouri şi icoane. Mai ales ultima 
faptă, spargerea muzeului şi furtul de tablouri, a 
comportat mult risc. Nu ar fi marşat dacă boss-ul nu 
insista aşa de mult. Şi apoi, a fost şi tentaţia de a lua 
devizele şi aurul, de care avea nevoie după plecare, 


întrucât, pe lângă faptul că unchiul său nu era un om prea 
galant, mai avea şi el nevoie de banii săi. De fapt ştia că nu 
merge la nuntă şi nici câini cu covrigi în coadă nu erau pe 
acolo. L.uase unele măsuri „preventive”, pentru ca lucrurile 
să meargă aşa cum voia el. Dar dacă a fost recunoscut? 
Doar fusese în mai multe rânduri la muzeu, studiase 
încăperile, aşezarea tablourilor vizate, întocmise schiţele 
cerute de Drop. E drept că apucase să ardă mănuşile care 
le-au fost de un real folos, deşi, la timpul său, „Ramona” îşi 
bătuse joc de el, spunându-i că pare un personaj coborât 
direct din romanele Agathei Christie! Ce făcuse cu 
schiţele? Le aruncase? Dar scrisorile de la unchiul său? 
Oricum, va trebui să caute şi să distrugă tot ce putea fi 
compromiţător pentru el. Doar n-o să le lase sub forma 
unei cărţi de vizită pentru miliţie! „Ramona” îi reveni din 
nou în minte. Cine îl asasinase? Şi mai ales de ce, de ce? 
Se temea numai de lucrurile pe care nu le înţelegea... 
Putea fi o răfuială personală, evident. Dar în această 
situaţie „necunoscutul”, în stare de o asemenea faptă, avea 
un mobil foarte grav şi, dată fiind prietenia lor, ar fi trebuit 
să cunoască câte ceva. Or, el nu ştia nimic şi nici nu putea 
să bănuiască pe cineva. Era cel puţin ciudat! Dar dacă îl va 
chestiona miliția în legătură cu asasinarea lui „Ramona”, 
ce putea să spună? Mai nimic „chiar” dacă ar dori să fie 
sincer. Putea oare criminalul să facă parte din cercul lor? 
Adică să fie unul de-al lor? Eventual „unul” care să încerce 
să-i elimine rând pe rând? Şi de ce nu? La o adică, prada s- 
ar împărţi la mai puţini... din ce în ce mai puţini, până ce 
nu ar mai rămâne decât... 

Se auzi soneria de la intrare. Fără a aprinde lumina, 
tiptil, Kraft se apropie şi privi prin vizor, dar nu văzu 
nimic. Deschise totuşi uşa şi se întoarse cu spatele, pentru 
a aprinde lumina. Deodată simţi o durere atroce sub 
omoplatul stâng. Voi să ţipe, dar niciun sunet nu ieşi din 
gâtul său contractat. Împleticindu-se în întuneric, făcu un 
pas, apoi încă unul, se clătină şi simţi că tot corpul său se 


dezechilibrează, că picioarele nu-l mai ţin. Se apucă cu 
mâna de draperia de la fereastră, dar ea se rupse. Se 
prăbuşi ca un trunchi de copac pe covorul din cameră, iar 
peste mintea lui se aşternu un văl gros de ceaţă. 

O siluetă se aplecă asupra lui şi razele unei lanterne 
iluminară pentru o clipă scena. Fasciculul de raze alunecă 
apoi spre o masă, două fotolii, o canapea, oprindu-se mai 
mult asupra bibliotecii. Individul făcu câţiva paşi, puse 
lanterna pe masă, îndreptând-o spre bibliotecă, se apropie 
de aceasta şi, fără ezitare, luă o carte din raftul 


AP 
al doilea. O răsfoi puţin, apoi o aşeză la loc cu o exclamaţie 
de necaz. Mai alese o carte, dar o puse şi pe asta înapoi tot 
aşa de repede. Reflectă un timp, privind îngândurat cărțile 
frumos orânduite, pe autori şi tematici. Deodată tresări, se 
apropie din nou de bibliotecă şi luă în mână un volum legat 
în piele maronie, care nu era perfect aliniat. Îl răsfoi cu 
înfrigurare şi un zâmbet larg de bucurie i se aşternu pe 
toată faţa. Luă în grabă trei hârtii pe care erau desenate 
câteva schiţe şi le introduse în servietă. Privi din nou prin 
cameră, aranjă un scaun, apoi trecu peste corpul întins şi 
ieşi afară, fără să uite să şteargă cu batista eventualele 
urme ce le-ar fi putut lăsa pe clanţa uşii. Cum spunea un 
mare dramaturg: „Pericolul şi omul sunt doi fraţi născuţi în 


aceeaşi zi, dar omul este puţin... mai mare!”. 


În acest timp, într-o încăpere situată la etajul trei al unui 
imobil vechi din centrul oraşului, amenajată ad-hoc în 
atelier de pictură, avu loc o convorbire scurtă şi 
edificatoare. 

— I-ai spus să dispară? întrebă o voce calmă. 

— l-am atras atenţia în câteva rânduri, dar am impresia 
că nu mă ia în serios. În orice caz, subapreciază pericolul 
la care se expune şi ne expune şi pe noi. 

— Nu i-ai explicat că e absolut necesar? 

— Ba da. Cred că până la urmă va trebui să mă ocup 
personal de „dispariţia” lui! 

Vocea răspunse pe un ton neutru. 

— Lasă-te de filosofia cuţitistă. Acum nu e momentul. Îi 
ceri doar supunere! 

— Nimic nu e mai supus ca un cadavru... şi mai ales, 
tăcut! l 

— Am spus fără violenţe! În stadiul în care ne aflăm nu 
avem voie să riscăm nimic. Doar ştii bine despre ce e 
vorba! Vrei să periclitezi întreaga operațiune? 

— Ştiu prea bine! mârâi celălalt. Altfel nu-ți mai ceream 
aprobarea. Urmă o tăcere mai lungă. Din nou se auzi vocea 
celuilalt, parcă şovăitoare: 

Crezi că „Scundacul” ar putea prezenta un pericol în caz 
de arestare? 

— Este ceea ce încerc să te fac să înţelegi. Doi din cei 
care au apărut în cercul de bănuiţi al miliției au dispărut 
pe cel de-ai treilea, la care vor ajunge inevitabil, îl vor 
sălta, fie chiar numai pentru a preveni un nou „accident”. 

— Şi a-l ancheta, folosindu-se de alte fapte mai minore, 
care se găsesc oricând în antecedentele sale, dacă se caută 
mai bine. 

— Il pot priponi de pildă pentru speculă cu obiecte 
provenite din străinătate, că, ce-i drept, de asta se ocupă 
mereu găinarul, şi apoi îl iau la întrebări pentru restul. 


— Va rezista? 

— La interogatorii obişnuite poate că da, numai... 

— Numai ce? 

— Numai că mă tem să nu-l supună la teste cu 
detectorul de minciuni ori să-i injecteze pentothal pentru a 
spune adevărul... 

— Opreşte pălăvrăgeala! Ai citit prea multe romane 
polițiste proaste. La noi nu se lucrează cu asemenea 
metode... poate „dincolo”! 

— În orice caz, există riscul de a vorbi. 

— Şi atunci? 

— Am mai spus, există o singură metodă de a 
preîntâmpina acest risc. 

— Amice, ai puţine idei, dar fixe! 

Acesta nu se supără. 

— Fixe, nefixe, ele sunt sănătoase. Pe când ale dumitale 
sunt foarte mobile, dar lipsite de eficienţă. 

— Adică nu corespund filosofiei tale, aşa e? Deocamdată 
însă hotărăsc eu! 

— Din păcate. 

— Nu-mi place indisciplina. Vocea redeveni calmă, rece, 
autoritară. Dacă te consult, nu înseamnă că-ţi poţi permite 
orice insolenţă. Vei executa dispoziţiile mele, sau... 

— Său ce?... mârâi celălalt. 

— Sau renunţ la tine! 

— Să renunţi la mine? Nu înţeleg! 

— Dacă voi lua această hotărâre, atunci vei înţelege 
ceea ce e de înţeles... pentru ultima oară! 

— Bine, dar... am crezut că e bine... glasul deveni 
şovăitor. 

— Bine e ceea ce decid eu. 

— Am înţeles. 

— Ca să înţelegi mai bine, vreau să-ţi amintesc că tu, ca 
şi alţii, nu constituiți o valoare în sine în acest joc, la fel ca 
o minge de tenis ori ca un puc de hochei, care sunt 
valoroase cât timp se desfăşoară partida. După ce aceasta 


se termină, nimeni nu mai are nevoie de ele! Vrei să 
participi numai la joc sau vrei să rămâi şi în continuare în 
evidenţa noastră? 

— Gata. Am înţeles, şefu' ! Am crezut doar că pot şi eu 
să fiu mai important... 

Vocea i-o reteză scurt: 

— Nu fi ridicol! Nu există grade de comparaţie în toate. 
Nu poţi să fii mai mult sau mai puţin mort ori mai mult. 
Sau mai puţin gravidă! Şi acum, ascultă! Probabil că 
miliția aşteaptă să încercăm să-i facem de petrecanie 
„Scundacului”, dar noi vom proceda în felul următor... 


— Se pare că sosim, totdeauna prea târziu! făcu Nedelea 
cu o voce amară. Echipa operativă reunită care efectua 
cercetările în cazul crimei de la „Vârtoape” şi a furtului de 
tablouri de la muzeu se găsea în biroul colonelului. 
Atmosfera nu era dintre cele mai vesele. Cazul Kraft i-a 
surprins. Era chiar o lovitură îndrăzneață, neprevăzută. 
Toţi tăceau, îngânduraţi. Într-un târziu, se auzi vocea 
căpitanului Todor: 

— Nu am nicio scuză. Trebuia să mă gândesc că s-ar 
putea întâmpla şi aşa ceva şi era posibil să-l „conserv”, 
chiar dacă m-aş fi bazat numai pe indicii. 

— N-aveai probe suficiente, Stane, n-are rost să te 
frămânţi! zise Roman. Cred că acum, cel mai bun lucru pe 
care-l avem de făcut e să luăm măsuri eficiente. Văzând că 
Todor vrea să intervină, Nedelea îl invită să ia cuvântul. 

— Asasinul a căutat ceva şi se pare că a găsit, fiindcă în 
toată camera numai câteva cărţi au fost deranjate în 
bibliotecă. Judecând după aspectul general al cercetării, 
am putea deduce că: primo - asasinul era cunoscut de 
victimă, fiindcă i-a deschis uşa în puterea nopţii, apoi nu a 
avut loc nicio luptă, fiindcă victima a fost lovită din spate, 
ceea ce atestă faptul că aceasta s-a întors, având încredere 
în noul sosit; secundo - asasinul ştia cu o oarecare 
aproximaţie unde se găseşte lucrul pe care-l căuta, 


presupun un document, din moment ce-l căuta printre 
cărţi. Prin urmare încă un element care pledează pentru 
existenţa unei relaţii între criminal şi victimă. Dacă am şti 
ce anume căuta, poate am fi mai aproape de răspunsul la 
întrebarea „cine a vrut să-l asasineze?”. 

Interveni colonelul, cu o voce neutră: 

— Care-i starea sănătăţii lui Kraft? 

Răspunse Todor: 

— A fost operat azi dimineaţă de către profesorul 
Stoicescu. Starea sa medicală e încă gravă, dar există 
speranţe de a scăpa cu viaţă. De vorbit însă... 

— Nici nu se pune deocamdată o asemenea problemă. 
Este însă absolut necesar ca nimeni, inclusiv personalul 
spitalului, să nu cunoască faptul că internatul este Kraft. 

— În afară de profesor - care este un om de încredere - 
nimeni nu ştie nimic. Cei care-l îngrijesc au fost detaşaţi de 
la dispensarul penitenciarului, astfel încât să se acrediteze 
părerea că ar fi vorba de un deţinut, mai ales că au mai 
fost asemenea cazuri. 

— Perfect. Atunci putem continua. Tentativa de 
omucidere asupra lui Kraft, la puţin timp după suprimarea 
lui Drop, vă sugerează ceva? 

Roman tresări uşor. 

— Drop figura pe lista de suspecți privind furtul de la 
muzeu, iar Kraft făcea parte din relaţiile sale mai 
apropiate. Oare „cineva” se temea că, în urma verificărilor, 
acesta din urmă ar fi putut fi inclus în cercul de bănuiţi? 

— În această situaţie, „sugestia”, deşi foarte violentă, ar 
fi menită să ne arunce într-o altă direcţie? Ori pur şi 
simplu trebuie să ne dea de gândit, fiind un pas greşit al 
infractorului? 

— Pe lângă faptul că şi alţi indivizi, care au apărut în 
sfera cercetărilor, în contacte mai mult sau mai puţin 
apropiate cu victimele, ar putea fi într-un pericol potenţial! 

— Posibil, deşi mai puţin credibil. 

— Cea mai bună măsură, sub raport preventiv, ar fi 


atunci ridicarea lui Vartic, măcar a acestuia, pe care 
oricum trebuie să-l mai audiez. 

— Stai puţin, îl opri Todor, să nu ne pripim. Dar dacă 
tocmai pe un asemenea gest scontează criminalii, pentru a 
se verifica? 

— Criminalii? întrebă Nedelea. 

— Da, aşa am spus. 

— Atunci explică-te. Crezi că sunt mai mulţi? Ai 
argumente? 

— Nu ştiu încă precis. Dar oricum, în această noţiune 
am inclus mai multe elemente, după modul în care s-a 
acţionat până acum, atât pe cel sau cei care au ucis, cât şi 
pe autorii furtului de tablouri care, nu-i exclus... 

Căpitanul îl întrebă surprins: 

— Ce nu-i exclus? 

— Să fie aceiaşi! 

Urmă o pauză, timp în care fiecare gândi că Todor, 
poate într-o măsură prea categorică, nu făcea decât să 
exprime gândurile lor cele mai intime. 

— Mda! făcu Nedelea. În definitiv, de ce n-ar fi posibil? 

Răsuflară uşuraţi. Remarca era de natură să le ofere un 
câmp de investigaţii mult mai larg. 

Colonelul reluă. 

— Poate la asta se gândeau şi „ei”. În orice caz, nu avem 
voie să riscăm când e vorba despre viaţa unui om... 
indiferent cine este acesta. Aşadar, îl vom ridica mai întâi 
pe Vartic... Se opri, văzându-i pe ceilalţi încordaţi... Pentru 
puţin timp, doar ca să răspundă la câteva întrebări, după 
care va fi pus în libertate, iar mişcarea următoare, fiind 
mai dificilă, va fi preluată de întreaga echipă operativă 
aflată sub conducerea căpitanului Todor. Şi iată ce vom 
face... 


Călătoria de întoarcere la München a lui Fritz Albers 
decurse fără incidente. Confortabil instalat într-un „Jumbo- 
Jet”, „Mistreţul” medita asupra noii situaţii create în urma 


contactului său cu boss-ul greco-american. Trebuise să 
cedeze al optulea tablou, ce-i drept, în condiţii mult mai 
avantajoase decât cele ce i se ofereau la Köln. Acolo însă 
ar fi realizat în plus, prin beneficiar, o oarecare influenţă 
politică în anumite cercuri, ceea ce nu i-ar fi stricat deloc, 
date fiind împrejurările actuale, când concurenţa era atât 
de mare încât nu de puţine ori trebuia să recurgi la oameni 
cu relaţii sus-puse. Va trebui să-i ofere ceva în schimb 
industriaşului. La început, o poveste bine ticluită, apoi, 
eventual un tablou din rezervele sale italiene. Asta pentru 
a câştiga timp şi a nu supăra pe nimeni, mai ales că, în 
ultimul timp, loviturile sub centură erau din ce în ce mai 
dese, iar bandele rivale nu aveau scrupule. In ziua de azi, 
furtul şi comercializarea tablourilor sustrase, la fel ca 
traficul de stupefiante, ascund în spatele lor o gamă 
întreagă de infracţiuni grave. Dacă va şti însă cum să 
joace, va avea în cumpărătorul grec un protector puternic, 
a cărui influenţă nu-i exclus să se întindă până aici. 
Puterea financiară! Şi această secretară a boss-ului, 
ciudată, fermecătoare şi plină de iniţiative neaşteptate, 
unele foarte plăcute, dar tot pe atât de riscante. Va trebui 
să cântărească bine şansele ce i se oferă, pentru a nu 
greşi! Orice greşeală i-ar putea fi fatală. Va trebui să iasă 
din această poziţie de „sandvici”, altfel va sucomba. Prin 
urmare, există o nouă comandă, pe care o va onora numai 
după studierea „pieţii”. Expoziţia londoneză îi oferise o 
şansă nesperată pe care o sesizase la timp prin agenţii săi. 
Ar fi putut organiza furtul tablourilor de la Naţional 
Gallery şi apoi să le cumpere prin intermediari specializaţi. 
Dar, dincolo de pericolul pe care îl oferea o asemenea 
operaţiune în condiţiile existenţei unei instalaţii de 
alarmare deosebit de sofisticată, ar fi plătit o sumă 
fantastică, care i-ar fi redus la minim câştigul, fără a mai 
pune la socoteală riscurile legate de scoaterea acestora 
din Anglia. Acum trebuia pregătită o nouă lovitură, ceea ce 
nu era deloc simplu. Furtul tablourilor a pus în alertă 


autorităţile române, au fost probabil instalate aparate de 
alarmare, fapt care făcea ca lucrurile să nu se mai 
desfăşoare atât de simplu. Se pare că nici oameni nu va 
putea să găsească aşa de uşor. De asta se va ocupa însă 
persoana pe care o lăsase acolo, cu „mandat în alb”. 
Pentru orice eventualitate, va trebui să facă „săpături” şi 
în alte locuri. De pildă, în ţări ca Italia, Spania, Portugalia, 
Franţa şi chiar Grecia, dacă ar fi să se limiteze numai la 
Europa. Chiar dacă au fost jefuite zeci de ani comorile lor 
de artă, mai au încă ce să ofere colecţiilor particulare, 
mereu, avide de tablouri şi sculpturi. Prefera acţiunile 
individuale, organizate de el sau de alţii, pe care le plătea 
„cash” ori prin alte mijloace. Duse paharul de whisky la 
gură şi trase o duşcă apreciabilă. Zâmbi mai destins. În 
definitiv, se poate trăi bine dacă ştii să-ţi organizezi 
munca. lar până acum îi reuşise, chiar dacă slujise la mai 
mulţi stăpâni. La urma urmei, e o chestie de studiu şi de 
practică nemijlocită. In definitiv, pragmatismul său 
înghiţea atât „idealurile” neonaziştilor şi ale teroriştilor, 
cât şi interesele altora.. Şi ce dacă operaţiunile nu erau 
absolut „pure”, ci se mai scoteau ceva „verzi”? Strica 
organizaţiei? Dimpotrivă! lar atunci când se scurgeau 
atâtea milioane şi milioane pe un anumit traseu, era firesc 
ca unele din acestea să-şi schimbe direcţia din când în 
când. Doar se lucra pe încredere, ca la Jockey-Club, nu? Şi 
omul de încredere „hundert prozent” nu era altul decât el, 
un profesionist, a cărui competenţă nu putea fi pusă la 
îndoială... Îl trezi vocea stewardesei care anunţa pasagerii 
să se pregătească pentru aterizare. 

La aeroport îl aşteptă un Mercedes 280 de culoare albă, 
al cărui şofer, după ce îi ură bun sosit, îi deschise 
respectuos portiera. Maşina demară rapid. Urmărind ca 
din întâmplare itinerarul autoturismului, observă cu o voce 
seacă: 

— Ia-o la dreapta, Fritz, mergem la birou, nu acasă! 

Şoferul pilota cu dibăcie şi rapid printre maşinile care la 


această oră înţesau străzile, gâtuind nu arareori circulaţia. 
Ajunseră în faţa unui imobil de zece niveluri, clădit în sticlă 
şi nichel. Maşina opri pentru o clipă, timp în care Albers 
cobori, apoi porni din nou şi intră în garajul subteran al 
edificiului. Liftul opri la etajul patru. Uşa se deschise 
automat, lăsându-l pe Albers să iasă pe un palier cât un 
living-room, tapetat cu o mochetă verde, pe care paşii nu 
se auzeau deloc. Se îndreptă hotărât spre o uşă unde 
atârna o tăbliță neagră, pe care scria cu litere aurite: 
„Albers et comp. Import-export”. Trecu ca o furtună prin 
prima încăpere, făcu un gest de salut cu mâna, apoi se 
adresă uneia dintre funcţionare: 

— Fii amabilă, Trude, şi caută-mi-l pe Horst Meingast, 
apoi fă-mi legătura imediat. 


— Meingast pe fir, Herr Albers! 

— Mulţumesc, Trude, poţi închide! Alo, Meingast? Ce 
faci, bătrâne? E totul O.K.? Trebuie să te văd cât mai 
repede! 

— Pot să mă fac liber până într-o oră. 

— Bun, dar nu aici. Ne vedem peste două ore în barul lui 
Emil, „Die Hekse” de pe... 

— II cunosc, voi fi acolo. 

Celălalt închise telefonul. 

Două ore mai târziu, Albers intră în bar, însoţit de la uşă 
de patron, cu faţa numai zâmbet. 

— Unde e? 

— Vă aşteaptă dincolo, în camera albastră. Mi-am 
permis să-l servesc cu un scotch şi... 

— Bine ai făcut, Emil. Vezi să nu ne deranjeze nimeni. 

— Nicio grijă! Totul e blocat în exterior. 

Fără alte cuvinte, Albers intră în încăpere, îl salută din 
cap pe Meingast, care-şi sorbea liniştit licoarea galbenă 
din pahar, şi se aşeză în faţa lui. Aşteptă puţin până ce 
patronul îl servi cu un „Martini” sec şi ieşi din cameră. 
Fără altă introducere, începu: 


— Am o afacere mare pentru tine, eşti disponibil! 

— Când? 

Acesta râse în felul lui, zgomotos: 

— Îmi place întrebarea! Cam peste două săptămâni. 

— O.K. Pot să aflu despre ce e vorba? 

— Nişte tablouri, specialitatea ta. 

Meingast îl, privi pe deasupra paharului, fără niciun 
entuziasm. 

— Numai că eu am de făcut un drum „acolo” pentru a 
aduce un „transport” viu! 

— Se potriveşte! 

Adică vreţi să spuneţi... 

— Că s-ar putea ca marfa ce ne interesează să fie chiar 
în acea zonă. Apropo, ai pe cineva în sector în care să ai 
perfectă încredere, în sensul că ar putea eventual să 
cerceteze dacă ce ne trebuie nouă se găseşte acolo? În caz 
afirmativ, ar fi important de ştiut în ce măsură s-ar putea 
organiza o grupă de oameni siguri, care să fie în stare să 
fure tablourile. 


— S-ar putea sa existe. 

— Ce vrei să spui? Albers îl privi cu intensitate. 

— Că tot ce aţi spus s-ar putea realiza în anumite 
condiţii. În primul rând, trebuie să mă informez asupra 
atmosferei ce s-a creat în zonă după ultima gaură pe care 
am dat-o; în al doilea rând, se ridică problema cunoaşterii 


oamenilor care au rămas în „picioare” în urma intervenţiei 
miliției; în al treilea rând, e în funcţie şi de reuşita 
operaţiei pe care trebuie s-o întreprind cu organizaţia lui 
Dietrich, pentru a lichida unele restanţe; şi apoi ar mai fi 
un amănunt: cât se plăteşte?... 

„Mistreţul” nu răspunse imediat la întrebare. Se gândi 
puţin, îşi aprinse o ţigară, trase câteva fumuri şi zise: 

— Ca să încep cu răspunsul la ultima problemă: ca şi 
rândul trecut... 

Observând însă lipsa oricărei reacţii pe faţa celuilalt, 
adăugă, zâmbind:...plus încă o gratificaţie de cincizeci de 
mii! 

— De mărci? 

— Nu, de dolari, „cash”! 

Pe faţa lui Meingast se aşternu un zâmbet larg. 

— Despre ce tablouri e vorba? 

— Veronese, Tintoretto şi două Rubens. 

Se lăsă o tăcere plină de semnificaţii, în care cei doi se 
priviră drept în ochi. 

— Mă voi ocupa, dar... 

— Dar ce? 

— Vedeţi, spargerea anterioară, deşi nu a fost o treabă 
uşoară, nu se poate compara cu cea care urmează să fie 
făcută - după luarea măsurilor de securitate. Mă refer la 
aparatură specială de alarmare, supravegherea unor 
elemente, pază întărită şi altele. Nu mai vorbesc de 
dificultăţile legate de găsirea unor oameni de meserie şi 
care pot fi acreditaţi în această acţiune. Şi mai e şi 
scoaterea tablourilor din ţară. 

Albers urmări amuzat jocul pe care-l cunoştea prea bine, 
aşteptând cu răbdare ca celălalt să-şi termine expunerea, 
apoi zise: 

— Foarte bine. Cât? 

— Trebuie să-l iau cu mine şi pe Sauer... dincolo sunt 
patru inşi care aşteaptă să fie plătiţi şi eventual aduşi 
încoace, şi de fapt la ora actuală nici nu ştiu pe câţi din 


aceştia mai pot conta. De altfel, riscul e mare, iar marfa 
trebuie „căutată”, şi asta costă... 

Vocea „Mistreţului” deveni răguşită: 

— Te-am întrebat, cât? 

— O sută de mii în verzi, o sută de mii în mărci, un 
kilogram de roşeaţă şi... subordonarea lui Dietrich! 

Albers îi aruncă o privire rece ca gheaţa. Acesta nu clipi 
şi nici nu întoarse ochii. 

— Bine, Meingast, ne-am înţeles! Îţi atrag însă atenţia 
asupra câtorva lucruri. În primul rând, să-ţi alegi bine 
oamenii; în această afacere nu poţi porni nedecis ori să-ţi 
permiţi a avea divergențe asupra unui punct, sau altuia. 
Mă refer la ceea ce am aflat despre Sauer. Chiar dacă va 
participa, fiind convins de argumentele sunătoare, nu o va 
face cu toată convingerea, fapt ce ar putea conduce la un 
dezastru; în al doilea rând, aş dori să-mi împărtăşeşti 
informaţiile pe care le vei obţine din zonă cu privire la 
locul unde se află tablourile şi posibilităţile de a fi scoase, 
aceasta în ideea de a-ţi da un sfat sau un ajutor; în al 
treilea rând, vreau să-ţi amintesc că, dacă îmi mai ceri 
vreo sumă peste ceea ce am stabilit, aceasta va fi ultima ta 
cerere... lar eu nu glumesc, ştii prea bine! 

Se lăsă o altă tăcere s-o tai cu cuțitul. Cei doi continuară 
să se privească în ochi. După un timp destul de lung, în 
care fiecare îşi ascundea gândurile cum putea mai bine, ca 
doi parteneri sinceri, Meingast izbucni în râs: 

— Ei, dar de ce vă supăraţi? Afacerile-s afaceri, nu? Şi 
apoi, de când e lumea se ştie, fiecare preţ se stabileşte în 
funcţie de risc! Apoi, cu aer ursuz, adăugă: De fapt, ea 
doua oară că mă ameninţaţi cu moartea şi, ca să fiu sincer, 
nu-mi prea place acest lucru! Am citit undeva că „Sufletul 
omenesc e ca un câine de vânătoare. Nu-i da drumul 
înainte, ca să nu-l găseşti într-o zi ucis lângă vânatul său!”. 
Sau ceva asemănător. 

Pentru asociația Albers-Meingast începea astfel o 
colaborare agreabilă, veselă, şi cât se poate de normală în 


„Mediu”. 


Maiorul Mişu Stancu ajunse la Mamaia într-o dimineaţă 
însorită, când primii vilegiaturişti, sumar îmbrăcaţi, se 
îndreptau grăbiţi spre plaja cu nisipul auriu, pentru a nu 
pierde razele ultraviolete. Zâmbind soarelui, mării de un 
verde ireal, cerului fără nori sau poate unor gânduri numai 
de el ştiute. Stancu intră fără să se grăbească în holul 
hotelului „Parc”. Un tânăr înalt, cu părul negru, îmbrăcat 
într-un costum de blugi, se apropie de el. 

— Tovarăşul maior Stancu? 

— În persoană! 

— Sunt căpitanul Dorin Seracin din Miliția Municipiului 
Constanţa, se prezentă el. Dacă doriţi să mă urmaţi. 

Îl conduse la primul etaj, într-un birou al administraţiei, 
unde, la intrarea lor, de pe un fotoliu se ridică un bărbat în 
jur de cincizeci de ani, cu părul cărunt şi sprâncene negre, 
puternic arcuite, ce adăposteau doi ochi negri şi iscoditori 
care făceau un contrast izbitor cu faţa albă şi prelungă, cu 
trăsături dure. 

— Pavel Veselin! se prezentă acesta. Pictor din 
Timişoara, aici însă la odihnă, zâmbi el cu toată gura. 

Maiorul zise: 

— Am fost informat că doriţi să ne relataţi un fapt pe 
care-l consideraţi foarte important. 

— Dumneavoastră nu? 

— Depinde. Dacă sunteţi de acord, m-aş pronunţa la 
urmă, zâmbi Stancu. 

Fără altă tranziţie, pictorul începu: 

— Ca de obicei, în seara aceea mă plimbam pe faleză. 
După un timp, cam în jurul orelor 21,00, am ajuns în 
dreptul clubului străin şi m-am aşezat pe o bancă, să ascult 
muzica transmisă de megafoane. 

Deodată, nu departe de mine, aproape de gard, am auzit 
doi bărbaţi discutând. Conversaţia lor nu m-ar fi interesat 


dacă întâmplător nu ar fi venit vorba despre vânzarea unor 
tablouri. 

Maiorul, care asculta tot mai atent, îl întrerupse: 

— Staţi puţin. S-o luăm mai domol. În ce limbă vorbeau? 

— În franceză. De altfel, e singura limbă străină pe care 
o înţeleg. 

— Mda. Continuaţi, vă rog. 

— De fapt, numai unul dintre ei vorbea curent franceza. 
Celălalt „rupea” franţuzeşte, dar se vedea de la o poştă că 
nu era francez. 

— Şi despre ce vorbeau? 

— Cel care vorbea fluent franceza îi reproşa celuilalt că 
n-ar fi primit decât trei din tablourile ce au fost 
comandate. Era supărat. 

— A zis „comandate“? a intervenit Stancu cu o voce 
puţin repezită. 

— Da. Iniţial am crezut că cineva fusese plătit ca să 
picteze ceva şi am ciulit urechile. Se vorbea însă despre 
pânze ale unor maeştri flamanzi şi icoane vechi 
româneşti... 

— Nu vă amintiţi despre ce pictori flamanzi era vorba? 

Acesta ezită un timp înainte de a răspunde: 

— Nu... nu ştiu exact... Van der Helst... parcă, dar... 

— Şi icoanele? 

— Ara înţeles că era vorba de picturi bisericeşti... pe 
sticlă ori pe... lemn. 

— Erau proprietatea celui care le vindea? 

— Nu ştiu... adică... nu cred! 

— Cum aţi ajuns la această concluzie? 

— La un moment dat, francezul a întrebat dacă au fost 
probleme... 

Stancu zâmbi uşor: 

— S-a amintit numele vreunui muzeu, al unei biserici sau 
mănăstiri? 

— Nu s-a pronunţat niciun nume de acest fel... a fost 
vorba însă de o localitate... unde ar fi avut o pană de 


motor... ceea ce a întârziat transportul. Cred... cred că era 
vorba de... Făgăraş... 

Maiorul îl privi cu multă atenţie pe interlocutorul său. 

— Sunteţi sigur? Cred că realizaţi importanţa acestui 
răspuns! 

Veselin reflectă un timp, apoi răspunse ceva mai 
hotărât: 

— Nu... nu mă înşel. 

— Perfect. S-a vorbit ceva despre modalitatea de plată? 

— Asta n-am auzit. Poate. Dar ei vorbeau încet şi eu n- 
am vrut să forţez... cum să zic... legile discreţiei... 

— Mă rog. Dar nu s-a menţionat cumva persoana căreia 
ar urma să i se predea tablourile, locul, data ori alte 
amănunte de acest gen? 

Pavel Veselin se concentră din nou. Se distingeau până 
la evidenţă eforturile pe care le făcea pentru a-şi reaminti, 
în timp ce patru ochi îl urmăreau cu încordare. Într-un 
târziu, zâmbi jenat: 

— Nu-mi amintesc cu exactitate, dar tablourile urmau să 
fie predate la un hotel de pe litoral, unde trebuia să 
sosească în acest scop un emisar trimis de individ, peste 
patru zile. 

— Când a fost asta? 

— Vineri seara. 

Stancu reflectă rapid: Deci mâine expiră termenul! 

Întorcându-se apoi spre căpitan, care aştepta cu 
nerăbdare, întrebă calm: 

— Aveţi, cum va o listă a tuturor hotelurilor de pe 
litoral? 

Acesta îi întinse un caiet pe care-l scoase dintr-o mapă. 
Stancu îl luă şi-l întinse lui Veselin. 

— Aruncaţi o privire pe acestea. Poate vă reamintiţi 
numele hotelului ori cel puţin localitatea! 

Şi, în timp ce acesta începu să studieze numele ce erau 
imprimate pe hârtie, maiorul îl trase pe căpitan la o parte. 

— Puteţi să organizaţi supravegherea de aici? Eventual, 


am putea să vă trimitem câţiva specialişti. 

— Ne descurcăm cu forţele pe care le avem, deşi nu aş 
putea afirma că n-am avea nevoie de specialişti. 

Vocea căpitanului ezită o clipă, apoi zise: 

— Există printre tablourile date în urmărire? 

— Nu. Cele descrise de pictor sunt furate mai demult. 
Pânzele n-am idee de unde provin. Probabil că au fost 
furate de undeva. De la un muzeu, dintr-o colecţie 
particulară? Cine ştie? Icoanele cred însă că ştiu de unde 
sunt. E vorba de o mănăstire de lângă Suceava, dacă nu 
mă înşel. Le căutăm din februarie. Infractorii le-au dosit şi 
acum le-au scos la lumină, probabil pentru că s-a ivit 
această ocazie. Oricum, trebuie să punem mâna pe ele şi, 
evident, pe hoţi. Nu se ştie ce poate să iasă din 
ramificaţiile lor infracţionale. Poate chiar vreun tablou din 
cele pe care le urmărim acum! Atunci... pregătiţi voi 
realizarea cauzei, cu atenţie mare la detalii. Operaţiunea 
este destul de complexă. Nu vă grăbiţi, noi avem nevoie de 
întreaga bandă de infractori, fiindcă nu am nici cea mai 
mică îndoială asupra faptului că ar exista şi alte fărădelegi 
aici. E necesar să mergem până la organizatori, adică la 
„rechini”, şi nu la câţiva „peştişori” din cei care, eventual, 
ne sunt oferiţi chiar de caizi! 

Căpitanului îi străluciră ochii: 

— Vom face cum e mai bine! 

— Şi ceva în plus... dacă se poate. Combinatiile trebuie 
alese cu foarte multă grijă. Oricum, înainte de a acţiona, 
ţineţi-ne la curent. Mai staţi de vorbă şi cu Veselin. Poate a 
uitat ceva, un amănunt cât de mic, ce ar putea prezenta 
însă o importanţă deosebită pentru noi. Puneţi-i întrebări 
de control, insistaţi pe fiecare tablou, icoană, localitate, loc 
de întâlnire sau eventual un nume, o întâmplare. Cred că 
nu-i necesar să mai subliniez însemnătatea pe care o 
prezintă această depoziţie... şi nu numai din punct de 
vedere tactic. 


În ziua aceea, căldura începuse încă de dimineaţă. Pe 
cerul albastru închis, aproape violet, niciun nor. Soarele 
dogorea ca un cuptor. O arşiţă insuportabilă. Spre amiază, 
termometrul urcase până la 38 de grade. O dogoare 
cumplită strivea arborii prăfuiţi şi boschetele de trandafiri 
de pe strada Moților. Aerul încins plutea deasupra 
oraşului, a străzilor, a trotuarelor, înceţoşând formele şi 
dându-le aparenţa unor miraje tremurătoare. Săvel Vartic 
ieşi din restaurant, traversă scuarul şi intră în grădina 
publică, unde se plimbă câtva timp înainte de a se aşeza pe 
o bancă, la umbra unui stejar. Mai avea puţin până la 
începerea spectacolului. Se gândi din nou la telefonul pe 
care-l primise cu o seară înainte. Vocea nu-i era străină. 
Dimpotrivă. De data aceasta răsuna însă metalic. Işi 
reaminti discuţia: 

_ — Vei fi întrebat, fără îndoială, în legătură cu „gaura”. 
Iţi aminteşti ceva? 

— Nimic, nu ştiu la ce vă referiţi! 

— Aşa e bine. Ai păstrat acasă ceva mărunţiş? 

— Nu am avut nimic şi deci nu aveam ce să păstrez! 

— Şi totuşi, „ceva” s-a luat în plus. Ai putea să mă 
luminezi? 

— Dacă cineva a luat un obiect neplanificat, acesta nu 
putea fi decât cel ce acum se află în lumea drepţilor! 

— Ştiu, ştiu, dar Ervin de ce a fost suspectat? 

— De caralii? 

— Evident, doar nu de zeiţa Atena! 

— Care Atena? 

— Lasă, nu te mai frământa! Răspunde la ce te-am 
întrebat! 

— Că altfel împărtăşesc soarta celui dispărut? 

Urmase o tăcere mormântală. La capătul firului se 
auzise efectiv sau i se părea acestuia că aude respiraţia 
grea a celuilalt. 

Vocea calmă, deşi puţin răguşită, continuă 

— Ce vrei să insinuezi? 


— Nimic. Încerc doar să-mi reprezint mobilul morţii lui, 
la puţin timp după cea a celuilalt, şi făceam reflecţii cu 
voce tare. Am rămas singur, şi încerc un sentiment 
neplăcut. Parcă îmi aştept rândul... 

— Prostii! făcu vocea de la celălalt capăt al firului, puţin 
enervată. Mergi prea departe. Fiecare fapt îşi are 
explicaţia sa logică. Ştii doar că dispariţia primului nu 
poate avea nicio legătură cu afacerea noastră! Fii bărbat, 
ce dracu', şi ţine-ţi firea. Dacă totuşi ai unele neclarităţi, 
ne vedem mâine, la primul spectacol, în sala 
cinematografului „Capitol”, rândul... 

— O. K.! Voi fi acolo, să-ţi aud explicaţiile. Dar te 
sfătuiesc să te gândeşti bine, fiindcă dacă nu sunt 
temeinice s-ar putea să mă supăr, şi la supărare omul e 
predispus la „greşeli”. 

— Va trebui să schimbi antena, se auzi poate ceva mai 
ascuţit sunetul vocii. 

— Nu, antena funcţionează bine. Numai că se pare că 
noi doi nu mai suntem branşaţi pe aceeaşi lungime de 
undă! 

Urmă un declic. 


„Scundacul” privi la ceasul brățară. Mai erau zece 
minute. Se sculă de pe bancă, mai privi odată în jurul lui, 
apoi, cu paşi rari, se îndreptă spre cinematograf. Se aşeză 
în penultimul rând, aşa cum conveniseră. Privi sala pe 
jumătate goală. Nicio figură cunoscută. Se făcu întuneric şi 
filmul începu. Aşteptă un timp, apoi privi din nou în jurul 
său, scrutând întunericul, dar nu văzu persoana pe care o 
aştepta. Se lăsă furat de acţiunea filmului şi uită de 
întâlnire. Când se aprinse lumina, mai privi odată în sală. 
Nici urmă de persoana pe care o aştepta. Il cuprinse 
deodată furia. „Prin urmare nu avea argumente plauzibile! 
Înseamnă oare aceasta că în spatele celor două crime e 
mâna boss-ului. Dar de ce? Ce interes avea? Să nu 
împartă? Dar plata se făcea de alţii, şi apoi s-ar fi putut ca 


cei de „dincolo” să mai aibă nevoie de ei, aşa cum nu odată 
li se precizase... Dar dacă o întâmplare neprevăzută îl 
împiedicase să vină la întâlnire? Mai ales că aceasta fusese 
doar stabilită de el! Ce întâmplare? Miliția? Imposibil. Nu 
avea cum să ajungă pe fir aşa de repede. Şi chiar dacă, 
prin absurd, careva o fi mirosit ceva, nu există nicio probă! 
Atunci pe putea, să fie? Boss-ul, era totdeauna punctual la 
întâlniri, ceas electronic, şi nici nu vorbea aiurea. Ceva 
totuşi nu era în regulă, numai că, el nu putea realiza ce 
anume. De fapt se temea, ca de fiecare dată când nu putea 
înţelege ceva. Se temea de ceea ce era posibil, ca şi de 
ceea ce era probabil. Ceva se întâmplase, precis, îşi spuse 
el a nu ştiu câta oară. Trebuie, aşadar, să fie mai atent şi 
să verifice. Ajuns în stradă, se îndreptă hotărât spre o 
cabină telefonică. Ridică receptorul şi formă un număr. 
Sună ocupat. Aha, îşi zise el, prin urmare e acasă! Nu-i 
nimic, pot să trec şi eu la ameninţări, doar n-o să-şi bată 
joc de mine, mai ales după ce tot eu fac toată treaba 
murdară, nu? Formă din nou numărul de telefon. Se auzi 
soneria, dar nu răspunse nimeni. Mai formă odată şi apoi 
încă odată. Nimeni. Abandonă. leşi din cabină şi se duse la 
un bufet, unde bău două coniacuri mari, unul după altul, 
ceea ce îl mai remontă puţin. Apoi mai comandă... 
Incepuse să se întunece de-a binelea când se îndreptă spre 
casă. Cobori din autobuz cu o staţie înainte, simțind nevoia 
de a mai face câţiva paşi pe jos. Se împiedica destul de des 
şi aceasta nu numai pentru că strada era slab iluminată şi 
nu prea vedea. 

O maşină rula încet de-a lungul trotuarului, în spatele 
său. În momentul când o observă, întorcându-se, aceasta 
stopă. Un om îmbrăcat într-un impermeabil albastru, cu 
pălăria trasă pe ochi, cobori şi se îndreptă spre el. Simţi 
deodată vârful unui pumnal care-i traversă haina, 
atingându-i pielea. Un alt individ, care era postat în 
spatele său, apărut ca din pământ, îi ordonă să urce în 
maşină. Fără să opună nici cea mai mică rezistenţă, se 


supuse. Fu tras spre spate, unde cineva îi aplică pe faţă un 
tampon mare cu cloroform, după care îşi pierdu 
cunoştinţa. 

Totul se petrecu rapid şi fără zgomot. Singurul trecător 
care mergea în aceeaşi direcţie, pe trotuarul de cealaltă 
parte a străzii, nu remarcă nimic anormal. Maşina demară 
în trombă. 


Se trezi cu o durere puternică de cap. Nu avea nicio idee 
asupra locului unde se afla, nicio noţiune asupra orei, nu 
se putea situa nici în spaţiu, nici în timp. Capul îl durea 
îngrozitor, avea amețeli, iar zgomotele pe care le auzea cu 
mare greutate erau informe. Încet, încet, concentrându-se 
la maximum, în minte i se derulă filmul evenimentelor. 
Deci fusese „săltat” în plină stradă. Frumos... Privi în jurul 
său cu mai multă atenţie. Se afla într-o încăpere rece, 
umedă, neaerisită de mult timp, ce părea a fi o pivniţă ori o 
boxă din subsolul unei clădiri. O ferestruică cu gratii, sub 
tavan, filtra cu zgârcenie puţina lumină ce se prelingea 
înăuntrul încăperii. În jurul său zări un fotoliu şchiop şi o 
canapea din care ieşeau arcuri ruginite prin stofa roşie 
pleznită în mai multe locuri. Mai încolo, o masă acoperită 
cu tinichea ruginită, o albie în care se aflau saci, perii, 
vopsea şi alte obiecte pe care nu reuşi să le identifice. 
Încercă să se ridice, dar nu reuşi. De-abia atunci realiză că 
şedea pe un scaun, cu mâinile şi picioarele strâns legate cu 
o frânghie de speteaza şi picioarele acestuia. Scaunul era 
bine ancorat de un zid cu ajutorul unor cârlige. Încercă să 
se libereze, dar nu reuşi. Legăturile erau solide şi singurul 
efect al sforţărilor sale a fost adâncirea şanţurilor lăsate de 
frânghii în carne. Abandonă după un timp. Nu avea niciun 
rost să se chinuiască în acest mod. Începu să se gândească 
la ceea ce se întâmplase. Cine puteau fi autorii răpirii? Şi 
de ce? Gaborii trebuiau scoşi din cauză, fiindcă, în primul 
rând, nu făcea parte din metodele lor de lucru, în al doilea 
rând, nu aveau nevoie să procedeze în acest mod. 


Complicii lui? Pur şi simplu nu mai existau sau aproape că 
nu mai existau! Exceptând unul, care nu avea niciun 
interes să-l sechestreze! Dar de ce nu venise la întâlnirea 
de la cinematograf? Or fi apărut alţi mahări dintr-o altă 
bandă care practică metode gangstereşti? În acest caz ar fi 
aflat, desigur. Dar dacă or fi trimis un „killer” să-i lichideze 
pe rând, pentru a nu mai achita restul de valută şi a nu-i 
mai scoate din ţară!? Inlătură această ipoteză ca 
improbabilă. Şi atunci, ce rămânea în picioare? Nu-i 
plăceau deloc misterele! Şi timpul acesta blestemat care 
trecea deosebit de greu! Acum, orele i se păreau mult mai 
lungi decât de şaizeci de minute. Simţi că i se umflă 
mâinile. Dacă ar mai încerca odată? Timp avea destul. Se 
înclină spre dreapta şi începu să tragă de frânghie. Nimic. 
Incercă pe stânga. Transpiraţia îi curgea pe frunte, apoi îi 
intra în ochi usturându-l peste măsură. Se opri o clipă 
pentru a se odihni şi închise ochii. Apoi îşi reluă lucrul. 
Deodată tresări. 

I se păru că legătura din spate s-a lărgit. Se întinse cu tot 
corpul înainte. O durere vie îl străbătu, înfigându-i-se în 
creier. Trase adânc aer în piept şi începu să frece frânghia 
de speteaza scaunului. Timpul trecea acum şi mai încet. 
Fără a da vreo atenţie durerii, strângând din dinţi şi 
muşcându-şi buzele până la sânge. : 
„Scundacul” continuă... Dar frânghia nu se rupse. Îşi simţi 
mâinile complet amorţite, fără vlagă. Se gândi să renunţe, 
aşteptând derularea evenimentelor. In definitiv, n-avea 
niciun rost să-şi distrugă mâinile de care mai avea nevoie 
în meserie. Se va lămuri despre ce-i vorba şi, în funcţie de 
situaţie, se va orienta. La acest gând se linişti şi îşi căută o 
poziţie mai comodă pentru a putea aştepta. Astfel trecu o 
oră şi apoi încă una. Obosit şi tracasat, aţipi. Se trezi brusc 
într-un lac de sudoare. Auzul său, mereu la pândă, 
percepu un zgomot uşor. O uşă se deschise şi în pragul ei 
apăru silueta unui bărbat în jur de patruzeci de ani, înalt, 
cu umeri largi, o faţă colţuroasă, cu tenul măsliniu şi o 


bărbie pătrată. Întreaga sa înfăţişare exprima hotărâre şi 
energie, iar în ochi avea o sclipire de viclenie. Când se 
apropie mai mult, realiză că ere îmbrăcat într-un costum 
gri, bine croit, o cămaşă crem şi o cravată de culoare 
vişinie. Se opri la doi paşi în faţa lui. Acesta îl privi 
încordat. Nu-l văzuse niciodată până atunci. Cei doi se 
măsurară în tăcere. Într-un târziu „Scundacul” exclamă 
nervos: 

— Cine eşti dumneata? Cum am ajuns aici şi de de sunt 
legat? Ceaveţi cu mine? 

Celălalt izbucni în râs: 

— Cam multe întrebări pentru un om în starea dumitale! 
Dar dacă ai devenit nervos înseamnă că te simţi ceva mai 
bine, aşa că putem susţine o conversaţie. Depinde de 
dumneata ca ea să fie agreabilă sau... dezagreabilă. Şi 
pentru a începe, poţi să-mi spui „Mafoame”, dacă asta te 
ajută cu ceva... 

— Crezi că în situaţia în care mă găsesc aş putea avea o 
discuţie? 

Individul reflectă puţin, apoi zise: 

— Dacă te dezleg, promiţi să fii cuminte? 

— Altceva ce aş putea face? De fapt, nici nu ştiu de ce 
mă aflu, aici, de ce am fost răpit, parcă aşa se cheamă ce 
mi s-a făcut, nu? Ce am făcut, cui, mă rog, cu cine am de-a 
face? 

— O avalanşă de întrebări, „Scundacule”... şi când te 
gândeşti că noi trebuie să te luăm la întrebări! 

— Noi? Care „noi”? Cine sunteţi voi? Dumneata pe cine 
reprezinţi? 

— „Noi” suntem cei care negociem marfa sustrasă de 
dumneata şi ceilalţi, expediată „dincolo”. 

— Voi negociaţi în numele meu? 

„Scundacul” se înroşi la faţă de mânie. Continuă, 
aproape răcnind de turbare. 

— Dar cine v-a însărcinat cu această misiune? Eu? Alţii 
ca mine? Cum v-aţi permis? 


Se înecă de furie şi începu să tuşească. Celălalt profită 
de această pauză ca să intervină, calm: 

— Vezi, „Scundacule”, că nu eşti deloc rezonabil. Eu am 
venit aici din partea boss-ului, nu ca să-ţi dau ţie 
socoteală... 

— Din partea boss-ului? Cum, boss-ul a organizat răpirea 
şi aducerea mea aici? Dar este absurd! 

Mafoame” nu-i răspunse. Se apropie liniştit de el, scoase 
un şiş din buzunarul hainei, se aplecă şi din câteva mişcări 
rapide îi tăie legăturile de la mâini şi de la picioare. Apoi, 
în timp ce Vartic îşi freca mâinile pentru a le dezmorţi, 
celălalt, jucându-se cu şişul, îi spuse. 

— Nu ţi se ia nimic din ce îţi aparţine. Vei primi tot, 
dar... prin mine sau prin boss. E cazul să te linişteşti. Ca 
să-ţi răspund la una din întrebări, trebuie să ştii că în 
„cercul” nostru mai sunt unii pe care nu-i cunoşti şi nici 
nu-i nevoie de aşa ceva. Dar să revenim la afacerea 
noastră... 

În acest moment, Vartic îl apucă pe „Mafoame” de 
reverul hainei, atrăgându-l brusc şi violent spre el, cu 
intenţia vădită de a-l arunca peste spate. 

„Mafoame” nu opuse rezistenţă. Se lăsă uşor, atras de 
„Scundac”, poate prea uşor, ca o păpuşă de cauciuc 
umplută cu aer, dar când îl atinse cu umărul, explodă 
deodată. „Scundacul” îl simţi pe acesta peste tot corpul. 
Schije de „ Mafoame” îl atinseră în plexul solar şi, în 
acelaşi timp, în mărul lui Adam, apoi o durere vie îi 
străpunse ficatul, după care simţi la urechea dreaptă o 
lovitură ca de ciocan, care-l scoase complet din circulaţie. 
Dar nu căzu, fiindcă „Mafoame” îl aşeză cu grijă pe jos, aşa 
cum ai depune o saltea veche după ce ai scuturat-o. 

Când se trezi din leşin pentru a doua oară, într-un timp 
relativ scurt, Vartic îl auzi pe individul din faţa lui vorbind: 

— Poate acum, după ce ne-am cunoscut mai bine, e 
rândul tău să te „debutonezi”. 

Vartic, încă ameţit de lovituri şi frecându-şi uşor 


încheieturile mâinilor, încă dureroase, răspunse: 

— Asta-i bună! Mă săltaţi cu forţa din faţa casei, mă 
adormiţi, mă legaţi ca pe o valiză, mă sechestraţi şi acum 
îmi cereti, tot mie, să vorbesc. Despre ce? 

— Excelentă atitudine! zâmbi „Mafoame”. „Cine nu riscă 
nimic nu va avea nimic”, cum a zis Hanibal când s-a lansat 
în traversarea Alpilor. Numai că aici nu-ţi merge, amigo! 
Ori vorbeşti acum... ori nu mai vorbeşti deloc. Şi tu ştii că 
noi, cei din mediu, nu glumim. 

— Dar ce să spun? Nu ştiu ce vreţi! 

— Bine, am să-ţi ajut eu memoria. Ce le-ai spus copoilor 
despre gaura de la muzeu? 

— Eu?? Dar nu m-a întrebat nimeni despre muzeu! 

— La miliţie ai fost zilele astea? 

— Am fost, nu pot să neg. 

— Era culmea să fi negat! 

— Dar nu am fost în legătură cu muzeul. 

— Nu? Te-or fi chemat să-ţi dea un paşaport! 

— Am fost chemat la judiciar... 

— Ei, te-ai hotărât în sfârşit! 

— ...În legătură cu biletele false de tramvai! 

— Cum?? 

— Am fost martor în tramvai, când a fost prins individul 
care plasa bilete false şi... 

— Cretinule! Cine dracu' te-a pus să te bagi în treaba 
asta? 

— Nimeni, doar că eram acolo din întâmplare. 

— Din întâmplare!... îl maimuţări acesta. Trebuia să 
dispari imediat din zonă, ce, nu ştii cum se procedează? Ce 
te-au mai întrebat? 

— Nimic altceva. Doar v-am mai spus. 

— E drept, ai spus. Dar eu vreau adevărul! Şi bagă de 
seamă, pe mine nu mă minţi. 

— Nici nu vreau. Ce interes aş avea să mint? Doar aştept 
şi eu să mi se dea restul. 

— Lasă, ăsta nu-i un argument. Poate că stai cu fundul 


în două luntre? Cât le-ai spus? Vezi, eu nu te întreb „ce” ai 
spus, ci „cât”? Îmi dau şi eu seama că nu puteai scăpa cu 
una, cu două, şi atunci ai aruncat şi tu, acolo, ceva... casă 
le scoţi ochii. 

— Degeaba. Nu ţine la mine, am mai fumat aşa ceva. 
Repet că nu a fost vorba de muzeu. Nu cumva pentru asta 
m-aţi adus aici? Bine, dar este absurd, complet absurd! 

— Nu chiar atât de absurd precum îţi închipui. 

— Şi unde e şefu'? 

— ÎI înlocuiesc eu la comandă. Nu eşti de acord? 

— Nu te cunosc şi nici nu te recunosc ca atare! De altfel, 
ai început să mă plictiseşti cu pisălogeala asta. Şi acum, ce 
urmează? 

— Nimic. Deocamdată ne mulţumim cu explicaţiile tale. 
Acum eşti prevenit asupra metodelor noastre şi a 
posibilităţilor de a ne informa. Şi, dacă vei fi întrebat sau 
interogat, fii atent! Chiar dacă uiţi ce ai declarat, altul va 
ține minte... asta aşa, ca să nu te contrazici! Mă ţii la 
curent cu tot ce se întâmplă. Mă suni. Numai de la cabină. 
Şi, mai ales, spui tot. Clar? Şi încă ceva, să nu uiţi. „Dacă 
prietenia inamicului nu e sănătoasă, cu atât mai urâtă e 
duşmănia prietenului!”. Acum eşti liber, dar suntem cu 
ochii pe tine! 


Acceleratul de Bucureşti sosi de data asta fără nicio 
întârziere. Forfotă obişnuită, specifică gării Constanţa, în 
sezonul estival. Dintr-un grup de instrumentişti ce 
aşteptau pe un peron supraaglomerat, agitându-se 
continuu în căutarea unui taxi, se desprinse discret, 
îndreptându-se spre ieşire, un tânăr blond, îmbrăcat în 
blugi şi o bluză în dungi albe şi albastre, purtând în mână o 
valiză neagră de formă lunguiaţă, ce putea fi cutia unui 
saxofon. În faţa gării, lume multă, aglomeraţie. Oamenii se 
agitau după taxiuri. Lângă tânărul blond se ivi un cetăţean 
care-i şopti discret. 

— Doriţi o maşină? 


Întrebarea îl surprinse. Privi cu luare-aminte la 
interlocutorul său. Era o figură anodină. Unul dintre cei 
care aşteaptă orele foarte încărcate şi fac concurenţă 
getaxului. Mica bişniţă cu maşina. Acceptă. Aşeză valiza pe 
bancheta din spate, iar el luă loc în faţă. Maşina porni în 
viteză pe şoseaua care ducea spre Mangalia. Trecu un timp 
destul de lung într-o tăcere deplină. Pasagerul privea 
gânditor înainte, fără a da vreo atenţie frumuseţii pomilor 
ce mărgineau drumul. La un moment dat, maşina se opri 
brusc, aruncându-i violent pe amândoi înainte. 

— Ce-i... ce s-a întâmplat? se auzi vocea puţin speriată a 
pasagerului, în timp ce în preajma autoturismului lor se 
auzeau fluierături repetate. 

— Nimic important! zise şoferul cu indiferenţă. Suntem 
la intersecţia dintre Neptun şi Olimp. Un control de rutină 
al miliției circulaţiei. Nu ştiu cum se întâmplă, dar eu sunt 
totdeauna bun de amendat, deşi , de multe ori, nu ştiu 
pentru ce. Staţi însă liniştit, doar n-au nimic cu 
dumneavoastră! 

În acest timp, de maşină se apropie un subofițer de 
miliţie care salută politicos şi ceru actele la control. 
Pasagerul privea prin portieră cum în partea cealaltă a 
şoselei doi subofiţeri din miliția circulaţiei efectuau 
controale la două autoturisme. Se retrase liniştit de la 
geam, întinzându-şi comod picioarele. Deodată se deschise 
portiera şi un glas poruncitor îi ordonă să coboare, timp în 
care şoferul, cu o mişcare rapidă, apucă valiza din spate. 

Speriat, pasagerul cobori. Încadrat de doi civili, care nu- 
i adresară nici măcar o privire, omul fu condus la o altă 
maşină, care staţiona la câţiva metri, cu motorul în mers. 
Odată îmbarcaţi, autoturismul porni, urmat imediat de 
„taximetrul” din Constanţa. 


— Ei, sunt toate? Vocea maiorului Mişu Stancu răsună 
vesel. 
Căpitanul  Seracin împreună cu expertul Lucian 


Papacostea de la Muzeul Naţional de Artă erau aplecaţi 
asupra mesei, cercetând tablourile. Seracin zâmbi cu toată 
faţa în timp ce expertul confirmă din cap, fără a-şi schimba 
poziţia. După un timp zise: 

— Astea sunt, nu am nici cea mai mică îndoială! Şi, ceea 
ce e foarte important, niciunul nu-i degradat, fapt de care 
m-am temut tot timpul. Ce-i drept, au fost bine conservate, 
mai ales pânzele... 

— ...în vederea vânzării, nu? Căci altfel poate nu şi-ar fi 
dat atâta osteneală. 

— Evident, evident! se grăbi expertul să aprobe. Totuşi, 
aş dori să remarc că un profan nu ar fi ştiut să le păstreze 
în bune condițiuni. 

— Da, da, făcu maiorul. E un fapt de care va trebui să 
ţinem seama în cercetări. 

Interveni căpitanul: 

— Cât priveşte icoanele... 

— Ştiu! zise Stancu vesel. Ele vor sosi cu trenul următor. 

Seracin îl privi mirat: 

— Dar nu vi se poate ascunde nimic! 

— Aşa-i meseria noastră! Apoi, cu o voce înceată, mai 
mult pentru sine, adăugă: Dacă le-am găsi aşa şi pe 
celelalte... 

— Aţi spus ceva? 

— Nu, căpitane. Am dat glas, ca să spun aşa, gândurilor 
mele... mi se mai întâmplă câteodată. Ce ziceţi, tovarăşe 
Papacostea, rămâneţi până mâine, să ne daţi o mână de 
ajutor în expertizarea icoanelor? 

— Bineînţeles! 

— Bun! Vă mulţumesc şi sper să ne revedem cât de 
curând în Capitală, pentru o altă expertiză. 

Expertul clătină capul cu părere de rău: 

— Am auzit, regretăm cu toţii. Sper să le recuperaţi cât 
mai repede, pentru a le readuce în patrimoniul cultural 
naţional, unde este locul lor. 

— Sperăm şi noi! îşi strânseră mâinile. Seracin îl 


conduse pe maior până la maşină, unde acesta se întoarse 
spre el şi spuse: 

— Prima manşă ai câştigat-o şi te felicit. Urmează 
intoxicarea, şi pentru pregătirea ei nu ai prea mult timp la 
dispoziţie. Ţi-am lăsat aici un tehnician de prima clasă, dar 
nu uita, răspunderea cade pe umerii dumitale! Ai câteva 
ceasuri bune pentru a-l stoarce pe Riri Vitcu. Profită mai 
ales de momentul psihologic ce s-a creat. Să mă ţii la 
curent cu mersul cercetărilor, poate îţi mai dau o mână de 
ajutor. Mă găseşti la numărul acesta... îi întinse o hârtie. 
Şi, fără a mai adăuga ceva, se urcă în autoturismul care-l 
aştepta şi acesta porni imediat 

Hotelul „Felicia” din Venus era iluminat Agiorno. Un du- 
te-vino caracteristic localurilor mari de pe litoral, unde, 
alături de cetăţeni români, locuiesc şi mulţi străini veniţi 
din diferite colţuri ale bătrânului continent. Deşi holul era 
spaţios, mobilat cu gust şi în general funcţional, 
canapelele, fotoliile şi scaunele erau insuficiente în această 
seară pentru lumea ce se strânsese în vederea dineului. 
Astfel se formară mai multe grupuri de oameni, 
aşteptându-se unii pe alţii, discutând cu aprindere, 
glumind şi râzând zgomotos. Era şi firesc ca în acest 
vacarm să treacă neobservat tânărul înalt cu părul şaten şi 
ochi căprui, îmbrăcat într-un pantalon alb de flanelă şi o 
cămaşă albastră de mătase. Se strecura cu abilitate printre 
pâlcurile de oameni, îndreptându-se spre lift. Ajuns la 
etajul doi, aruncă o privire pe culoar, apoi, constatând că 
acesta era pustiu, se îndreptă spre camera cu numărul 211 
şi bătu în uşă, de două ori scurt şi odată lung. Aceasta se 
deschise imediat. Intră şi se pomeni în faţa unui... pistol. În 
spatele lui auzi uşa închizându-se, apoi încuindu-se de 
două ori. Se întoarse spre „amfitrionul” său. Un tip de 
statură mijlocie, complet chel, o faţă rotundă cu tenul 
bronzat, din care doi ochi verzi, parţial acoperiţi de nişte 
sprâncene stufoase, aruncau o privire care te îngheţa. 

— Sapristi! Qai êtes-vous? 


Îi răspunse tot în limba lui Voltaire: 

— Sunt trimis de monsieur Vitcu. Mă cheamă Varga, 
Aurel Varga. Tânărul scoase din buzunar o jumătate dintr- 
o monedă de cinci franci şi i-o întinse. Fără să lase pistolul 
din mână, chelul luă jumătatea de monedă, o examină cu 
atenţie, apoi o introduse calm într-un portmoneu. li arătă 
cu pistolul un fotoliu: 

— Asseyez-vous! 

Varga se aşeză comod, întinzându-şi picioarele lungi, 
fără însă să-l scape din vedere pe politicosul său 
interlocutor. Acesta îl întrebă scurt: 

— Ce grad ai în poliţie? 

Tânărul încercă să se ridice, când celălalt tună: 

— Stai jos şi răspunde la ce te întreb! 

— E stupid! întrebarea dumneavoastră este o glumă?! 

— Nu glumesc niciodată cu asemenea lucruri, mon cher. 
Am, cum să spun, un al şaselea simţ, care-mi semnalează 
pericolul. Aşa ceva au numai hoţii, escrocii, şarlatanii şi 
marii granguri, care s-au îmbogăţit prin afaceri şi 
combinaţii financiare care mai de care mai veroase. O rasă 
puternică, mon ami, care n-a pierdut instinctul de 
vânătoare şi simte într-o clipită când se petrece ceva 
neobişnuit. Momentul când devii tu însuţi vânat. 

Varga îi urmări calm monologul, apoi replică cu o voce 
albă. 

— O teorie interesantă, plină de idei dense, cu multă 
substanţă... dar tot atât de ridicolă! Eu am semnul de 
recunoaştere, monsieur Galli, şi apoi, poate că mai simplu 
ar fi să verificaţi. 

— La asta m-am gândit şi eu, numai că mie îmi place să 
mă ghidez şi după instinct. În sfârşit, să nădăjduiesc că ai 
spus adevărul, altfel, regret... dar îţi dai seama că nu pot 
lăsa un asemenea martor în urma mea! zise acesta cu 
maliţie, în timp ce scoase din buzunar un amortizor pe 
care-l montă la ţeava pistolului. 

— Tu n'as rien à cacher, hein? Ca t'est bien egal qu'on 


se renseigne sur toi?!%. Ridică apoi receptorul telefonului şi 
ceru să i se dea foarte urgent un număr din Bucureşti. 
Urmă o tăcere apăsătoare, timp în care Galli golea pahar 
după pahar, continuând să-l ţină pe celălalt sub 
ameninţarea pistolului. Şi, deodată, se auzi soneria 
telefonului. Acesta ridică receptorul şi întrebă: 

— Vitcu? C'est vents?Ne quttez pas! Ai trimis cumva la 
mine un tânăr care se cheamă... 

Ascultă încordat, apoi zise: „C'est ça!”, după care puse 
receptorul în furcă şi continuă cu un glas mai destins, 
privindu-l pe Varga: 

— Scuzele mele, mon cher, dar aşa e meseria asta! 
Pericolul te pândeşte de peste tot şi dacă nu eşti vigilent... 
Şi, văzând privirea lui Varga aţintită asupra pistolului, 
zâmbi, punându-l în buzunar. Îi turnă un pahar plin cu 
whisky, pe care acesta îl dădu peste cap, apoi i-l întinse din 
nou. Fără o vorbă, îl umplu, zicând: 

— Şi acum, deoarece ne-am clarificat, spune-mi, cum 
procedăm cu tablourile? 

— Am considerat că-i primejdios să le aduc eu aici. Ele 
vor sosi mâine, cu trenul de dimineaţă, pe numele meu, şi 
ne-am gândit... dar în prealabil am fost abilitat să discut cu 
dumneavoastră unele probleme financiare. 

— Am crezut că acest stadiu a fost depăşit şi de fapt am 
şi... 

— ...Achitat un avans în lei! 

— Desigur, aşa se procedează. 

— Bineînțeles. Dar devizele? 

Galli zâmbi condescendent. 

— Despre asta e vorba? Nu vă temeti, sunt la mine. 

— O sută douăzeci de mii?! 

— Pardon? 

— Aţi auzit bine. Factorul de risc pe care mi l-am 
asumat, plus suspiciunea dumneavoastră de adineauri vă 
mai costă douăzeci de mii de verzi. Dacă vreţi! C’est à 


19N-ai nimis de ascuns? Ţi-e totuna dacă ne interesăm asupra ta? 


prendre ou à laisser! 

Acesta îl măsură lung, în timp ce sângele i se urca la 
cap. Schiţă un gest cu mâna spre buzunar, apoi, cu un 
efort de voinţă, se stăpâni. Rânji: 

— Joci tare, mon cher! Dar spune-mi, diferenţa e pentru 
tine? 

— Ar putea să fie, măcar pentru emoţiile pe care mi le-ai 
făcut... dar nu-i decât noul preţ, plus un mic beneficiu 
personal plătit pentru „instinctul” tău. Ştii, la noi, „mediul” 
e mai elastic, şi apoi, noi pierdem nişte valori de artă. 
Apropo, cum te-ai gândit să le scoţi afară, sper că nu te-ai 
gândit s-o facem tot noi? Te-ar costa... 

Individul izbucni în râs. 

— Curioşii nu trăiesc mult! Vreau însă să te liniştesc. Nu 
ne-am gândit nicio clipă să le scoateţi voi. Asta e treaba 
noastră. Eşti interesat în afacere? 

— De ce nu? În definitiv, dacă se mai pot scoate ceva 
biştari... Mă pricep la „transporturi” şi ţi-aş uşura 
îndeplinirea „contractului”, dacă plăteşti bine! 

Galli zâmbi. 

— Îmi plac oamenii practici. Sunt eficienţi... Dar ce te 
face să crezi că aş avea contract? 

— Un om din milieu nu investeşte asemenea sume de 
bani într-o marfă atât de... perisabilă! 

— Eşti inteligent, chiar „prea” inteligent, cum ar spune 
un amic de-al meu din Lyon. Eu am fost în Legiunea 
Străină mai mulţi ani... dacă realizezi cumva ce înseamnă 
asta. Ca să fiu sincer, nu m-am descurcat prea rău, deşi 
pericolul te pândea la orice pas, atât din exterior, cât mai 
ales de la cei care stăteau în spatele tău! Imi amintesc că 
odată am primit o permisie pentru a merge în oraş, iar 
căpitanul meu m-a chemat la el şi mi-a dat un plic să-l duc 
la Comandament. Pe drum l-am deschis. Era 
caracterizarea unui camarad. Scria „periculos de deştept”. 
Nu mi-a plăcut deloc. Şi am avut dreptate. Camaradul cu 
pricina a „dispărut” în timpul unei misiuni. Fără urme! Ce 


zici? 

— M-ai lăsat, cum ziceţi voi... bouche bee sau „ca la 
dentist”, cum se spune pe aici. Ai dori să procedezi în 
acelaşi mod cu mine? 

Fără să răspundă, Galli turnă din nou în pahare, apoi 
privi sticla de whisky pe jumătate goală, pe care o împinse 
de-o parte. Duse paharul plin la gură şi sorbi de câteva ori. 
Apoi vorbi: 

— Dacă aş fi avut o asemenea intenţie, nu-ţi povesteam 
episodul din Legiunea Străină. Într-un fel, am ţinut să-ţi 
atrag atenţia, căci s-ar putea ca patronul tău să procedeze 
cu tine într-un mod asemănător. „Metodele” astea se 
răspândesc repede! 

— Cu mine? De ce ar face asta? 

— De ce nu? Ori te crezi indispensabil? 

Varga îl privi fix un timp, apoi scutură din cap: 

— Nu cred, cel puţin deocamdată, cât mai are nevoie de 
mine. lar în ceea ce te priveşte, cred că n-ai niciun 
interes... acum. Altfel îmi făceai felul aici ori în altă parte. 
Dar pentru viitor, am învăţat lecţia. 

Galli râse amuzat. 

— Ai ghicit, mon ami! Acum eşti om de legătură şi e 
nevoie de tine. Ai grijă însă să nu-ţi depăşeşti atribuţiile, 
fiindcă în această situaţie s-ar putea să fii prins în postură 
de sandvici, adică din ambele părţi, iar de aici n-ai nicio 
scăpare. 

— Mulţumesc pentru sugestii. Voi avea grijă. 

Celălalt zâmbi confuz. 

— Acum am să-ţi satisfac parţial curiozitatea. Să 
presupunem că aş avea un contract, ai avea ceva 
împotrivă? 

— Deloc, numai că, în acest caz, nu ai avea de ce să te 
plângi, plăteşte doar boss-ul, nu? 

— Da, plăteşte boss-ul, dar nu orice preţ. Şi apoi, cu cât 
plăteşte el mai mult, cu atât iau eu mai puţin, clar? Nu? 
Văd că nu pricepi. Dar n-are nicio importanţă, chestie de 


afaceri. Bine, să punem punct. Am să-ţi dau cât ai cerut, 
dar... nu mai pune alte întrebări. Sau şi astea sunt incluse 
în tarif?! 

— Nu tocmai. Mă cultiv şi eu. Am uitat să spun de 
transport. 

— Eşti un tip interesant. Ei bine, transportul nu pune 
probleme. Noi putem transporta orice fel de marfă... 

— Chiar şi oameni? 

Galli îşi aprinse o ţigară, apoi îi întinse lui Varga 
pachetul de „Gauloise”. Zise: 

— Nu-i specialitatea mea, dar se poate face. Te 
interesează? 

— Da. 

— Personal sau... pentru patronul tău? 

— Aş încerca să montez ceva pe cont propriu. Se poate 
câştiga mult şi n-aş vrea să scap ocazia. 

— Cunosc pe cineva care conduce o asemenea „firmă”. 
Personal nu am avut legături cu el, dar, aşa cum se 
întâmplă în lumea noastră, ştiu o persoană care e în relaţii 
cu o altă persoană ce se ocupă cu aceste afaceri. Aş putea 
să mă interesez dacă... afacerea e rentabilă şi pentru mine. 
Dar să ştii că se plăteşte mult, căci riscul e mare! 

Galli îşi mai turnă puţin whisky în pahar, îl bău încet, 
parcă dus pe gânduri, apoi reluă: 

— Există unii din mediu care s-au specializat în acest tip 
de transporturi şi au făcut avere. Da, da, avere! Fac orice! 
O organizaţie colosală, un concern, ce mai! Expedierea la 
comandă. 

— De oriunde? 

— Bineînţeles! Dacă ai în vedere... 

Se opri o clipă, pentru a-şi aprinde o ţigară. 

Varga întrebă: 

— Şi nu-i periculos? 

Galli râse: 

— Periculos? Sigur că-i periculos, dar toţi aceştia sunt 
învăţaţi cu pericolul şi de aceea cer mult. 


Se înroşise de tot perorând cu paharul gol în mână. 
Dându-şi seama, îl umplu din nou şi sorbi din licoarea 
gălbuie. Apoi vorbi: 

— Vezi, amice, cum să-ţi spun, pericolul e foarte relativ 
la noi. Trebuie să ştii pentru ce îţi rişti libertatea, 
sănătatea ori viaţa! Primejdia şi cu mine suntem fraţi buni 
şi nu de ieri, de alaltăieri. Dar dacă mă bag în ceva, vreau 
să ştiu în ce şi să fac eu aprecierea. Dacă vrei, îţi organizez 
eu afacerea. 

— Nemaipomenit. Dar cum e posibil? 

Galli nu răspunse imediat. Privi mai întâi în zare paharul 
gol pe care-l ţinea în mână, îl puse pe masă apoi privi 
întrebător spre sticlă. Varga se duse până la frigider, de 
unde scoase o altă sticlă „Johnny Walker”, din care îi turnă 
un pahar plin. După ce trase o sorbitură, zise: 

— Foarte simplu. Într-un compartiment al unei 
autocisterne ori al unui camion frigorific. 

—Bine, dar... . 

După ce-şi bău paharul, se şterse la gură şi continuă: 

— Nu mă întrerupe mereu. După „câte ştiu”, am aflat şi 
eu de la alţii, există un drog care te împiedică să simţi 
frigul şi încetineşte metabolismul de aşa manieră încât 
corpul suportă chiar şi o baie de gheaţă şi o reducere a 
temperaturii până la 29 grade. Şi la această temperatură 
nu se mai simte nimic. Tot ceea ce trebuie pentru 
întreţinerea vieţii într-o cutie este puţin oxigen şi un 
aparat care să absoarbă acidul carbonic, asemenea aceluia 
pe care-l folosesc astronauții în capsulele spaţiale... 

— Foarte ingenios! 

Paharul de whisky se umplu într-o clipită şi tot aşa de 
repede se goli. Varga reluă: 

— Şi tablourile... făcu un gest specific cu mâna, tot cu 
autocisterna? Foarte interesant! 

Galli râse răguşit. 

— C'est la même Jeanette, autrement coiffée! Cum s-ar 
zice la voi: „E aceeaşi Mărie cu altă pălărie”! 


— Ce vorbeşti? 

Amuzat, acesta răspunse: 

— Chiar ai crezut aşa ceva? Fii serios! „Altă gâscă-n altă 
traistă”, mon ami. Pentru asta există un alt mijloc tehnic, 
de altfel destul de simplu. Totul se bazează pe „buna 
credinţă” ori încrederea cu care suntem onoraţi noi, cei 
care venim aici, în sejururi. Ha, ha, ha, dac-ai şti! 

Varga îşi turnă şi el puţin whisky, îl gustă şi spuse într-o 
doară: 

— Evident, e business-ul vostru. Vă priveşte. Mă 
gândeam că, dată fiind cooperarea noastră şi riscul pe 
care-l împărţim deopotrivă în această afacere, mi s-ar 
putea acorda mai multă încredere. Dar nu insist! mai zise 
Varga, făcând o figură jignită. 

Celălalt ripostă: 

— Nu v-ar ajuta la nimic. Dimpotrivă. S-ar putea să vă 
faceţi griji inutile... Glasul îi deveni batjocoritor. Continuă: 
Poate însă că te-ar aranja pe tine să te documentezi... la 
faţa locului. Ce zici? 

— De ce nu? 

— În vederea unei afaceri viitoare... fără patron, nu? 

— Aşa e. 

— În acest caz, vei lua legătura cu mine şi, am să te pun 
la curent. De altfel, e atât de simplu ca în povestea cu oul 
lui Columb. Simplitatea operaţiunii... acesta e secretul! 

Deodată se scutură, se duse până la baie şi când reveni, 
pe faţa lui se aşternuse din nou aceeaşi mască de gheaţă. 
Ochii săi aveau acum luciri de oţel. 

— O. K. mon vieux! Veţi primi ce aţi cerut. 

— O. K. Mâine veţi avea tablourile. Noi vă propunem 
următorul plan... 


Albers opri Mercedesul în parkingul din fața 
aeroportului din München. Încuie maşina, apoi privi cu 
atenție în jurul său. Nimic suspect. Pentru orice 
eventualitate, făcu o scurtă plimbare prin sala de 


aşteptare, apoi ieşi din nou afară. Nimic. Era imposibil ca 
cineva să-i fi pândit plecarea. Şi totuşi. Se hotărî. Işi 
consultă ceasul. Era ora 12,00 şi avionul trebuia să 
sosească peste exact zece minute. Când intră în sala de 
aşteptare, crainica tocmai comunica aterizarea cursei de 
Atena. Işi aprinse o ţigară şi se aşeză comod într-un 
fotoliu, astfel încât să poată vedea pasagerii sosind. Când 
scara volantă se puse în mişcare, el se ridică, apropiindu- 
se de călătorii care coborau. Deodată zâmbi cu toată gura, 
dezvelindu-şi dantura de aur. Făcu un gest prietenos cu 
mâna unei femei îmbrăcată într-un taior negru, ce avea în 
mâna dreaptă o revistă „Stern”. Heleni Landis flutură o 
mănuşă, apoi privi undeva, deasupra sa. Întrigat, 
„Mistreţul” se întoarse şi văzu un bărbat mic şi gras, 
însoţit de un şofer în livrea. Rămase pe loc. Când Heleni 
ajunse în dreptul lui, făcu un pas greşit şi alunecă, iar când 
acesta se repezi, galant s-o ajute, îi strecură cu abilitate un 
bileţel în buzunar, apoi îi zâmbi, mulţumindu-i într-o 
germană puţin guturală. O urmări cu privirea cum se 
îndreaptă spre ieşire, însoţită de individul care o 
aşteptase, în timp ce şoferul se duse să-i ridice bagajele. 
Se luă încet după ei şi îi ajunse tocmai când limuzina 
Packard de culoare cenuşie se puse în mişcare. Pentru 
orice eventualitate, îi luă numărul. Apoi se urcă în maşina 
lui şi citi biletul. Câteva cuvinte scrise cu un creion 
dermatograf: „Scuze, diseară 22,00, în blocul din 
Effnerstrasse 127 bis, apart. 33 H”. Visător, îşi aprinse 
încă o ţigară cu bricheta de la bordul maşinii, apoi dădu 
foc biletului, strânse cu multă băgare de seamă cenuşa şi o 
aruncă pe geam. Demară spre centrul oraşului. Ajungând 
la birou rezolvă câteva lucrări mai urgente, răspunse la 
două telefoane, apoi se interesă dacă îl căutase Meingast. 
Citi mesajul pe care acesta îl lăsase, apoi se închise din 
nou în birou şi începu să lucreze. Când secretara îi aduse o 
farfurie cu pui rece şi salată şi termosul cu cafea, se uită la 
ceas. Era ora 18,00. Îi zâmbi vinovat şi, la privirea ei 


mirată, o rugă să închidă lucrările şi să plece acasă. Fără 
un cuvânt, aceasta se retrase în cabinetul ei, puse în 
ordine hârtiile, le încuie în fişet, se îmbrăcă şi ieşi. Era 
obişnuită cu ciudăţeniile casei şi ştia din experienţă că nu-i 
bine să pună întrebări patronului. 

După plecarea acesteia, Albers deschise un sertar al 
biroului său, scoase un pistol „Smith and Wesson”, îl armă, 
puse piedica şi-l strecură în centură. Îşi turnă apoi un 
pahar de scotch şi începu să mănânce. După ce termină, se 
îmbrăcă, stinse lumina şi ieşi, trăgând uşa pentru a bloca 
încuietoarea electronică. În stradă privi în jurul său, apoi 
traversă intrând într-un mic bar, unde însuşi patronul îl 
servi cu o cafea şi un coniac. După ce-şi termină 
consumaţia, aruncă pe masă o bancnotă, îşi consultă din 
nou ceasul, se sculă şi plecă. 

Ajungând la destinaţie, parcă maşina cu câteva blocuri 
mai încolo, apoi cobori fără să se grăbească şi intră în 
vastul hol al clădirii. Se opri o clipă, privi gânditor liftul şi 
urcă pe jos. La etajul trei aşteptă puţin să-şi tragă sufletul, 
după care, păşind încet, se îndreptă spre lift şi îl chemă. 
Când acesta sosi, deschise uşa şi o trânti apoi cu putere. 
Aşteptă încă puţin şi păşi spre apartamentul cu numărul 
33. Nu apucă însă să sune. Se părea că Heleni îl aştepta cu 
nerăbdare, fiindcă-i deschise imediat. Pe faţa ei era 
arborat un rictus bizar, ce se voia un surâs, dar trăsăturile 
îi erau marcate de frică. „Mistreţul” cunoştea bine această 
expresie, pe care o văzuse de nenumărate ori. Ea trăda cea 
mai cumplită teroare, asemenea cuiva care aşteaptă o 
moarte iminentă. Fără a sta pe gânduri, acţionă rapid. O 
apucă pe Heleni de mână şi o trase cu brutalitate spre el, 
aruncând-o pe palier. În acelaşi timp, cu o violentă lovitură 
de picior, împinse uşa, care izbi puternic pe individul care 
se ascundea în spatele ei. Se auzi un strigăt de furie. Uşa 
se deschise din nou şi atunci văzu agresorul. Era un individ 
masiv, cu o ceafă de taur. Faţa sa obtuză reflecta turbarea 
şi ura de a se fi lăsat surprins. Se repezi la el cu un pumn 


cât o minge de fotbal. Dacă Albers nu l-ar fi evitat de 
justeţe, lovitura ce-i era destinată îl zdrobea complet. 
Eschivând cu tot corpul, îşi scoase pistolul şi, cu forţa 
inerţiei, îl antrenă pe individ înainte. Albers îl lovi cu tocul 
armei în tâmplă. Acesta se prăbuşi ca un sac de nisip. 
„Mistreţul” se aplecă asupra lui şi-l căută prin buzunare. 
Nu găsi acte de identitate. De fapt, nici nu se aştepta la 
aşa ceva. Îl privi cu atenţie, dar figura îi era necunoscută. 
Nu-l lovise mortal, aşa că îşi va reveni în cel mult treizeci 
de minute. Poate că fata îi va putea furniza mai multe 
amănunte. Când ieşi, o găsi pe palier, încă tremurând de 
teamă. Chemă liftul şi, când acesta sosi, o luă pe Heleni şi 
o conduse în cabină, apăsând pe buton. leşiră împreună 
din clădire, ţinându-se de mână ca doi îndrăgostiţi, fără a fi 
fost văzuţi de cineva. In stradă se asigură că nu-i nimeni 
prin preajmă, după care se îndreptară spre un bar din 
apropiere. Lăsând-o la o masă cu un pahar de gin în faţă, 
Albers se duse să telefoneze. Încă nu-şi vorbiseră, când se 
auzi sirena de la maşina poliţiei. Zâmbi uşor către Heleni, 
făcu un semn ospătarului, căruia îi achită nota, şi ieşiră. 
Peste câteva clipe Mercedes-ul demară lent, coti la dreapta 
şi se angajă pe Parkstrasse, accelerând. După el se luă un 
Packard cenuşiu, nu înainte de a semnaliza de două ori cu 
farurile. 


Vocea de la telefon era răguşită, fără vârstă şi sex, 
aparţinând cuiva ce tocmai se trezise dintr-o beţie 
prelungită. 

— Alo, sunteţi...? 

— Mai mult sau mai puţin! zise cealaltă voce. 

— Nu glumesc, vorbesc din străinătate, ce dracu’! 
Trezeşte-te, mein Schatz! 

— Aha! deci tu eşti! 

— În persoană! Ştii, marfa a făcut o impresie colosală şi 
s-a „măritat” mai bine decât ne aşteptam! 


PS, 

— Mă bucur nespus! Dar să ştii că nu am avut nicio clipă 
îndoieli în privinţa asta! Totuşi e drăguţ din partea ta că ai 
telefonat pentru asta. 

— Ar mai fi ceva. 

— Mi-am închipuit! 

— Am mai avea nevoie de nişte „sticle” asemănătoare, 
dar, în prealabil, patronul ar vrea să ştie dacă pe piaţă 
există aşa ceva. Etichetele cu denumirea băuturilor ai să le 
primeşti mâine, pe canalul obişnuit. 

— O.K. Numai că voi, de acolo, am impresia că aţi uitat 
comisioanele şi oamenii sunt neliniştiţi... 

— Nicio grijă, cunoşti zicala firmei noastre: Ein Man, ein 
Wort!20 

— Eine Frau, ein Wörterbuch!” glumi vocea de la 
celălalt capăt al firului. 

— Ja, ja! Voi reveni, să zicem, peste trei zile, în acelaşi 
loc şi la aceeaşi oră, ca să-mi spui ce posibilităţi sunt E 
bine? 

— Einverstanden. Numai să-mi precizezi şi condiţiile. 

— Aceleaşi, plus o primă de zece la sută în verzi. 

— S-a făcut! 


După ce închise, Meingast îşi pregăti o cafea mare şi 
amară, apoi se duse în baie şi îşi puse capul sub robinet. 
Pentru pasul următor avea nevoie de întreaga sa 


20Un bărbat, in cuvânt! 
210 femeie, un dicţionar! (Joc de cuvinte în limba germană). 


capacitate. Unde domneşte legea junglei, supravieţuieşte 
cel mai tare. Iar cel mai tare este întotdeauna cel ce are în 
mână capitalul ori oamenii hotărâți şi abili pentru a şi-l 
procuraţii perspectivă. Bău cu înghiţituri mici cafeaua încă 
fierbinte şi se arse la limbă. Injură cu voce tare. Erau trei 
lucruri în viaţă pe care nu le suporta: şampania caldă, 
femeia rece şi cafeaua fierbinte. Termină de băut, se 
îmbrăcă şi ieşi. 


În apartamentul luxos al lui Albers, situat într-o vilă de 
la marginea oraşului, Heleni Landis, întinsă pe o canapea, 
cu un pahar de whisky în mână, îşi derula povestea: 

— După pe ţi-am telegrafiat şi cu puţin timp înainte de 
plecarea la aeroport, m-am pomenit eu boss-ul la mine în 
birou, zicându-mi că la Munchen voi fi aşteptată de agentul 
său financiar, căruia urma să-i predau unele instrucţiuni 
privind vânzarea acţiunilor. Nu am mai avut cum să te 
contactez, fiindcă la aeroport m-a condus omul, său de 
încredere, o „gorilă” respingătoare, care m-a însoţit până 
la avion. Am recurs la trucul din sala de aşteptase. 

— Destul de bine realizat! zâmbi „Mistreţul”. 

— Am stat o oră la agenţie, am luat împreună un cockteil 
şi apoi şoferul m-a condus direct la apartamentul ce mi s-a 
rezervat. 

— Cine ţi l-a rezervat? 

— Este plătit de firmă! Nu e ce crezi. Am dormit puţin, 
apoi am făcut o baie, m-am îmbrăcat, şi tocmai voiam să-ţi 
telefonez, când s-a sunat la uşă. Fără să bănuiesc nimic, 
crezând că ai venit mai devreme, am deschis şi... m-am 
trezit în faţa matahalei pe care o cunoşti. M-a îmbrâncit, a 
închis uşa... 

— Ce-a vrut? 

— M-a întrebat întâi pentru ce am venit la Munchen. 
Când i-am răspuns că am afaceri la agenţie, a râs şi m-a 
plesnit peste gură. Apoi a scos din buzunar un şiş şi mi l-a 
pus la gât, ameninţându-mă că dacă nu-i spun adevărul mă 


desfigurează. 

— Care adevăr? 

— Voia să ştie ce relaţii sunt între boss şi tine, pentru ce 
ai fost la Atena şi care sunt adevăratele tranzacţii ale 
patronului... 

— Copoi? 

— Nu părea. Cel puţin din câte îi cunosc, nu folosesc 
asemenea metode. 

— Aşa am crezut şi eu! Şi ce i-ai spus? 

— Că-i vorba de o intermediere privind cumpărarea unui 
stoc de textile de la o firmă din Hamburg şi o prospectare 
a pieţii vest-germane din domeniul blănurilor. 

„Mistreţul” îşi aprinse o ţigară. 

— Ingenios! Şi cum a reacţionat? 

— M-a lovit din nou. Ca să câştig timp, am început să 
tip. Mi-a pus palma pe gură şi atunci l-am muşcat. M-a 
aruncat pe pat şi mi-a pus o pernă pe faţă. La un moment 
dat, am avut impresia că vrea să mă ucidă prin înăbușire. 
M-am zbătut cât am putut. 

A slăbit presiunea, lăsându-mă să răsuflu. Atunci m-a 
întrebat la ce oră vii tu aici şi am avut impresia că ştia de 
întâlnirea noastră. Acum însă cred că, mai curând, bănuia 
că trebuie să vii. 

— Te-am aşteptat la aeroport, probabil că am fost văzut 
şi au vrut să afle natura relaţiilor noastre. El sau cei care îl 
dirijează. Concluzia era deci firească! 

— Da... şi i-am spus, gândindu-mă că voi putea, într-un 
fel sau altul, să te previn. 

— Numai că, dacă nu aş fi fast atent, „prevenirea” ta 
rămânea, ca să spun aşa, fără obiect. 

— Mă gândeam că un om ca tine ştie să descifreze un 
semnal de alarmă... chiar dacă e mai subtil!? Unele 
profesiuni sau funcţii obligă la o alarmă permanentă, 
devenind de la un timp... 

— A doua natură... 

— Este exact ceea ce voiam să spun! Extraordinar! 


— În cazul meu, posibil, dar pentru altul putea fi o 
capcană! 

Femeia se albi la faţă. Şopti cu o voce gâtuită: 

— Ce... ce vrei să insinuezi? 

— Nimic concret. Reflectam la unele variante. 

— Cred că nu-ți închipui că aş fi putut... 

— Nu, deloc. Eşti prea deşteaptă pentru a proceda aşa. 
Şi nici n-ar fi logic... Vreau să spun... cât timp ai nevoie de 
mine... adică cât timp crezi în sentimentele mele. De fapt, 
te-ai descurcat destul de bine. 

Albers se apropie de ea şi o îmbrăţişă. Femeia se 
desprinse încet din îmbrăţişarea lui şi se aşeză. Işi aprinse 
o ţigară şi slobozi fumul pe nas. Apoi luă de pe masă un 
pahar în care îşi turnă o porţie serioasă de whisky, pe 
care-l sorbi încet. După un timp se întoarse spre Albers, 
întrebându-l cu o voce întretăiată: 

— Şi ce... ce s-a întâmplat cu el? L-ai... lichidat? 

„Mistreţul” o privi lung, întrebându-se dacă femeia din 
faţa lui joacă teatru sau e naivă. Se decise pentru a doua 
variantă şi... izbucni într-un râs homeric. Potolindu-se după 
un timp, îşi umplu un pahar cu whisky, adăugă două cuburi 
de gheaţă şi începu să bea. Apoi se hotări să vorbească: 

— Nu sunt chiar aşa de prost. In orice caz, dacă 
procedam aşa, n-aş fi înştiinţat poliţia. Aceasta a venit la 
faţa locului, l-a găsit în nesimţire şi casa întoarsă pe dos. 
Mâine vei face plângere cu privire la violarea de domiciliu 
şi furt... să zicem de 1 000 de mărci! Heleni zâmbi, 
ducându-şi paharul la gură. 

— Eşti colosal! 

— Să nu exagerăm! Dar într-un fel trebuie să ne apărăm, 
nu? În acest mod, voi câştiga puţin timp şi le comunicăm 
„amicilor” mei că e periculos să glumească cu mine. În 
orice caz, după ce va ieşi de la poliţie, voi şti ceva mai mult 
despre el. Dacă nu voi reuşi să aflu ceva prin cel ce va plăti 
cauţiunea, am să-l urmăresc până ce mă voi dumiri asupra 
hramului pe care-l poartă. Vezi tu, iubito, la noi rivalităţile 


nu se tranşează totdeauna cu ajutorul armelor automate, 
aşa cum se scrie prin romanele polițiste. Poate voi reuşi să 
negociez cu cei ce stau în spatele urangutanului. Iar dacă 
nu se poate, încă mai există posibilităţi de a-i opri ori a-i 
neutraliza. Şi acum, dacă tot suntem aici, ce-ar fi să ne 
gândim puţin şi la noi? 


Magazia de mesagerie a staţiei Constanţa era plină de 
colete trimise din toată ţara prietenilor, rudelor ori unor 
unităţi economice din municipiu, acum în plin sezon 
estival. Prin mulţimea care îşi aştepta rândul, stăteau, una 
lângă alta, două persoane, un bărbat scund, cu ochelari, şi 
o femeie în jur de treizeci de ani. Păreau că nu se cunosc. 
Când îi veni rândul, femeia prezentă un document şi, după 
scurt timp, i se predară două colete mari, de formă plată. 
La ieşire, bărbatul, după ce se asigură că nu-i urmăreşte 
nimeni, îi luă coletele din mână şi părăsi grăbit clădirea 
gării. Privindu-i plecând, un alt bărbat, într-un trening 
albastru nu-şi putu reţine un zâmbet de satisfacţie. leşi 
după ei, apoi făcu un semn discret unei persoane dintr-o 
maşină ce staţiona în apropiere. Aceasta porni imediat. 


— Ce-i asta? întrebă colonelul Nedelea, aruncându-şi 
ochii asupra unei hârtii pe care i-o întinse căpitanul 
Roman. 

— O convorbire telefonică! De la obiectivul „Scorpion”. 

— Cu cine? 

— Asta încă nu ştim. Numărul chemat, este cel al unei 
cabine telefonice de la restaurantul „Bucegi”. 

Nedelea se adânci în studierea notei. După un timp 
destul de lung, exclamă: 

— Foarte interesantă.! 1 Aţi tras unele concluzii din ea? 

— Da. La ora actuală se pare că nu mai pot existau 
îndoieli asupra faptului că tablourile au fost scoase din 
ţară. Dacă la asta vă referiţi, răspunse Roman. 

— Altceva? 


— Mi se pare că se pregăteşte o nouă spargere. În orice 
caz; „textul” poate fi înţeles în sensul, lansării unei noi 
„comenzi”, care încă nu e fermă. Se tatonează, probabil, 
urmează investigaţiile bandei, locale şi apoi răspunsul. Va 
trebui să depistăm cât mai repede cu putinţă canalul de 
scurgere a comunicărilor, către infractorii de aici, apoi 
vom putea acţiona mai operativ. 

— Poate n-ar fi rău să le facilităm îndeplinirea unora din 
„sarcinile” lor. 

— N-am înţeles. 

— Şi totuşi, nu e aşa de greu, căpitane! Mă, gândeam să 
preluăm noi „jocul” şi să-l ducem până la capăt. 

— Bine, dar asta înseamnă... 

— În primul rând, depistarea rapidă a bandei, apoi 
aducerea infractorilor străini în ţară. Acesta ar putea fi 
obiectivul nostru tactic. 

— Urmează demascarea relaţiilor lor infracţionale în 
toate planurile şi luarea măsurilor ce se impun, pentru a 
împiedica în viitor orice tentativă de acest gen... 

Nedelea încuviinţă cu jumătate de gură: 

— Desigur, desigur. _ 

Roman rămase puţin descumpănit. Întrebă nesigur. 

— Ar mai fi ceva? 

— Da, căpitane, ar mai fi. Ceva. Obiectivul nostru 
strategic! 

— ?? 

— Readucerea tablourilor în ţară! 

Afirmația căzu ca o bombă cu explozie întârziată. Roman 
rămase cu ochii agăţaţi de faţa şefului său. Acesta se sculă 
în picioare, merse până la fereastră şi o deschise, aspirând 
cu nesaţ aerul proaspăt. 

— Bine, dar... 

— ...Ar fi putut fi vândute unui „colecţionar” de obiecte 
de artă care să le „păstreze” în pinacoteca sa particulară! 
Posibil, dar asta nu schimbă cu nimic sarcinile în această 
direcţie, doar că ele devin mai complexe! răspunse 


colonelul, fără să întoarcă capul. Evident, activitatea 
noastră va primi noi valenţe care-i vor conferi mai mult 
dinamism, condiţii deosebite, şi poate un pericol mai mare. 
Dar asta ne este meseria! La toate astea te-aş învita să 
reflectezi până vom mai sta de vorbă, şi aceasta fără să 
scapi din vedere acţiunile ce trebuie întreprinse în cadrul 
cercetărilor pe care le efectuăm în prezent. Nu e o anchetă 
obişnuită şi, ca atare, ea nu poate fi desfăşurată numai 
prin metodele clasice. Vom folosi, păstrând principiile 
legalităţii, metode, mijloace şi tehnici de lucru pare, în 
ansamblu, să ne conducă la țelul final. Ea va fi considerată 
ca încheiată când tablourile îşi vor găsi locul la Muzeul 
Municipal. Apropo, care-i stadiul cercetărilor combinate cu 
echipa lui Todor? 

— Deocamdată am stabilit un liant posibil între 
asasinarea lui Drop, tentativa de omor asupra lui Kraft şi 
spargerea de la muzeu. In locuinţa pe care-o ocupa Drop s- 
au găsit la percheziţie, dacă vă reamintiţi, o schiţă foarte 
amănunţită a muzeului, cu marcarea căilor de acces şi a 
sălilor de unde au fost sustrase tablourile, precum şi 
urmele carbonizate ale unor mănuşi chirurgicale. 

— Şi ce rezultă de aici? 

Imperturbabil, căpitanul continuă: 

— La cercetarea efectuată în locuinţa lui Kraft s-a găsit, 
sub canapea, o bucată de hârtie, probabil pierdută, pe care 
s-a putut identifica, prin reproducere, un desen ce 
seamănă foarte mult cu una din sălile muzeului din care s- 
au furat tablourile. Coincidenţă? Poate, dar foarte bizară, 
trebuie să admiteţi. O altă coincidenţă constă în faptul că 
în soba de teracotă aflată în dormitorul lui Kraft s-au 
depistat urme de cenuşă care, fiind supuse analizei, s-a 
stabilit că au aceeaşi provenienţă cu materialul din care se 
fabrică mănuşile chirurgicale. Aş vrea să menţionez că şi la 
Drop, în sobă, s-au găsit asemenea urme... 

— Foarte interesant, deşi ar putea fi o nouă coincidenţă, 
zise Nedelea zâmbind uşor. Au mănuşile acestea vreo 


relevanţă deosebită? 

— Singure nu, dar existenţa lor în aceste locuri, 
coroborată cu alte indicii, într-o anumită înlănţuire de 
fapte... 

— S-ar putea să ai dreptate. Trebuie să ne gândim la 
fiecare amănunt. Nu putem exclude nimic, ăsta-i adevărul. 
Numai că lucrurile trebuie interpretate în mod just, logic, 
altfel se pot face greşeli mari, uneori iremediabile. De fapt, 
mie nu-mi plac coincidenţele, mai ales când acestea se 
repetă. Cred că va trebui să ne gândim mai bine la toate 
acestea. Acum poate ar fi cazul să vedem ce rezultate a dat 
supravegherea lui Vartic. 

— Încă nimic palpabil. A lipsit o noapte de acasă, fără ca 
aceasta s-o alerteze prea mult pe nevastă-sa, care-şi vede, 
de altfel, de problemele ei. 

— Ce fel de probleme? 

— Este responsabila unui motel situat la 20 kilometri de 
oraş, unde se mai organizează unele întâlniri nu prea 
ortodoxe... 

— Dar „Scundacul”? 

— Are şi el relaţiile sale amoroase, fără să se fi stabilit 
însă undeva. 

— Şi cum se înţeleg? 

— După cum se poate observa! 

— Şi copilul? 

— E ciudat, dar mai ales el, care stă foarte puţin cu 
„Scundacul”, îl iubeşte mult. Băiatul este bine îngrijit, 
curat îmbrăcat, şi învaţă cu stăruinţă. Nu pare să fie 
nefericit. Iar, tatăl lui, în pofida unor aventuri 
extraconjugale, are grijă de familie! 

Nedelea rămase pe gânduri. Într-un târziu, reluă: 

— Cunoşti obiceiurile lupilor? 

— Nu, făcu Roman. 

— Păcat, murmură colonelul, mai mult pentru sine. Am 
un prieten pădurar, care şi-a petrecut o parte din viaţă cu 
studierea obiceiurilor acestor animale. O pasiune, ca 


oricare alta, care nu l-a împiedicat să-şi facă meseria, ba 
aş zice, chiar l-a ajutat. Timp îndelungat a trăit în pădurile 
din zona comunelor Şeica Mare şi Apoldu de Sus, 
observând viaţa şi obiceiurile lupilor. Prietenul meu a 
ajuns la unele concluzii foarte interesante privind lupii. El 
afirmă că lupul ar fi unul din cele mai calomniate animale 
şi că, în pofida legendei despre ferocitatea sa, lupul are 
unele calităţi, cum ar fi bunăoară curajul şi fidelitatea. Un 
cuplu de lupi - pretinde el - se încheagă pentru toată 
viaţa! Da, zise Nedelea gânditor, lupul este monogam. 

— Nu înţeleg, făcu Roman, unde vreţi să ajungeţi cu 
monogamia lupilor? 

— Ţi-ai putea închipui că lupul este în stare să se 
sacrifice când e vorba de salvarea familiei lui? Când 
vânătorii urmăresc o familie de lupi şi aceasta nu mai are 
scăpare prin fugă, se întâmplă de multe ori ca unul dintre 
aceştia să atragă focul vânătorilor asupra sa, pentru a 
permite celorlalţi să-şi salveze pielea. 

— Foarte interesant, zise căpitanul, dar nu văd 
legătura... 

— Ai s-o vezi imediat, dacă nu mă mai întrerupi. 

— Vă rog să mă scuzaţi. 

— În primul rând, am vrut să-ţi demonstrez că uneori 
aparențele te înşală, sau, altfel spus, nu tot ce zboară e... 
pasăre! Ca urmare, nu emite judecăţi fără acoperire, fără 
fapte verificate. În meseria noastră lucrăm în primul rând 
cu oameni, a căror natură e foarte complexă. 

— De acord Mi s-a mai întâmplat, dar... 

— Ai un temperament impetuos, dar reţine amănuntul 
deloc neglijabil ca răbdarea e o însuşire de mare preţ în 
activitatea pe care o duci, chiar o virtute.! În al doilea 
rând, s-ar putea ca individul pe care îl suspectăm să facă... 
ca lupul, adică să atragă atenţia noastră asupra sa, timp în 
care altul ori alţii să scape. 

— Dar asta ar însemna să fie mai mulţi, „lupi” 
amestecați în afacerea asta?! constată Roman, aruncându-i 


colonelului o privire uimită. 

— Eşti perspicace, amice, cum de ai ghicit? 

— Se mai întâmplă, făcu acesta, cu o voce albă. Cu 
privire însă la ceea ce aţi afirmat adineauri, vă referiţi la 
anumite persoane, determinate? 

— Evident. Am în vedere „anumite” persoane. Dar aş 
dori încă o verificare asupra lor, înainte de a-l denumi pe 
„lup”. 

— ...Care ar putea fi chiar şi o fiară mai... periculoasă? 

— Tot ce se poate, dacă includem în ecuaţie, pe lângă 
ferocitate, şi o mare doză de viclenie. Eu nu am studiat şi 
nici nu am încă date despre întreagă faună, ele sunt însă 
pe cale de a-mi parveni, aşa că, deocamdată, nu-ţi fac alte 
sugestii. Mai ales că aş putea şi greşi! 

— Dumneavoastră? 

— Uite ce-i, căpitane. Dacă această remarcă se vrea 
ironică, ai greşit de două ori, atât sub raport logic, dacă ai 
avea în vedere experienţa mea care este de cel puţin două 
ori mai mare decât a dumitale, cât şi regulamentar, eu 
fiindu-ţi şef şi superior. lar dacă te îndoieşti că aş putea 
greşi, lucrurile stau cel puţin tot aşa de rău, fiindcă atunci 
ceva nu e în regulă în modul dumitale de a gândi. 

— Prin urmare, din acest cleşte nu mai pot scăpa? 

Nedelea zâmbi: 

— Ai o singură scăpare. Să judeci cu capul tău, dar... să 
ţii cont şi de experienţa altora, să zicem, mai îndelungată, 
fiindcă orice ai zice, e neplăcut să înveţi mereu numai pe 
spinarea ta! 

— În fond, în această anchetă, schimbăm păreri, 
analizăm elemente, venim cu argumente plauzibile, 
admitem sau respingem probe... 

— Bineînţeles. Ne exprimăm opiniile, le ascultăm cu 
multă atenţie şi apoi luăm nişte hotărâri, care se 
concretizează în ordinele pe care le dau. Cred, căpitane, că 
n-ai uitat asta! 

— Cum aş putea să uit? 


— Dacă suntem de acord, poate că n-ar fi lipsit de 
importanţă să investigăm în direcţia asta, ce zici? 

— Am înţeles! răspunse căpitanul, cu faţa plină de 
zâmbet. 

Sună telefonul. Nedelea ridică receptorul, ascultă câteva 
clipe, apoi zise: _ 

— E în ordine. Într-un sfert de oră voi fi acolo. Aşteptaţi- 
mă! 

Făcu câţiva paşi prin cameră, îşi aprinse o ţigară, apoi 
se aşeză în fotoliul din faţa lui Roman. Îl privi un timp şi 
zise: 

— Aş vrea să-mi prezentaţi, împreună cu Todor, un plan 
detaliat, pe variante, pentru exploatarea ultimelor date. Ia 
legătura şi cu maiorul Stancu, care trebuie să vină de la 
Constanţa, pentru a te pune la curent cu rezultatele 
anchetei de acolo. Poate găsim o trăsătură comună între 
cele două cauze, care să ne avanseze cât de cât. Ar putea 
să existe, aici ori dincolo de frontieră, un singur profitor al 
furturilor de tablouri. 


Maşina opri la intersecţie. Nedelea deschise portiera, 
invitând-o cu un gest pe Hilde Wirth să urce, apoi demară 
imediat. 

— Ce s-a întâmplat? Vocea colonelului sună calm. 

— Am primit o ilustrată de la Horst... de la Meingast! 
rectifică ea precipitat. Provine din Munchen. Imi scrie că 
mă va revedea în curând. Scoase o ilustrată din poşetă şi i- 
o întinse. Acesta trase maşina pe dreapta, citi textul de 
câteva ori, apoi o băgă în buzunar. Demară. Rulară în 
tăcere câtva timp, după care Nedelea reluă: 

— Se poate deduce că va reveni în curând în ţară? 

— Este singura concluzie logică la care am ajuns, date 
fiind circumstanţele actuale. 

— N-ai făcut demersuri pentru a pleca, dincolo? 

— Exact! Le ştiţi pe toate! zâmbi fata. 

— E meseria mea. 


— Totuşi, urmă fata puţin stingherită, există, un, lucru 
pe care nu-l cunoaşteţi! 

— Există? 

— Da, şi anume că... am renunţat. 

— În favoarea lui Dinu Mocanu? 

Hilde încetă să mai privească prin parbriz şi se întoarse 
cu tot, corpul spre el, cu o figură speriată: 

— Dar asta-i vrajă curată! 

— Nu, fetiţo, nu aşa se cheamă, ci documentare. De 
altfel, dacă ar fi fost altfel, nu te-aş fi abordat, sau cel puţin 
nu de maniera asta. Numai că dumneata nu aveai de unde 
să ştii toate astea. De fapt milițienilor le place, uneori, să 
pună întrebări ale căror răspunsuri, le cunosc deja. De ce 
mi-ai confesat toate aceste fapte? 

— E una din întrebările de care vorbeaţi? 

Nedelea râse din toată inima: 

— S-ar putea, deşi nu sunt sigur. 

— Să zicem... din spirit de conservare! se antrena fata în 
jocul colonelului. Acesta tocmai luă brusc o curbă, ceea ce 
o dezechilibră. 

Fără a-i da prea multă atenţie Nedelea zise: 

— Eşti inteligentă, Hilde, nu mă îndoiesc de acest lucru. 
Aş zice că şi perspicace! Ai realizat just raportul de forţă la 
ora actuală şi pe această bază intuieşti desigur, şi 
perspectiva. 

— Cu alte cuvinte, mobilul meu e interesul pentru 
propria mea persoană, sunt egocentrică şi calculată. Nu? 

Colonelul îşi dădu seama de greşeala făcută. Era inutil 
să insiste pe acest drum, măcar să repare ce se putea. 

— Hai, că m-ai pus la perete! Satisfacţia pe care mi-ai 
dat-o m-a predispus la glumă. Vorbind serios, nu m-am 
îndoit nicio clipă de sentimentele dumitale, mai ales 
după... 

— ...Ce m-ati verificaţi 

— Nu ţi se poate ascunde nimic. Dar înainte de a te 
acredita, nu era firesc să ştiu cu cine am de-a face? Dar, 


ne-am luat cu vorba, Hilde, şi mai am multe de făcut. 

— Cunoaşteţi ceva mai plăcut? zâmbi ea. 

— Evident! Numai că nu-mi place să amestec prunele cu 
merele. Toate la timpul şi la locul lor. Şi acum, dacă eşti de 
acord, ascultă scenariul pe care ţi l-aş schiţa. Şi, în timp ce 
maşina gonea în noapte, 

Hilde îl urmărea pe colonel cu atenţia încordată. 


Când „Scundacul” ajunse acasă, îl găsi pe fiul său Viorel, 
învățând. Acesta se repezi la el să-l îmbrăţişeze. 

— Unde ai fost, tăticule? Te-au căutat toată dimineaţa. 
Ziceau... 

Nebărbierit, cu ochii roşii şi ascunzându-şi mâna 
dreaptă, încă umflată, cu pantalonii şi haina murdare, nu 
era deloc prezentabil. 

— Ei, ce-i, te-am speriat? îl întrebă pe băiat cu o voce 
răguşită. Scoate sticla de ţuică şi, un pahar! Şi vezi, poate 
că măta a lăsat ceva de mâncare. Ei, ce te zgâieşti aşa la 
mine, executarea! 

Încă speriat de strania apariţie a tatălui său, băiatul 
dispăru din cameră, în timp ce Vartic se îndreptă spre 
baie. 

Mai târziu, pe când, îmbrăcat curat, începu să mănânce, 
băgă de seamă că fiul său îl privea. Turnându-şi un păhărel 
de ţuică, întrebă: 

— M-au căutat de la miliţie? 

— De la miliţie?! repetă cu mirare nedisimulată băiatul. 
Nu, de ce să te caute de la miliţie? Ai făcut ceva? 

— Nu-i treaba ta! se răsti acesta. Vezi-ţi de învăţătură şi 
nu te amesteca în lucruri pe care nu le înţelegi! Dar cine 
m-a căutat? 

— Te-a căutat nea Vasile de la restaurant. Zicea că n-ai 
mai dat pe acolo. Se speriase şi mama. 

— Ce vorbeşti, mă? S-a speriat mă-ta! Dar de când îmi 
duce ea grija? Asta-i bună! Sau o fi avut nevoie de parale şi 
nu eram aici, să i le ofer. Că eu pentru asta sunt bun, să 


dau, să dau... Se opri brusc, văzând şiroaiele de lacrimi ce 
curgeau din ochii băiatului. Se ridică de la masă şi se 
apropie de el: 

— Te rog să mă ierti, Viorel, tu nu eşti ca ceilalţi. Eu ştiu 
că tu ţii la mine şi asta îmi face bine, dar există mulţi 
oameni răi pe lumea asta, de care trebuie să te fereşti şi, 
uneori, mai faci şi câte o greşeală, pe care apoi nu o mai 
poţi spăla cu toate apele, decât...dacă ai curajul necesar 
pentru asta şi eu, mă înţelegi, eu nu-l am. Nu-l am, auzi? 
strigă el deodată. Degeaba te uiţi aşa la mine! Nu-l am şi 
basta! Se aşeză din nou la masă şi începu să mănânce, de 
parcă nu s-ar fi întâmplat nimic. Din când în când, mai 
arunca o privire fiului său, care nu mai plângea, ci se uita 
la el cu ochii dilataţi de uimire. 

— 'Ţi-aş spune ţie, dar tu eşti prea necopt ca să înţelegi! 
Viaţa nu-i aşa de simplă cum scrie în cărţile tale. Mai are şi 
unele urcuşuri şi coborâşuri pe care poţi aluneca dacă nu 
te ţii bine de ceva! Şi când aluneci, e greu, al dracului de 
greu să remontezi, mai ales când cei care te-ar putea ajuta 
îţi dau brânci, să te prăbuşeşti mai repede... Işi dădu 
seama că vorbeşte vrute şi nevrute faţă de băiat. Se răsti 
la el: 

— Şi tu, în loc să înveţi, asculţi trăncănelile mele. Gata, 
reprezentaţia s-a terminat! Cortina! Acum mă duc la 
culcare şi te autorizez pe tine să-mi păzeşti somnul, 
somnul acesta binefăcător, care poate o să-mi limpezească 
mintea puţin. Ce zici? 

Ajuns în pat, Vartic se cufundă imediat în somn, dar nici 
slăbiciunea şi nici voinţa sa nu l-au putut elibera de povara 
coşmarului pe care nu demult îl trăise. O cascadă de 
imagini se încâlceau şi se descâlceau în mintea lui, 
suprapunându-se unele peste altele ori dilatându-se, 
pentru a lua când forme groteşti, când imagini 
înspăimântătoare, de natură a-l prăbuşi în neființă. Băiatul 
îl privea zvârcolindu-se, încreţindu-şi sau descreţindu-şi 
fruntea, strângând pumnii, transpirând şi gemând uşor. 


Într-un târziu se potoli şi începu să sforăie. 

Sună telefonul. Viorel ridică receptorul. 

— Alo, „Scundacule”, tu eşti? 

Băiatul ezită o clipă, apoi răspunse răguşit: 

— Sunt fiul lui. 

Vocea de la celălalt capăt al firului parcă-i zgâria 
urechea: 

— Unde-i taică-tu? 

— Nu ştiu. Nu a venit încă acasă. O fi la serviciu?! 

— Bă, „husen”, n-o face pe deşteptu' cu mine. Du-te şi 
trezeşte-l, că am nişte vorbe cu el! se auzi vocea de 
şmirghel. 

— V-am spus! zise băiatul cu o voce ascuţită şi închise. 


Amândoi stăteau pironiţi pe scaune, privind boss-ul cum 
se plimba furios prin cameră. Paşii acestuia răsunau sec pe 
podeaua de lemn. Niciunul nu îndrăznea să vorbească, 
fiecare gândind că poate celălalt, printr-o intervenţie 
necugetată, să atragă asupra lui trăsnetele şefului. 

După un timp, cu spatele la ei, aprinzându-şi o ţigară, 
întrebă: 

— Dacă potera îl umflă pe „Scundacul”, credeţi că o să 
ciripească? 

Răspunse o namilă, cu ochii foarte apropiaţi unul de 
celălalt, având o faţă prelungă ca de cal: 

— E încăpățânat! Şi la pârnaie a stat pe „cracă”, nu 
suflă, neam! 

— Ce „scor” a avut? 

— Să tot fi fost vreo opt sezoane! 

Boss-ul se întoarse spre ceilalţi. 

— Il urmăriţi pas cu pas. Vreau să ştiu cu cine se 
întâlneşte, ce vorbeşte, la cine se duce, tot. M-aţi înţeles? 
Tot! Apropo, ce ştiţi despre fiul lui? 

— Merge la şcoală, învaţă... 

— Cretin! Voiam să ştiu ce face, „când” învaţă, „când” se 
joacă, „cu cine”, „unde”? Încă n-aţi priceput că puştiul 


poate fi o piesă de „schimb”? Îi privi pe toţi dispreţuitor, 
apoi reluă. Şi încă ceva.Nimeni nu operează în timpul ăsta, 
nici în maşini, nici în tramvai, nici în magazine! Nu vreau 
ca unul din voi sau din colegii voştri să cadă acum cu o 
găinărie! 


Clădirea de pe Diesterwegstrasse avea ziduri înalte, 
cenuşii, aidoma unei case obişnuite de raport. In niciun caz 
nu semăna cu edificiile moderne din centrul oraşului, cu 
încăperi special amenajate, în care erau adăpostite diferite 
expoziţii permanente. Şi totuşi, aici, într-o sală mare, 
luminoasă, era deschisă una dintre cele mai atractive 
expoziţii de pictură din acest sezon. Erau expuse aici, pe 
lângă câteva pânze ale unor pictori tineri, necunoscuţi şi 
dornici de a fi lansați la „bursa de artă”, tablouri ale unor 
mari maeştri. Se puteau vedea pânze de Goya, Velasquez, 
Rubens, Giotto, Veronese, Cranach cel Bătrân, Franz von 
Miers şi altele. Printre acestea era 

şi o pictură în ulei pe lemn, în mărimea de 0,610m X 
0,480m, din secolul al XVI-lea, atribuită lui Cristoph 
Amberger, care se bucura de multă atenţie. Evident, cei 
care voiau să expună, trebuiau să aibă şi mijloacele 
financiare corespunzătoare, pentru că invitaţiile, timbrele, 
afişele şi taxa de închiriere costau mult, astfel încât 
posesorii galeriei luau o treime din valoarea fiecărui tablou 
vândut. Dar prin galeria aceasta circulau şi cronicarii de 


artă plastică şi era suficient ca unul din aceştia să se 
ataşeze de „talentul” tânărului pictor vizat, ca succesul 
acestuia să fie asigurat. Astfel, cei doi posesori ai galeriei, 
Reinhold Muller şi Enrico Giorgi, au reuşit să vândă câteva 
tablouri celebre, care i-au umplut de bani, precum şi mai 
multe pânze ale unor artişti tineri, cu „reale” posibilităţi, 
depunând în contul din bancă nu mai puţin de 25 milioane 
de mărci. Dar, într-o zi, bomba explodă. Un potentat 
american, în trecere prin oraş, sfătuit de unul din 
consilierii săi tehnici, cumpără o pânză de Velasquez cu 50 
000 de dolari. Înainte de a pleca la Paris, unde îl reclamau 
afacerile, se gândi s-o expertizeze la un atelier specializat, 
urmând ca apoi s-o trimită peste ocean. Herr Bahre, 
expertul la care venise, privi îndelung tabloul, fără să se 
mişte. Îl întoarse apoi şi citi încă odată eticheta. Nu 
încăpea nicio îndoială, tabloul fusese curăţit odată, 
probabil cu mai mulţi ani în urmă. De altfel, spatele pânzei 
nici nu era murdar. Inima îi sări însă din loc când începu 
să perceapă realitatea: pânza originală era acoperită de un 
peisaj peste care se montase o altă pânza pictată şi 
semnată cu numele lui Velasquez, astfel încât cea din 
mijloc era prinsă într-un fel de sandvici, pentru a o 
disimula. Ce putea să reprezinte însă originalul? Şi cine 
era autorul lucrării? Cu o voce sugrumată, îi explică 
americanului situaţia, cerându-i voie să testeze un colţ al 
aşa-zisei picturi originale. Înmărmurit, acesta încuviinţă. 
Expertul luă dintr-un sertar diacetat şi un flacon cu 
terebentină, apoi, cu ajutorul unui tampon, începu să 
lucreze încet, cu atenţia încordată. Puțin diacetat, pauză, 
apoi tamponare cu terebentină, din nou diacetat şi munca 
a fost reluată de la început. Şi deodată, sub ochii holbaţi ai 
americanului, în colţul stâng al tabloului apărură culori de 
albastru şi roşu, apoi tuşeuri de verde crud şi brun închis... 
Evidenţa se impunea, falsul apărând în toată grosolănia 
lui! Pânza originală era o simplă pictură de gang, viu 
colorată. Alarmat, abandonând tabloul, americanul se duse 


glonţ la poliţie, unde află că cei doi posesori ai 
prestigioasei galerii au dispărut din ajun, luând cu ei doar 
câteva tablouri pictate de artişti tineri şi, bineînţeles,banii 
din bancă!... 

Din cele rămase, care nu erau decât fals un, unele însă 
foarte bine realizate, constituind o valoare de sine 
stătătoare, atenţia comisarului Waldschlager se concentră 
asupra tabloului „Portretul unui bărbat”, atribuit lui 
Cristoph Amberger. Unde îl mai văzuse? Îl privi din nou 
îndelung, încercând să-şi reamintească. După un timp 
renunţă, cu toate că era sigur că-l mai zărise undeva... 
Începea să îmbătrânească, dacă memoria sa vizuală, care 
cândva era fenomenală, începea să-l părăsească. În hol 
chemă la el pe cei doi agenţi care efectuau unele cercetări 
de rutină şi le dădu câteva dispoziţii, apoi se sui în maşină 
şi plecă. Era târziu când ajunse la sediu. Se aşeză la birou 
şi începu să răsfoiască îngândurat filele unui dosar, când, 
deodată, tresări. Se ridică şi făcu câţiva paşi până la fişet, 
pe care îl deschise brusc, căutând cu înfrigurare. În sfârşit, 
găsi albumul pe care-l căuta. Răsfoindu-l încet, se opri la 
pagina a şaptea, de unde îl privea fotografia color a 
„Portretului unui bărbat”. Un zâmbet larg se aşternu pe 
faţa lui. Prin urmare nu sunt chiar aşa de dărâmat, îşi zise 
el, în timp ce ridica receptorul telefonului, pentru a forma 
numărul de la Interpol Wiesbaden. 


— Ar putea exista două variante, zise Nedelea, fluturând 
cu mâna radiotelegrama primită de la Wiesbaden prin 
Interpol Bucureşti. Ori cineva a executat copia, în timp ce 
tabloul se găsea în Muzeul Municipal, ceea ce e puţin 
probabil, fiindcă s-ar fi remarcat, iar noi am avea o ştire în 
acest sens... 

— Ori? interveni cu un zâmbet plin de maliţie colonelul 
Florin Roşca, şeful direcţiei judiciare din Inspectoratul 
General al Miliției, în al cărui cabinet de lucru se desfăşura 
discuţia. 


— Ori... copia a fost realizată în linişte, eventual chiar în 
pinacoteca în care se află originalul. 

— Ceea ce presupune că cei doi posesori ai galeriei ar 
trebui să ştie unde se găseşte originalul! 

— Sau măcar deţin informaţii care ne-ar conduce până 
acolo. Da, dar au dispărut. 

— Deocamdată. Dar, după câte înţeleg, ei sunt urmăriţi 
şi de poliţia vest-germană şi, în caz că-i prinde, ridicăm şi 
noi, cu acest prilej, un colţ al perdelei, dacă... 

Nedelea îl privi cu interes nedisimulat. 

— ...Nu există cumva şi o a treia alternativă!? 

Şi pentru că Nedelea continua să-l privească, fără să 
spună nimic, continuă: 

— Eventual aceea potrivit căreia tabloul a fost reprodus 
după o carte poştală! 

— Interesant! În această situaţie, trebuie să luăm în 
considerare toate variantele. În caz că cea de-a doua 
alternativă, mai probabilă, este şi reală, înseamnă că 
versiunea anchetei voastre privind faptul că tablourile au 
fost „scoase din ţară” devine tot mai mult o certitudine. 

— Da, şi ca urmare trebuie să orientez în acest mod 
cercetările. 

— Ce ai de gând să faci? 

— Să cer în continuare ajutorul Interpolului în 
identificarea locului în care se găseşte ori se poate afla 
„Portretul unui bărbat” şi, pe cât posibil, şi restul 
tablourilor furate. Ţi-aş lăsa ţie această sarcină, dacă... 

— S-a făcut, bătrâne! Altceva? 

— Să continui ancheta pe obiectivele stabilite, cu 
modificările ce se impun. Apropo, aş mai avea nevoie de 
maiorul Stancu Mişu, dacă mi-l laşi. Are ceea ce se cheamă 
„cultură infracţională” şi mult fler. Şi o memorie 
fantastică. 

— E în regulă. 

— Vreau să-ţi mulţumesc şi pentru ajutorul pe care mi-l 
dai sub raport tehnic. 


— Fără chestii d-astea, e doar datoria mea! 

— La care se adaugă cei peste 25 de ani de când am 
terminat împreună şcoala de ofiţeri. Ce tânăr şi neajutorat 
erai! Noaptea, în somn, vorbeai uneori de problemele pe 
care le-ai avut la bacalaureat. Sper că te-am vindecat să 
mai vorbeşti în somn, chiar dacă atunci te-ai supărat pe 
mine. 

Râseră amândoi. 

— În schimb, tu erai un subofițer veteran, venit direct de 
la postul de miliţie, unde te-ai frecat câţiva ani buni de 
evenimente. Povesteai frumos despre luptele de lichidare a 
bandelor de infractori din munţi, despre eroii care au căzut 
la datorie în munţii Teregovei, la Rusca şi Luncaviţa, la 
Verendin şi Cornereva. Te admiram şi te invidiam. li 
plăcea şi profesorului nostru de anchetă cum povesteai. Îţi 
aminteşti de el? 

— Cum să nu? Avea un câine ciobănesc german, de care 
era nedespărţit. Foarte cult profesorul şi deosebit de 
omenos. Familia lui pierise în timpul războiului, undeva în 
Ardealul de Nord. Maiorul Vescan, Jean Vescan. Unde o fi? 

— E la pensie. A ajuns până la gradul de colonel şi, în 
ultimii ani, a lucrat într-o unitate operativă, îmi face o 
deosebită plăcere de câte ori îl revăd pe stradă, la stadion. 
De câteva ori a fost şi aici, la noi. E o adevărată 
enciclopedie! Fapte, acte, persoane, cauze penale celebre 
şi le aminteşte perfect, le sintetizează, extrage esenţialul, 
generalizează sau, după caz, particularizează la speţă. 
Este extraordinar de vioi. 

— Mi-ar face şi mie plăcere să-l revăd. Ei, dar treburile 
zilnice ne înghit tot timpul! Apoi, văzând figura visătoare a 
prietenului şi superiorului său, întrebă: 

— Dar ce ai? 

— Mă gândeam că noi, toţi aceştia care şi astăzi îi 
purtăm stimă acestui profesor, n-ar fi rău ca pe unde 
muncim să lăsăm un loc de „bună ziua”... 

Nedelea zâmbi. 


— Ai dreptate, bătrâne. Măcar sub raportul competenţei, 
al exemplului personal şi al comportării faţă de 
subordonați. Şi acum, rămâi cu bine, iar dacă îl vezi pe 
fostul nostru dascăl, spune-i că învăţătura pe care ne-a dat- 
o nu a fost zadarnică. Asta cred că-l va bucura cel mai 
mult. 

Îi dădu mâna şi ieşi. 


— Este al şaptelea furt de buletin de identitate în 
această săptămână! exclamă maiorul Barbu cu năduf. Şi, 
de astă dată, niciuna dintre victime nu a primit înapoi 
portofelul cu actele de identitate, fără bani, aşa cum se 
întâmplă de obicei. Puteţi să-mi explicaţi cum vine asta? 

Discuţia avea loc în biroul comandantului Miliției 
Municipale, în prezenţa Emiliei Stroe la evidenţa 
populaţiei, şi a căpitanului Ion Rusu, din formațiunea 
judiciară. 

— Am mai avut furturi de buletine, zise Rusu. De regulă, 
„victimele” îşi pierd portofelul şi actele personale, apoi le 
reclamă drept furturi, pentru a eluda eventuala amendă! 
Evident, nu am dovezi acum, dar din experienţă... 

— Nu cumva ai vrea, interveni Emilia Stroe, ca 
cetăţeanul să-şi ia un martor când pleacă de acasă, care să 
ateste că ar fi avut la el portofelul cu bani şi buletinul de 
identitate? Ori poate acesta ar trebui să prevadă că va fi 
victima unui furt pe stradă sau într-un mijloc de transport 
în comun şi, ca urmare, să-şi asigure un martor din timp? 

Supărat, ofiţerul ridică din umeri. 

— Cred că aveţi dreptate, tovarăşe comandant. Se 
întâmplă ceva deosebit şi ne-a luat pe nepregătite. Noi 
vom interveni pe linia noastră, iar sectoriştii ar putea să ne 
sprijine mai mult prin activitatea lor specifică.. 

Interveni comandantul: 

—  Rusule, să reanalizăm fiecare caz în parte sub 
aspectul locului săvârşirii faptei, al timpului, modului de 
operare... Mâine dimineaţa vii la mine cu şefii birourilor de 


cercetări penale şi de criminalistică. Până atunci, studiaţi 
situaţia operativă. Vreau soluţii eficiente, nu vorbe! 


Trecuseră mai multe zile de la incidentul din 
Effnerstrasse şi Albers încă plutea în necunoscut. Ceea ce 
îl supăra cel mai mult era că atât mobilul agresiunii asupra 
Helenii cât şi individul care o săvârşise nu au putut fi încă 
identificaţi. Punerea în mişcare a relaţiilor sale din mediu 
nu a adus vreun rezultat palpabil. Era plictisit, întrucât 
trebuia să demareze operaţiunea privind sustragerea 
tablourilor comandate de Polidis şi nu putea trece la 
realizarea ei lăsându-şi spatele descoperit. lar Meingast 
era un cameleon care îşi schimba uşor stăpânul dacă găsea 
unul mai puternic sau cu mai multe lovele. De fapt, nu 
numai el ar proceda aşa! Era o lege nescrisă a junglei în 
care trăiau. 

Aprinse o ţigară şi începu să reflecteze cu iuţeală. E oare 
vorba de o bandă rivală de traficanţi care vrea să-l înlăture 
din business-ul obiectelor de artă? Dar atunci l-ar fi 
înlăturat fizic pe el sau i-ar fi propus colaborarea! Ce 
aveau însă cu Heleni? A fost ea agresată fiindcă era 
colaboratoarea lui Polidis sau datorită legăturii lor recente 
care, de fapt, încă nu se constituia sub forma unei relaţii 
financiare? O fi fost filată la Atena? Sau poate el? Evident, 
întrebări se pot pune multe, dar el are nevoie de o 
investigaţie sigură, competentă, pe care nu o poate obţine 
de la oricine. Stinse ţigara care-i lăsase un gust amar în 
gură şi luă sticla de whisky, din care îşi turnă o porţie 
dublă. Bău cu sete, apoi, brusc, ridică receptorul 
telefonului şi formă un număr. Niciun răspuns. Se ridică 
din fotoliu, făcu câţiva paşi până la fereastră, o deschise şi 
inspiră de câteva ori aerul răcoros al serii. Plouase toată 
după-amiaza şi pe trotuarele ude se mai vedeau ochiuri de 
apă în care se reflectau luminile scânteietoare ale 
reclamelor. Privi undeva departe, căutând să străbată 
zidurile caselor până într-un loc numai de el cunoscut. Era 


singurul loc unde putea să primească mijloacele necesare 
pentru a afla şi apoi pentru a lovi înainte de a fi lovit. De 
altfel, mai ştia un lucru. Nu este suficient să loveşti primul, 
ci trebuie să loveşti în aşa fel încât adversarul să nu se mai 
poată ridica. Se pare că acest principiu a fost ignorat de 
rivalii săi. Acum era rândul său la serviciu. Bineînţeles, 
mijlocul la care va apela era costisitor, poate chiar riscant, 
dar... era singurul! Şi apoi cine a mai auzit să faci jumări 
fără să spargi ouăle? Se hotărî brusc şi părăsi încăperea. 

Maşina viră încet pe o stradă îngustă, mai puţin 
luminată, unde se înainta greu din cauza unor autoturisme 
staționate anapoda. Mai rulă câţiva metri până la primul 
colţ, unde se putea parca pe trotuar. Albers cobori, închise 
portiera, privind în tăcere roata de lumini multicolore a 
fațadei barului „Arizona”. Mai trecură însă câteva minute 
până ce, cu un pas hotărât, traversă strada şi sună la uşa 
localului. Un declanşator electronic îi deschise. Intră şi se 
pomeni într-o cameră rotundă, plină cu diferite aparate 
muzicale din cele mai sofisticate,  magnetofoane, 
videocasetofoane, combine muzicale, toate manevrate de 
către un tânăr înalt şi blond, cu o cicatrice la coada 
ochiului stâng, îmbrăcat într-un smoching negru. Nu se 
auzea niciun sunet în cameră, ceea ce însemna că muzica 
instrumentelor era destinată altor încăperi. Pe o masă se 
găsea un telefon fără cadran, cu litere şi „ochiuri” care 
emiteau continuu semnale luminoase. Tânărul îl privi pe 
Albers fără interes, apoi se întoarse spre aparate. 

— Aş dori să vorbesc cu Herr Wild. Şi pentru că celălalt 
nici măcar nu se întoarse spre el, mai adăugă: 

— Sunt Hans Winkelmann, mă puteţi anunţa? 

Blondul se întoarse fără să-i adreseze vreun cuvânt, apoi 
scoase un formular de undeva şi i-l întinse, spunând. 

— Completaţi acest formular şi achitaţi taxa de 100 
mărci, care vă conferă dreptul de a frecventa barul nostru 
toată săptămâna. Patronul nu e momentan aici, dar îl 
puteţi aştepta dacă doriţi. Dacă nu... se uită semnificativ 


spre uşă. Fără un cuvânt, Albers plăti, apoi completă în 
fals toate rubricile formularului. După care, la un semn al 
blondului, se îndreptă spre o altă uşă, acționată şi ea 
printr-un dispozitiv electronic, şi se pomeni într-o încăpere 
plonjată în  semiobscuritate, unde  decibelii muzicii 
manevrate de tânărul cu cicatrice se dezlănţuiau într-un 
zgomot infernal. O voce de femeie i se adresă spunându-i 
ceva neinteligibil şi în nări simţi unda unui parfum care-l 
conduse la o masă. N 

— Un scotch dublu! zise el. Il aştept pe Herr Wild. 

— I s-a comunicat, răspunse femeia cu o voce 
melodioasă. Aveţi pe masă o sticlă de „Bourbon”. 

Se servi cu un pahar plin, din care sorbi încet, încercând 
să se obişnuiască cu întunericul. La un moment dat, 
muzica se opri, apoi focarul reflectoarelor se îndreptă spre 
scenă, unde o dansatoare indiană îşi începea numărul 
senzaţional. Profitând de acest fapt, Albers privi împrejurul 
său, încercând să localizeze o figură cunoscută. Efort cu 
totul inutil. Mesele erau ocupate aproape în totalitatea lor 
de bărbaţi bine intraţi în cea de-a treia vârstă, asistați de 
tinere animatoare mai mult dezbrăcate, consumând 
şampanie ori whisky. Adâncit în contemplarea acestor 
perechi stranii, aproape că nici nu observă prezenţa femeii 
care l-a întâmpinat la sosirea în sală, pe care mai mult o 
ghici după parfum. 

— Sunteţi aşteptat de patron. 

Se ridică şi ieşi din încăpere, nu înainte de a face cu 
ochiul un semn barmanului, ocupat să prepare un cocktail. 
Uşa masivă de stejar la care ajunse se deschise înainte de 
a bate. Biroul somptuos mobilat în care intră semăna mai 
mult cu cabinetul de lucru al unui mare businessman decât 
al proprietarului, unui bar. O masă solidă din mahon, cu 
incrustaţii de metal, două fotolii masive din piele roşie, o 
bibliotecă stil, plină de cărţi legate în carton, un bar cu 
sticle şi pahare, în faţa căruia erau două taburete, o masă 
joasă acoperită de un cristal pe care erau aruncate mai 


multe ziare şi reviste. Alături, pe un postament special 
amenajat, stăteau trei televizoare care, manevrate cu 
ajutorul unui circuit închis, prezentau tot ce se întâmpla în 
incinta barului şi în saloanele alăturate. In spatele biroului 
şedea un bărbat în jur de 50 de ani, cu părul blond 
încărunţit la tâmple, cu ochi de un albastru spălăcit, 
îmbrăcat într-un costum închis, o cămaşă de mătase crem 
la care se asorta o cravată vişinie cu arabescuri violete. 
Faţa sa împietrită nu exprima nimic din care Albers ar fi 
putut să presupună că era binevenit sau, dimpotrivă. li 
întinse o mână moale, făcându-i semn să se aşeze pe unul 
din fotolii. Apoi, amfitrionul umplu două pahare cu whisky, 
îi întinse unul lui Albers, sorbi încet din al său şi spuse: 

— Aproape că ţi-am uitat figura, Herr „Winkelmann”, de 
când nu te-am mai văzut! Cum îţi merg afacerile? Am auzit 
că te-ai „internaţionalizat”! Lui Albers nu-i scăpă nici 
conţinutul şi nici intonaţia cu care a vorbit Wild. 

— Fiecare, face ce poate, Franz! replică el modest. Mă 
descurc. 

— Şi de ce ai venit la mine, „Mistreţule”? Vrei să-ţi fac 
cunoştinţă cu o fată drăguță? Priveşte aici, îi arătă el 
ecranul unui televizor, n-ai decât să alegi! Ce nu fac eu 
pentru un vechi amic şi colaborator, devenit independent 
în afaceri! 

Albers nu ştia cum să procedeze. Era evidentă batjocura 
lui Wild. Dar ceea ce îl intriga cel mai mult era faptul că 
părea să-i cunoască necazurile. Sau se înşela? Tatonă 
terenul. 

— Am venit ca la un prieten şi fost patron, de la care am 
învăţat tot ce ştiu în meserie... 

— Oho! râse celălalt. De unde ai luat modestia asta? Nu 
te prinde deloc. Nu e genul tău şi de altfel nici nu se 
poartă. Pe mine nu mă poţi înşela cu tertipul ăsta. Vezi de 
alţii! Deveni deodată grav: Ei hai, cântă-ţi odată melodia, 
dar fără tonuri false! Mă cunoşti bine şi cred că nu mă 
subapreciezi. Dacă ai venit aici înseamnă că eşti la 


ananghie. Dă-i drumul! mai adăugă el, în timp ce-şi 
aprindea un trabuc. Într-adevăr, Albers îl cunoştea bine. 
Era unul dintre cei mai mari caizi ai lumii interlope, 
profilat pe traficul de droguri. Reţeaua lui era însă mult 
mai întinsă, trecând prin Hamburg, Amsterdam şi Marsilia, 
până dincolo de ocean. lar afacerile sale cu stupefiante 
erau prospere, întrucât avea un lot din cei mai buni 
profesionişti ai crimei organizate, din care unii nici nu erau 
cunoscuţi în mediu, pe care îi „imprumuta” pentru diferite 
lovituri de la partenerul său Frank Ritter din Chicago. Cel 
mai cuminte lucru era deci să joace cinstit. Mai ales că, 
oricum, ar fi aflat... 

În timp ce vorbea, punctându-şi relatarea cu gesturi 
nervoase, celălalt îl urmărea în tăcere cu ochii lui de peşte 
mort. 'Terminase demult povestirea şi pauza care urmă, se 
prelungea în mod cu totul nefiresc, ceea ce nu-i prea 
plăcea. Într-un târziu, Wild întrebă cu o voce calmă: 

— Grecoaica ţi-a făcut şi alte propuneri decât cele 
transmise de Polidis? 

Albers ezită o clipă, ceea ce nu-i scăpă interlocutorului 
său, apoi răspunse tărăgănat: 

— Nimic concret. Doar odată a făcut o aluzie asupra 
faptului că aş putea livra unele tablouri şi în altă parte... 

— Unde? 

— Nu mi-a precizat şi nici nu am reluat această 
convorbire. Personal nu m-am angajat cu nimic, fiindcă m- 
am temut să nu fie o provocare. 

— Cum arăta individul cu care te-ai bătut? 

În timp ce-l descria, străduindu-se să fie cât mai exact, 
îşi reaminti unele detalii ale acestuia pe care, la timpul 
său, le ignorase. În memorie fi apărură acum cât se poate 
de clar ceafa de taur şi faţa obtuză, cu un nas turtit de fost 
boxer sau catcheur, buzele groase şi ochii... Da, asta era, 
un ochi era albastru. lar celălalt avea o culoare parcă 
gălbuie! Când termină, de povestit, se auzi o uşoară bătaie 
în uşă şi în birou îşi făcu apariţia tânărul blond îmbrăcat 


în, smochingul său impecabil. Wild îi întinse un bilet. 

— Max, caută să-l identifici pe individul cu aceste 
semnalmente. Vreau să ştiu totul despre el şi, mai ales, 
pentru cine lucrează. 

Blondul dispăru în spatele uşii, tot aşa de tăcut precum 
intrase, fără a-l învrednici cu vreo privire pe Albers. 

— Mâine vei afla ce te interesează. Vrei să fie neutralizat 
sau lichidat? 

— Aceasta depinde pentru cine lucrează şi ce urmăresc 
stăpânii lui. În caz că are „contract” pentru mine, vor 
angaja probabil pe altul dacă el dispare. Aşa că l-aş prefera 
pe ăsta sub „supraveghere”. 

— Corect gândit, „Mistreţule”. Afacerea e însă 
costisitoare, îţi dai seama... 

— Voi plăti, nu-ţi fie teamă! 

— „unul din tablourile pe care le vei aduce aici, să 
zicem... un Veronese! 

Albers încremeni. Nu se aşteptase la un asemenea preţ. 
Poate ar reuşi să se eschiveze? 

— Mă gândeam că aş putea plăti... 

— Pe mine nu mă interesează ce ai gândit tu, nici ce e 
acum în mintea ta. Te iau sub protecţia mea şi trebuie să- 
mi plătesc oamenii. Eu suntom de afaceri şi aceasta e 
condiţia mea. Dacă vrei! Nu te oblig la nimic. Vrei 
securitate deplină, plăteşti. Nu vrei, eşti liber, dar... să nu- 
mi apari în cale. 

Albers şovăi. 

— Dar dacă nu reuşesc să aduc tablourile? 

— Ai eşuat vreodată? 

— Nu, dar... 

— Bine, să clarificăm şi acest aspect. Dacă, din motive 
bine justificate, Meingast nu va putea aduce tablourile, îmi 
vei „comanda” mie altul din orice ţară de pe glob, în cel 
mult un an de zile. Cred că sunt destul de înţelegător. 

— FEinverstanden! 

— Ei, acum că ne-am înţeles, să mai bem un păhărel, 


zise Wild vesel, turnând din sticla de whisky. Ciocniră 
tocmai când becul telefonului începu să fileze. Patronul 
duse receptorul la ureche, ascultă încordat câteva clipe, 
apoi închise. Cu figura de nepătruns, se întoarse spre 
Albers. 

— Acum o oră a fost găsit pe o stradă lăturalnică 
cadavrul agresorului tău. Il cheamă  Evahghelos 
Cartanoupoulos şi e Gastarbeiter, muncitor străin. Pentru 
liberarea sa de la poliţie s-au plătit 5000 de mărci printr- 
un avocat. La ieşire l-a aşteptat o maşină, un Lincoln. De 
atunci nu se mai ştie nimic despre el. 

— Dar pentru cine a lucrat? 

— Nu ştiu, zău, zise Wild cu şiretenie. Dar dacă aş şti i- 
aş trage o pereche de palme de i-ar sări şi celălalt ochi! 

Albers tresări aproape imperceptibil. Era oare posibil? 
Dar ce legătură putea să existe între acesta şi o bandă de 
gangsteri? exclamă aproape fără să vrea: 

— Der „Blinder”? „Chiorul” în spatele acestei afaceri? 

— Aşa se pare. Nu sunt sigur, dar maşina care-l aştepta 
pe individ era condusă de unul din oamenii de încredere ai 
„Chiorului”. 

— Şi ce urmăreşte? Nu am avut cu el nimic de împărţit 
şi nici nu m-am ocupat cu traficul de arme! 

— Încă nu ştiu nimic, dar voi afla în curând ce se 
întâmplă. La nevoie îl pot contacta. Tu vezi-ţi de afacerile 
„noastre”. Albers se simţea acum ceva mai la largul său, 
deşi ultimul cuvânt nu era de natură să-l liniştească. 
Celălalt parcă-i ghicise gândurile când, întinzându-i un alt 
pahar plin, zise: 

— Mai bea puţin, aşa, ca la război: „înainte de atac bei 
ca să poţi avansa mai bine, după atac ca să poţi uita!”. 
Doar avem aceeaşi şcoală, ce dracu'? Dar fii atent, acum 
suntem parteneri de afaceri, să nu uiţi niciodată acest 
lucru. Poţi să vii aici când vrei sau să-mi telefonezi. Iar 
dacă vreodată o să vrei să-ţi extinzi afacerile, pot să-ţi 
furnizez oameni capabili, întreprinzători şi, la nevoie, chiar 


pieţe de desfacere. 

Albers se ridică din fotoliu, pregătindu-se de plecare. 
Amfitrionul său îl conduse până la uşă şi îi întinse mâna: 

— Te aştept pe curând. 

După ce acesta ieşi, ridică receptorul telefonului: 

— Lipeşte-te de el câteva zile. Indicaţiile le vei primi de 
la Nachtigal. Dacă te simte, aici să nu te mai întorci! 

La ieşire, blondul îl primi cu un zâmbet radios care ar fi 
putut să stoarcă lacrimi şi unui clovn, întinzându-i o sută 
de mărci: 

— Vă rog să-i luaţi. Firma noastră nu primeşte bani de la 
prieteni!... 


Kraft îşi miji ochii, apoi îi închise imediat, izbit aproape 
dureros de lumina albă ce inunda camera de rezervă a 
spitalului în care era internat. O nouă încercare de a lua 
contact cu realitatea reuşi ceva mai bine, deşi nu fără 
eforturi. Privi cu uimire în jurul său. Ce căuta el aici? 
încercă să se mişte. Un geamăt înăbuşit îi ieşi din gât. Prin 
urmare, se afla pironit pe acest pat de spital, înfăşurat într- 
un bandaj care-i cuprindea pieptul ca un colac de salvare. 
Mâna stângă nu o putea mişca deloc. Îşi întoarse privirea 
spre dreapta, realizând că şi cealaltă mână îi era 
imobilizată, fiind legată de un aparat medical. Se cufundă 
din nou într-o toropeală completă şi plăcută, vecină cu 
anestezia. Apoi, treptat, îşi reveni şi memoria începu să 
funcţioneze. 

„Se sunase la uşă. A deschis, ştiind cine urmează să-l 
viziteze. Pentru o clipă a întors spatele musafirului său, 
pentru a aprinde lumina! Durerea vie pe care a simtit-o în 
omoplatul stâng nu putea să provină decât de la un 
instrument ascuţit, un pumnal, şiş ori ceva asemănător. 
Lovitura urma să-i fie fatală, asta e cât se poate de dar. 
Dar cine îl înjunghiase? Ştia, desigur, cine trebuia să vină 
la el, dar nu l-a văzut pe agresorul său. Se înfioră. Era 
imposibil! Persoana pe care o aştepta nu putea să facă aşa 


ceva şi apoi nu era nici logic! Pentru ce să-l ucidă? Doar 
erau prieteni şi chiar mai mult! Atunci?Dar dacă cineva, 
după primirea telefonului, aflase că e acasă şi a sosit 
înaintea persoanei pe care o aştepta, l-a lovit şi a fugit, 
pentru ca bănuiala să cadă asupra altcuiva? Aiureli, ca 
într-un roman poliţist submediocru. Dar nici nu putea să 
formuleze acuzaţii împotriva cuiva pe care nu l-a văzut! 
Agresorul invizibil! Haida de! Cine l-ar crede? Şi totuşi 
acesta era adevărul gol, goluţ. Dar cine putea să-i 
dorească moartea? Şi pentru ce? Trecerea în revistă a 
prezumtivilor săi duşmani de „moarte” nu adusese nimic 
nou, nu clarificase situaţia. Era extenuat, îşi apăsă capul 
pe pernă şi închise ochii, încercând să scape de gânduri. 
Deodată tresări. Evident, „aici” o sa înceapă adevăratele 
întrebări! Ce să le spună? Ce să nu le spună? Cine îl putea 
sfătui? Dacă ar încerca să ia legătura cu... Pentru ce? Să-i 
pună în garda că n-a murit? Dar dacă tot „ei” sunt 
inspiratorii şi organizatorii tentativei de crimă, ar putea-o 
repeta! De ce nu, în definitiv? Acum începea să-l înţeleagă 
mai bine pe „Ramona” care, nu odată, i s-a plâns, 
presimţind parcă de unde îi va veni „moartea. Un spasm 
nervos îl cutremură din cap până în picioare. 

În acest moment se deschise uşa şi o fată înaltă, cu părul 
blond, îmbrăcată într-un halat alb, îşi făcu intrarea. Kraft o 
privi cu surprindere. Figura ei îi era cunoscută, dar nu 
realiza unde sau dacă a mai văzut-o. Fata făcu câţiva paşi 
până la fereastră, trase storurile şi apoi se întoarse spre el: 

— Bună dimineaţa, domnule Kraft, cum vă simţiţi? 
răsună vesel glasul cristalin al „surorii medicale”. 

Acesta mormăi ceva de neînțeles care aducea a bună 
ziua. 

Când fata se apropie de pat pentru a-i lua pulsul, Kraft 
se trase înapoi într-un gest de apărare, care îi produse însă 
o durere ascuţită în spate. Se chirci sub acest impact şi 
încercă să-şi ducă la piept mâna stângă, dar o altă durere 
îl fulgeră din nou. Se lăsă moale pe pernă. Făcându-se că 


nu observă nimic, fata îi luă pulsul, după care zise: 

— E mult mai bine, deşi ar fi loc... dar nu vă retrageţi 
mâna, că nu vă fac nimic! Aţi suportat bine operaţia, dar 
după un asemenea traumatism e firesc să vă simţiţi slăbit. 

— Care operaţie? murmură el pierdut şi în acelaşi timp 
mirat. 

— V-a operat profesorul, altfel... nu aveam prilejul fericit 
de a sta de vorbă acum. Dar ajunge pentru astăzi cu 
vorbăria! Ne vom mai vedea. Făcu câţiva paşi în direcţia 
uşii, apoi se întoarse: Vă mai aduceţi aminte de mine? M- 
aţi ajutat odată, la un examen de admitere. Pe faţa lui 
Kraft trecu o umbră. Se încruntă, neputându-şi aminti. 
Apoi, deodată, zâmbi cu gura până la urechi. „Ilinca, 
puştoaica venită de la ţară, care se plângea înaintea 
examenului că uitase tot ce-a învăţat şi ca urmare venise 
degeaba la Bucureşti pentru a intra la şcoala de asistenţi 
medicali. li părea rău de ea, văzând-o aşa neajutorată, şi o 
îmbărbătase. Mai mult, i-a demonstrat că ştie carte, 
discutând cu ea trei subiecte mai dificile. Din acestea, 
întâmplarea a făcut ca două să se potrivească la examen. 
Amândoi au reuşit la admitere, doar că el abandonase 
după primul an. A fost păcat, fiindcă îi plăcea meseria, dar 
aşa-i viaţa! Deci ea era!”. li zâmbi: 

— Nu te-aş fi recunoscut... au trecut mulţi ani de atunci! 

Răspunse cu faţa surâzătoare: 

— Nici nu m-am aşteptat. Aţi plecat din Capitală tocmai 
când credeam că... 

— Am fost nevoit să plec, şopti Kraft, întorcând capul. 
Văd că ai terminat şcoala. Te-ai... te-ai măritat? 

_ Nu- răspunse imediat, făcându-şi de lucru la o seringă. 
În acest timp intră doctorul Pintea. Se apropie de pat, îi 
puse pe piept stetoscopul, apoi zise: 

— Aţi scăpat ieftin. Operația a fost destul de dificilă. 
Noroc că lama a alunecat de-a lungul coastelor şi nu a 
atins niciun organ vital. Dar hemoragia, putea să vă fie 
fatală. Aţi pierdut mult sânge, veţi mai rămâne o vreme la 


noi, dar sunteţi în afara oricărui pericol. Nu aveţi însă voie 
să vorbiţi prea mult şi nici să primiţi vizite. De altfel, 
adăugă el privind spre fată, aveţi şansa de a fi ajuns pe 
mâini foarte bune. Doctoriţa Bancea, care are grijă de 
dumneavoastră, are un consemn sever, aşa că va fi şi 
paznicul dumneavoastră. Kraft privi spre fată înmărmurit. 
Doctoriţă? În definitiv, de ce nu? Dar de ce paznic? Surâse. 
Probabil în legătură cu interdicţia de ă vorbi, a primi 
vizite, a se obosi, a... 

Se auzi din nou vocea medicului... Este pe sală cineva 
care abia aşteaptă să vă vorbească. l-am permis o 
întrevedere de cinci minute, dacă sunteţi de acord. Şi, la 
încuviințarea acestuia, deschise uşa, făcându-i loc 
persoanei să între. În timp ce ieşi împreună cu Ilinca, 
medicul repetă: 

— Numai cinci minute, tovarăşe colonel! 

Nedelea trase un scaun lângă pat şi se aşeză. 

— Cred că orice prezentare este inutilă, din moment ce 
doctorul Pintea a avut această amabilitate, zâmbi el. Dar 
pentru că, aşa cum aţi auzit, timpul mi-e limitat, cu voia 
dumneavoastră aş trece la obiectul vizitei mele. De acord? 
Atunci să începem cu prima întrebare: 

— Cine v-a înjunghia şi de ce? 

Kraft îl privi în tăcere, apoi, clătinând capul, răspunse cu 
o voce nesigură: 

— De când m-am trezit, mă frământ să găsesc un 
răspuns satisfăcător la aceste întrebări. Nu ştiu. Era 
întuneric. Soneria de la uşă m-a trezit din somn. Am 
deschis... m-am întors să aprind lumina şi atunci m-a lovit! 

— Nu l-aţi văzut la faţă? 

— Nu, era întuneric sau... s-a ferit. 

— Da, da... se întâmplă. Cât era ceasul? 

— Nu ştiu exact. Trebuie să fi fost în jur de 3,00. Pe la 
2,30 m-a trezit soneria telefonului... Cred că cineva a 
greşit numărul, fiindcă atunci când am răspuns a venit 
tonul. 


Nedelea îl privea încordat în timp ce vorbea, căutând să 
pătrundă adevărul. „Oare nu-l minţea? Chiar nu l-a văzut 
pe infractor? Sau caută să-l acopere, asumându-şi orice fel 
de risc? Dar dacă-i aşa, de ce minte? Ce interes ar avea? 
Ce-o fi în mintea sa?”. Sub privirea cercetătoare a 
colonelului, Kraft aplecă ochii. „De ce ar minţi? Din 
instinct, din rațiune? Dar dacă nu minte?”. 

Cu o voce neutră, întrebă: 

— Dumneavoastră deschideţi uşa aşa, oricui, în puterea 
nopţii? 

Intrebarea era fondată şi la obiect. Cu toate că o 
aşteptase, Kraft se temea de ea, neavând cum să dea un 
răspuns logic. „Cum să convingă când procedeul său era 
ilogic şi inexplicabil faţă de susţinerile sale? Evident, nu se 
deschide uşa locuinţei, mai ales noaptea, unei persoane pe 
care nu o cunoşti. Măcar se întreabă, se priveşte prin 
vizor, mă rog, aşa cum face orice om normal. Prin urmare, 
este cert că acest colonel care-l interoghează într-o formă 
ce se vrea mai indulgentă a dedus în mod firesc ori că el 
cunoştea persoana ce sunase la uşă sau credea că o 
cunoaşte - poate asta ar fi o variantă - şi deci că minte, ori 
că este iresponsabil, ceea ce însă nu rezultă de nicăieri. 
Deci colonelul ştie că el minte, este imposibil să nu 
realizeze, dar se preface că nu ştie. lar eu mă prefac că nu 
ştiu că el ştie că mint! Respectăm fiecare regulile jocului. 
Ale cărui joc? Jocul de-a viaţa şi de-a moartea? Teoretic e 
interesant, atâta timp cât nu mă priveşte pe mine. Dar 
acum, acest joc devine periculos şi mă poate costa scump! 
Atunci de ce continui oare să omit unele lucruri?”. 

— Ştiţi, îi întrerupse Nedelea meditaţia, nu sunteţi 
obligat să-mi răspundeţi, dar viaţa dumneavoastră mai e în 
pericol. Nu mă refer la rană, adăugă el repede, văzându-l 
pe Kraft că priveşte speriat bandajul, ci la ceea ce vi s-ar 
putea întâmpla în viitor. Noi nu vă putem apăra dacă nu ne 
spuneţi adevărul, iar cei care au încercat să vă suprime vor 
repeta tentativa, atâta timp cât mobilul rămâne în picioare. 


De fapt, în joc e viaţa dumneavoastră, care vă aparţine! Îşi 
privi ceasul, apoi se ridică în picioare. Adăugă grăbit: Mai 
aveţi timp să vă gândiţi. Numai să nu întârziaţi prea mult. 
Fiecare poate greşi, dar oricât de gravă e greşeala, parcă 
nu-ţi vine s-o plăteşti cu viaţa! Apoi se întoarse şi ieşi. 

Pe sală era să dea peste plutonierul Pascu, îmbrăcat 
într-un halat alb. Îl chemă în camera de gardă, atrăgându-i 
din nou atenţia asupra faptului că, în afară de doctorii 
Pintea şi Bancea, nimeni nu are voie să între în rezervă. 

— Transmite consemnul lui Anton, care te va schimba. 
Noaptea veţi dormi pe rând în camera de alături, în aşa fel 
încât supravegherea să fie permanentă. Vă fac 
răspunzători pe amândoi pentru securitatea lui Kraft! 


Meingast ridică receptorul telefonului tocmai când pe 
uşă intra „Mistreţul”. Il salută cu capul, continuând să 
asculte cu încordare. 

— Da, da, e clar. Aceasta înseamnă schimbarea 
itinerarului, nu? Da, înţeleg. Se poate acţiona 
concomitent? Bine, dar oamenii? Da, înţeleg. Nicio grijă, 
totul e pregătit. Vei lua tu diferenţa. Rânji. Doar eşti urmaş 
legal, nu? Dar ce-i cu... da, da. Le-ai trimis? Bun. Câte? 
Patru? E bine. Deci materialele vor ajunge azi la mine. E în 
regulă. Dacă poţi, copiii să mai facă rost de nişte jucării 
asemănătoare. Da, numai pentru rezervă, fiindcă ale 
voastre vor fi gata la timp. O.K. şi pe curând! Puse 
receptorul în furcă şi îl privi pe musafirul său. 

— La dispoziţia dumneavoastră, Herr Albers. 

— Cum stai cu operaţia „plastică”? 

— O lansez în curând. Chiar acum am primit 
confirmarea pentru tablourile care mă interesează. 

Albers ezită o clipă, apoi, privind în altă parte, întrebă 
cu un glas puţin răguşit: 

— Te-ar deranja dacă ai aduce unul sau două tablouri în 
plus? 

Meingast rămase tăcut. După un timp, îşi aprinse o 


ţigară şi medită: „Cu „Mistreţul” se întâmplă ceva. În 
primul rând faptul că avenit la mine, contrar obiceiului 
său. În aldoilea rând, această cerinţă de a i se aduce 
tablouri în plus nu prea este realistă. Parcă n-ar şti ce 
riscuri există pentru fiecare tablou în parte!”. Răspunse: 

— Depinde de tablouri şi de... bani. 

— Să zicem un Veronese şi un Cranach, la o sută de mii 
bucata. 

Meingast făcu ochii mari, fără a lua în discuţie 
propunerea. 

— Mă voi strădui, cu toate că este foarte greu, deosebit 
de faptul că trebuie date, probabil, două „găuri” şi în alte 
oraşe. 

— Riscul e în preţ! 

— Adevărat, dar şi poliţia este mult mai vigilentă. Am 
citit nu demult un articol apărut într-o revistă franceză, 
semnat de un poliţist, din care rezultă că anul trecut s-au 
înregistrat în lume 42 mii de furturi de opere de artă, a 
căror valoare a fost estimată la 33 milioane de dolari. În 
întreaga lume dispar zilnic 400-500 opere de artă! 

— Ce vrei să spui cu asta? 

— Că e din ce în ce mai greu... ceea ce... 

— Ridică preţul, nu? 

Albers se ridică să plece. De la uşă se întoarse. 

— Fii atent, Meingast: Eu, după cum vezi, plătesc bine. 
De data asta însă e vorba de ceva mai mult decât o simplă 
afacere. E în joc reputaţia mea. Aşa că voi considera 
demersul tău ca un serviciu personal! La ieşire se 
încrucişă cu un bărbat care tocmai se pregătea să între. 
Acesta se dădu politicos la o parte, făcându-i loc. Când 
acesta îşi făcu apariţia în încăpere, Meingast medita încă 
la ciudăţeniile „Mistreţului”, încercând să le descifreze. 
Noul venit era un bărbat înalt şi corpolent, de 45-47 de 
ani, cu părul şaten şi o mustață de aceeaşi culoare, având 
ca semn distinctiv o cicatrice albă deasupra buzei 
superioare, în partea stângă. Se aşeză ca la el acasă şi îşi 


aprinse o ţigară. 

— Sper că nu a plecat nemulţumit de la tine. Tipul e 
periculos! 

— Nu te amesteca, Gunther, în treburile care nu te 
privesc! Vocea lui Meingast era calmă, dar tranşantă. 

— Mă rog, nu-i afacerea mea. Am vrut doar să-ţi atrag 
atenta prieteneşte. Şi acum, poate îmi spui cărui fapt îi 
datorez onoarea de a fi fost convocat? 

— Plec peste trei zile şi îmi trebuie paşapoartele. După- 
amiază vei primi probabil patru buletine de identitate 
originale, care au fost sustrase, iar aici ai fotografiile celor 
vizaţi. Acum îmi trebuie două, iar în operaţiunea 
următoare, adică peste zece zile, încă două. 

— Dar este şi o... 

— Nu-i treaba ta. Te plătesc destul ca să mă scuteşti de 
comentarii. 

— Şi plata, ca de obicei? 

— Da, irite aici ai zece mii avans, zise el, scoțând dintr- 
un fişet un teanc de bilete de bancă. Restul... după! 

— S-a făcut, şefule. Poimâine le ai. 

Se îndreptă spre uşă.. 

— O clipă, zise Meingast, întinzându-i un paşaport. 

— Ce-i cu ăsta? 

— E paşaportul meu. 

— Dar ce-i cu el? Doar e în regulă! 

— Tocmai asta e. Îmi mai trebuie unul. Uite cum mă va 
chema... 

Îi întinse o hârtie. Acesta o citi, apoi întrebă. 

— Bine, dar Sauer? 

Se lăsă tăcerea. Meingast interveni: 

— Ţi-am mai spus, Gunther. E păcat de talentul tău, 
fiindcă se pare că vei avea o carieră scurtă. Pui prea multe 
întrebări. Şi odată s-ar putea întâmpla ca cineva, mai 
nervos, să nu aibă răbdarea să-ţi asculte întrebarea până 
la capăt... 

— Informaţiile sunt sigure ? 


Întrebarea pe care Nedelea o adresase maiorului Stancu 
nu era întâmplătoare. Ea concentra amestecul de 
sentimente ce-i anima pe participanţii la această întrunire: 
nedumerire, mirare, îndoială, speranţă. 

— În măsura în care poţi avea încredere în afirmaţiile 
unui hoţ, făcând parte dintr-o bandă rivală, care încearcă 
pe de o parte să se răzbune, iar pe de alta să-şi salveze 
pielea. 

— I-ai atras atenţia că vom verifica? 

— Nu numai atât. l-am spus că dacă ne minte îşi atrage 
multe necazuri, din care cele mai mari nu le va avea cu 
noi! 

— Afirmația e tare! 

— Şi hoţul joacă la fel. Nu-i pot permite niciun avantaj. E 
uns cu toate unsorile. 

— a-ţi promis ceva? Întrebarea era adresată de 
căpitanul Roman. Stancu întoarse capul către el să-i 
răspundă: 

— Deosebit de faptul că întrebarea nu are legătură cu 
cercetările pe care le întreprind eu, nu obişnuiesc să 
„promit” decât ceea ce legea, în clemenţa sa, poate 
acorda! 

— Asta-i, căpitane! La o asemenea întrebare ţi s-a dat 
răspunsul cel mai potrivit, zise Nedelea. Apoi continuă: Mi 
se pare interesant aranjamentul care ar putea fi făcut cu 
Galli, deşi e puţin riscant. Oricum, procesul de la 
Constanţa trebuie grăbit. Chiar dacă individul, aflat la 
strâmtoare, a minţit afirmând că se pregăteşte un nou furt, 
noi suntem datori să fim pregătiţi cu variantele posibile. 
Cât priveşte avantajele pe care el încearcă să le obţină, 
această problemă ne depăşeşte categoric. Justiţia noastră 
se va pronunţa fără-ndoială, dacă va fi cazul, potrivit 
atitudinii şi comportării inculpatului din timpul urmăririi 
penale. Şi acum să revenim la problemele noastre curente. 

— Maiorul Stancu, căpitanul Roman şi căpitanul Stan 
Todor, aveţi la dispoziţie cel mult două zile pentru a 


întocmi planurile, pe versiuni. Eu voi telefona la Bucureşti, 
poate ne dau o mână de ajutor în elaborarea operaţiei, mai 
ales că s-ar putea ca intenţiile infractorilor să depăşească 
competenţa noastră materială şi teritorială şi, ca urmare, 
nu ar strica să fie luate unele măsuri pe un plan mai 
general... Se întrerupse din expunere atunci când în birou 
îşi făcu apariţia ofiţerul de serviciu. Se întoarse enervat 
spre acesta: 

— Nu putem lucra în linişte? 

— Vă rog să mă iertaţi, dar de la spital a telefonat o 
doctoriţă, spunând că-i ceva urgent. Zicea că un bolnav 
internat vrea să vă vorbească. 

Colonelul se ridică în picioare, semn că reuniunea se 
terminase. 

— Mai rămâneţi o clipă, spuse el, adresându-se 
maiorului Stancu. Şi, după ce ceilalţi au ieşit din încăpere, 
adăugă: Aş dori să pleci la Constanţa imediat, pentru a 
angaja cu Galli o discuţie mai profundă. Dacă vrea 
clemenţă, să dea cât mai multe amănunte, de unde ştie, de 
când, cum a aflat, cât mai multe elemente. În operaţiunea 
pe care o pregătim, antrenăm şi alte forţe şi nu avem voie 
să greşim. Cu tot riscul care va rămâne, vreau să am cât 
mai puţine necunoscute! Fără metode străine de principiile 
şi regulile noastre de muncă. Infractorul e abil şi va 
încerca să scoată maximum de profit din ceea ce cunoaşte. 
Acum e dispus să vorbească despre orice şi oricine, în 
afara infracţiunii pe care a înfăptuit-o la noi. Va povesti 
despre isprăvile sale de odinioară, pentru a ne putea da 
seama cu cine avem de-a face. In aceste întâmplări ori 
fapte ale sale de viaţă vei găsi elemente de care te poţi 
servi. Să-l legi cu propriile sale acţiuni ca într-un laţ în 
care, cu cât se va zvârcoli mai mult, cu atât frânghia să se 
strângă mai mult în jurul său. Fă-l să înţeleagă că pentru el 
nu există altă alternativă decât să vorbească. Ţine minte, 
eu nu vreau o dărâmare a porţilor, ci o manevră de 
învăluire din aproape în mai aproape. Te aştept cu 


nerăbdare! 
Maiorul, care urmărea cu ochi strălucitori expunerea 
tactică a interogatoriului, salută scurt, se-ntoarse şi ieşi. 
Era chiar ora când autoturismul Ford 2200, cu număr de 
înmatriculare străin, având la bord un echipaj compus din 
Horst  Meingast şi Hans Sauer, intra pe teritoriul 
românesc. 


Starea sănătăţii lui Kraft se ameliorase între timp, fapt 
la care a contribuit atât tinereţea şi rezistenţa acestuia, cât 
şi îngrijirile competente acordate de doctoriţa Bancea. Cu 
toate acestea, când intră în rezervă şi văzu cum bolnavului 
i se făcea o perfuzie.Nedelea realiză că nici această 
convorbire nu se va putea prelungi peste anumite limite. Şi 
nu se înşelă prea mult, dacă era să-l creadă pe medicul 
care ieşi, după ce îi făcu un semn discret. Cu zâmbetul pe 
buze, se apropie de patul bolnavului. 

— Mi se pare mie, sau astăzi sunteţi în formă? 

Kraft făcu o strâmbătură care ar fi trebuit să pară un 
surâs. 

— În formă? Poate ca un cal de cursă care a ajuns la 
capătul puterilor. 

— Putea fi mai rău. În curând veţi fi complet restabilit. 
Dar... am înţeles că doriţi să-mi vorbiţi?! 

Kraft ezită o clipă, apoi se hotări. 

— Da, desigur. Rândul trecut, când aţi fost la mine, 
spuneaţi că „cei care au încercat să vă suprime vor mai 
încerca”, ori ceva în genul ăsta. Este exact? 

— Este cât se poate de exact. Aţi reţinut esenţa 
problemei. 

— La ce sau, mai bine, la cine v-aţi referit când aţi spus 
„cei care au încercat să vă suprime”? 

Colonelul nu-şi putu reţine un zâmbet, deşi poate nu era 
cazul. 

— De obicei, într-o anchetă eu sunt acela care pun 
întrebările. Dar date fiind circumstanţele actuale, voi face 


o excepţie. E vorba, aşadar, de cei care ar dori dispariţia 
dumneavoastră fizică. 

Kraft holbă ochii la Nedelea, apoi rămase pe gânduri. 
După un timp, întrebă din nou, cu o voce răguşită de 
emoție: 

— Admiţând că ar exista asemenea persoane, de ce m-ar 
lichida? 

— Eventual... ca să vă închidă gura. Se pare că ştiţi prea 
multe, iar unora nu le place să lase în urma lor oameni 
care, la un moment dat, ar putea să devină 
compromiţători. În această situaţie, cei din mediu au două 
soluţii la îndemână: fie să „convingă” complicele ori 
martorul cu ajutorul unor argumente variate - de la bani 
până la şantaj -, fie să-l „înlăture” din drum, adică exact 
ceea ce s-a încercat în cazul dumneavoastră. Evident, 
această din urmă soluţie este mai riscantă, dar poate că, 
din punctul lor de vedere, n-au avut alta... mai eficientă?! 
Iată de ce, bănuind cu ce fel de indivizi avem de-a face, nu 
am exagerat deloc atunci când am afirmat că viaţa 
dumneavoastră e în pericol. 

Kraft îl privi speriat de-a binelea. 

„Prin urmare, temerea lui nu era rodul unei fantezii 
bolnăvicioase ori al febrei pe care a avut-o în aceste zile de 
suferinţă! Ea era reală, prezentă şi amenințătoare. Deci 
aşa stăteau lucrurile. Stoarcă lămâia şi arunc-o la gunoi! 
Tot sângele îi năvăli în faţă. Dacă vorbeşte ori nu vorbeşte, 
pentru cei care vor să-l suprime e tot una. Nici măcar nu 
şi-au dat osteneala să verifice dacă a spus ceva! N-avea 
sens, dacă erau hotărâți s-o facă! Iar el va plăti cu viaţa! 
Atunci măcar să salveze ce se mai poate... cel puţin 
propria sa viaţă”. 

Totuşi, se hotări să fie prevăzător. 

— De fapt, ce doriţi să ştiţi? 

Nedelea, căruia nu-i scăpă frământarea acestuia, zise: 

— Cine a încercat să vă asasineze? 

— Nu ştiu. Efectiv, nu ştiu, ridică el vocea puţin agitat. 


Cum să învinuiesc pe cineva, dacă nu l-am văzut pe 
agresorul meu la faţă? 

— Să admitem. Atunci să reformulez întrebarea: De ce 
vrea să vă suprime? 

Se lăsă o tăcere grea, s-o tai cu cutitul. 

Privindu-l pe Kraft, colonelul avea senzaţia că-i aude 
până şi gândurile. „Încă nu-i destul de înspăimântat. 
Nenorocitul s-a zvârcolit în fel şi chip, doar o putea să mă 
ducă, şi nu-şi dă seama că, procedând în acest fel, 
pericolul, creşte... că oricum e pierdut, dacă nu mă ajută 
să-l pot proteja! Cei din mediu pot ierta o greşeală, dar nu 
iartă niciodată manifestările de slăbiciune care pot duce la 
trădare, atunci când e vorba de pielea lor! Va trebui să-l 
ajut mai mult”. 

—  Spuneaţi că aţi primit un telefon în noaptea 
respectivă. 

— Da. 

— De la cine? 

— De la... Liana Hurmuz. 

— Barmana? 

— Da, e responsabila... 

— Cunosc. Şi ce-a vrut? 

— Spunea că vrea să vină la mine! Glasul îi sună răguşit. 

— În puterea nopţii? De ce? 

— Nu ştiu... noi... 

— Eraţi prieteni intimi? 

— Da... dar în ultimul timp nu am mai avut niciun fel de 
relaţii. Ne-am certat şi credeam că totul s-a sfârşit. 

— De ce? 

Kraft privi undeva deasupra lui Nedelea. Camera părea 
că se recompune în jurul său. Privea pereţii albi, masa, 
florile din vază, scaunele, covorul... şi un fel de hohot de 
plâns îi bloca gâtul. Într-un târziu, îşi reveni şi zise: 

— Îi dorea pe toţi străinii care treceau prin local şi, în 
acelaşi timp, îmi făcea scandaluri pentru aşa zisa mea 
infidelitate. Ultima dată când ne-am certat, zise el pe un 


ton amar, i-am zis că ea ar vrea să posede pe toţi bărbaţii 
străini într-unul singur şi acesta să fie mereu altul până la 
infinit. Şi când a venit vorba de căsătorie, i-am spus că ar 
trebui să se mărite cu specia bărbătească! Evident, am 
jignit-o, dar trebuia să i-o spun odată. A plecat şi n-am mai 
auzit de ea... până în acea noapte. 

Colonelul îl urmărea cu atenţie. Părea puţin schimbat. 
Oare îl subapreciase? Se hotări să fie prevăzător. 

— Şi a venit? 

— Nu ştiu. Cam la douăzeci de minute de la convorbirea 
noastră, s-a sunat la uşă şi... 

— Nu aţi remarcat chiar nimic? 

— Nu, era întuneric şi... credeam că-i Liana! 

— Înţeleg. 

— Nu ştiu ce să cred. Nu vreau să învinuiesc pe nimeni 
în mod gratuit. Lovitura de cuţit pe care am primit-o a fost 
foarte puternică. Mă gândeam că... 

— O femeie nu ar avea forţa necesara să lovească aşa. 

— Da, aşa am gândit, deşi cred că şi ea, acum când îmi 
apare totul mai dar, ar fi avut de ce să mă urască. 

— Şi ea? Mai bănuiţi pe cineva? 

— M-am exprimat greşit. 

Nedelea îl privi lung, drept în ochi. 

— Domnule Kraft, vă jucaţi cu viaţa dumneavoastră 
dacă-mi ascundeţi ceva sau pe cineva. Încă nu aţi reuşit să 
înţelegeţi că acum pentru „ei” se pune problema care pe 
care şi nu vă vor cruța, iar noi nu ştim împotriva cui să vă 
apărăm. 

— Chiar aşa de prețioasă este viaţa mea? 

— Eu nu am căderea să evaluez viaţa dumneavoastră 
sau a altcuiva, ci să le păzim împotriva oricăror tentative 
de a le suprima, degrada ori diminua! Oricum, vă promit 
că-l vom descoperi şi elimina şi fără ajutorul 
dumneavoastră. Nedelea se mai gândi puţin, apoi băgă 
mâna în buzunar, de unde scoase câteva fotografii. 

— Aţi cunoscut sau aţi întâlnit vreodată pe un oarecare 


Drop, zis „Ramona”? 

Kraft îl privi speriat, ceea ce nu trecu neobservat. 

— Drop? Este un nume destul de răspândit pe aici. 

— Mersi pentru precizare, făcu Nedelea. Dar eu vorbesc 
de acesta! Evident, nu este prea frumos. Fotografiile s-au 
făcut la morgă, dar seamănă cu „Ramona”, nu? 

Kraft păli îngrozitor. Faţa îi deveni mai albă decât 
bandajul de la piept şi broboane de sudoare rece îi apărură 
pe frunte şi la rădăcina nasului. Înghiţindu-şi saliva, zise, 
cu o voce voalată: 

— Da, îl cunosc... 

Nedelea strânse încet fotografiile risipite pe pat şi le 
introduse în buzunar. Nu era momentul să insiste acum. 
Oricum, fereastra trebuia deschisă de cineva, pentru a mai 
aerisi camera, şi, întrucât sora medicală întârzia să vină, 
ar fi putut el face oficiul acesta, mai ales că avea o poftă 
nebună să fumeze o ţigară. Gestul de a-şi scoate pachetul 
rămase însă neterminat. Aici nu se fuma. De unde să ia 
atâta răbdare pentru a aştepta ca acest om să se 
hotărască? Orice cuvânt, orice aluzie, acum ar putea să 
arunce totul în aer! Momentul psihologic pentru 
mărturisire a fost creat cu migală. Nu putea să-şi permită 
niciun pas greşit. Şi când te gândeşti că mai există, din 
păcate, atâția  practicieni care neglijează aspectul 
psihologic în cadrul interogatoriului. Totul se rezumă, spun 
aceştia, la a-l pune pe învinuit sau inculpat în situaţia de a 
răspunde la întrebări ce trebuie să lămurească fondul 
problemei. Şi cum îl aduci aici? De fapt, este lupta dintre 
două inteligenţe, iniţiativa aparţinându-ţi, fiindcă, tu 
trebuie să cunoşti cât mai multe lucruri despre el, fiindcă 
tu te-ai pregătit în acest scop. De la probă la infractor şi nu 
invers, căci această din urmă situaţie te poate conduce la 
abuzuri! Dar de ce întârzie Kraft? Oare greşise pe undeva? 
Dacă studierea personalităţii acestuia s-a făcut superficial? 
Simţea că devine nervos şi îşi puse o ţigară în gură. Nu o 
aprinse însă. În spatele său răsuna încet, monoton, glasul 


lui Kraft: 

— Era... cred... la începutul lunii... 

Nedelea simţi ceva declanşându-i-se în ceafă, de parcă 
ar fi dizolvat sub limbă un comprimat de nitroglicerină. 
Inspiră de câteva ori rar şi adânc, apoi se întoarse cu un 
zâmbet, aşezându-se comod pe scaunul de lângă pat. 
Scoase apoi din servietă un mic magnetofon portabil, pe 
care îl puse alături. 

Vocea lui Kraft continua molcom, pe aceeaşi tonalitate, 
de parcă ar fi vorbit în somn. 


— Domnişoară, sunt Wild, fă-mi te rog legătura cu 
Albers! Convorbirea telefonică a fost însă prea scurtă 
pentru ca urechea experimentată a lui Trude să fi putut 
realiza ceva. Ea mai medita la cuvintele stranii pe care le 
percepuse, aparent fără niciun sens desluşit, când în 
încăpere intră boss-ul, gata de plecare. 

— Voi lipsi câteva ceasuri. Înregistrează, ca de obicei, 
apelurile telefonice. 

— O.K. Herr Albers. Mergeţi la Wild? 

„Mistreţul” o privi cu atenție. Sub privirea acestuia, fata 
roşi şi îşi plecă ochii. 

— Întrucât te-ar interesa pe tine unde mă duc eu? zise el 
cu o voce rece. Apoi, schimbând tonul, adăugă şăgalnic: 
Doar nu eşti geloasă. Ştii doar că am vorbit cu un bărbat, 
nu? De altfel, să ştii că Wild nu-i o persoană care să te 
intereseze pe tine, dacă, bineînţeles, e vorba de o 
curiozitate personală şi nu, cum să zic, „profesională”. Işi 
privi calm ceasul şi zise: 

— De fapt, aş mai avea puţin timp. Ce-ar fi să trecem 
dincolo? Şi, în timp ce fata se îndrepta spre încăperea 
alăturată, legănându-şi şoldurile, cu un gest scurt şi precis 
el îi trase fermoarul ce închidea spatele rochiei. 

— Ce ştii despre Wild? 

— Nu ştiu nimic. De obicei îmi spui unde te duci, ca să 
ştiu de unde să te iau! 


Trude încercă să se ridice încet de pe canapea. 

— Rămâi unde eşti, frumoasa mea! îi lansă Albers jovial. 
Trebuia să pleci mai demult. Acum, că am început 
„convorbirea”, aş dori să te am aici, la mâna mea. De fapt, 
ai să rămâi în acest birou, încuiată, până am să mă întorc, 
mai zise el, apoi se ridică şi îi aduse poşeta şi ţigările din 
cabinetul ei de lucru. Ea îl privi mergând spre baie. Işi 
aprinse o ţigară, apoi întinse mâna după poşetă din care 
scoase o pudrieră rotundă, placată cu aur. O deschise şi, 
după ce scoase pămătuful pentru a-şi reface frumuseţea 
puţin şifonată, zise încet: „Atenţie, „Adler”, aici Trude, mă 
auzi?”. Ca un murmur, dar foarte distinct, se auzi vocea 
unui bărbat: „Te-am recepționat. Vorbeşte!”. 

„Mistreţul” chemat la cârciumar. Gata de plecare. 
Terminat”. „Am înţeles mesajul. Terminat.” 

Când Albers, ieşi din baie, fata mai era preocupată să se 
pudreze. Fără să-i mai acorde vreo atenţie, acesta descuie 
uşa, ieşi, apoi o trânti cu putere. Broasca se blocă. 

„Mistreţul” inspiră adânc aerul proaspăt. Plouase toată 
dimineaţa şi circulaţia parcă, mai scăzuse în intensitate. 
„Întâlnirea se anunţă dificilă”, gândi el. Realizase asta 
după tonul lui Wild. Probabil că acesta va încerca să-l 
şantajeze, aşa cum îi era obiceiul, dar de data asta avea un 
mijloc foarte bun pentru a-l contracara. Ori cineva i-a dat 
un „contract” cu privire la el? Il cunoştea bine pe Wild! 
Doar au lucrat împreună. Era în stare de orice. Nu el, bine- 
nţeles. Dar va pune pe o gorilă de-a lui să facă treaba. li va 
da impresia că-i un adevărat samaritean, cruţându-i viaţa 
în schimbul... tablourilor! Poate ar fi bine ca înainte de a 
trece pe la el să-şi asigure spatele. Dar cum? Exista un 
singur mijloc. Să-l denunțe... bandei de care aparţinea 
Meingast. Îi vor veni de hac alţii! Şi acum, a venit şi 
povestea cu secretara sa. Până acum o considerase ca un 
obiect de plăcere, decorativ, util. Începea să-l intereseze şi 
sub alt aspect, acum. Oare lucra pe două fronturi? Va 
trebui să clarifice acest lucru cât se poate de repede, 


înainte de a se lăsa prins în capcană. Bineînţeles... dacă nu 
intrase deja! Dar pentru cine putea să lucreze? Pentru 
Wild? Era îndoielnic. Meingast? Prea neînsemnat. Polidis? 
Iată o pistă posibilă! Aşa s-ar putea explica şi incidentul cu 
Heleni. Mai ales că Trude nu l-ar fi trădat oricui, iar 
armatorul avea bani, s-o cumpere cu firmă cu tot! Cum de 
nu se gândise mai demult? Deci aşa stau lucrurile?! Grecul 
şi „frumoasa” lui! Dar dacă se înşală? Oricum, n-avea altă 
alternativă, iar după logica sa nu era altă explicaţie. Cu 
aceste gânduri în minte, se instală confortabil în Mercedes 
şi porni motorul... 

În clipa următoare, o explozie puternică zgudui 
ferestrele şi uşile imobilelor din împrejurimi. Maşina 
aproape că se dezintegră în zeci şi sute de bucăţi care 
zburau prin aer. O flacără uriaşă ţâşni de undeva din faţă, 
de la motor, şi aprinse ce rămăsese din 

caroserie. Alte maşini, ce se aflau în imediata apropiere, 
împărtăşiră aceeaşi soartă. Pe trotuar se întindeau 
corpurile unor persoane... 

De la fereastra situată la nivelul patru al imobilului în 
care erau birourile firmei „Mistreţului”, o fată, care privise 
întreaga scenă, oftă cu melancolie şi se retrase numai 
după ce se auzi sirena de la maşina pompierilor. 

În aceeaşi seară, Heleni Landis primi un telefon, iar a 
doua zi dimineaţă se îmbarcă pe un avion al companiei 
„Lufthansa” cu destinaţia Atena. 


Hilde Wirth ridică receptorul şi ascultă cu emoție 
crescândă cuvintele ce se scurgeau de-a lungul firului 
telefonic. 

— Am venit numai de dragul tău, Schăâtzchen, fiindcă 
restul afacerilor putea aştepta, nu era nimic presant... 

„Prin urmare a îndrăznit să vină! Are tupeu individul, nu 
glumă! Acum îmi înşiră la minciuni, unele mai gogonate 
decât altele. Şi acum ce va urma? se întrebă ea cu sufletul 
la gură. Va afla fără îndoială de curtezanul ei. Ei şi? Poate 
însă că ar fi fost mai bine dacă-i spunea ea adevărul. Care 
adevăr? Că nu-l iubea, că voia cu totul altceva, că a ameţit- 
o atunci, la început, că acum lucrurile s-au schimbat, că-i 
în vorbă cu un băiat serios, de vârsta ei, pe care îl iubeşte. 
Ca urmare, s-o lase în pace! Fiindcă niciodată - acum îi era 
cât se poate de limpede acest fapt - niciodată nu a avut de 
gând să-şi părăsească părinţii, rudele, ţara. Dar dacă-i 
spunea acum, ar fi putut risca să nu-l mai întâlnească, şi 
atunci nici nu va putea ajuta să fie neutralizat. Of, ce 
încurcătură!”. 

— ...de altfel, mă gândeam că e un bun prilej să 
sărbătorim logodna noastră şi să-ţi înmânez un cadou care 
te va lansa pe orbită! 

„Să mă lansez pe orbită? Probabil că mi-a adus un 
paşaport fals! Va trebui să fiu foarte atentă cu individul 
ăsta”. 

— Mă bucur sincer că te-ai întors. Ilustratele pe care mi 
le-ai trimis din diferite oraşe m-au bucurat, dar în acelaşi 
timp mi-au creat o confuzie generală. N-am ştiut ce să mai 
cred. 

Meingast râse. 

— Ei, a fost şi aceasta o manevră necesară! 

— Manevră? Pentru ce sau pentru cine? 

Vocea de la celălalt fir al telefonului, deveni deodată mai 
rece. 

— Nu te supăra că întrerup convorbirea, deşi aş vrea să- 


ţi aud vocea o veşnicie. Trebuie însă să plec urgent într-un 
alt oraş. Revin poimâine dimineaţă. De fapt, dacă vrei, 
aşteaptă-mă la prânz cu masa cum ştii tu s-o pregăteşti, 
fiindcă seara plecăm mai departe. 

— Plecăm? Îşi luă seama imediat şi urmă, cu un alt ton: 
Vrei să spui că pot să fiu pregătită? 

— Am să-ţi explic când mă voi întoarce. Pe curând! 

Telefonul se închise. Hilde mai aşteptă un timp, apoi 
inspiră adânc şi puse receptorul în furcă. 


După ce au rămas singuri „Scundacul” puse pe masă o 
sticlă de coniac şi două pahare, pe care le umplu. Apoi se 
aşeză vizavi de musafira sa şi îşi aprinse o ţigară. Trase 
fumul în piept şi apoi îl slobozi pe gură în rotocoale 
albăstrii. Dus pe gânduri, o privea fără să clipească. 
Întotdeauna a socotit-o o femeie frumoasă, deşi părerile 
erau împărţite. Ochii ei mari şi verzi aruncau acum flăcări. 
Alteori, erau reci ca de reptilă. Dar corpul ei! Avea o 
siluetă în stare să provoace o coliziune în lanţ pe o 
autostradă. Şi ce reflexe! Văzându-se privită şi măsurată 
de ochii aceia lacomi, îşi schimbă expresia. Privirea îi era 
acum tot aşa de amabilă ca o poartă de penitenciar. Dar 
„Scundacul” era blindat împotriva ei. 

— Aş vrea să-ţi cer un serviciu, zise ea cu un glas 
aproape trist, e drept, destul de important. 

Şi fiindcă „Scundacul” continua s-o privească fără să 
răspundă, adăugă repede, parcă fiindu-i frică să nu se 
răzgândească: Am nevoie de un alibi! 

Acesta făcu ochii mari. 

— De un alibi? Şi mi-l ceri mie? Ce el de alibi şi pentru 
ce? 

— Nu ceea ce crezi tu, fiindcă nu are nicio legătură cu... 
Pur şi simplu am nevoie de un alibi, pentru ca poliţia să-mi 
lase libere mâinile până la... 

— Până la ce? 

— Până la rezolvarea unei „probleme” la care trebuie să 


particip. 

— Participi la „zbor” sau pregăteşti o altă gaură? 

— Cu cât ştii mai puţin, cu atât e mai bine pentru 
amândoi. 

— În orice caz, pe mine să nu contaţi, până nu mi se 
achită datoria, iar chiulul să nu mi-l trageţi, fiindcă eu nu 
sunt nici „Ramona” şi nici Kraft. Să-ţi intre bine în cap! 

Femeia deschise poşeta din care scoase un teanc de 
bancnote verzi legate cu o banderolă, pe care-l puse pe 
masă cu o neglijenţă studiată. 

— Ce-i asta? Vartic se sculă agitat în picioare. 

Aceasta îşi aprinse o ţigară, suflă fumul în direcţia lui, 
apoi, cu o voce calmă, zise: 

— Datoria. 

Febril, „Scundacul” luă de pe masă teancul de bilete, 
rupse banderola şi începu să numere. Transpiraţia îi şiroia 
pe faţă în timp ce musafira sa, aşezată picior peste picior, 
îi urmărea cu o ironie nedisimulată toate mişcările. 

— Sunt toţi, toţi! Vocea îi răguşise de emotie. Lipseşte 
numai aurul! 

— E în bancă, pe numele tău. Recipisa e la patron. 

— A venit? 

— Bineînţeles, zise ea cu un aer detaşat. Şi are o nouă 
„comandă” pentru noi. Ce zici? _ 

„Scundacul” nu răspunse imediat. Işi turnă încă un 
pahar, pe care-l goli dintr-o suflare, apoi îşi aprinse o 
țigară. Nu arăta prea entuziasmat de propunerea făcută. 
Zise: 

— Parcă ziceai de un alibi? 

— Da. Aş dori să declari - dacă vei fi întrebat - că în 
noaptea de 15 spre 16, deci acum şapte zile, am fost la 
tine. 

Vartic o privi îndelung, fără să scoată un cuvânt. Se 
sculă de pe scaun, intrigat, făcu câţiva paşi prin cameră, 
înainte de a vorbi: 

— Ţi-ai găsit unde să cauţi un alibi. Ce garanţie prezint 


eu? Nu ştii ce mi s-a întâmplat? M-au răpit de pe stradă şi 
m-au sechestrat într-o pivniţă, unde un tip, gen gangster 
din perioada prohibiţiei, a încercat să vâre spaima în mine. 
Nu l-am văzut în viaţa mea, nu ştiu de ce m-au umflat, dar 
cred că ştiu la ce se referea... la gaura pe care am dat-o! 
Cine l-a pus să facă asta, de ce, habar n-am, dar nu-mi mai 
convine jocul ăsta, mai ales că sunt şi în colimatorul 
caraliilor. Am auzit că se interesează de mine în mediu. 
Râse fără veselie. Şi tu vii la mine pentru un alibi! E 
caraghios... dacă n-ar fi pielea mea în joc! 

Femeia aşezată în faţa lui sorbea încet din pahar, 
privindu-l din când în când. Zâmbi. Când acesta termină, 
zise: 

— Hai, gata cu teatrul! Ajunge! Ţi-ai făcut numărul şi nu 
te-am deranjat, ca să-ţi fac plăcere, dar din tot ce-ai 
debitat aici nimic nu stă în picioare. Dacă ţi-am cerut să 
declari că am fost în acea noapte la tine, înseamnă că ştiu 
ce vorbesc. 

— Dar ce s-a întâmplat în noaptea aceea? O nouă 
spargere? Un accident cu fugă de la locul faptei? Deodată, 
o paloare de moarte se aşternu pe faţa lui. 

— Ia stai! E noaptea în care a fost asasinat Ervin Kraft! 
O privi bănuitor: Nu cumva?... 

Niciun muşchi nu tresări pe faţa femeii. Calm, îşi stinse 
ţigara în scrumieră, după care vorbi: 

— Ai început să baţi câmpii. Nici nu eram în oraş atunci. 
De fapt, tocmai de aceea am şi venit la tine. Ai ghicit. Am 
avut un accident de circulaţie pe şoseaua spre M. Un copil 
a sărit în faţa maşinii, am încercat să-l feresc, în parte am 
şi reuşit, totuşi l-am lovit cu aripa din spate dreapta. După 
câte ştiu, nu a murit. E vorba despre vătămare gravă cu 
fugă de la faţa locului, ceea ce ajunge pentru un proces de 
care, mai ales acum, nu am nevoie! Vorbea lent, cu o voce 
egală, monotonă, care convingea. Dar privirea ei era 
întoarsă spre interior, măsurând fiecare cuvânt, înainte de 
a-l pronunţa, filtrând bine „confidenţele” pe care le făcea. 


Adăugă: 

— Aşa că aceste lucruri sunt destul de plictisitoare şi 
chiar riscante, putând conduce... 

— La câţiva ani de răcoare! rânji Vartic. Foarte 
regretabil! Dar ce s-aude cu noua afacere pe care vrea s-o 
monteze Herr Meingast? 

— Mai târziu vom vorbi şi despre asta. Ei, te-ai hotărât? 

„Scundacul” nu răspunse imediat. Ce rost avea să se 
grăbească? Riscul era destul de mare, dacă se gândea 
bine, putând intra nu numai în cercul de suspecți al 
spargerii de la muzeu, ci şi în cel care polariza pe bănuiţii 
de a fi ucis pe Kraft. O alternativă din cele mai frumoase! 
Şi pentru ce toate astea? Pentru a scoate din încurcătură 
pe îngâmfata asta, care mai ieri, alaltăieri nici nu-i acorda 
atenţie. Dar dacă ar îngenunchea-o? Ar merita, măcar aşa, 
ca să se distreze şi el puţin. Cu un glas prefăcut, din care 
răzbătea un fals regret, începu: 

— Nu te pot refuza, frumoasa mea colaboratoare, dar 
înainte de asta ar trebui să te cunosc mai... profund! Simt 
o asemenea necesitate... poate că şi tu... 

— Îţi interzic!... Fraza rămase neterminată din cauza 
furiei şi un fulger metalic îi zebră pupilele. 

Vartic o privea în tăcere, remarcând ura feroce ce 
răzbătea din întreaga ei fiinţă. Cel puţin ochii aveau luciri 
ucigaşe. Era amuzant! Dar scena aceasta n-a ţinut prea 
mult. Pe buze îi apăru mai întâi un zâmbet palid, care se 
accentuă tot mai mult, transformându-se până la urmă 
într-un surâs care-i înfrumuseţa toată faţa. Era o altă 
femeie. Destinsă, senină, calmă. Când încercă însă s-o 
sărute, ea era mai rece decât marmura şi atunci o lăsă un 
timp în pace. Noaptea se culcară totuşi împreună, dar 
aceasta a fost mai rău decât dacă ar fi fost singur... 


— Obiectivul nostru a ieşit azi dimineaţă din vizuina 
vulpii şi s-a dus la serviciu, fără să mai treacă pe acasă. A 
avut apoi o convorbire telefonică de la o cabină din 


imediata apropiere a localului. Acum se pregăteşte din nou 
să plece. Terminat. 

— Predaţi urmărirea echipajului trei, care are consemn, 
şi înapoiaţi-vă urgent la bază. Terminat. 

Căpitanul Roman intră enervat în biroul colonelului. 
Salută rece, reglementar. La invitaţia şefului său de a se 
aşeza, rămase în picioare. 

— Stai jos, am zis! Vocea lui Nedelea era calmă, dar 
fermă. 

Roman se aşeză în fotoliu, aşteptând. Şi pentru că 
tăcerea se prelungea, izbucni intempestiv. 

— Eram în urmărirea ei, am localizat-o azi noapte când a 
încercat să iasă de la Vartic, apoi s-a răzgândit. Am crezut 
că i-am descifrat intenţiile azi dimineaţă şi acum era pe 
cale să mă conducă la „contactul” ei. Tocmai atunci aţi 
ordonat întreruperea misiunii! zise el, cu un amestec de 
ciudă şi reproş. 

Colonelul nu-şi putu ascunde un zâmbet fugitiv. Se 
încruntă şi zise: 

— Unii, chiar dintre cei mai deştepţi dintre noi, aşteaptă 
să le spui ce vor ei să audă şi nu ce ai tu să le spui cu 
adevărat, iar alţii „văd” ceea ce vor ei să vadă, nu ceea ce 
trebuie! 

Roman se încruntă. Simţea că lucrurile nu se desfăşoară 
cum s-ar fi aşteptat. Acum privea nedumerit la Nedelea, 
aşteptând prudent. 

Acesta întrebă liniştit. 

— De ce ai abandonat supravegherea străinului? 

— Nu am abandonat-o... am predat-o! Se simţea puţin 
mai uşurat. Deci asta era! 

— Din ordinul cui? 

— Am avut de ales şi m-am orientat în acest mod. Am 
apreciat că locotenentul Dima, care mă seconda, era de 
ajuns. 

— Ordinul meu, după câte îmi amintesc, era formal! 
Vocea era tot aşa de liniştită, deşi poate mai seacă: În 


meseria pe care o facem noi ar fi un dezastru dacă un 
subordonat, indiferent de inteligenţa şi de capacitatea sa, 
în loc să execute ordinul pe care-l primeşte, îşi permite o 
fantezie personală, chiar dacă, repet, chiar dacă aceasta 
seamănă a iniţiativă. Un asemenea exemplu este molipsitor 
într-un colectiv, molipsitor în sens negativ, bineînţeles. 

— Părerea mea... 

— Părerea ta ţi-ai exprimat-o în fapt, la timpul său, şi o 
cunosc! zise rece colonelul. În principiu ţin seama de 
părerile altora. Dar, după ce le ascult pe toate, eu 
hotărăsc, căpitane, şi tot eu îmi asum răspunderea! Ţi-e 
clar, căpitane? Văzându-l cum se schimbă la faţă, colonelul 
adăugă: 

— Evident, fiecare dintre voi, în specialitatea sa, poate, 
la un moment dat, să ştie mai mult decât mine, dar 
niciunul dintre voi, auzi, niciunul nu poate avea privirea de 
ansamblu asupra întregii anchetei. Cred că acum lucrurile 
îţi devin mai clare. 

Roman avea impresia că se deschide pământul sub el. 
Era cât se poate de evidentă greşeala sa. Chiar grosolană. 
Era şi o încălcare gravă a disciplinei, care putea avea 
consecinţe. Însă dincolo de această greşeală, ceea ce îl 
frământa cel mai mult era că şi-a permis un afront faţă de 
omul de la care învățase meserie şi pe care îl stima nespus 
de mult, pentru calităţile sale profesionale, pentru omenia 
lui. Evident, într-o situaţie normală, nu ar fi părăsit 
supravegherea lui Meingast pentru nimic în lume. Dar 
curiozitatea sa profesională privind intenţiile acelei femei a 
înfrânt spiritul său de disciplină. Şi acum străinul 
dispăruse, plantându-l pe Dima în faţa barului de la hotel! 
Nu se îndoia de faptul că-l vor prinde din nou în vizor, dar 
se întâmplase, iar vina era a lui. 

„Lucrurile se vor decanta de la sine - îşi zise el atunci - 
în ce-i priveşte pe cei doi străini, oricum nu vor acţiona 
astăzi!”. Însuşi modul acesta de a gândi era o manifestare 
de uşurinţă. Şi faptul că în ultimul timp a avut câteva 


succese frumoase nu putea să şteargă această abatere de 
la principiile de muncă... 

Nedelea, care, aparent, părea adâncit în studierea unei 
lucrări, îi urmărea pe furiş reacţiile. 

Vocea superiorului îl smulse din aceste gânduri: 

— Aş vrea să-ţi povestesc ceva. Cu mulţi ani în urmă, 
lucram pe atunci la cercetări penale, am intrat odată în 
biroul şefului meu, tocmai când el începea să relateze un 
basm cu nişte întâmplări deosebit de interesante unui 
tovarăş de-al nostru, altfel un lucrător foarte bun, dar 
curios, dornic să ştie tot ce se-ntâmpla în unitate, ce lucra 
fiecare, cum lucra şi aşa mai departe. Ceea ce făcuse mai 
tânărul lucrător, pe lângă faptul că era o încălcare a 
regulii de compartimentare a muncii, ne deranja pe toţi. 
Basmul era un fel de parabolă. Nu mi-l amintesc cu 
exactitate, dar, în linii generale, suna cam în felul următor: 
„A fost odată ca niciodată, cu sute sau poate cu mii de ani 
înainte, un om foarte bogat. Avea de toate. Pământuri 
întinse, vite nenumărate, aur, argint şi pietre preţioase. Şi 
acest om, atât de bogat, era preocupat de gândul de a şti 
cât o să-i ţină averea. Ca urmare, s-a dus la un cărturar 
căruia îi mersese vestea că ştie să numere nisipul de pe 
plajă şi stelele de pe cer. I-a dus un plocon de trei saci de 
făină de grâu şi i-a zis: Prea înţeleptule, uite obolul meu, te 
rog socoteşte-mi şi mie cât timp o să-mi ajungă averea pe 
care o am! Învăţatul a început să socotească, a umplut zeci 
de papirusuri cu diferite calcule şi după zece zile i-a 
răspuns că averea o să-i ajungă pentru un trai îmbelşugat 
până la vârsta de o sută de ani, precum şi urmaşilor săi, 
până la a şaptea generaţie. Şi ce va fi după a şaptea 
generaţie? întrebă deodată îngrijorat bogatul. Ce va fi 
după, nu ştiu, a răspuns, vădit jenat, înțeleptul. Ştiinţa 
actuală nu poate prevedea, deocamdată! Dar dacă vrei să 
afli, du-te la mănăstirea din creierul munţilor stâncoşi, 
unde trăieşte un pustnic foarte învăţat. Poate că el va găsi 
un răspuns la întrebarea ta! Omul cel bogat şi-a luat 


merinde de drum, precum şi trei saci cu făină de grâu, pe 
care le-a încărcat pe spinarea unui asin, şi a plecat. Multe 
a îndurat el pe drum, dar nu s-a lăsat până ce n-a ajuns la 
mănăstirea din munţii stâncoşi. Era o clădire înaltă, 
impunătoare, din marmură albă, cu turle ce ajungeau până 
la cer, iar lângă mănăstire era o colibă mică din lut, cu o 
singură încăpere, care era locuinţa pustnicului. 

Acesta şedea afară, pe o piatră, în faţa uşii colibei, 
privind undeva departe, într-un loc numai de el ştiut. 
Luminate şi clarvăzătorule - i-a spus bogatul - iată 
prinosul meu de trei saci cu făină de grâu. Am venit la tine 
să te întreb cât o să ţină averea mea, după a şaptea 
generaţie? Aşteaptă, rogu-te, aici până mă întorc! zise 
venerabilul, intrând în coliba sa. După câteva clipe numai, 
acesta se întoarse şi spuse: Îmi pare rău, drumeţiile, dar 
nu pot să primesc obolul tău! De ce? se miră bogatul. Am 
întrebat-o pe nevastă-mea şi mi-a spus că avem destulă 
făină pentru ziua de astăzi!”. 

Tovarăşul nostru privi un timp îndelungat la şef şi, 
văzând că acesta a tăcut, întrebă. Şi ce i-a răspuns despre 
avere? Câte generaţii o să-i mai ţină? Amândoi am izbucnit 
în râs. Sărmanul de el nu a înţeles că înțeleptul răspunsese 
la întrebarea omului bogat! 

Nedelea reîncepuse studierea lucrării din faţă, în timp 
ce Roman continua să-l privească, întâi mirat, apoi, pe 
măsură ce realiza tâlcul basmului, un zâmbet îi creştea în 
lumina ochilor. 

— Fantastic! exclamă el. Apoi, luându-şi seama, se 
întunecă deodată, zicând: Mai bine m-ati fi bătut! 

— Asta am şi făcut! zâmbi Nedelea. Bine că, în sfârşit, ai 
înţeles! 

Căpitanul se ridică brusc în picioare. 

— Sunt gata să suport consecinţele faptei mele! 

— Stai jos, căpitane!. E timp şi pentru răspundere. 

Se aşeză la loc. Şi din nou se aşternu tăcerea. Roman se 
întrebă de cât timp era adâncit în gândurile sale, când 


zbârnâi aparatul de radio. 

— Da, „Vulture”, sunt „Baza”. Recepție. Cum? Unde? 
Aha, foarte bine. Urmăriţi maşina. Peste puţin timp o să vă 
contacteze Roman, care preia urmărirea. Întâlnirea în 
careul D2. Terminat. Apoi, întorcându-se spre căpitan: 

— Ia-ţi echipajul şi zboară spre L. Dima a restabilit 
contactul cu Meingast. Preiei întreaga acţiune din mers. 
Şi... noroc! 


Cu trei paşapoarte false şi câteva „unelte” de lucru 
savant disimulate în caroserie, Ford-ul nu a avut probleme 
deosebite la frontieră. Nici vameşii, mai exigenţi ca de 
obicei, nu au avut obiecţiuni. Asta, dacă facem abstracţie 
de zâmbetele ironice aruncate asupra cantităţii puţin 
exagerate de ciorapi, cosmetice, ţigări „Kent” şi pachete 
de ciocolată. 

Urându-le un sejur plăcut la noi în ţară, grănicerul le 
înapoie paşapoartele, făcându-le semn cu mâna că pot 
pleca. 

— Ai văzut, Hans, făcu Meingast, te-ai temut degeaba, 
picior de iepure ce eşti. 

Acesta mormăi ceva de neînțeles, privind cu admiraţie 
neprefăcută peisajul pe care îl parcurgeau. Câmpii, dealuri 
şi iar câmpii. Şi astfel maşina înghiţea kilometru după 
kilometru, fără ca niciunul dintre ei să se plictisească. 

— Ei, te-ai destins? întrebă Meingast detaşat. 

— E ceva mai bine acum, râse Sauer cu toată gura. 
Priveşte ce frumos e peisajul! 

În acest timp, dacă cineva şi-ar fi branşat aparatul de 
radio la o anumită lungime de undă, ar fi auzit prin eter 
semnalmentele celor doi indivizi, împreună cu indicativele 
paşapoartelor şi caracteristicile autoturismului. lar la 
câteva zeci de kilometri după frontieră, venind ca din 
întâmplare de pe un drum judeţean, o Dacie albastră se 
instală în urma lor şi nu-i mai părăsi până la destinaţie. 
Ajungând în municipiu, parcă în faţa hotelului 


„Continental”. Văzându-i, recepţionera de serviciu n-a 
putut să-şi reţină o exclamaţie. 

— Ei, ce-i, Vera, zise Meingast surâzând, mă priveşti de 
parcă ai vedea un mort. Sau poate nu mă mai recunoşti? 

Fata, căreia îi dispăruse tot sângele din faţă, se îmbujora 
deodată, spunând: 

— Dimpotrivă, Herr Meingast, ne face o deosebită 
plăcere să vă primim la noi. Sper că rămâneţi mai mult. 

— Asta depinde de afacerile pe care le voi încheia. Ştii 
că noi, suspină el, reprezentanţii comerciali, nu depindem 
numai de noi. Şi, oricât de mare mi-ar fi plăcerea de a 
rămâne cât mai mult aici, la noi „timpul e bani”, cum 
spune un vechi proverb englezesc. 

— Luaţi aceleaşi camere? întrebă politicos recepţionera. 
Se întâmplă să fie libere. 

Meingast se întoarse spre Sauer şi, la încuviințarea 
acestuia, zise: 

— Ar fi o adevărată plăcere pentru noi, suntem într- 
adevăr foarte tradiţionalişti, deşi astăzi nu se mai poartă. 

La semnul fetei de la recepţie, care le luă paşapoartele, 
băiatul de la lift veni în graba mare pentru a le duce 
bagajele. 

Nu după mult timp, Meingast era din nou în hol, 
îndreptându-se spre cabina telefonică, de unde vorbi un 
timp îndelungat. leşind, cu un zâmbet radios pe faţă, trecu 
pe la recepţie, de unde primi înapoi paşapoartele, nu 
înainte de a „uita” un mic pacheţel cuprinzând o sticlă cu 
apă de colonie, două pachete de Kent” şi o pereche de 
ciorapi, Până se întoarse să predea paşaportul lui Sauer, 
care între timp venise lângă el, pacheţelul dispăru ca prin 
farmec, rămânând doar zâmbetul fermecător al 
recepţionerei. Surâzând uşor, cei doi ieşiră în stradă, 
unde-i aştepta maşina comandată dinainte. Maşina demară 
imediat. 


Picior peste picior, într-o poziţie detaşată, Meingast îi 


privea pe ceilalţi trei. „Scundacul” şedea încordat pe un 
fotoliu, rozându-şi din timp în timp o unghie, obicei de care 
nu se putea lecui, ajungând o meteahnă ce putea fi înscrisă 
printre semnele „particulare”. Noul „recrut”, adus pentru 
a-l înlocui la nevoie pe Kraft, era un tip de statură mică, 
îndesat, cu o faţă inexpresivă şi ascuţită ca tăişul unei 
lame de ras. În jur de 30 de ani, cu părul şaten tăiat scurt, 
ochi spălăciţi, foarte apropiaţi şi ficşi. Era îmbrăcat într-o 
haină bej şi un pantalon maron, destul de jerpelit. 
Meingast îl privi lung, încercând să-l cântărească. Nu era 
localnic, ci importat din Capitală, unde ispăşise trei 
condamnări, toate pentru furturi, bucurându-se de o 
oarecare reputaţie în mediul său. 

„Cred că o să meargă - îşi zise el - pare abil, dar poate 
nici nu vom avea nevoie de serviciile lui”. 

Persoana cea mai cunoscută de Meingast era însă 
femeia care şedea pe canapea. Înaltă, bine făcută, cu un 
chip seducător, şi mai ales inteligentă. „Periculos de 
inteligentă”, zicea Sauer. Dacă în mai multe privinţe nu-i 
acredita aprecierile, aici era întru totul de acord cu el. Ei 
urma să-i încredinţeze responsabilitatea operaţiunii. De 
altfel, şi rândul trecut, ea a fost creierul spargerii şi nimeni 
nu a avut ce regreta. S-a dovedit eficientă şi documentată. 
O acceptau şi ceilalţi ca şef incontestabil, ceea ce nu prea 
era în obiceiul lor, de regulă recalcitranţi şi cu prejudecăţi. 
„Sunt trei feluri de femei - cită el pe un cunoscut 
dramaturg - frumoase, deştepte şi... majoritatea 
femeilor!”. „Numai că asta concentrează în persoana ei 
primele două calităţi, ceea ce îi conferă un mare avantaj pe 
de o parte şi o primejdie permanentă, pe de altă parte. 
Deci, acordându-i toată încrederea, trebuie să fiu cu ochii 
pe ea!”. 

Femeia îl privea intens, surâzând. Numai că privirea 
acesteia nu exprima exact ceea ce gândea. „Pare destul de 
uşor de manevrat. Un profesionist. De acord, dar şi un 
bărbat vanitos. Această categorie o manevrezi ca pe un lift: 


apeşi pe un buton, urcă, apeşi pe altul, coboară. Important 
este să-i laşi impresia că el este acela care manevrează. 
Dar înainte de toate - zâmbi ea din nou către el - trebuie 
să fie în stare să funcţioneze!”. Aceasta se va întâmpla, 
însă, numai după ce ea îi va da toate datele pe care le-a 
strâns cu trudă şi riscând în permanenţă. Toţi aceşti 
bărbaţi din faţa ei, în frunte cu străinul care îşi dă aere de 
gangster, îngâmfat ca un păun, nu vor putea face niciun 
pas singuri. Pur şi simplu, nu există fără ea. Şi ce plini sunt 
de ei! Îi veni să le râdă în nas, dar în loc de asta îşi 
compuse o figură de călugăriţă spăşită, aşa, ca să facă 
impresia unei persoane modeste şi disciplinate. In fond, 
acesta era modul ei de a-şi manifesta disprețul faţă de 
această bandă de imbecili! 

Meingast zâmbi şi el cu maliţie, dându-i să înţeleagă că 
ei doi vor mai avea o întâlnire, în care nu se vor discuta 
afaceri! „Cretinul! Îşi închipuie că ea îi aparţine în 
întregime! Cum se înşală! Bine că măcar în acest fel e 
scutită de scene de prost gust, fiindcă nu-i gelos. De fapt, 
gelozia e semnul inteligentei în dragoste. Un prost vanitos 
nu-i niciodată gelos!”. 

Meingast îşi întoarse privirea spre noul venit. 

— Ce meserie ai? 

— Fac de toate! zise acesta flegmatic. 

— Mai precis! 

— Să zicem: lăcătuş, şofer, caloriferist, mardeiaş. 

— Ce-i asta „mardeiaş”? 

Îi explică „Scundacul”, în câteva cuvinte. Acesta 
exclamă: 

— Fantastic! 

— Aşa zice şi mama când se uită la mâinile mele. „Ce 
mâini fantastice ai, păcat că nu le foloseşti cum trebuie!”. 
Şi aşa, neputându-mă face pianist, am învăţat cum să 
deschid un fişet blindat, o broască yale şi ce se mai 
găseşte. 

— Glumeţ? 


— Să zicem... optimist. Îmi place însă riscul şi... 
reclamele dumneavoastră din reviste. 

— Cred că nu le-ai citit bine. 

— Vorbesc limba curent. Am crescut cu „frăulein 

— Nu m-ai înţeles bine. Le-ai citit cu ochii, dar trebuia 
să le citeşti cu capul dumitale. Căsătorit? 

— Suntem! 

— Cum vine asta „suntem”! Eşti căsătorit sau nu? 

— Soţia mea e căsătorită, nu eu, preciză „recrutul”, 
zâmbind cu toată dantura. 

Meingast se întoarse agasat spre femeia de pe canapea, 
care-i surâse liniştitor. Privindu-l lung zise: 

— Se face că nu-mi place insolenţa la oamenii care 
lucrează cu mine! Şi în clipa următoare îl lovi cu toată 
puterea. Un swing, aproape telefonat, care porni din umăr. 
Genul de lovitură pe care o dai cuiva care nu ştie nimic 
despre box. Şi totuşi, dacă aceasta şi-ar fi atins ţinta, putea 
să doboare şi un bou, dar o greşi. Tânărul eschivă de 
justeţe şi în schimb îi trimise un scurt croşeu de stânga 
care făcu explozie pe bărbia lui Meingast ca un cartuş, 
doborându-l la podea. Au înlemnit cu toţii. 

Stânjenit şi frecându-şi pumnul stâng, „recrutul”, zise: 

— Am uitat să-i povestesc, când m-a interogat, că am 
fost şi boxer. Am crezut că nu-i semnificativ acest lucru, 
dar acum îmi dau seama că i-ar fi folosit. Uite unde ajungi 
când nu eşti sincer până la capăt! 

Intre timp, frecându-şi bărbia încetişor, Meingast se 
strânse de pe jos şi, fără urmă de ranchiună, se adresă 
tânărului: î 

— Într-adevăr, eşti un glumeţ cu reflexe bune. În orice 
caz, ai trecut cu bine acest test. Sper să meargă. Concret, 
ce mai ştii să faci? 

— Ei bine - zise el - eu cunosc un tip care cunoaşte un 
alt tip, prieten şi el cu un tip, a cărui soţie este femeie de 
serviciu la muzeul respectiv. In schimbul unei sume de 
bani, acesta va „împrumuta”, exact pentru două minute, 


áa | 


cheia de la o uşă dosnică. Tipul îmi va da mie amprenta 
luată în ceară, iar eu voi face rapid o cheie. Şi astfel rolul 
cheii a fost jucat! 

— Perfect! Cred că va merge. 

Întorcându-se apoi spre Sauer, acesta îi întinse o valiză 
diplomat pe care tot timpul o ţinuse în mână. O răsturnă 
pe canapea. Aceasta se umplu cu teancuri de bancnote de 
dolari şi mărci. li lăsă un timp pe cei trei să devoreze cu 
ochii biletele de bancă, apoi, încet, le introduse înapoi în 
valiză. Primul glăsui „recrutul”. 

— Spuneti-mi ce trebuie să fac - vocea îi era răguşită de 
emoție. Fac orice vreţi, afară de omor! 

Meingast râse ca de o glumă bună. 

— Nu va fi nevoie, zise el liniştit. Toată lumea gândeşte 
la fel? 

Ştia, chiar înainte de a formula întrebarea, că sunt cu 
toţii de acord. 

— Ei, dacă-i aşa, s-o ascultăm! 

Toţi ochii se aţintiră spre fată. Aceasta păşi încet spre 
dulap, de unde scoase macheta unei clădiri, pe care o 
aşeză pe masă. 

— Ascultaţi-mă cu atenţie, zise ea cu o voce calmă, în 
timp ce toţi, plini de concentrare, îi urmăreau mişcările. 
Totul este cronometrat la secundă. Avem două variante în 
operaţiunea noastră, urmând să alegem, la timpul potrivit, 
pe cea mai eficientă, cu cele mai mici riscuri, pentru a 
ajunge în posesia tablourilor. Uitaţi cum vom proceda... 


— Alo, „Baza”? Sunt „Rândunica”. Recepție. 

— „Rândunica”, sunt „Baza”. Receptie.. 

— „Baza”, am stabilit contactul. Obiectivul în faţa mea în 
Dacie albastră. Pare că este secondat de o Dacie roşie. 
Suntem pe E 15 A, în dreptul kilometrului 365. Recepție. 

— „Rândunica”, urmăriţi obiectivul prin rotaţie şi 
stabiliţi destinaţia finală. Comunicati imediat. Terminat. 

— Alo, „Baza”, înţeles mesajul. Terminat. 


Nedelea închise gânditor. Judecând după direcţia în care 
mergeau, părea că intenţia acestora se îndrepta spre 
municipiul T. Numai că în acest oraş nu era niciun muzeu 
în care s-ar află tablouri pictate de mari maeştri. Şi atunci? 
Era puţin probabil ca banda să nu fie informată în acest 
sens şi ca urmare să încerce o lovitură la risc. Era greu de 
acceptat o asemenea teză din partea unui profesionist. Şi, 
totuşi, judecând după aparenţe, aşa părea să fie. Aparent! 
Poate că ar fi cazul să nu-i subaprecieze pe infractori, dacă 
lua în considerare modul în care a fost concepută şi 
efectuată spargerea de la Muzeul Municipal, urmată de 
asasinarea lui Sandu Drop! Evident, nu avea de-a face cu 
amatori. Oare măsurile luate erau suficiente? Nu cumva a 
dat drumul la o coardă prea lungă? Ridică receptorul şi 
formă un număr pe cadran. 

— Cu maiorul Stancu, vă rog. 

— La telefon! Tocmai am terminat interogatoriul şi 
voiam să vă raportez. 

— Gând la gând cu... bucurie. 

— În ce priveşte informaţiile, da. Am acum confirmarea 
pe două linii. Acţiunea poate începe. 

— Am demarat-o. Şi restul? 

— Se lasă greu. Se pare că nu are totală încredere şi 
garanţiile i se par nesigure. E convins că-şi riscă pielea şi e 
speriat. Mai daţi-mi un răgaz. 

— S-a făcut. Ai informat aparatul central? 

— Am carte blanche până la un punct. 

— Înţeleg, dar grăbeşte-te, miza e mare şi timpul nu 
lucrează în favoarea noastră. Ştiu că arzi de nerăbdare să 
participi la acţiune, dar rolul dumitale este important, aş 
spune chiar hotărâtor. Închise. In faţa sa se punea o 
problemă dificilă. Acţiunea trebuia continuată cu orice 
preţ, fie pentru a contracara intenţiile şi chiar tentativele 
bandei, fie a o surprinde în timpul săvârşirii infracţiunilor. 
Deci supravegherea acestor indivizi era imperios necesară. 
Cu toate acestea, fără datele de la Constanţa nu se putea 


finaliza ancheta. Era nerăbdător, dar ştia să aştepte. 
„Grăbeşte-te încet!”. Bun proverbul, dar nu totdeauna 
eficient. Becul roşu de la aparatul de radio fila de câtva 
timp. Observându-l, Nedelea apăsă pe buton. 

— „Baza”, sunt „Rândunica”. Suntem în T. Dacia roşie a 
plecat înainte spre C. Cu „Rândunica 2” pe urmele ei. 
Cealaltă s-a oprit la o braserie. Rămas pe loc în aşteptare. 
Recepție. 

— „Rândunica”, sunt „Baza”. Urmaţi consemnul dat. 
Supravegheaţi permanent obiectivul. Contactez organele 
municipiului C. Schimbaţi lungimea de undă pe X. 15. 
Terminat. 

După mai mult de o oră, Dacia albastră demară, 
angajându-se pe autostradă, în direcţia C. Acţionând rapid, 
o altă Dacie, galbenă, care staţiona în faţa acesteia, porni 
imediat, apoi acceleră, depăşind-o. Se scurse astfel 
kilometru după kilometru. Ajungând la marginea 
municipiului, Dacia galbenă semnaliză cu farurile şi opri. 
Ca un fulger trecu pe dinaintea ei Dacia albastră, urmată, 
de o Lada crem, care ţâşni dintr-o stradă laterală. Şi totuşi, 
pe străzile marelui oraş, Dacia de culoare roşie a dispărut 
de câteva ori, revenind apoi de fiecare dată în colimatorul 
celor care o urmăreau, parcă dinadins pentru a le da 
emoţii. Locotenentul Dima făcea manevre abile pentru a 
nu pierde contactul, dar de câteva ori simţi că ceva nu era 
în regulă. La un moment dat, maşina urmărită opri în faţa 
unui restaurant din centrul oraşului şi după câteva clipe 
din ea a coborât „Scundacul”, însoţit de un tânăr 
necunoscut. Amândoi intrară în restaurant, fără a arunca 
vreo privire în jur. După scurgerea unui timp nu prea lung, 
dar suficient pentru a nu atrage atenţia, intră şi Dima în 
local, aşezându-se la o masă de unde avea posibilitatea să-i 
supravegheze pe cei doi care discutau cu aprindere, la mai 
puţin de zece metri de el. Şi aşa mai trecu o jumătate de 
oră, până ce un ospătar catadicsi să le ia comanda. Când 
acesta reveni cu un platou şi câteva sticle de bere, tânărul 


de lângă Vartic îl întrebă ceva şi acesta îi arătă discret cu 
capul direcţia în care trebuia să meargă. Mai trecu un 
timp. „Scundacul” începu să mănânce liniştit. Dima 
terminase cafeaua şi apa minerală, dar... tânărul nu mai 
venea. Trebuia să fi trecut cel puţin o jumătate de oră. 
Dima deveni nervos, iar când privirea lui întâlni ceasul de 
la mână, îşi dădu seama că a căzut într-o cursă. Fără să 
mai aştepte, puse pe masă o bancnotă şi ieşi ca un fulger 
din restaurant, în timp ce pe faţa „Scundacului” apăru un 
zâmbet sarcastic... 

Drumul până la muzeu a fost parcurs de Dima în câteva 
minute. Ajuns în faţa clădirii, fugi prin faţa portarului 
înmărmurit. Abia în faţa uşii de intrare spre galeria 
principală se opri. Ivărul cedă. Era deschis! Cu pistolul în 
mână, se năpusti în sală. Nimeni. Doar două tablouri 
lipseau de pe un perete. In sala următoare, trei tablouri 
erau sprijinite de calorifer, iar de pe un perete lipsea unul. 
Nu mai era nevoie de nicio explicaţie. Într-un suflet alergă 
până la maşină, trecând din nou în goană prin faţa 
portarului uluit. Cu transpiraţia curgându-i încă pe faţă, 
începu să transmită... 

Căpitanul Roman, în executarea ordinului primit, 
urmărea în continuare Dacia în care se afla tandemul 
Meingast-Sauer, însoţiţi de o femeie. Purtându-l pe un 
drum naţional, apoi din nou pe autostradă, cele două 
maşini au intrat în sfârşit în municipiul C. Fără a aştepta 
alte dispoziţii, stabili contactul cu Miliția locală, aflând 
astfel eşecul misiunii locotenentului Dima. „Prin urmare - 
îşi zise el - diversiunea era creată de ocupanţii 
autoturismului aflat sub supravegherea sa. Deci atenţie!”. 
Între timp, Dacia opri în faţa unui imobil de pe Strada 
Horea, îi debarcă pe cei doi străini şi porni mai departe. 
Roman transmise indicativele maşinii, apoi cobori şi intră 
în clădirea respectivă. Arătându-i legitimaţia portarului, 
acesta îl informă că cei doi indivizi au urcat un singur etaj, 
unde locuiau trei familii. Valentin Oniga, tipograf la 


întreprinderea Poligrafică, având o familie compusă din 
trei persoane; Constantin şi Ema Gorjan, medici la 
Policlinica numărul doi; Victor şi Luiza Egressy, economişti 
la întreprinderea „Azurul”. Oare la care dintre aceştia au 
intrat străinii şi în ce scop? De spargere, evident, nu putea 
fi vorba. În primul rând nu puteau fi suspectaţi de o 
asemenea prostie, în condiţiile în care, la acea oră, cel 
puţin un membru al fiecărei familii era acasă, fapt pe care 
nu se putea ca ei să nu-l cunoască. O vizită? O sută 
şaptezeci de kilometri în acest scop? Era exagerat şi apoi, 
mai era şi stratagema cu muzeul, care, deşi încă nu putea 
fi descifrată, era limpede că avea o semnificaţie. Nu avea 
încotro! Singura soluție era să sune la toate 
apartamentele. După câteva minute, lucrurile erau 
clarificate. Niciuna din familiile ce locuiau pe acest palier 
n-a primit vreo vizită! Se repezi din nou în holul de la 
parter şi acolo se dumiri pe deplin. Exista şi altă ieşire din 
imobil, prin strada Viaductului... 

Neavând ce mai face aici, se urcă în maşină, 
îndreptându-se spre muzeu. Acolo se desfăşurau din plin 
cercetări în vederea stabilirii obiectului spargerii, a 
modului în care au intrat infractorii şi a identificării 
eventualelor urme. Privind mişcarea în câmpul infracţiunii 
a specialiştilor locali, Roman îl luă de o parte pe 
locotenentul Dima, cu care avu o scurtă discuţie; apoi 
ieşiră împreună. Înregistrând eşecul, singurul lucru care le 
rămânea de făcut era să se întoarcă acasă. „În profesiunea 
aceasta, ca şi în viaţă, nu poţi numai câştiga - îşi zise 
Roman. Trebuie să ştii cum să pierzi şi, mai ales, să tragi 
învăţămintele necesare!”. Se sui apoi în maşina condusă de 
Dima, după ce acesta îi dădu un ordin scurt unuia dintre 
membrii echipajului de pe maşina a doua. leşind din oraş, 
Dima zise cu amărăciune: 

— Ne-au tras pe sfoară. Pe amândoi. Cel puţin eu m-am 
lăsat tras în piept ca un diletant! 

— Ce-i drept, au lucrat ingenios, dar faptul e fapt. Sunt 


curios să ştiu ce au furat de la muzeu sau... 

— Sau? 

— Sau dacă au furat ceva. 

Dima, care privea lanurile de porumb, se întoarse brusc, 
de parcă l-ar fi curentat ceva: 

— Ce vreţi să insinuaţi? Doar n-au comis o spargere ca 
să se joace! 

— Ştiu eu? Mi se pare foarte ciudat modul în care au 
procedat, dacă nu chiar ilogic! 

— Şi ce rost avea această călătorie de peste 170 
kilometri? Pentru documentare? 

— Asta în niciun caz. Nu găsesc însă un răspuns care să 
mă satisfacă. Dar ai şi tu dreptate. Trebuie să judecăm 
după fapte, care, orice s-ar zice, sunt încăpăţânate. 
Deocamdată, cel puţin, aceasta e judecata. 

— Şi acum unde mergem? 

— Înapoi, la bază. Ce să facem? Să căutăm acul în carul 
cu fân? 

— Măcar de-am şti unde se află carul! 

Deodată se auzi zbârnâitul aparatului de radio. 

— „Rândunica”, răspunde, aici „Baza 2”. 

— „Baza 2”, sunt „Rândunica”. Receptie. 

— „Căutătorii de comori” au fost văzuţi de martori 
oculari pe strada Viaductului, luând două colete de la un 
individ încă neidentificat. Dacia albastră a demarat spre 
autostradă. Recepție. 

— „Baza 2”, sunt  „Rândunica”.  Primit mesajul, 
mulţumesc. Organizez urmărirea. Rog comunicaţi situaţia 
muzeu. Recepție. 

— „Rândunica”, sunt „Baza 2”. La muzeu inventar în 
curs. Urme nesemnificative. Terminat. 

Roman scoase o hartă a regiunii, pe care amândoi 
începură s-o studieze cu toată atenţia. 

— Nu pot ajunge decât pe aceste două drumuri - zise 
Roman gânditor - şi e foarte posibil ca cele două colete 
preluate de la acel individ să nu le transporte la hotel, ci să 


le predea pe parcursul itinerarului unui complice care să le 
păstreze un timp. Mă gândesc în primul rând să alertăm 
„Baza” şi pe urmă să ne împărţim forţele. Vom merge 
împreună pe E 15 până în municipiul T., iar de acolo ne 
despărţim. Eu aş rula mai departe pe autostradă, apoi pe E 
15 A, iar tu de la comuna L. treci pe DN 14. Ţinem 
legătura prin radio. De acord? Trase pe dreapta, aşteptând 
cealaltă maşină, şi când această îi ajunse din urmă, se 
despărţiră. 

Lăsând în urmă municipiul T. Roman se întrebă dacă 
indivizii n-au procedat la schimbarea autoturismelor. Aşa 
s-ar putea explica faptul că niciuna din maşinile lor n-a fost 
văzută. În acest caz, era evident că urmărirea lor ar 
rămâne fără obiect. 

„Nu cred că e posibil aşa ceva, chiar dacă ei ar fi avut în 
vedere o asemenea alternativă. La ora actuală, infractorii 
sunt convinşi că ne-au plantat în oraş, aşa că sunt liniştiţi. 
Numai dacă i-aş ajunge pe undeva...”. 

Se auzi sunetul radioului. 

— „Baza” către „Rândunica 1” şi „Rândunica 2”, se auzi 
vocea lui Nedelea. Raportaţi, imediat locul în care vă aflaţi. 
Din datele pe care le deţinem, rezultă că obiectivul are o 
gazdă în localitatea A. pe DN 14. V-am trimis două 
echipaje în ajutor. Treceţi pe frecvenţa Y4. Receptie. 

— „Rândunica 2” către „Bază” şi „Rândunica 1”. Primit 
mesajul. Identificat obiectivul dincolo de T. Mă aflu în 
careul E3. Propun filtru. Terminat. _ 

— „Rândunica 1” către „Bază” şi „Rândunica 2”. Înţeles 
mesajul. Mă aflu în careul D4. Rulez în direcţia S. Dacă e 
cazul voi schimba traseul, spre A. Terminat. 

Roman mai rulă astfel o jumătate de oră, apoi, la prima 
intersecţie, întoarse volanul la dreapta, angajându-se în 
depăşirea unei Skode. Maşinile, puţine la număr la acea 
oră, parcă se târau pe şosea. 90, 100, 110... acul 
kilometrajului creştea mereu, în timp ce zdrobea pedala de 
acceleraţie. Şoseaua era acum complet liberă. „Se pare că 


Meingast e foarte grăbit, altfel s-ar fi oprit undeva pe 
drum, dar asta nu s-a întâmplat, fiindcă mi-ar fi semnalizat 
Dima, care, la ora actuală, trebuie să fi depăşit localitatea 
A. Sau e prea sigur de stratagema lui? Puternic ca leul şi 
viclean ca vulpea, iată animalul pe care îl avem ca 
inamic!”. 

Deodată, în faţa farurilor sale, parcă la semnul unei 
baghete magice, apăru mai întâi o Dacie de culoare roşie 
cu numărul căutat, talonând o altă maşină care însă nu 
putea fi văzută. Nu rulau cu viteză exagerată, aşa că în 
curând le depăşi, străduindu-se să identifice prima maşină. 
Inima aproape îi sări din piept când zări un Ford condus cu 
un calm olimpian de vicleanul Horst Meingast! „Deci 
viclenia vulpii nu poate depăşi coteţul de găini”, îşi zise el, 
în timp ce încetini, astfel încât cele două autoturisme să 
treacă înaintea lui. 

„Sunt în mâinile mele, e cazul să-i arestez? Dar dacă nu 
găsesc nimic la ei? Şi-a schimbat maşina pe drum, putea să 
lase undeva şi coletele, dacă acestea au, bineînţeles, vreo 
importanţă. Deci aş putea rata şi îl pun şi în gardă. 
Evident, în condiţiile astea nu poate fi vorba de niciun fel 
de filtru. Dimpotrivă, ar fi o greşeală de neiertat! Probabil 
că şi bătrânul gândeşte aşa, altfel ar fi reacţionat în vreun 
fel la propunerea lui Dima. Se putea termina rapid, cu 
puţină şansă... dar dacă şansa îi juca un renghi? Şi apoi, 
complicii rămâneau neidentificaţi, iar aici nu era vorba 
numai de un furt, oricât de grav ar fi fost el, ci şi de un 
asasinat şi o tentativă de omucidere. lar ideea 
„bătrânului”, care se insinua tot mai mult în mintea lui, era 
ca, dincolo de arestarea autorilor, a complicilor acestora, a 
stabilirii răspunderii penale pentru fiecare în parte, să fie 
recuperate toate tablourile furate şi readuse în patrimoniul 
cultural naţional. That is the question! lată de ce este 
necesar să se acţioneze la un înalt nivel de profesionalism. 
Doar n-o să clacheze acum! E uşor să ai bănuieli, chiar şi 
unele indicii, dar convingerile se formează şi se bazează 


numai pe probe şi acestea trebuie strânse şi administrate 
legal şi temeinic”. Îi veni o idee: 

„Baza”, sunt „Rândunica 1”. Spre ştiinţă şi 
„Rândunicii 2”. Recepție. 

Şi, după ce acestea se prezentară, transmise în 
continuare: Am identificat obiectivul pe care-l urmărim în 
direcţia careului D1. Propun preluarea supravegherii de 
către echipaje, înainte de intrarea în municipiul nostru şi 
relansarea urmăririi până la terminarea misiunii. Recepție. 

— „Baza” către „Rândunica 1” şi „Rândunica 2”. Primit 
mesajul. De acord cu propunerea. Echipajele F3 şi F4 vor 
prelua supravegherea de la începutul careului D2, la 
ieşirea din comuna R. Dimineaţa la sediu, orele 7,00. 
Terminat. 

Roman privi cerul împânzit de stele. Se anunţa o zi 
frumoasă. 


— Numele şi prenumele dumneavoastră, profesiunea, 
domiciliul... Vocea căpitanului Stan Todor era calmă şi 
tranşantă. 

Inainte de a răspunde, femeia se lăsă pe spetează 
scaunului, picior peste picior, prilej de a-şi ridica rochia cu 
o palmă deasupra genunchilor. Ca din întâmplare. Fără să 
se grăbească, scoase o ţigară dintr-un pachet „Kent”, o 
aprinse, trăgând alene fumul în piept, apoi zise: 

— Din moment ce aveţi buletinul meu de identitate şi mă 
aflu aici, presupun că toate aceste date nu vă sunt 
necunoscute. 

— Vă rog să răspundeţi la întrebările mele! Tonul era 
sec, autoritar. 

Cu un aer plictisit, aceasta răspunse: 

— Liana Hurmuz, de profesiune barmană, domiciliată pe 
strada Doja... 

— Mulţumesc. Acum vă rog să stingeţi ţigara, fiindcă nu 
v-am permis să fumaţi. În interesul dumneavoastră, v-aş 
ruga să vă acoperiţi genunchii, întrucât în biroul ăsta trage 


de la fereastră şi nu aş vrea să răciţi. Şi pentru a înlătura 
orice fel de neînţelegeri de la bun început, aflaţi că aici eu 
pun întrebările, iar dumneavoastră sunteţi obligată să 
răspundeţi! 

Femeia îl privi lung, măsurându-l, încercând să-l 
cântărească. „Înalt, cu părul negru,o faţă prelungă în care 
doi ochi căprui, iscoditori, te pătrund până în străfunduri, 
o bărbie voluntară, ce-i dă un aer de încăpățânare. l-ar fi 
plăcut ca bărbat, dacă n-ar fi fost miliţian. Cum să-l 
manevreze? Nu pare nici naiv şi nici vanitos. Oare ce ştie 
despre ea? Într-o asemenea situaţie, e mai bine să-l lase pe 
el să se descopere cu o întrebare. Nu e original procedeul, 
dar nu are altă alternativă. Dar nici să aştepte la 
nesfârşit”. 

— Poate sunteţi totuşi atât de amabil să-mi spuneţi şi 
mie, bineînţeles dacă nu constituie un secret, de ce mă aflu 
aici? 

— L-aţi cunoscut pe Sandu Drop, zis „Ramona”? 

Pe faţa femeii se vedea cum se opera destinderea. „Deci 
asta era! Încearcă să facă legătura între furtul de tablouri, 
crimă şi ea. Slabă nădejde, tinere. Mai ales că veriga de 
legătură e ruptă. Şi el ştie acest fapt. Şi mai ştie că şi ea 
„Ştie” că veriga nu mai există, că lanţul e rupt. Nimic nu 
conduce spre ea, decât poate câteva supoziţii care nu 
valorează cât o ceapă degerată. Dar regulile jocului 
trebuie respectate! Îi venea să-i râdă în nas, dar cu un 
efort de voinţă reuşi să se reţină. Cu o voce indiferentă, 
răspunse: 

— Parcă am auzit de acest nume. Nu este cumva al 
nefericitului care a fost găsit asasinat într-o pădure din 
apropierea oraşului? 

— Exact. L-ați cunoscut? 

— Personal, nu, doar din auzite. Ştiţi cum se întâmplă, 
discuţii prin local, vorbe prin piaţă, ca de obicei, zise ea cu 
un zâmbet batjocoritor pe buze. Bucuria însă i-a fost de 
scurtă durată. 


— Aţi fost văzută, nu odată, în compania lui, la 
spectacole, la discotecă. Uneori venea să vă ia şi de la 
serviciu. 

— Văd că ştiţi totul, nu înţeleg de ce mă mai întrebaţi 
atunci. 

Era rândul căpitanului să facă eforturi pentru a-şi pătra 
calmul. 

— Răspundeţi la întrebare! 

— Da, făcu ea conciliant. Ne-am cunoscut. Şi ce rezultă 
de aici? Că l-am omorât eu? În definitiv, trece multă lume 
pe la mine, de ce nu l-aş fi cunoscut şi pe „Ramona”? 

— Nu a spus nimeni acest lucru. Dar adineauri aţi 
afirmat că nu l-aţi cunoscut personal. 

Liana Hurmuz se înveseli deodată. 

— Am minţit, evident. Mi-a fost teamă, ce, e aşa de greu 
de înţeles? 

— Deloc. Frica e un sentiment uman. Aşa ne putem 
înţelege mai bine. Deci, să reluăm firul întrerupt, în ce 
relaţii eraţi? 

— Foarte bune. 

— Intime? 

— Nu ştiu ce înţelegeţi prin asta, dar dacă vă gândiţi la 
acelaşi lucru ca mine, ei bine, s-ar putea lua şi aşa. 

— În sfârşit. 

— În sfârşit ce? Vă angajaţi pe un teren alunecos, fiindcă 
nu-l cunoaşteţi. 

— Speram ca dumneavoastră să mi-l descoperiţi... vreau 
să spun, să-l faceţi practicabil. 

— Dar eu nu am asemenea gânduri. Viaţa te învaţă 
multe. Ştiţi cum se spune: „Cine nu are mintea vârstei 
sale, are toate nenorocirile ei”. Voltaire. Iar eu sunt destul 
de bătrână... 

Căpitanul nu-i răspunse imediat. „Se pare că 
interogatoriul nu va fi chiar aşa uşor cum credeam. Femeia 
e inteligentă şi cultivată. Nu e un borfaş de rând, care la 
prima probă ori recunoaşte totul, ori se dă cu burta de 


pământ şi neagă până îi dovedeşti vinovăția. Aici nu are 
de-a face cu o persoană care distinge numai două culori, 
alb şi negru”. Îi trebuiaoîntrebare şoc, ca s-o demoleze, 
dar aceasta nu venea. Întrebă, ca din întâmplare: 

— Pe Galli îl cunoaşteţi? 

Femeia se schimbă la faţă, dar îşi reveni imediat. 
Încercă să câştige timp. 

— Poftim? 

— Aţi auzit întrebarea. 

— Nu-i un nume prea comun. Dar e posibil să-l fi întâlnit 
pe undeva. 

— Ca pe „Ramona”? 

— Să nu exagerăm! Chiar aşa de mulţi bărbaţi nu am 
cunoscut, deşi străinii sunt foarte agreabili. 

— Aţi studiat franceza? 

— Da, şi o vorbesc curent. 

— Perfect, cu toate că puteaţi nega şi asta. 

— Nu mă incriminează cu nimic. În definitiv, cu un străin 
trebuie să şi vorbeşti, din când în când!... 

— Dar italiana? 

— Şi italiana. 

— Unde aţi învăţat-o? 

— În pat! 

Răspunsul îl ului prin insolenţa lui. „Deci încă nu e 
dezumflată, dacă-şi permite cinisme. Trebuie s-o încolţesc, 
altfel mă va domina ea. Dar nu în mod brutal, prin 
dărâmare, ci poate prin deşurubare”. Îi plăcu tactica. Se 
auzi zicând: 

— Ce ar fi să revenim la povestea vieţii dumneavoastră. 
Pentru că a fost una, nu? Măcar în ce-l priveşte pe 
„Ramona”. 

Femeia privea acum în altă parte. Se părea că nici nu a 
auzit întrebarea. Începea să obosească. O umbră trecu pe 
fruntea ei, înnourând-o subit. 

— Nu-i o poveste plăcută, domnule anchetator! Ar putea 
începe cam în felul următor. A fost odată ca niciodată, doi 


tineri, o fată naivă şi un băiat „evoluat”, care se iubeau 
foarte mult... 

— Un început într-adevăr original pentru o poveste! Dar 
ce putea rezulta dintr-un asemenea amor? 

— Eventual... un copil! 

— Poftim? Ș 

— Ceea ce aţi auzit. In dragoste, se pare că unul iubeşte 
şi celălalt se lasă iubit. Numai că, după ce a apărut copilul, 
a dispărut marea dragoste şi tinerii s-au despărţit. Pentru 
băiat a fost mai uşor. El şi-a pus pălăria pe partea cealaltă 
şi a dispărut. Pentru fată a fost mai greu, fiindcă a trebuit 
să abandoneze facultatea şi să-şi caute un serviciu. Pe care 
l-a şi găsit, după ce însă a trecut prin patul mai multor 
bărbaţi... binevoitori. 

— Şi copilul? 

— El a scăpat mai ieftin, sărăcuţul. Nu a trăit prea mult! 
Dar văzându-l nedumerit, adăugă repede, cu amărăciune 
în glas: Se născuse prematur şi cu toate îngrijirile date la 
maternitate, nu a rezistat. 

— Îmi pare rău. 

— Eu nu ştiu ce să spun. Poate că e mai bine aşa! Am 
dorit foarte mult acest copil, dar viaţa pe care am dus-o 
după aceea nu era de natură să-i ofere o educaţie 
corespunzătoare. 

— Intâmplarea v-a înveninat spiritul, iar bărbatul a 
dovedit laşitate. 

— Laşitate? Asemenea indivizi se zdrobesc sub talpă. Şi, 
ca să termin povestea, fata a părăsit oraşul în care studia 
şi s-a mutat cu serviciul în altă parte. De atunci a înţeles 
cum să-i preţuiască pe bărbaţi şi mai ales pe unul anume! 

— Drept pentru care v-aţi mutat în municipiul nostru. 

— Ia uite ce-a înţeles dumnealui?! În primul rând, de 
unde ştiţi că-i vorba de mine? Doar bătrânii când vorbesc 
despre alţii, de fapt vorbesc despre ei înşişi, examinându-şi 
imaginea în oglinzi demult dispărute. Chiar aţi crezut că 
aţi găsit mobilul crimei? Haida de! Nu se poate să vă fi 


amăgit în halul ăsta. Sau aţi confundat dorinţa cu 
realitatea?! Oricum, chiar dacă sentimentele dintre cei doi 
tineri s-au stins, relaţiile lor au rămas bune, chiar intime, 
aşa cum aţi binevoit să vă exprimaţi! 

Eră din nou călare pe situaţie sau i se părea ei. Cu toate 
acestea, Todor avu impresia că Liana Hurmuz şarja 
intenţionat. O auzi întrebându-l: 

— Dumneavoastră, practic, chiar suspectaţi pe toată 
lumea? 

— Uneori, într-adevăr mi se întâmplă să bănuiesc pe toţi 
care au fost ori puteau să vină în contact cu victima. 

— Viaţa trebuie să fie dură pentru dumneavoastră. 

— Se mai întâmplă când lucrez. În restul timpului sunt 
blând, duios şi, mai ales, naiv. 

— Foarte frumos. Mă faceţi să regret că nu v-am 
cunoscut în particular. 

— Nu aş putea să afirm acelaşi lucru în ce vă priveşte. 

— M-aş fi mirat să fie altfel. 

— Nu la asta m-am referit, ci la faptul că eu v-am 
„cunoscut”! Şi încă aveam convingerea că v-am cunoscut 
foarte bine, dar am mai avut câte ceva de aflat şi astăzi. De 
altfel, tocmai pe baza acestei cunoaşteri sunteţi aici. 

— Era şi timpul să-mi spuneţi de ce?! 

— Va veni şi această clipă. Mă înşel eu sau moartea lui 
„Ramona” nu v-a impresionat prea mult? 

— De ce să mint? Nu prea mult. Nu i-am dorit moartea... 
dar poate că şi-a meritat soarta. Am auzit că se ocupa şi cu 
furturi, spargeri şi alte fărădelegi. O umbră de zâmbet 
alunecă pe faţa femeii. 

— Mai ales spargeri! Ştiţi cumva despre ce fel de 
spargeri e vorba? 

— Sunt o nucă tare, domnule anchetator. Nici chiar aşa! 

— Răspundeţi la întrebare! 

— Nu ştiu nimic exact. E ceea ce am auzit. 

— Despre spargerea Muzeului Municipal aţi auzit? 

— Ca toată lumea. Nici mai mult, nici mai puţin. 


— Sunteţi sigură? 

— Ce vreţi să insinuaţi? 

— Nimic deosebit. Doar că Drop a fost unul dintre aceia 
care au săvârşit spargerea. A fost identificat după 
amprente. Mă întrebam dacă acest fapt nu a contribuit la 
suprimarea lui de către „cineva” pentru care acest 
amănunt era compromiţător. 

— Şi v-aţi gândit că eu aş putea să ştiu cine l-a ucis şi 
pentru ce? 

— În orice caz, nu am înlăturat o asemenea posibilitate. 

Femeia se ridică de pe scaun, roşie de furie. 

— Mă bănuiţi ca aş fi comis spargerea de la muzeu, după 
care l-am asasinat pe „Ramona”? 

Căpitanul o privi drept în ochi, apoi exclamă rece: 

— Firea mea e de vină. Nu la aşa ceva m-am gândit, 
evident, ci la ceea ce ne-aţi putea relata despre aceste 
cazuri... eventual ca martoră. Apoi, cu o voce calmă dar 
hotărâtă: Vă rog să staţi jos! 

Puțin: mai liniştită, dar încă nervoasă, aceasta izbucni. 

— Nu ştiu nimic. Şi chiar dacă aş cunoaşte câte ceva, nu 
văd de ce aş „cânta” pe cineva? 

— Dar pe Ervin Kraft îl cunoaşteţi? 

Întrebarea, pusă pe un ton uşor detaşat, aproape ca un 
fapt divers, o lovi drept în faţă. Păli. Gândurile i se 
învălmăşiră în minte. „Oare ce ştie acest tânăr despre 
crimă? O bănuieşte? Pe ce temei? E doar sigură că n-a 
lăsat nicio urmă! Atunci ce semnificaţie are această 
întrebare? E cumva testată? Trebuie să depăşească cu 
orice preţ faza critică în care se găseşte. Dar pentru asta 
trebuie să-l plimbe, să câştige timp, cât mai mult timp!”. 
Tatonă: 

— Ce vă face să credeţi că l-aş fi cunoscut? 

— Iar o întrebare la altă întrebare! 

— Ei bine, l-am cunoscut. Şi ce-i cu asta? Aa, nu cumva 
vreţi să-mi puneţi şi această crimă în spinare?! De ce mă 
priviţi aşa? Am auzit şi eu că a fost ucis! 


— Şi el!? 

Liana Hurmuz deveni prudentă. Era atrasă pe un teren 
pe care nu-l cunoştea. N-avea voie să rişte deloc. 
Răspunse: 

— Nu vă înţeleg. Cum şi el? apoi ce întrebare e aceea, 
dacă îl „cunosc”? Vreţi să spuneţi, dacă îl cunoşteam? 
Despre un mort se vorbeşte la trecut. Numai despre cineva 
care trăieşte se poate vorbi la prezent, nu?! 

— Or, dumneavoastră ştiţi precis că a fost ucis! 

Alt şoc. Mai puternic, care o clătină. Se înverzi, apoi 
sângele i se urcă la cap. Totuşi nu dezarmă. 

— Ştiu ce ştie toată lumea! 

Acum însă începuse să devină mai puţin sigură pe ea, iar 
întrebările următoare o încercuiau ca nişte liane. 

— Ce aţi făcut în ziua de 16 august? 

— Să mă gândesc. Am fost la un prieten la care am stat 
toată noaptea. 

— Dar ziua? 

— La serviciu, bineînţeles. 

— La cine aţi stat noaptea? 

— Trebuie neapărat să-l menţionez? 

— Da. 

— La... Vartic, Săvel Vartic. 

Căpitanul zâmbi şi aceasta nu-i plăcu deloc fetei. 

— Şi... cât aţi stat la el? 

— V-am mai spus: toată noaptea! 

— Foarte interesant, doar că Vartic nu este dispus să 
mai confirme acest alibi, ce-i drept destul de verosimil. 

Liana Hurmuz păru mirată. 

— Nu? Regret, dar altul n-am. Doar nu este prima 
noapte pe care o petrec cu el. Tocmai acum l-a apucat 
ruşinea? Am mai fost la el... 

— ...Acum câteva zile şi aţi stat la el toată noaptea! 

— Sunt pur şi simplu uluită! Atâtea contradicții! Mai 
înainte îmi spuneaţi că a tăgăduit că aş fi fost la el într-o 
noapte şi mi-am închipuit că-i un gentleman, deşi nu pare, 


iar acum neagă! Nu mai înţeleg nimic! Un lucru mi se pare 
însă demonstrat, mai mult pentru dumneavoastră, şi 
anume faptul că îl frecventez destul de des. 

— Posibil. Dar în noaptea de 16 august nu aţi fost la el. 

— N... u... u...? Dar unde am fost? 

— Tocmai acest lucru am dori să ne spuneţi. 

— De ce l-aţi acredita pe Vartic şi nu pe mine? 

— Fiindcă de data asta Vartic nu minte! 

Exasperată, femeia îşi pierdu controlul. Incepu să ţipe: 

— Dacă a minţit, înseamnă că l-aţi supus unor 
interogatorii de gradul trei. În definitiv, nu ştiu ce vreţi! 
Spuneţi-mi şi eu semnez, ca să terminăm odată. Vreţi să 
recunosc eu crima? S-a făcut, eu sunt „individul” pe care-l 
căutaţi! Am zis şi susţin! 

Căpitanul o ascultă într-o tăcere de gheaţă, fără s-o 
slăbească din ochi, observându-i toate schimbările de pe 
faţă. Zise: 

— E cazul să termini cu teatrul, Liana Hurmuz. N-ai 
nicio şansă. O lovitură bine gândită, n-am ce zice. Un 
telefon care îl trezeşte din somn în toiul nopţii. Omul este 
încă ametit atunci când deschide uşa persoanei care vine 
în „vizită”... Şi, ca să n-o vadă vecinii, omul este galant şi 
discret, o primeşte pe întuneric. Iar când Kraft se întoarce 
ca să aprindă lumina, e lovit pe la spate şi cade într-un lac 
de sânge! Cum îţi place acest scenariu? 

Femeia, aplecată mult înainte pe scaun, se clătină uşor, 
fiind cât p-aci să cadă. S-ar fi zis că fusese lovită de cineva 
în ceafă. Începu să gâfâie, apoi vorbi tărăgănat: 

— Am să vă spun tot, ridică ea mâinile într-un gest de 
abandon. Ei da, am fost acolo... în acea noapte de groază, 
dar... după... crimă. Asta mi-e crucea! 

— După? 

— Da, da, da! Am văzut cadavrul şi... n-am intrat. Vai, de 
atunci nu mai dorm! 

— Aţi văzut cadavrul prin uşă? 

Aceasta îl privi întrebător pe căpitan. Ridică apoi din 


umeri. 

— Cum să-l văd prin uşă? Aşa ceva nu-i posibil! 

— Aşa mi-am închipuit şi eu. Atunci poate prin 
fereastră? 

— Cum adică? Dumneata îţi baţi joc? Cadavrul era doar 
în antreu! 

Căpitanul o întrebă cu o voce numai miere: 

— De unde ştii că era în antreu? 

Îşi dădu seama prea târziu de greşeala făcută. Deschise 
gura, o închise la loc. Încercă o soluţie disperată. 

— Cum de unde? Toată lumea a spus aşa ori am auzit 
aici vorbindu-se... 

— Regret, nu s-a discutat nicăieri aşa ceva! Vocea 
răsuna ferm, cadenţat şi rece... nimeni nu putea să ştie 
unde se afla corpul victimei, cu excepţia... asasinului! 
Liana Hurmuz, în numele legii, te arestez pentru... 

Nu continuă, pentru că femeia se încovoie, iar capul îi 
căzu pe masă. Todor aşteptă cu răbdare să-şi revină, apoi 
îi întinse un pahar cu apă O ajută să bea. Când obrajii ei se 
mai colorară puţin, îi oferi o ţigară, spunându-i totodată. 

— Şi acum cred că ar fi mai bine să luăm problemele pe 
rând, să le analizăm în profunzime. Numai că, te avertizez, 
mărturisirea dumitale trebuie să înceapă cu pregătirea 
spargerii de la Muzeul Municipal! 


— Heleni, vino la mine! Glasul lui Polidis era rece şi 
tranşant. 

Intrând în cabinetul patronului, rămase puţin surprinsă, 
deşi nu exterioriză nimic. Acesta măsura cu paşi mari 
încăperea în lung şi lat, ceea ce era un lucru neobişnuit la 
un om ca el. De obicei, boss-ul nu-şi trăda în niciun fel 
nervozitatea, nici chiar atunci când afacerile nu mergeau 
bine ori anumite operaţiuni financiare sau comerciale se 
ratau, fiind torpilate de concurenţă. Era calm, reţinut şi 
rece în cele mai dificile situaţii. Nu avea principii, era 
inconsecvent, viclean şi crud. „Să nu ne bazăm pe principii 


- îi plăcea să repete mereu - până la urmă acestea vor 
ceda!”. Astfel încât, privindu-şi patronul, mirarea fetei era 
cât se poate de legitimă. Fără niciun comentariu, 
funcţionara stilată puse tava cu ceainicul pe o masă, 
aşteptând condescendent în picioare, cu bloc-notesul în 
mână. 

— Închipuieşte-ţi, darling, ce mi s-a întâmplat - se auzi 
vocea acestuia slabă şi guturală. Pe drumul de întoarcere 
de la Pireu, aproape de Atena, o maşină albastră, un 
B.M.W. care a intrat brusc pe autostradă, bineînţeles fără 
să semnalizeze, venind dintr-o şosea laterală, era cât p-aci 
să mă tamponeze! Şoferul a scos capul pe geam şi a avut 
neruşinarea să-mi strige tot ce credea despre străbunicii 
mei şi descendenţii lor pe linie directă! Am socotit 
incidentul încheiat, era doar şofer, nu? 

Heleni zâmbi în sinea sa. În Atena aveau loc zilnic 
asemenea „amabilităţi”, care nu mai deranjau pe nimeni. 
Conducătorii auto, indiferent de profesiunea şi educaţia 
lor, sunt aceiaşi. La volan se comportă aproape toţi la fel. 
Evident, potrivit propriilor ei constatări, în fluxul rutier nu 
are nicio însemnătate sexul, naționalitatea, rasa, religia. 
Vocabularul, nu tocmai ortodox, este cam acelaşi, 
deosebirea fiind numai de nuanţe. Doar asta o ştia şi boss- 
ul! Şi atunci, de ce se mai formaliza? Aprinzându-şi 
trabucul în faţa ferestrei, patronul reluă, gânditor: 

— Nu este prima oară, Heleni, când sunt la un pas de un 
accident grav, or, eu nu conduc nici mai bine, nici mai rău 
decât în ultimii treizeci de ani. Am însă impresia că acum 
mi se caută, un „accident”, care să fie pe cât de natural, pe 
atât de mortal. Uite şi azi, individul de la volanul B.M.W.- 
ului m-a „împins” de câteva ori spre prăpastie. Am scăpat 
şi de data asta. Care-i părerea ta? 

Heleni se aşeză comod într-un fotoliu, reflectând rapid, 
„Opinia ei? Începea să aibă o însemnătate? Bine, atunci să 
ne gândim! Într-adevăr, în ultimii şapte ani, de când era 
secretara lui, boss-ul nu a avut niciodată vreun accident de 


circulaţie şi nici de altă natură. Pentru acest motiv s-a şi 
dispensat de „gorilele” lui. Se temea el oare, acum de ceva 
sau de cineva? În caz afirmativ, din ce direcţie ar putea 
veni ameninţarea? Se impunea un tur de orizont asupra 
relaţiilor de afaceri, a partenerilor mai dificili, a 
„grangurilor” cu care lucra în mediul interlop, a indivizilor 
nemulţumiţi, traşi pe sfoară. Nu sa alese cu nimic. Evident, 
afacerile pe care le învârteau, îndeosebi cele „negre”, 
neimpozabile, mai produceau câte o victimă, un faliment, 
dar asemenea riscuri existau peste tot... şi aici, ca şi 
dincolo de ocean. Nu ştia ce să creadă. Dacă pericolul 
venea de dincolo? Şi apoi mai era şi aventura ei din 
München, soldată cu agresiunea ori poate tentativa de 
omor a acelui individ, pe care îl bănuia că era grec! Oare şi 
aceasta intra în ofensiva contra patronului sau 
aranjamentul era chiar al lui? Să-i dea un telefon lui 
O'Malloran, corespondentul lor din Chicago, ca să le 
trimită câţiva, băieţi” din vechea gardă? Poate ştia şi el 
ceva despre transportul de „zăpadă” prin noua filieră, sau 
ceea ce se întâmplă e tocmai în legătură cu acesta!De ce 
patronul, care are posibilitatea să pună în mişcare forţe, 
creiere şi bande, i se adresase tocmai ei, făcând-o 
confidentă a necazurilor sale!”. Se hotări ca, înainte de a-i 
răspunde în vreun fel, să tatoneze, terenul. 

— Cred că ar trebui să ne adresăm oamenilor noştri din 
„States”! 

Polidis continua să stea cu spatele şi părea că nici nu a 
auzit remarca ei. Se întoarse încet, cu privirea pierdută: 

— S-ar putea să ai dreptate. Dar trebuie să-ţi mai dau un 
termen, ca să-l pui în ecuaţia ta: ieri a explodat o bombă în 
Mercedesul lui Albers, în momentul când a introdus cheia 
de contact. A murit pe loc! Şi, în timp ce Heleni făcea 
eforturi disperate să nu urle, Polidis privea în tăcere faţa ei 
imobilă şi albă ca o mască de ceară, încercând să-i 
descifreze reacţiile. Glasul său se auzea ceva mai clar 
acum: 


— E încăo lovitură împotriva mea. S-ar putea să fie 
opera Mafiei locale sau a unei bande rivale, oricum, nu-i 
treaba mea. Dar eu i-am lansat o comandă pe care nu aş 
vrea s-o pierd. Aşa căte rog să iei contact imediat cu 
agenţia noastrăde acolo şi să le ceri săia legătura cu 
oamenii „Mistreţului” ori cu cei care au „preluat” afacerea. 
Condiţiile financiare suntaceleaşi. 

Impasibilă. Fermă în decizia luată, femeia făcu câţiva 
paşi spre uşă, când patronul o chemă înapoi: 

— De fapt, am uitat să-ţi spun un lucru important, se 
vede treaba că astăzi sunt foarte distrat. 

Cheamă-i pentru mâine dimineaţă la mine pe Andros şi 
Renzo, vreau ca ei să se ocupe de transportul tablourilor la 
vila mea din Paradise-City. Crezi că o să meargă? Apoi, te- 
aş ruga, dacă vrei, să închizi şi să vii la mine în cabinet, 
pentru o convorbire mai agreabilă... Şi la dracu cu mutra 
asta de înmormântare! 


O nouă reuniune plenară în biroul colonelului Nedelea. 
Erau cu toţii atenţi la expunerea comandantului, care 
rezuma astfel situaţia operativă creată: 

— Prin urmare, întâi: Ervin Kraft mărturiseşte 
participarea, în coautorat cu Săvel Vartic zis „Scundacul” 
şi Sandu Drop zis „Ramona”, la săvârşirea furtului prin 
spargere de la Muzeul Municipal, de unde se sustrag opt 
tablouri de valoare inestimabilă;doi: la furt au mai 
participat Meingast şi Sauer, care au preluat „marfa” şi au 
transportat-o peste frontieră, vânzând-o unor terţe 
persoane încă neidentificate; trei: survine asasinarea lui 
Sandu Drop într-un loc din apropierea şoselei pe care 
trecea maşina infractorilor străini în drum spre frontieră; 
patru: are loc tentativa de asasinat asupra lui Ervin Kraft, 
săvârşită de Liana Hurmuz, din „ordin”, având drept mobil 
escamotarea unor schiţe privind căile de pătrundere şi 
ieşire din muzeu şi dispoziţia tablourilor ce au fost furate; 
cinci: urmare a unei noi „comenzi”, sosesc în ţară 


Meingast şi Sauer, pentru realizarea unui nou furt. Sunt 
supravegheați şi urmăriţi până la municipiul C. unde 
aceştia înscenează un furt la muzeu şi îi aruncă pe oamenii 
noştri pe o pistă falsă - căci la muzeu nu s-a furat nimic. 
Reuşesc să dispară cu maşina, nu înainte de a prelua de la 
un necunoscut două „colete”. Ar mai fi ceva? 

Roman interveni precipitat: 

— Faptul că la ora actuală Meingast şi Sauer se cred la 
„adăpost” şi probabil îşi pregătesc plecarea. 

— Da, dar vor observa fără îndoială dispariţia Lianei 
Hurmuz, ceea ce îi va nelinişti. 

— l-am pregătit o poveste credibilă, cu ajutorul... 
„Scundacului”! se auzi vocea domoală a căpitanului Todor. 
Aşa cum aţi ordonat. 

— Vrei să ne explici cum ai procedat? 

— „Scundacul” mi-a oferit prilejul. A încercat să 
cumpere un casetofon de la shop-ul hotelului, cu dolari 
falşi... 

— Dolari falşi? 

— Da, desigur. „Scundacul” încasase prin Hurmuz 
partea lui din ceea ce i se „cuvenea” în urma valorificării 
tablourilor furate. Numai că cei doi străini i-au plătit-o în 
dolari şi în mărci false. Surpriza lui de la început, dacă se 
poate denumi astfel, s-a transformat repede într-o cumplită 
disperare, când şi-a dat seama de realitate. Banii lui erau 
fără valoare! Nu putea să cumpere nimic cu ei, iar 
planurile pe care le făurise în timp se spulberaseră pentru 
totdeauna. Disperarea făcu loc apoi unei stări de 
prostraţie. Nu voia sau nu putea să vorbească. Avizaţi, 
tovarăşii de la economic l-au adus la mine. L-am lăsat un 
timp în pace, încercând să realizez ce se petrece în mintea 
lui. În asemenea situaţii nu-i bine să precipiţi lucrurile. Şi 
am avut dreptate. După un timp destul de lung, în care 
probabil, că procesul său de înţelegere s-a clarificat într-un 
fel, realizând ce se întâmplase şi consecinţele faptelor sale, 
izbucni criza. Am avut răbdare să ascult până la capăt şi, 


după ce s-a liniştit, am început interogatoriul. În prealabil 
i-am explicat, ca să-i fie cât se poate de clar, că a pierdut 
pe toată linia şi că, în prezent, doar sinceritatea îi poate 
aduce vreo indulgență din partea justiţiei. La acest 
argument ştiam că se va adăuga, e în firea lucrurilor, 
dorinţa sa de a le-o „plăti”. Şi nu am greşit. 

— Perfect, Prin urmare, putem trage linie, să vedem ce 
rezultă până acum. Primo - că cei doi străini, instigatori şi 
coautori ai spargerii, pot fi consideraţi, până la proba 
contrarie, asasinii lui Sandu Drop. Dacă nu vor căuta s-o 
găsească pe Liana Hurmuz, înseamnă că „noile” tablouri 
sunt asupra lor, mai bine sau mai puţin bine disimulate în 
Dacia pe care o folosesc sau în Ford. Deci să-i lăsăm să 
fugă... un timp. De ei se vor ocupa ambele echipe operative 
de sub comanda lui Roman şi Todor. Aceste tablouri 
trebuie găsite cu orice preţ, fiindcă ele sunt aici, 
deocamdată. După arestare, infractorii străini trebuie 
anchetați foarte serios asupra tuturor faptelor săvârşite pe 
teritoriul ţării noastre şi a reţelei lor infracţionale. Apoi, 
dar numai după ce vom termina această primă parte a 
cercetărilor, vom trece la interogarea lor cu privire la 
destinaţia tablourilor furate din Muzeul Municipal, la 
posesorul lor actual, la locul în care se află şi alte 
amănunte de acest gen, care să ne fie de folos în viitor. 
Poate se va ocupa de astea maiorul Mişu Stancu. De 
acord? Foarte bine. Secundo - trebuie identificată cât mai 
repede persoana misterioasă care a predat, pe strada 
Viaductului, cele două colete. Aceasta va fi misiunea ta, 
Dima, şinu te mai uita aşa de urât la mine, pentru că şi 
participarea ta la finalizarea acestui caz este asigurată. În 
sfârşit, terţio - a rămas un „detaliu” foarte important de 
lămurit: cine este misteriosul necunoscut care, după toate 
probabilitățile, conduce banda de infractori formată din 
elemente indigene. Este în permanenţă foarte bine 
informat şi acţionează ferm. Partea proastă e că niciunul 
din cei arestaţi nu-l cunoaşte personal. Toate dispoziţiile 


au fost transmise prin telefon Lianei Hurmuz. Dar această 
„eminenţă cenuşie” nu va întârzia să cadă. De asta mă voi 
ocupa eu. Şi acum, să trecem la executare. 


Locotenentul Virgil Dima lucra de trei ani în formațiunea 
judiciară, unde a fost repartizat după terminarea 
cursurilor şcolii de ofiţeri. Munca pe care o desfăşura îi 
plăcea mult şi se potrivea ca o mănuşă inteligenţei, 
aptitudinilor practice şi firii sale energice. Era curajos, 
dârz şi perspicace. Aşa se explică familiarizarea lui rapidă 
cu prevenirea şi reprimarea anumitor categorii de 
infracţiuni, de la furturi şi înşelăciuni calificate până la 
fapte grave, săvârşite prin violenţă: omucideri, violuri, 
tâlhării, vătămări corporale. Făcuse „ucenicie” la mai mulţi 
ofiţeri experimentați, de la care învățase meserie. Treptat, 
i s-au încredinţat personal spre cercetare cazuri. La 
început mai uşoare, apoi tot mai complicate. Şi astfel, în 
timp ce unii din foştii lui colegi de promoţie lucrau încă în 
colective, el putea să-şi analizeze cauzele finalizate. 
Evident, nu fără a roşi, gândindu-se uneori la cazul privind 
un furt dintr-un autoturism, când acreditase, fără să 
verifice, alibiul unei persoane, ce-i drept foarte graţioasă, 
prezentabilă şi surprinzător de frumoasă, căreia lacrimile 
i-au spălat tot fardul de pe obraji, ceea ce, orice s-ar zice, 
impresiona pe un tânăr. Nu s-a gândit nicio clipă că o fată 
aşa de drăguță ar fi putut să fure. În consecinţă, a crezut- 
o. Fapt ce a încurcat lucrurile, fiind necesare eforturi 
pentru a fi găsită şi inculpată, alături de alţii, pentru 
furturi „de şi din autovehicule”. 

„Ce te-a impresionat la ea, locotenente?” a fost 
întrebarea firească a colonelului. 

„Nu ştiu, credeam pur şi simplu că o asemenea fiinţă nu 
putea minţi!” răspunsese el, naiv. 

„De ce, Dima? De ce?”. De câte ori nu şi-a pus el această 
întrebare. Avea vreo justificare atitudinea sa?Fără îndoială 
că nu!Sentimentalism ieftin! Îi răsunau încă în urechi 


cuvintele lui Nedelea: „Ai crezut că o femeie frumoasă, 
chiar cu un chip de înger, aşa cum ai văzut-o tu, este 
simbolul nevinovăţiei? Ar fi extraordinar pentru activitatea 
noastră dacă am putea recunoaşte după trăsături persoana 
care a comis infracţiunea! Dar aşa ceva nu există, 
locotenente! Nici aspectul morfologic al capului sau al 
feţei unei persoane şi nici mimica acesteia nu-l indică pe 
infractor în general. Altceva este când identificăm un 
individ după semnalmentele date, după caracteristicile 
sale, după aspectul său static şi dinamic. Acum, vezi, măi 
Dima, adăugă colonelul, să nu tragi concluzia că nu trebuie 
să crezi pe nimeni. Dimpotrivă, trebuie să crezi oamenii, 
pentru ca şi ei să aibă încredere în tine, dar... verifică, 
verifică mereu. Asta-i o regulă de muncă, un principiu de 
bază. Altfel, poţi să ai surprize neplăcute. Învață din acest 
caz, acum când eşti la începutul meseriei, ca să te poţi 
autovaccina pentru afaceri judiciare mai complexe!”. Toate 
aceste gânduri îi treceau prin minte tânărului ofiţer, acum 
când paşii îl purtau spre strada Viaductului. Avea 
rezultatul investigaţiilor întreprinse de organul de miliţie 
local. Au fost treptat eliminate, prin verificări, persoanele 
ce puteau fi eventual luate în discuţie. Astfel a rămas în 
sfera  bănuielii numitul Vlaicu Popazu, de profesie 
decorator. 

Sună de mai multe ori la uşa apartamentului acestuia, 
fără succes. După un timp, se deschise uşa unui 
apartament vecin, în prag făcându-şi apariţia o femeie în 
vârstă. 

— Pe cine căutaţi? 

— Familia Popazu. Nu-i nimeni acasă? 

— Dar cine eşti dumneata? 

Îşi scoase legitimaţia şi i-o întinse. 

— Au plecat de două zile în voiaj. 

— Nu ştiţi cumva unde? 

— Nu ştiu. El are un frate la Oradea, funcţionar la 
fabrica de blănuri, unde se duc de obicei. Nevastă-sa mi-a 


spus că s-ar putea să plece până în Ungaria... într-o vizită. 

Mulţumindu-i călduros, Dima cobori în fugă treptele, 
fără să mai aştepte liftul. De la Miliția Municipală raportă 
situaţia creată, apoi, cu primul avion zbură la Oradea. Nu 
departe de hotelul „Transilvania” se afla o stradă îngustă, 
cu imobile vechi, patinate de vreme. Opri maşina cu câteva 
case dincolo de adresa pe care o avea şi, însoţit de 
subofiţerul de la volan, pătrunse în clădirea cu două etaje, 
sperând din toată inima ca acesta să aibă un portar, acest 
clasic auxiliar pentru un lucrător judiciar. Norocul însă nu- 
i surâse nici de această dată, aşa că mai pierdu ceva timp 
până să identifice apartamentul. Sună de câteva ori până 
ce se auzi vocea unui copil care, fără să deschidă uşa, le 
spuse că părinţii săi sunt plecaţi în oraş cu „nea Vali”. 

„Dacă aş fi scris un roman poliţist, reflectă el, nu l-aş fi 
chinuit atât pe un biet ofiţer de miliţie judiciară. Dar în 
viaţă lucrurile se petrec puţin altfel”. La rugămintea sa, 
maşina îl conduse până la punctul de trecere a frontierei 
de la Borş, unde se prezentă comandantului. 

În aceeaşi seară, în jurul orelor 21,00, o Dacie se opri în 
faţa imobilului cu două etaje de pe o stradă îngustă din 
Oradea. Din ea au coborât o femeie şi doi bărbaţi care s-au 
îndreptat spre clădire. Ca din pământ au apărut două 
umbre în faţa lor: 

— Domnul Vlaicu Popazu? Sunt locotenentul Dima. Vă 
rog să mă urmaţi, adăugă el, făcându-i loc să între în 
maşină, în timp ce locotenentul Ucu Dabija, care se vădi a 
fi fost cealaltă umbră, îi însoţi pe ceilalţi doi în imobil, 
pentru mai multă siguranţă. 

Interogatoriul a început imediat după ce au ajuns la 
sediul Miliției Municipale şi a continuat toată noaptea. 
Treptat, Vlaicu Popazu, care a încercat la început s-o facă 
pe cetăţeanul ultragiat, văzându-se demascat de probele 
prezentate pe rând, a sfârşit prin a recunoaşte. Pentru 
sumele de 25 000 de dolari, 150 000 mărci şi 100 000 lei, a 
vândut lui Meingast, care i se prezentase sub numele de 


Klaus Dietrich, două picturi de Veronese - portrete de 
femei - şi una de Tintoretto - reprezentând o frescă din 
„Paradis” . 

— De unde proveneau picturile? întrebă Dima, fără a-şi 
trăda surpriza. 

— Le am de câţiva ani. Mi le-a lăsat vărul meu, Ioachim 
Vulpe, înainte de a pleca în Statele Unite ale Americii. 

— Şi de unde le avea vărul dumneavoastră? O 
moştenire, o donaţie? 

— De ce să mint? Nu ştiu. Pur şi simplu, nu ştiu! 

Dima se opri, aruncându-i o privire batjocoritoare. 
Acesta lăsă capul jos. 

— Cu ce se ocupa vărul dumneavoastră? 

— Era pictor şi... un timp, directorul unui muzeu din 
oraşul... 

În sfârşit, anchetatorul răsuflă ceva mai uşurat. Firele 
începeau să se lege. Insistă: 

— Aţi văzut aceste tablouri în casalui? 

— În casa lui? Nu, nu le-am văzut. Vedeţi că nu vă mint. 
De altfel, ar fi fost de prisos, întrucât oricum aţi fi întrebat 
şi alte persoane care-l frecventau, aşa că... 

— O minciună era cu totul inutilă. Dar să revenim. Cum 
au ajuns aceste tablouri în posesia vărului dumneavoastră? 

— E greu de răspuns la această întrebare. V-am mai 
spus. Nu ştiu şi pace. Asta e. Dacă vreţi să mă credeţi! 

— Credeam că ne vom înţelege mai uşor. Am impresia că 
dumneavoastră nu realizaţi situaţia în care vă aflaţi. Aceste 
trei tablouri pe care le-aţi vândut unui străin au fost 
sustrase dintr-un muzeu, cu sau fără complicitatea 
dumneavoastră. Rămâne de stabilit acest fapt. S-a dovedit, 
ceea ce aţi recunoscut de altfel, că produsul acestei 
sustrageri vi s-a încredinţat de vărul dumneavoastră 
pentru a fi tăinuit, după care aţi vândut tablourile unui 
străin, ştiind că vor fi scoase din ţară. 

Contrar celor aşteptate de Dima, care socotea că prin 
demonstraţia făcută a reuşit să-l zdrobească, Popazu 


arboră un zâmbet superior. 

— Vărul meu nu e un arierat mintal. Un talent mare care 
nu a fost apreciat cum trebuie! El a găsit şi a scos la 
suprafaţă o serie de pânze, pictate de mari maeştri, pânze 
ce erau aruncate prin pod şi pivniţă cu o neglijenţă 
criminală! 

De la un limbaj emfatic trecuse la furie. „Cu cât vorbeşte 
mai mult, cu atât gândeşte mai puţin şi începe să se 
trădeze”, îşi zise locotenentul. „Poate ar fi momentul să-l 
stimulez puţin!”. 

— Daa... şi câteva, din cele restaurate, i s-au lipit de 
degete! 

— Şi-a luat şi el o mică răsplată pentru capacitatea sa şi, 
mai ales, pentru eforturile depuse! rânji Popazu. 

„Mare jigodie acest văr al hoţului de tablouri, la rândul 
său un infractor nu mai puţin versat. Ei, lasă, că te pun eu 
cu botul pe labe”, gândi Dima. Între timp, în birou îşi făcu 
apariţia locotenentul Dabija, care îi şopti ceva la ureche, 
înmânându-i totodată un plic umflat. Acesta îl deschise şi 
puse pe masă un teanc de bancnote. 

— Acestea sunt bancnotele primite de la „Klaus 
Dietrich”? 

Popazu le răsfoi şi, după puţin timp, încuviinţă. 

— Le-aţi privit bine? 

— Nu înţeleg întrebarea! Le-am numărat, desigur. Cum 
era să le privesc? Sunt bilete de bancă obişnuite! 

— Nu sunt chiar atât de obişnuite, fiindcă toate, absolut 
toate, sunt... false! 

Popazu încercă ă se scoale de pe scaun, dar căzu înapoi, 
chircit. 1 se întinse un pahar cu apă, din care bău cu 
lăcomie. Cu privirea încă rătăcită şi faţa ca de ceară, 
Popazu întinse o mână tremurândă spre bancnote, ţipând 
ca un apucat: 

— Nu se poate! Imposibil! Nu putea să facă una ca asta! 
Apoi, realizând adevărul, îşi cuprinse capul în mâini, 
zicând: 


— Ticălosul! Ticălos nenorocit! Blestemat să fii acolo 
unde te afli, gangster ucigaş! Dima privi un timp 
prăbuşirea fizică şi morală a acestuia, gândindu-se că cei 
mai decepţionaţi oameni în viaţă sunt cei care nu obţin 
decât ce merită. 

Peste zece minute, Dima era în legătură telefonică cu 
Nedelea, căruia îi raportă calm, poate prea calm, 
rezultatul misiunii sale. 

— „Felicitări, locotenente! Nu te pot răsplăti acum 
decât oferindu-ţi urgent o... nouă misiune! Aşa că, vezi, nu 
întârzia! Toată lumea te aşteaptă cu nerăbdare pentru 
amănunte! 


Emisiunea „Aktenzeichen XY” a postului de televiziune 
din Viena de vineri seara, la orele 20,15, în cadrul ciclului 
„Poliţia criminală roagă să fie ajutată”, a suscitat printre 
telespectatori mai mult interes ca de obicei. După ce 
crainicul a expus câteva cazuri mai deosebite, cu autori 
neidentificaţi - o omucidere, două tâlhării, un furt de 
bijuterii şi un furt de obiecte de artă - el a reamintit în ce 
mod ar putea populaţia să sprijine poliţia, dând orice fel de 
informaţie ce ar putea conduce la descoperirea şi 
arestarea făptaşilor. 

La  „recoltarea” informaţiilor, în cadrul aceleiaşi 
emisiuni, de la orele 23,20, „Reacţiile telespectatorilor”, 
„Zuschauerreaktionen”, nu mică a fost mirarea 
redactorului când un cetăţean i-a telefonat că l-ar fi zărit în 
Viena, pe Albrechtstrasse, pe Enrico Giorgi, unul dintre 
abilii comercianţi de tablouri şi posesori ai galeriei de 
pictură de pe Diesterwegstrasse din Munchen, dispărut în 
mare grabă cu milioanele realizate din vânzarea pânzelor 
false. Datele furnizate de telespectator au condus la 
identificarea domiciliului infractorului, iar de aici până la 
arestarea acestuia nu a fost decât o joacă. Extrădat la 
cererea poliţiei vest-germane şi interogat, escrocul a 
mărturisit, printre altele, că tabloul atribuit lui Cristoph 


Amberger este de fapt o copie realizată de pictorul elen 
Evanghelos Andronis, după pânza originală, aflată în 
pinacoteca unui mare armator din Atena... Radiograma 
Secretariatului General Interpol de la Saint-Cloud (Paris) 
dădea şi alte detalii interesante în legătură cu 
antecedentele judiciare ale infractorului, modul său de 
operare, semnalmentele lui, inclusiv poliţiile din Europa 
care-l urmăreau pentru comiterea unor delicte. Se făceau 
şi unele precizări în legătură cu piaţa „neagră” a 
tablourilor furate care, prin filiera milaneză, erau 
transportate în alte continente, unde magnati financiari, 
„amatori” de opere de artă, le achiziţionau pentru 
pinacotecile lor ori în scop de tezaurizare, sfidând astfel 
convențiile internaţionale şi propriile legi naţionale, care 
interzic traficul ilicit al acestor valori. 

Nedelea citi cu multă atenţie studiul întocmit de Interpol 
Bucureşti, anexat radiotelegramei de la Paris, în care erau 
redate sistematic cele mai importante furturi ale operelor 
de artă săvârşite în Europa, hoţii şi traficanţii profesionişti 
cu poreclele lor, metodele mai importante de comitere a 
infracţiunilor şi de descoperire a autorilor acestora. 

„Frumoasă lucrare”, îşi zise el. Herr Meingast, alias 
Dietrich, alias Pfaff, alias Wexler, figura la loc de cinste, 
implicat în câteva furturi mai deosebite, săvârşite la 
Hamburg, Amsterdam şi Firenze. In schimb, celalalt 
membru al „tandemului” nu era menţionat nicăieri. „O fi 
infractor primar şi încă nu a apucat să fie catalogat?! Nu-i 
nimic, acum i-a venit şi lui rândul. Dar cine o mai fi şi 
ăsta?”. Citi: „Fritz Albers, zis „Mistreţul”, caid foarte 
cunoscut în lumea interlopă pentru trafic ilicit de arme, 
droguri şi... tablouri. În reţeaua comerţului ilegal cu opere 
de artă lucrează cu bande organizate din München, 
Hamburg şi Milano, iar „desfacerea „obiectelor o face de 
regulă personal sau prin intermediul unor agenţi, către 
persoane particulare care plătesc tarifele foarte ridicate pe 
care le cere. Fără scrupule, avid de bani, viclean, violent, 


foarte periculos” . 

„Deci, trebuie să-l avem în vedere şi pe ăsta. Şi pe câţi 
alţii? Dar, îşi mai zise el, chiar dacă-i descoperim şi îi 
prindem după săvârşirea faptei, satisfacția nu-i deplină. Iar 
ca să le descifrăm din timp intenţiile delictuoase, aceasta 
se poate realiza numai cu sprijinul populaţiei”. Şi deodată 
îi veni în minte Hilde Wirth, această fată drăguță şi 
curajoasă care s-a trezit la vreme din fascinația unei utopii 
şi a ştiut să se smulgă din ghearele banditului. Măcar dacă 
ar putea şi alţii sau altele să depisteze capcanele întinse cu 
multă viclenie de „conţi”, „industriaşi”, „armatori” ori 
„feciori de bani gata”. 

Din păcate, după atragerea lor în cursă, victimele 
clachează,  acoperindu-se de ruşine sau plătind cu 
libertatea iar uneori cu viaţa. Nu putea să uite soarta unei 
tinere fete, Diana, pe care o cercetase chiar, el la 
Bucureşti, cu ani în urmă, pentru speculă cu obiecte 
provenite din străinătate. Încântată de fiul unui „armator” 
din Milano, care s-a înamorat brusc de ea şi a cerut-o în 
căsătorie, a plecat cu el în mirificul oraş. Numai că acolo a 
aflat că Tino, de profesie „fără”, era căsătorit, avea trei 
copii pe care a trebuit să-i slugărească, iar în timpul liber a 
fost trimisă să facă trotuarul, ducându-i încasările la 
cafenea. „La dolce vita” a îmbolnăvit-o şi, lipsită de ajutor, 
de asistenţă medicală, într-un timp scurt s-a şi prăpădit, 
plânsă doar de mama ei, căreia nu apucase să-i trimită 
nicio pereche de ciorapi! Îl trezi din amintiri soneria 
telefonului. Cu receptorul la ureche, ascultă încordat 
comunicarea, în timp ce reflecta rapid la situaţia creată. Se 
hotărî: 

— Acţionaţi în varianta a doua şi porniţi operațiunea. Am 
să vă urmez imediat, după ce voi lua unele măsuri. 
Legătura prin radio pe frecvența UF 2! 

„Deci, trecem la încheierea primei etape, îşi zise el. 
Măcar aceste tablouri să le găsim. S-ar putea oare altfel? 
Alungă din minte acest gând ca pe o ipoteză neverosimilă, 


date fiind circumstanţele actuale. Şi pe urmă? Evident, nu 
exista decât o singură cale...”. 

Apăsă pe butonul interfonului. 

— Toate echipajele operative în alertă! Echipajul doi 
pleacă cu mine pe E 15, echipajul trei pe DN14 şi DN 144. 
„Baza” transferată la mine. Comunicaţi şi echipajului întâi, 
care a demarat. Obiectivul - cel stabilit. Consemn: oprire, 
percheziţie, reţinere. Executarea! Terminat. 


— Hilde? Bine te-am găsit, mein Schatz. Ce mai faci? 
Bine? O.K. Draga mea, am fost rechemat. Regret din suflet 
că nu te-am putut vedea mai înainte... 

— Nu face nimic, se auzi vocea rece a interlocutoarei de 
la celălalt capăt al firului, e în regulă! 

— Trebuie să plec urgent, dar n-am uitat să-ţi aduc ceea 
ce ţi-am promis, aşa că poţi veni oricând după mine. Mă 
gândeam că ar fi bine să te văd înainte de a pleca, pentru 
a-ţi înmâna documentul şi fiindcă dorul meu... 

— Păstrează-le pe amândouă şi... călătorie sprâncenată! 

Rămase puţin nedumerit. 

— Aber, Schâtzchen... 

Se auzi însă zgomotul specific al aşezării receptorului în 
furcă. 

„Ce dracu o fi apucat-o de s-a supărat? E drept că 
trebuia să-i dau telefon mai demult, dar asta însemna 
pierdere de timp, tergiversarea acţiunilor, invitaţii cu 
musafiri şi alte lucruri plicticoase, de care nu aveam timp. 
S-a supărat? Poate e mai bine aşa. Fete mai există pe 
lumea asta. Vorba aceea: Andere stâdichen, andere 
Mädchen”. Capitol încheiat.” 

Ca de obicei, au coborât împreună treptele hotelului şi, 
în timp ce Meingast se instală la volan, celălalt privi 
împrejur, parcă luându-şi rămas bun. Apoi maşina demară 
în viteză. Ajungând la marginea oraşului, maşina se opri o 
clipă pentru a permite îmbarcarea unui pasager care 


22Alte orașe, alte fete. 


aştepta cu nerăbdare pe trotuar, apoi luă viteză, 
îndreptându-se spre autostradă. Rulau în tăcere de peste o 
oră, când Sauer exclamă speriat: 

— O maşină ne urmăreşte! 

La o sută de metri în urma lor, două faruri puternice 
măturau şoseaua. Meingast acceleră brusc şi Ford-ul ţâşni 
înainte de parcă l-ar fi mânat din urmă toţi dracii. Era 
liniştit, ştiind că pe linie dreaptă nu exista pericol ca 
maşina care-i urmărea, dacă-i urmărea, să-i ajungă. După 
ce au rulat o altă jumătate de oră cu o viteză medie de 
peste 100 kilometri, ajungând la o intersecţie, Ford-ul se 
angajă pe un drum lateral, încetini, trase pe dreapta şi 
stinse luminile. Cu atenţia încordată la maximum, 
observau şoseaua. 

După o aşteptare de zece minute, timp în care doar două 
maşini, o Skodă şi un Trabant; au trecut în direcţia lor de 
mers, Meingast făcu un ocol, angajându-se din nou pe 
autostradă. Zâmbi: 

— Te-ai speriat degeaba, amice. Ai nervii slabi! 

— Nu-i de mirare, răspunse Sauer, mormăind. Mă şi mir 
că în ultimele două zile n-am făcut un infarct, cu toate 
emoţiile astea. Apoi, cu răutate în glas: 

— Dar ce-i cu Hilde, parcă era vorba s-o luăm cu noi? 

— E supărată pe mine. Eu nu ştiu să fac curte şi nici nu 
am timp. l-am propus să vină cu mine şi mi-a trântit 
telefonul în nas. S-o fi răzgândit sau poate are pe altcineva. 
În orice caz, „numai” pentru ea nu mă întorc aici. Devine 
prea periculos. Şi mai am parte şi de un fricos ca tine, care 
vede poliţie peste tot. 

— Nu-i subapreciaţi, Herr Meingast, se auzi vocea 
şoptită a pasagerului, sunt bine organizaţi şi, de obicei, nu 
ratează aşa de uşor. 

Meingast se întoarse spre acesta. 

— E cam târziu să ne daţi aceste detalii. Dar, cu toată 
prețuirea pe care o am faţă de capacitatea dumneavoastră, 
nici noi nu suntem diletanţi. Şi apoi, mai avem şi 


experienţa de aici şi de aiurea. Oricum, însă, voi fi cu 
băgare de seamă, pentru că, în afară de câteva sute de mii 
de mărci, mai e în joc şi libertatea noastră! Râse apoi, fără 
veselie, în timp ce privea harta întinsă de Sauer: 

— Să scăpăm cu bine acum, că în viitor o să-mi transfer 
câmpul de operaţii în altă parte. 

— Poate în Grecia, Italia sau Olanda? interveni Sauer 
nepăsător. De acolo s-a tot „pompat” în ultimii ani. 

— S-a pompat, dar a mai rămas încă de pompat! i-o 
reteză acesta scurt. Nu te teme, nu te iau cu mine. Mai 
ales că acolo nu ai pe cap doar poliţia, ci şi Mafia şi alte 
bande rivale. 

O manevră a volanului spre stânga şi intersecţia de 
drumuri rămase în urmă. Ca din întâmplare, un Chevrolet 
negru se angajă pe aceeaşi şosea, în spatele lor. 
Încetinind, Ford-ul traversă o mică localitate, iar la ieşire 
acceleră din nou, pentru a depăşi Chevrolet-ul care acum 
rula silențios în faţa lor. 

— „Rândunica”, sunt „Baza”. Recepție. 

— „Baza”, sunt „Rândunica”. V-am auzit. Recepție. 

— Suntem la zece kilometri dincolo de municipiul C. E 
neîndoielnic faptul că obiectivul se îndreaptă spre 
frontieră. Preiei urmărirea la ieşirea din comuna V. 
Organizez un filtru „rutier” în careul Z 3. Terminat. 

Chevrolet-ul colonelului Nedelea depăşi maşina 
urmărită, angajându-se apoi pe un drum judeţean, în 
scopul de a scurta distanţa până la punctul de întâlnire cu 
celelalte maşini ale miliției. Zece minute mai târziu, un 
B.M.W. trecu în viteză, angajându-se în urmărirea Ford- 
ului. 

— Ce peisaj plictisitor! zise Sauer. Numai câmpie în 
stânga şi dreapta şoselei. 

— Şi ce-ai fi vrut, să-ţi aduc aici Munţii Stâncoşi ori plaja 
de la Miami, pentru a-ţi face voiajul mai plăcut? Lasă, că 
data următoare am să te plimb pe Valea Prahovei sau pe 
Valea Jiului, să vezi şi tu ce frumuseți există prin ţara asta, 


dar acum nu-i timp pentru asta! 

— Nu va fi nicio „dată următoare” pentru mine, poate 
doar ca turist! 

— Ai mai spus-o de câteva ori, iată de ce nu pot să te 
cred. Evident, poţi să primeşti şi ordin, dar mie nu-mi 
place să lucrez cu oameni fricoşi şi care nu au simţul 
aventurii. 

— Vorbe goale... 

— Într-una din aceste zile, s-ar putea ca cineva să-ţi 
reteze puţin din nasul tău cel lung cu funcțiuni de radar. 

— Oricum, va fi mai puţin rău decât dacă mi-aş pierde 
capul. Am supravieţuit până acum fiindcă nu am avut 
niciodată încredere în nimeni. 

Celălalt râse. 

— Nici în mine? 

— Mai puţin decât în oricine. Nu te supăra. Asta e 
regula jocului. Dacă pe tine te-ar chema patronul şi ti-ar 
cere să mă lichidezi, ce ai face? 

— Aş ezita... 

— La alţii cu basmele astea! 

— ...în alegerea armei şi a locului! 

Timp de mai multe minute nu se mai auzi nimic în afară 
de torsul rotund a motorului, apoi, deodată, Sauer scoase 
un strigăt de alarmă: 

— Atenţie, Horst, în faţă maşini şi uniforme! 

— Verdammt! exclamă acesta, privind mânios prin 
parbriz. Apoi încetini, la semnalele ce i se făceau, şi când 
doi subofiţeri se apropiară, aprinse brusc faza mare şi 
demară în trombă, zdrobind aproape pedala de acceleraţie. 
Ford-ul făcu un salt înainte, lovi o Dacie, o a doua, apoi o 
zbughi de parcă ar fi fost lansat de pe o rampă. B.M.W.-ul 
căpitanului Stan 'Todor porni aproape instantaneu în urma 
lui. Cursă contra cronometru. Prins în faruri, Ford-ul 
încerca să-şi mărească distanţa. 

Todor aruncă o privire neliniştită vitezometrului. Acul 
urca mereu, fără ca distanţa să se micşoreze. Când maşina 


din faţă nu mai apăru în lumina farurilor, căpitanul îi făcu 
un semn lui Dima, care şedea lângă el. Acesta luă 
microfonul în mână. 

— Alo, „Baza”, sunt „Rândunica”. Obiectivul în faţa 
noastră cu viteză ameţitoare. Incerc să-l ajung. Depăşit 
careul Z 4. Terminat. 

Un viraj la stânga şi încă unul la dreapta şi Todor răsuflă 
uşurat când văzu Ford-ul în lumina reflectoarelor. 
Acceleră. În clipa următoare auzi fluieratul primului 
glonte. Strânse mai tare volanul, în timp ce Dima îşi scoase 
pistolul. Văzându-l cu coada ochiului, îi făcu un semn cu 
degetul arătător. Acesta înţelese. Al doilea glonte trecu 
mai aproape de maşină. 

„Trebuie să fie un ţintaş bun, dacă poate să tragă în felul 
acesta dintr-un vehicul în mişcare asupra unei ţinte la fel 
de mobilă. Cascadorie curată. Va trebui să tragem şi noi. 
Nu pentru altceva, dar măcar să-i speriem şi să înceteze. 
Dar dacă Dima îi nimereşte şi maşina, se dă peste cap? Va 
trebui deci să tragă numai într-un moment favorabil!”. 

Maşina din faţă se distanţă vizibil, iar la o curbă dispăru. 
Folosindu-se de acest prilej, Dima cobori geamul portierei, 
lăsând vântul să năvălească înăuntru. Pentru a nu pierde 
contactul cu 


obiectivul, Todor acceleră în curbă, astfel încât, după 
câteva sute de metri, Ford-ul se profila la orizont, ce-i 


drept la o distanţă respectabilă. 

— Atenţie, „Rândunica”, se auzi vocea lui Nedelea. Baraj 
la 10 kilometri. Ai probleme? Recepție. 

— Sunt „Rândunica”. Au tras asupra noastră. Probabil 
că vor mai încerca. Vom trage focuri de intimidare, 
gonindu-i din urmă. Recepție. 

— De acord. Feriţi-vă cât puteţi, dar trageţi numai în 
cauciucuri. Avem nevoie de ei vii, nu morţi! Terminat. 

Între timp, B.M.W.-ul se apropie simţitor de ţintă, 
despărţindu-i doar 70-80 de metri, când cel de-ai treilea 
glonte lovi aripa din dreapta faţă. Dima scoase braţul pe 
geam, ochi îndelung şi trase de două ori... Dar nu nimeri, 
fiindcă Ford-ul continua să ruleze cu aceeaşi viteză. Un 
viraj la stânga şi amândoi au rămas muţi de uimire. Ford-ul 
staţiona în faţa lor, la cel mult o sută de metri. Un individ 
deschise portiera. În clipa următoare, asupra B.M.W.-ului, 
care frânase pentru a nu se apropia prea mult, se revărsă 
o ploaie de gloanţe dintr-un automat. În momentul următor 
Ford-ul demară în trombă. Maşina miliției nefiind lovită, 
cursa se reluă. Ford-ul acceleră într-un viraj de stânga 
ceva mai mult decât era necesar şi derapă, dar în ultimul 
moment, printr-o abilă manevră a volanului, se redresă. 
Departe în faţă se profila barajul maşinilor cu reflectoarele 
spre şosea. Ford-ul frână, apoi încercă s-o ia pe arătură, 
când Dima trase din nou, nimerind cauciucul din stânga 
spate. Maşina, care între timp luase viteză, se răsturnă. Cu 
pistoalele în mâini, Todor şi Dima, fugind în zigzag, 
ajunseră repede la maşină, aproape în acelaşi timp cu 
Nedelea, care tocmai sosise din partea opusă. Portiera 
Ford-ului era larg deschisă. Meingast se ţinea cu o mână 
însângerată de piept, unde primise lovitura volanului, în 
timp ce Sauer avea fruntea însângerată în locul în care se 
izbise de parbriz. Amândoi trăiau însă şi se părea că nici 
nu erau prea grav răniţi. Pe bancheta din spate, cu faţa 
strâmbată într-un rictus mortal, îi priveau ochii sticloşi ai 
pictorului Dan Vrancea! 


Transportaţi de urgenţă la Spitalul Municipal, Meingast 
şi Sauer au primit o asistenţă medicală calificată. Rana lui 
Sauer era superficială, neinteresând decât pielea capului, 
astfel încât, în urma îngrijirilor primite, se alese doar cu un 
hematom mai pronunţat pe frunte şi cu inevitabilul şoc 
psihic. Ceva mai serios, fără însă a fi grav, se dovedi 
traumatismul toracic suferit de Meingast, cu unele contuzii 
şi leziuni costale. Mai uşoare, deşi dureroase, erau rănile 
pe care le avea acesta pe frunte şi faţă, produse prin lovire 
în timpul răsturnării maşinii. 

Percheziţionarea amănunţită a Ford-ului a scos la iveală 
trei tablouri, „achiziţionate” de la Vlaicu Popazu, patru 
paşapoarte false, pe diferite nume, cu fotografiile Lianei 
Hurmuz, Hildei Wirth, a lui Dan Vrancea şi... Horst 
Meingast, un automat „lhompson” demontabil, cu două 
încărcătoare de rezervă, două pistoale „Walter”, 20 000 
mărci şi 5 000 dolari în bilete. 

După o noapte albă petrecută la spital, într-o mică 
încăpere plină de fum de ţigări şi aburi de cafea, în timp ce 
infractorii dormeau într-o rezervă, Nedelea şi cei trei 
ofiţeri, din subordinea sa puneau la punct ultimele detalii 
ale interogatoriilor ce urmau să înceapă, după aprecierea 
lor, în aceeaşi dimineaţă. Mai trebuia o mică formalitate, 
acordul medicului, care, dată fiind starea medicală a celor 
doi „pacienţi”, nu putea să întârzie. Doctorul Matei Arcaş 
era însă pregătit să-l înfrunte pe vechiul său prieten şi 
coleg de şcoală, ajuns colonel de miliţie, ştiind ce-i va cere. 
Era pregătit, de data asta, să nu cedeze decât în faţa unor 
argumente „beton armat”. Deşi întâlnirea lor a fost cât se 
poate de călduroasă, Nedelea îi citi pe faţă intenţia de a nu 
ceda uşor. 

Începu cu prudenţă. 

— Am aşteptat, cu răbdare rezultatele radiografiilor şi 
ale celorlalte investigaţii medicale pe care le-aţi făcut, ce-i 
drept, foarte rapid, pentru a realiza dacă starea lor 


medicală permite sau nu să-i anchetez. 

— Dacă ai aşteptat până acum, înseamnă că se poate 
conta pe răbdarea ta. Acum, cei doi bolnavi sunt încă sub 
efectul tranchilizantelor, analizele încă nu sunt terminate 
şi profesorul nu s-a pronunţat. 

— Mă rog, aştept şi trecerea acestui timp, pentru a-şi 
reveni fiecare. Ştiu că starea lor medicală nu este gravă. 
Dimpotrivă, aşa că s-ar putea... 

— Aici eu răspund, colonele. Îmi pare rău dacă te voi 
dezamăgi, dar nu te pot lăsa să-i interoghezi până nu mă 
voi convinge personal că acest lucru se poate face fără 
niciun risc! 

— Eu nu-ți cer să acţionezi împotriva convingerilor tale 
şi a eticii medicale. Te rog însă să înţelegi că fiecare zi, 
fiecare ceas ce se pierd ne îndepărtează tot mai mult de 
obiectivul nostru. Noi trebuie să acţionăm în continuare 
rapid şi eficient, înainte ca alţii să-şi dea seama că indivizii 
sunt arestaţi. Dacă nu profităm de factorul surpriză, e 
păcat de timpul pierdut! 

Medicul asculta cu atenţie, urmărind raţionamentul lui 
Nedelea, analizând apoi starea celor doi pacienţi, în lumina 
ultimelor examinări. Într-adevăr, dacă nu intervenea o 
complicaţie, aceştia puteau fi externaţi şi îngrijiţi 
ambulatoriu. 

— Chiar dacă aş fi de acord cu tine, se cere o atenţie 
deosebită, or... 

— Nu-ti face griji în privinţa asta, zise Nedelea vesel, am 
să-i ţin numai în vată, am mare nevoie de ei, mai ales de 
unul, chiar dacă, faţă de noi, avea intenţiile cele mai 
sumbre. 

— ??? 

— Sau poate tu ai crezut că ăştia sunt nişte borfaşi de 
rând ori autori ai unui atentat la pudoare? 

— I-auzi! Dar nicio clipă n-am crezut că celebrul 
criminalist Nedelea ar putea să se ocupe de nişte găinari, 
chiar dacă aceştia sunt străini! 


— Când pot să-i iau? 

— Îl aşteptăm pe profesor pentru ora de raport. Sper că- 
l voi putea convinge. 

— Trebuie să-i convingi, Matei. Trebuie! Vocea 
colonelului era calmă, dar avea un timbru ciudat, pe care 
prietenul său nu-l cunoştea. 

Se uita la el cu atenţie şi parcă-l vedea pentru prima 
oară. Părea transformat. Faţa sa, cu trăsături severe, 
dăltuită aproape în piatră, avea o cută adâncă în jurul 
gurii, acum mai adâncită decât de obicei, 
conferindu-i un amestec de seriozitate şi amărăciune. 
Presimţea, în pofida veseliei sale puţin forţate, că era 
vorba de un caz grav, neobişnuit. Se strădui să zâmbească. 

— Am să încerc să-l conving, colonele, am să-l conving, 
fii pe pace! 


Un timp destul de lung după trezirea lor, Meingast şi 
Sauer au rămas culcaţi pe spate, prea epuizați ca să 
vorbească, prea şocaţi încă pentru a gândi logic asupra 
celor întâmplate. Şi numai după ce au reuşit să-şi refacă 
puţin forţele şi spiritul lor a început să funcţioneze, 
realizară proporţiile dezastrului. E 

Primul care şi-a revenit complet a fost Sauer. Incă 
imobilizat fizic, temându-se să se ridice din pat, vorbi 
încet. 

— Horst, cred că barca noastră s-a scufundat! Trebuie 
să ne gândim cum să scăpăm de la înec. Dar ştii cum arăţi? 
Parcă eşti o stafie dintr-un castel scoţian... 

Meingast clipi des din ochi, îşi duse mâna la piept, unde 
era bandajat, şi, săgetat de o durere fulgerătoare, întoarse 
faţa spre celălalt. Ochii săi furioşi păreau două şişuri: 

— Cretinule! Tu te-ai înecat înainte de a intra în barcă. 
Mare imbecil am fost când am acceptat să te iau cu mine. 
Mi te-a băgat pe gât ticălosul de Wild, „naşul” tău şi 
amicul „Mistreţului”. La drept vorbind, nici nu ştiu pentru 
ce, poate doar ca ajutor de şofer, că pe mine tot nu eşti în 


stare să mă verifici. Dacă nu era fata... Se opri brusc, 
uitându-se atent împrejur. Nu era nimeni în cameră, în 
afara lor. Dar dacă erau ascultați? Încet, fără eforturi 
deosebite, cobori din pat, îndreptându-se spre masă. O 
pipăi peste tot, apoi o întoarse cu băgare de seamă. Se 
apropie de noptieră şi începu să caute. 

— Ştergeţi praful, Herr Meingast? se auzi vocea voioasă 
a surorii medicale care intrase fără zgomot, purtând o tavă 
cu medicamente. În ciuda durerilor şi a unor uşoare 
amețeli, zâmbi larg, cu toată dantura sa de aur: 

— Exerciţii fizice, meine Dame, împotriva anchilozării. 
Dar,  spuneţi-mi, e adevărat că am fost amândoi 
accidentaţi? Nu-mi amintesc deloc, dar judecând după 
aparenţe, mai făcu el, arătând semnificativ spre piept şi 
faţă... E grav? 

— După câte ştiu, aţi avut un accident de maşină. Eu nu 
am căderea să apreciez gravitatea rănilor dumneavoastră, 
dar din moment ce faceţi ordine în cameră şi puteţi glumi, 
concluzia se impune de la sine. De altfel, peste câteva 
minute va trece şi profesorul pe aici, să vă examineze. Pe 
el îl puteţi întreba despre acest aspect al stării 
dumneavoastră. 

— Ce onoare! exclamă el ironic. Dar ne copleşiţi cu 
atenţii! Sau poate sprijiniți pe alţii ca să ne organizeze o 
înmormântare clasa întâi, după „tăiere”! Aşa cum se 
îndoapă  gâştele, rațele, curcanii şi... alte animale 
domestice, înainte de sărbători. 

Femeia  aşeză tava pe noptieră, părând puţin 
descumpănită.. 

— Nu înţeleg cuvintele dumneavoastră şi nici nu mă 
interesează. Ceea ce ştiu e că trebuie să vă fac o injecție 
cu penicilină şi să vă dau aceste comprimate. În rest, pot 
să transmit, dacă doriţi, orice fel de cerere sau dorinţă. 
Până una-alta, aş dori să vă iau temperatura. 

Intre timp, Sauer luase în mână fiolele şi le studia cu 
toată atenţia. 


— Alles ist in Ordnung!” 

Întinzându-se pe pat, Meingast murmură mai mult 
pentru sine: Măcar eşti şi tu bun la ceva! 

În acel moment, în cameră îşi făcu apariţia profesorul, 
urmat de medicul de salon. 


Interogarea lui Meingast continua de câteva ceasuri 
bune, fără ca acesta să manifeste cea mai mică slăbiciune. 
Durerile pricinuite de tăieturile de pe faţă, care îl făceau 
să se strâmbe uneori, reuşise să le stăpânească printr-un 
efort de voinţă. Nedelea şi Stan Todor asistau la 
interogatoriul condus de căpitanul Roman, observându-l cu 
atenţie pe inculpat, analizându-i reacţiile. Acesta aborda o 
tactică aparent simplă, dar foarte eficace. Răspundea la 
toate întrebările calm, confirmând numai ceea ce era 
dovedit ori considera el că se poate proba. Restul 
întrebărilor întâmpinau o negaţie politicoasă, dar fermă. 
Recunoştea bunăoară achiziţionarea tablourilor de la 
Vlaicu Popazu pe valută, fără să admită că biletele de 
bancă erau false. Negând la început orice fel de amestec 
în săvârşirea furtului de la Muzeul Municipal, menţinându- 
se pe această poziţie chiar şi după confruntarea sa cu 
Vartic şi Kraft, admise participarea sa la comiterea 
infracţiunii abia după ce Liana Hurmuz i-a reamintit 
„detaliile”. Negă apoi imediat faptul că ar fi scos tablourile 
din ţară. Încă în faza prealabilă interogatoriului, apreciind 
personalitatea infractorului, s-a stabilit să se lase la urmă 
de tot inculparea şi interogarea lui în legătură cu 
asasinarea lui Sandu Drop. De asemenea, urma ca 
împotriva acestuia să se folosească toate elementele 
reieşite din cercetarea lui Sauer, mai puţin versat şi, ca 
urmare, mai maleabil. Concluzia s-a dovedit justă, Sauer 
mărturisind tot ce ştia. Dar el nu ştia decât modul în care 
s-au desfăşurat acţiunile ilicite ale infractorilor, nu şi unde, 
cum şi cu cine s-au pregătit şi mai ales „cum” şi „unde” 


23Totul e în ordine. 


sau „la cine” au fost duse tablourile. 

— Cine este Fritz Albers? întrebarea colonelului căzu ca 
o ghilotină. 

Atins în moalele capului, fără însă a se prăbuşi, cu o 
privire rătăcită, Meingast se întoarse spre Nedelea. 

— Nu-l cunosc... n-am auzit de el! Apoi, revenindu-şi, 
urmă cu obrăznicie. O cunoştinţă de-a dumneavoastră? 

Fără a se lăsa provocat, colonelul apăsă pe un buton şi 
în cameră îşi făcu apariţia Liana Hurmuz, însoţită de un 
subofițer de miliţie. 

— Spuneţi-i, vă rog, i se adresă Nedelea acesteia, ce v-a 
spus inculpatul Meingast când v-a dat primul telefon din 
München, după furtul tablourilor de la muzeu. Aceasta se 
aşeză pe un fotoliu, uitându-se drept în ochii infractorului, 
şi zise: 

— Primul telefon l-am primit la o săptămână de la 
plecarea lui. Imi confirma trecerea cu bine peste frontieră 
a „mărfii” şi vânzarea ei unui străin în condiţii avantajoase, 
prin intermediul lui Fritz Albers. 

— II cunoşteaţi pe Fritz Albers? 

— Nu, nu l-am cunoscut. Dar i-am reţinut numele, 
pentru că l-a repetat şi lui Dan Vrancea, căruia i-a mai 
spus că individul are cea mai vastă reţea de traficanţi de 
obiecte de artă furate, precum şi multiple pieţe de 
desfacere atât în Europa cât şi pe alte continente. Un fel 
de caid şi totodată om de afaceri cu relaţii. Vrancea se 
baza pe el pentru a-i deschide uşile dincolo de ocean. 
Meingast mi-a vorbit de „partea” noastră, depusă la o 
bancă, şi de faptul că urma să ne aducă personal 
paşapoartele. Al doilea telefon l-am primit cu două 
săptămâni în urmă şi se referea la o nouă „comandă”, pe 
care trebuia s-o efectuez împreună cu Dan... 

— Minte! ţipă Meingast ca un apucat. Vrea să-şi salveze 
pielea, pe spinarea mea! Nu mai rămăsese nimic din 
impasibilul şi flegmaticul personaj. Cu faţa descompusă de 
furie şi cu ochii injectaţi, părea a fi o caricatură a celui al 


cărui rol îl jucase. Prăbuşit pe un scaun, cu privirea 
pierdută în gol, încerca să refacă terenul pierdut. Dar 
pentru aceasta îi trebuia din nou toată energia care, din 
păcate, îl părăsise. Era la podea, groggy. Dar încă nu era 
numărat. De ce oare? Era o nouă tactică a anchetatorilor? 
Se hotări să profite. Cu o voce mai liniştită, pe care o voia 
plină de tristeţe, începu: 

— Cine a spus că femeile sunt complicate? De unde! Ele 
sunt simple ca bună ziua; simple ca legea cererii şi a 
ofertei! Apropo, ce i-aţi promis? Că dacă mă înfundă 
scapă? Nu fi proastă, Liana, te-au dus de nas! Am crezut 
întotdeauna că eşti mai mult decât o femeiuşcă oarecare; 
am crezut că pe lângă un obraz frumos mai ai şi cap. De 
fapt, la ce-ţi folosea? M-am înşelat şi... am pierdut. 

— Dar dumneata nu ştii să pierzi, Meingast! zise 
colonelul. Chiar şi atunci când nu mai este nimic de 
pierdut, îţi mai încerci norocul. Toată logica dumitale se 
bazează pe hazard şi pe orgoliu! 

Meingast nu dădu prea multă atenţie acestor cuvinte, 
reluând. 

— În definitiv, tot ce afirmă aici această persoană sunt 
lucruri nedovedite, aşa că, pe vorbe, nu mă judecă nimeni! 

— Te înşeli din nou! riposta colonelul, scoțând dintr-un 
sertar o rolă. Dacă vrei, poţi să-ţi asculţi glasul pe bandă 
de magnetofon şi, dacă e nevoie, îţi voi oferi şi expertiza 
vocii, pentru ca lucrurile să fie clare. 

Individul păli îngrozitor. Se părea că pe faţa lui s-a 
aşternut o mască de ceară. Începuse numărătoarea, 
înainte de a fi declarat knockout. Chircit pe scaun, bâigui 
pierdut. 

— Ai făcut tu asta, Liana? 

Calmă, de parcă acesta s-ar fi adresat unei terţe 
persoane, pe care nici nu o cunoştea, femeia răspunse 
impasibil: 

— Trebuia, Horst, să mă asigur. Nu aveam decât această 
garanţie, care la nevoie îmi servea să te conving, dacă te 


mai întorceai... 

Parcă nici n-ar fi auzit aceste cuvinte, ce ilustrau însă 
cât se poate de plastic relaţiile din interiorul bandei, 
Meingast se întoarse spre Nedelea. 

— Fritz Albers, zis „Mistreţul”, este omul care a 
comandat şi a vândut cele opt tablouri!... 

La un semn al comandantului, subofiţerul o conduse pe 
Liana Hurmuz afară, în timp ce Meingast îşi continua 
„confesiunea”: 

— Lui Sandu Drop, zis „Ramona”, i-am dat întâlnire în 
pădurea de la Vârtoape. Ştiam că este veşnic nemulţumit, 
recalcitrant, lacom, deşi ca „meseriaş” era de neînlocuit. 
Prevedeam o discuţie neplăcută, dificilă, şi mă înarmasem 
cu multă răbdare. Dar acesta a încercat să mă şantajeze şi 
chiar m-a ameninţat. Nu puteam să las în urma mea un om 
nesigur, chiar dadă acceptam condiţiile absurde pe care mi 
le-a pus. Şi atunci... trase de câteva ori aerul în piept... l- 
am suprimat! 

Roman opri magnetofonul. Todor întrebă: 

— Puteţi să ne redaţi împrejurările în care l-aţi ucis pe 
Sandu Drop? 

— Dacă ţineţi neapărat!? 

Şi Herr Meingast începu să povestească... 


Când Ervin Kraft intră în cameră, ochii Lianei Hurmuz 
păreau că ies din orbite! Işi duse mâna la inimă, pieptul 
începu să-i tresalte, apoi, arătându-i cu degetul, murmură 
răguşit: 

— Nu este el! Nu poate fi! E... o înşelăciune, un trucaj 
stupid! Eu... eu l-am lăsat mort... înjunghiat... 

— Sau cel puţin credeai asta! făcu Todor rece. De altfel, 
asta sună ca o mărturisire în plus. 

— M-ai lovit necruţător, Liana, cu toată forţa şi în modul 
cel mai laş, cu toate că, la drept vorbind, n-am înţeles de 
ce era nevoie de atâta ură? Eşti doar o profesionistă, ce 
dracu! 


Femeia rămase imobilă, privind undeva, într-un loc 
numai de ea ştiut. 


Vartic era neliniştit. Arestarea lui se produsese când, 
intrând în shop-ul hotelului cu un macaronar pe care-l 
cunoştea mai demult, a încercat să cumpere un casetofon 
cu o bancnotă de o sută de dolari care era falsă. La 
percheziţia corporală efectuată de un subofițer ce se găsea 
în hol, au mai fost găsite asupra lui încă zece asemenea 
bilete, toate nou-nouţe şi tot atât de false. Echipa operativă 
care-l conduse la domiciliu a mai depistat, ascunse în 
spatele unui tablou ce reprezenta un peisaj marin, încă 
zece mii de dolari în bancnote de o sută şi de douăzeci, de 
aceeaşi „calitate”! 

Prăbuşit pe un fotoliu, „Scundacul” nu reuşea să-şi 
adune gândurile. Trebuia să se fi aşteptat la aşa ceva. Doar 
ştia cu ce hiene lucrează. „Generoasele” oferte ale lui 
Meingast, vocea mieroasă, foarte insinuantă şi tot atât de 
falsă a Lianei Hurmuz, conjugate cu misterioasa sa răpire, 
care acum i se dezvăluia în toată hidoşenia ei, apoi 
asasinarea lui Kraft trebuiau să-l facă măcar mai atent, dar 
lăcomia şi ambiția sa nebună au fost mai puternice decât 
raţiunea. Zâmbi cu tristeţe. Acum era prea târziu, „Avem 
nevoie totdeauna de a învinovăţi pe cineva pentru 
pagubele şi nenorocirile noastre”, îşi aminti el de vorba 
unui prieten de-ai său, care acum i se potrivea de minune. 
Sărman imbecil, care se credea călare pe situaţie! Ce să 
facă acum? Să se tânguiască? La ce bun? A jucat şi a 
pierdut! A pierdut! Era târziu şi pentru a smulge câteva 
garanţii, se adunaseră cam multe împotriva lui. Deţinere 
ilicită de valută, uz de fals, poate şi înşelăciune. Dar toate 
astea erau floare la ureche pe lângă celelalte. E probabil 
ca „ei” să le cunoască. Atunci pe cine să acopere? Pe cei 
care l-au trădat, ori care, la un moment dat, ar fi fost 
dispuşi să-i trimită alături de Kraft?! 

Mărturisirea lui, care se voia spontană, deveni un şir 


nesfârşit de învinuiri, scuze, regrete şi invocări de 
infracţiuni a căror victimă a fost el cel dintâi. 


Ervin Kraft îşi începuse depoziţia pe un pat de spital, 
când îşi dăduse seama că nu se putea aştepta la nimic bun 
din partea foştilor săi complici. Dimpotrivă. De atunci îşi 
luase în serios rolul de a tuna, fulgera şi demasca. Nu ierta 
pe nimeni şi nimic. Autor al unui „simplu” furt prin 
spargere, era cât p-aci să devină victima unei omucideri, 
săvârşită în numele moralei lumii interlope. Prins între 
pericolul de a fi suprimat de către propriii săi complici şi 
riscul de a da socoteală în faţa justiţiei numai pentru ce a 
făcut el, apelă la rațiune. 


Pentru directorul Muzeului Municipal, Vasile Voin, 
participarea pictorului Dan Vrancea la organizarea şi 
înfăptuirea furtului de tablouri a constituit un şoc puternic, 
traumatizant. 

„Talentul şi priceperea nu pot fi singurele criterii în 
acreditarea unui om”, se gândi el la cuvintele colonelului, 
a căror semnificaţie dobândea acum o valoare de judecată. 
„lată cum un tânăr de perspectivă, cu reale posibilităţi în 
planul artei, care avea însă unele tare profunde, 
necunoscute mie şi colectivului, s-a prăbuşit în neant. 
Tendinţa de a parveni cu orice preţ, de a se îmbogăţi rapid 
şi indiferent prin ce mijloace, un egoism feroce şi un 
caracter labil au fost speculate de cei care au reuşit să 
cunoască aceste trăsături negative pe care noi le-am 
ignorat”. 


Wild ridică plictisit receptorul telefonului care suna fără 
încetare. 

De la celălalt capăt al firului se auzi vocea zglobie a unei 
femei: 

— Herr Wild? încerc de câteva ore să vă prind la telefon. 
Sunt Heleni Landis... dacă acest nume vă spune ceva. 


Vocea lui Wild răsună cu o politeţe exagerată. 

— Dar bineînţeles, stimată domnişoară. De unde vorbiţi? 

— Din oraş. Am sosit azi dimineaţă şi aş dori să vă văd, 
în calitate de, hm, să zicem... succesoarea defunctului meu 
prieten... 

— ...care era bunul meu amic şi partener de afaceri, pe 
care Domnul, mai zise el făţarnic, în marea sa dragoste 
faţă de oameni, l-a luat la el înainte de termen. Ferice de 
el! 

Neacordând în mod vădit vreo atenţie fariseismului său, 
aceasta urmă, impasibilă: 

— Reprezint, totodată, şi interesele patronului meu, Kir 
Polidis, care ar dori să reînnoiască comanda lansată 
„Mistreţului”... în caz că s-ar găsi cineva care ar dori s-o 
preia. Cu bonificaţie. 

— Da, da, desigur, făcu el, fără a părea interesat. Apoi, 
cu o voce tristă urmă: Cred că aţi auzit de catastrofa ce s-a 
întâmplat cuplului Meingast-Sauer. Sunt de neiertat 
amândoi, dar se pare că poliţia de acolo a luat măsuri 
extraordinare... 

— Nu mă interesează asemenea amănunte. Cine se teme 
de lupi nu intră în pădure! Vocea femeii era rea. Trebuie 
să înţeleg că e cazul să mă adresez altcuiva? 

Wild simţi că nu avea de-a face cu o novice. Se grăbi: 

— Nicidecum! Am vrut doar să conturez noii parametri 
ai afacerii. Evident, trebuie să discutăm totul în linişte. 
Locuiţi cumva la „Hilton”? 

Glasul care-i răspunse putea să îngheţe şi un soare. 

— Sunteţi bine informat! 

— Este absolut necesar, altfel n-aş putea rezista 
concurenţei. Pot să vă trimit maşina? 

— O.K. Peste două pre şi, dacă se poate, fără 
încărcătură... nucleară! 

Wild rămase perplex. 


Gânditor, Nedelea închise dosarul voluminos. O etapă 


grea luase sfârşit. Se putea declara satisfăcut de modul în 
care oamenii din subordinea sa şi-au făcut datoria, 
demonstrând competenţă profesională, iniţiativă, spirit de 
echipă, curaj, devotament. Un observator fin, însă, nu ar fi 
putut citi pe faţa lui vreo mulţumire. Adâncit în reflecţii, îşi 
aprinse automat o ţigară. Oare a câta pe ziua de azi? Încet, 
de parcă nu ar fi fost încă hotărât, ridică receptorul 
telefonului şi formă un număr. După un timp scurt, în 
biroul său îşi făcu apariţia căpitanul Roman, cu faţa 
radiind de bucurie, dar văzând figura întunecată a şefului 
său, se opri o clipă descumpănit, apoi se apropie încet de 
un scaun, cu ochii agăţaţi de fruntea colonelului. 

Acesta vorbi, fără să ridice ochii: 

— Pregăteşte-mi mapa cu operaţiunea „Arta”! Apoi, cu 
un zâmbet şiret în colţul buzei, adaugă: 

— Nu cumva ai crezut, tinere, că am să le las tablourile 
furate? 

Putin descumpănit, Roman răspunse: 

— Bine, dar am crezut... 

— Că ancheta s-a terminat! 

— Da, cel puţin privind acest prim lot care trebuie trimis 
pe banca acuzaților. 

— Păi dacă ai crezut aşa n-ai greşit prea mult, doar că ai 
omis... un „amănunt” care pentru mine, de la bun început, 
a constituit un obiectiv central. Să mă explic. E drept că 
am încheiat cercetările în acest caz şi, la prima vedere, ne- 
am putea declara mulţumiţi de rezultate. Criminalii au fost 
prinşi, spărgătorii şi o parte dintre complicii acestora sunt 
la arest, iar banda de infractori ce opera pe teritoriul ţării 
noastre a fost lichidată. Deci s-ar părea că ne putem 
felicita reciproc şi ne putem pregăti pentru aniversarea 
evenimentului! Dar cum rămâne cu celălalt obiectiv al 
anchetei? Tablourile le avem? Nu le avem! Şi atunci, ce 
urmează să facem? 

— Evident, să le recuperăm! Dar de la cine, de unde şi 
cum? 


Nedelea rămase pe gânduri. Se sculă de la masa lui de 
lucru, îndreptându-se spre fereastră, pe care o deschise 
larg, inspirând aerul răcoros al nopţii. 

Se auzi o bătaie în uşă şi în cameră îşi făcu apariţia 
căpitanul Stan Todor care, la un semn al colonelului, se 
aşeză pe celălalt scaun, în faţa lui Roman. 

Tăcerea se prelungea peste limitele obişnuite. O rupse 
Nedelea: 

— Cel sau cei care la ora actuală sunt în posesia 
tablourilor cunosc faptul că acestea provin dintr-un furt şi 
probabil ştiu şi de unde au fost sustrase, dacă nu sunt 
chiar organizatorii acestei spargeri. Astfel de comori de 
artă se păstrează de obicei în pinacoteci particulare şi se 
arată doar unor oameni de mare încredere. Acest fapt 
îngreunează, fără îndoială, identificarea lor... dar - zâmbi 
el cu şiretenie - nu o face imposibilă.. 

Interveni Roman: 

— Cei care au organizat spargerea şi furtul tablourilor 
ştiu şi faptul că, pe lângă o participare activă la săvârşirea 
acestei infracţiuni şi, poate, nu numai la o singură 
fărădelege, ei au încălcat şi unele convenţii internaţionale 
care asigură protecţia patrimoniului cultural naţional al 
statelor şi obligă persoanele ce deţin ilicit obiecte de artă 
sustrase din alte ţări să le restituie proprietarilor lor 
legitimi. Suntem deci în prezenţa unei infracţiuni care a 
fost săvârşită pe teritoriul ţării noastre şi continuă pe 
teritoriul altei ţări! 

Se amestecă în discuţie şi căpitanul Stan Todor: 

— După câte ştiu, tablourile au fost date în urmărire 
internaţională prin Interpol. Este exact? 

— Cât se poate de exact! răspunse Nedelea. 

— Atunci... 

— Să aşteptăm până le găseşte Interpolul, ca apoi să ni 
le livreze prin poştă? Nu! Putem şi trebuie să acţionăm 
paralel cu ei, asigurându-ne, bineînţeles, şi ajutorul acestei 
organizaţii internaţionale de poliţie criminală! 


— Bine, dar... 

— Nu cunoaştem la cine se găsesc? Asta ai vrut să spui? 
Dar dacă ştim? 

Cei doi ofiţeri se ridicară în picioare aproape în acelaşi 
timp. Văzând reacţia lor, colonelul adăugă calm: 

— Ori bănuim unde s-ar putea găsi? 

— Nu putem cere prin Interpol cooperarea poliţiei 
locale? întrebă Roman surescitat. 

— Care va intra într-o proprietate particulară... a unei 
persoane, să zicem... deosebit de bogate şi de influente, 
fără probe concludente? Haida de! 

— Şi atunci? 

Nedelea se plimba prin cameră, cu mâinile la spate. 
După un timp, se opri din nou în dreptul ferestrei. Se 
întoarse apoi către ceilalţi cu faţa zâmbitoare. 

— Ancheta s-a terminat, dar... numai pentru unii. E ca şi 
cum ai trage cortina... 

— ...După un act, fără ca piesa să se fi terminat! zise 
Stan Todor cu o voce neutră. 

— Sau... a muri, continuând să trăieşti!... dacă îţi plac 
paradoxurile! adăugă Nedelea, privindu-i pătrunzător pe 
amândoi. În acest timp de relativă acalmie vom aduna cele 
câteva piese care ne lipsesc din mozaic şi le vom 
asambla... încet, precis şi temeinic.Când vom fi, ca să zic 
aşa, „călare pe situaţie”, vom acţiona pe mai multe căi, 
pentru a recupera tablourile noastre. Uitaţi cum vom 
proceda... 

Trecuse aproape un sfert de oră de când colonelul îşi 
terminase expunerea şi cei doi ofiţeri continuau să fie 
adânciţi în gânduri. Fără a le da vreo atenţie, Nedelea se 
aşeză la birou şi începu să studieze lucrările. Dar numai 
aparent, fiindcă de fapt se gândea la planul lui. 

„E complex atât prin căile şi mijloacele preconizate, cât 
şi prin metodele de aplicare a acestora. E îndrăzneţ, dar 
perfect realizabil, fiindcă soluţiile sale, pe variante, pleacă 
de la câteva realităţi existente, de la date sigure, 


indubitabile. Iar formele şi metodele specifice de lucru se 
bazează pe legi, convenţii şi tratate internaţionale şi pe 
cooperarea poliţienească în cadrul Interpol. Calculele sale 
sunt rodul frământărilor şi al trudei întregului colectiv ce a 
acţionat în rezolvarea acestui caz şi sintetizează 
elementele esenţiale. Şi atunci, de ce s-a instalat această 
tăcere prelungită? Pot greşi? Eventual, în aprecierea unei 
situaţii, dar nu pe ansamblu! Iar eu va trebui să completez 
planul cu noile date pe care le aştept”. 

Ca la comandă, izbucniră întrebările, sugestiile, 
completările. Nedelea răsuflă uşurat. Trecuse peste un 
moment greu. În definitiv, oricine, indiferent de experienţa 
lui, poate avea îndoieli. (Competența observațiilor 
formulate de subordonații săi îi spulberă ultimele reţineri. 

Răspunse calm şi ponderat. Operaţiunea  „Arta” 
demarase! 


